
Si les «Cahiers Wallons» te plaisent, cher lecteur, 
fais de ton meilleur ami un abonné. 


LES CAHIERS WALLONS 


Ceseront les étrennes de nos lecteurs : quelques-uns des textes 
majeurs publiés dans Les Cahiers Wallons des tout premiers 
temps. 


Pour la joie — mélée d'un brin de nostalgie ? — des abonnés les 
plus anciens, pour l'édification des autres, voici des vers et 
deux récits d'une époque — environ la seconde guerre mondia- 
le - oà les lettres wallonnes se préparaient, ici timidement, là 
d'une maniere déjà affirmée, à prendre, par la gráce de 
quelques écrivains de race, leur essor vers l'universel. 


Nous lirons ces pages dans le recueillement, pour en savourer 
la substance, avant d'en écouter en nous les longs échos. 


Nous vous serions reconnaissants de vouloir bien renouveler 
votre abonnement, si cela n'est déjà fait, et mieux, de trouver un 


nouvel abonné parmi vos amis et connaissances. 


Déjà merci. Et bonne année. 


Li ròbe di Mariéye 
(Moustier-sur-Sambre) 


Po l' prumi cóp di s' viye, a l'èglije do viladje, 

Mentine aveüve vèyu on vrai, on grand mariadje : 

Li nèveû do mayeûr avou l' fèye do méd'cén. 

Plantéye dé l' bènwèti, li p'tite n'é ruv'neüve nén 

Di rwaiti c' mariéye-là, co pus bèle qu'on mirauke, 

Èt tote di blanc moussiye, come one qui fait sès Pauques. 
Mentine aveûve rintré tote sondjaute. En dinant, 

Èle dimande bon-z-èt-rwèd : «Mins poqwè, don, moman, 
Qui dins lès payisantes c'è-st-en nwar qu'on s' mariye ? 
Poqwè n' nén s' mète en blanc, po l' pus bia djoû di s' viye ?» 
Èt l' mére, ossant lès spales, a rèspondu: «Oyi, 

C'è-st-on bia djoû, di-st-on... quéquefiye on laid ossi ; 

One comére qui s' mariye ni sét nén c' qu'èle rabrèsse, 
Bran.mint l' dirén.n' come mi, va ! C'è-st-one drole di fièsse, 
Èt l' djoû qu'on fait l' grand nuk, c'est l' dérén d' sès bias djoüs. 
Po-z-ètèrer s' djònèsse, on pout bén prinde li doii... 

Nos r'caus'rans d' ga pus taurd... Alez djouwer, Mentine». 
Dès-anéyes ont passé. Peü d' cwèfer sinte Cat'rine, 

Mentine, — come saquants-ôtes, — apice... li prumi v'nu. 
Profitant do martchi, lèye èt s' mére, èles vègn.nut 

A l' vile, po tchwèsi l' ròbe, didins on p'tit botique, 

Qui, rár'mint, gwèque sins manque, a todi leti pratique. 

«Dji n' waite nén à l' costintche, savoz, i m' faut do bon, 
Di-st-èle li mére, qui r'toüne èt capougne lès coupons, 

Cès tènès-afaîres-là, ça s' disline, à fligotes, 

Au d'bout d' deüs ou trwès-ans. Mostrez-m' dè l' grosse chèviote. 
La c' qu'i vos faut, Mentine. Waitiz, quén cinzoris... 

Nos l' frans fé pa Marjo. C'è-st-one boune viye costri ! 

Ele ni süt wére li mòde, mins èle fait dès costeures 

Qu'on pout grochi, là-d'dins, èt l' rimète à museure. 
Vos-ároz one bèle ròbe, alez, n'eüchiz nén pei. 

C'èst come do cô, c'èst spes, sèré... ca stampe tot sedi ! 

On l' cafougne tant qu'on vout sins qu' ga n' si ramoncèle... 


Mentine waite dés draps d' dame, dès sóyes. Si coeür infèle... 
Mins li stofe èst còpéye èt l' mére dit, paujér'mint : 
«Avou d' l'ètèrtinance, ga dur'rè viye di djin.» 

Èt Mentine s'a marié, sins djòye. Li lèd'dimwin, 

Elle a pindu s' djon.nèsse, avou s' ròbe, dins l'armwére 

Èt pris l' goria. Si viye n'a nén ieû grande istwére : 

C'a sti l' viye di copiche d'one feume di payisan. 

— On-ome qui n' gangnetive wêre èt nén dés pus rènants — 
Saquants-eûres di solia... Bran.mint dès djoûs d' nwáre bije... 
Lès tracas... lès-èfants... Mentine ènn'a ieû dij ! 

Èlle ènn'a pièrdu trwès... Li nwáre ròbe a sièrvu, 

A ! sovint ! trop sovint ! Pus qu'èle nè l'aureüve v'lu ! 

Po saquants-ocasions dè l' rimète, à dès fièsses, 

Bén brouch'téye, ristindeuwe avou dès bèlès crèsses, 
Combén d' còps n'a-t-èle nén sièrvu aus-ètèrmints, 

Avou on-ourlèt d' crèpe qu'on diskeüdeüve rad'mint 

Quand on-èsteûve djus d' doli... pace qu'on crèpe ratind l'òte... 
Èlle a sièrvu po tot, li pòve ròbe a l' viye mòde ! 

Po dès batèmes, dès Pauques... Les-èfants ont crèchu... 
Èlle a mwinmé a l' danse lès bauchèles, risièrvu 

Li nwáre róbe dè l' mariéye, à dès novias mariadjes, 
Quand lès sèpt' ridjètons da Mentine ont ieû l'ádje... 
Mentine üseüve pus rade qui s' ròbe. Dins sès dwèts d' fiér, 
Li timps a disliné s' póve cwárps... C'a sti l'uviér... 

Èt l' ròbe ésteüve co ròbe, quand tron.nante di viyèsse, 
Mentine, qui n'aleüve pus qu' di s' culot à l' fignèsse 
Rólant s' tchaplét dins s' choü, tot douc'mint, ou sokiant, 
N'aveüve pus qui l' plaiji di vòy sès p'tits-èfants 

Méte autoû di s' fauteuy leüs bias ros'lants visadjes ; 

Èt mwins côps, dins lès plis di s' viye róbe di mariadje 

— Qu'èle mètefive tos lès djoüs — trouvant on tch'fia doré, 
Li marine advineüve : «C'èst da Djène... da Noré...» 
Mentine a disténdu, dè l' gnüt, come one tchandèle. 
Po-z-èssèv'li l' grand-mére, li pus grande dés bauchèles 
Do quatyin.me di sès fis, dit : «Mame, nos li mètrans 

Li bia gris casavèk, qu'elle a ieû po s' bounan 

A m' matante Caroline.» Mins l' bèle-fèye, dins l'armwère 
A pris l' viye róbe, è d'djant : «C'ést bon po mète è tére !» 
Èt Mentine è-st-èvòye, avou ses longs toürmints 

Èt sès djòyes, rachonés didins s' dérén mouss'mint, 

Li pòve ròbe di mariéye, qu'a duré viye di djin. 


Gabrielle BERNARD. 


Bouquèt tout fét (extrait) 


Nivèle, ga n' vos dit ri, vous-autes, èn'do, Nivèle...? 
Cè-st-in pèlé djigot, pièrdu dins-in milion, 

C'è-st-in soupir d'èfant dèlé l' bije qui soufèle, 

Nivèle ? c'è-st-in grain d' sé dins 'ne cass'role dè bouyon, 
Nivèle, ga n' vos dit ri, vous-autes, èn'do, Nivèle... ? 


Qué ç' qué ça pit vos fé, qu'i seüche ci, qu'i seüche ca, 
Qué sès twèts, bric ét broc, djouwonche à l' cabouléye 
Qué l' cloki r'vièrse és'n-ér come o bike in bènia, 

Qué l' solèy viène doulè dèskèrtchi sès tchèréyes... 

Qué ç' qué ca put vos fé qu'i seüche ci, qu'i seuche qa...? 


Vos n' l'avez jamés vu, vous-autes, intré sés tiénes, 

Intrè sés prés tout nieus qu'o vit d' mète in couleur, 
Doûrmi, come ène soûléye qui vit d' soürti d'èscrène, 

Come in bourdon moûrt-soû qui fét s' niquèt dins 'ne fleur... 
Vos n' l'avez jamés vu, vous-autes, intrè ses tiènes...? 


Vos n' l'avez jamés vu, quand l'uviér tchét d'ssus s' dos, 
Quand lés ploumious volont come dés papis d'érclame, 
Quand m' Nivèle èst pus blanc qué l' pus blanc dés bèdots, 
A mwins qu'o nè l' pèrdrout pou dé l' sav'néye qui chame... 
Vos n' l'avez jamés vu, quand l'uviér tchét d'ssus s' dos... ? 


Vos n' l'avez jamés vu quand l' solèy d'awous' gléte, 

Come ène bètchéye qui fond, pace qu'èle s'avance trop foûrt, 
Quand sès férniésses èn' sont qu' tout lumiéres in tâblètes, 
Yèt qu' sès mwèles lüjont come dès royons pleins d'oár... 
Vos n' l'avez jamés vu, quand l' solèy d'awous' glète...? 

Vos n' l'avez jamés vu quand l' pieuve piérd ès' colé, 

Quand sès péles s'éspárdont come dè l' blé woûrs d'in satch, 
Quand l' solèy, pâr-après, vit wéti d' l'alumer, 

Pace qu'i mèt l' feu, queût'fwès, à l'iau qui doûrt dins l' batch. 
Vos n' l'avez jamés vu, quand l' pieuve piérd ès' colé...? 


Fuchiz seûr yèt cèrtain, vos n' sáriz ni comprinde 

Pouquè c' qué d' vwè volti m' Nivèle come èm' moman, 
Pouquè c' què d' va l'èrvir quand dj'é dandji dè m' plainde, 
Pouquè c' qué d' r-iré d'lé, quand djè m' sintiré scran .. 
Fuchiz seür yèt cèrtain, vos n' sariz ni comprinde... 


Pace qué, pou l' vir volti, i faut ièsse in-n-Aclot, 
D'avwér èsté privé, nè fut-ce qu'éne dèmi-s'maine, 
Avwè sté s' foürdoner dins 'ne vile come dins-in bos, 
Avwè sté rastènu pa l' viye, mèyetis qu' pa ‘ne tchaine... 
Pace què, pou l' vir volti, i faut ièsse in-n-Aclot. 


Nivèle, ga n' vos dit ri, vous-autes, èn'do, Nivèle...? 
C'é-st-in pèlé djigot, pièrdu dins-in milion, 

C'è-st-in soupir d'èfant, dèlé l' bije qui soufèle, 

Nivèle, c'è-st-in grain d' sé dins 'ne cass'role dè bouyon... 


MERERRETERETERETETAREARESTANEATFRRTRERFRARRRTATAM"EFETEEFHHAMEREHHHRRRETERHRARAHRAHATHERERHATER 


Nivèle, ga n' vos dit ri, vous-autes, èn'do, Nivèle...? 


Franz DEWANDELAER. 


L'ameûr 
(Ougrée-Liège) 


Boneáür, todi l'boneûr ! Djans don, vos m' friz bin rire ! 
N'avise-t-i nin asteüre qu'on n' vike qui po coula, 

Qu'on n' s'è sáreüt passer, qu'on n'a qu' coula à dire, 
Come s'on polasse rik'nohe qui vo-l'-chal ou vo-l'-la ? 


Qu'avez-v' dandji vormint di v' magriyi tofér 

A djéri so lès sondjes èt n'èlzès máy viker ? 

Rouviz-v' qui v's-èstez bon chaque djoû po fé on mwért 
Èt qu' n'a nou si bé djoû qui l' ci là qu'on s' lèt fé ? 


Vola l' cir, lès nüléyes, li bété qui s'anóye 

Èt volà nos deüs-oüy come lès-éwes d'on vèvi 

Wice qui tot s' vint murer èt wice qui tot s' rinòye, 
Fét-a-fét' qui l' tins passe èt qu' nos dim'nans pus vis. 
Alez, mi dj' so-st-ureüs sins qu'i fåt qui dj' mèl dèye. 
Dji m'apougne co traze còps come onk qui s'a r'trové 
Èt dj'a si bon d'èsse la, di m' sinti so mès skèyes 

Qui dj' hah'léye pés qu'on sot, tot seû, à m' fé crèver... 


Albert MAQUET. 


Pitit d' mon lès Ma-tantes 


Ce roman est celui d'un humble fils de l'Ardenne, honnéte et sensible, 
qui passe sa vie au service des autres. D'abord, et dès l'enfance, comme 
vacher à la ferme du Sartai. Plus tard, en qualité de domestique chez les 
Ma-tantes, quatre vieilles demoiselles qui vivent ensemble. Les années 
s'écoulent. Les tantes se font très vieilles. Èt «one après l'óte, su deüs- 
ans d' timps, lès Ma-tantes ont sti stindoûyes.» Pitit est vieux et seul au 
monde. Il se résout à partir pour l'hospice, chez les Petites Soeurs des 
Pauvres, à Namur... (*) 


(Awenne) 


Li lond'mwin, il a sti quére on p'tit bokét d' wazon o pachi èt s' l'a ravòtyè 
dins on coron d' papi po l' mète a s' tache... Frangwès d' mon l' Grand- 
Batisse a v'nu toûrnè su l' pavéye avou si tch'fau, èt gn'avot rin d' si trisse 
qui do véy trossè l' pauve vi ome po l'assir su one djaube di strain dins 
l' bègnon. 


Di s' gréye vwès, id'jotar'véy aossant l' tiésse, tins... qu' nos-autes, avou 
come on toüch'lon d' pome dins l' gozi, dji d'jins cauzu tot bas : «A r'véy, 
Pitit!» 


Ma hA ERR ERRRRRRMAARAREEERITA MA A A Haan 


In' faut jamais rauyè lés-aubes quand i sont trop vis : i n' saurint r'prinde 
séve nule pau. Cu qu' Pitit s'a agrancè après si p'tit bokèt d' viyadje ! Cu 
qu'il a r'vèyu dès côps, èstant raclós à l'ospice, lès grands bwès doü-ç' 
qu'il alot aus nids, lès tchamps do Boni, èt l' Sarté doû-ç' qu'il avot vikè 
dès bèlès-anéyes, sès voyadjes a Arlon, lès mwès qu'il a passè ad'lé s' 
moman qu'astot malaude, si vikériye mon lès Ma-tantes ... Tot ga èst si 
lon, si lon !... 


Lès ma-setirs fyèt portant do mi qu'èle p'lèt, mais saurint-èle jamais 
rinde à tos lès vis on pô d' l'air di led payis ou fére ridjètè on pò do wazon 
come li ci qu' Pitit r'wéte di tins-in tins ? Uretisemint, il a fait one 
conuchance dins sès vis djoüs : Gustin, l' fi do Tècheû, qu'a quitè 
Nauwinne là lontins èt qu'a on posse dins lès contribucions à Namur 
minme, va li dire bondjou èt li t'ni k'pagniye di-tanawète dol vèspréye, 
a li pwartant one caote di rodje suke. Pitit è-st-al dicauce quand i l' vèt 
v'nu, nin tant po l' suke qui po r'cauzè d' Nauwinne èt do tins passe... Zés 
deüs dins on cwin, come s'il avint peti qu'on n' lès-oye, Pitit raconte èt 
r'vike, pace qu'il a d'lé li one saquí qui n'èst nin ètrangér'. Etàl' choütant, 

l' fi do Tècheû sondje : tot l' minme ! gn-a brámint qui s' dijèt qu' po 
conuche li vikériye d'on payis, i gn'a qu'a z-alé d'mandé o prumi v'nu cu 
qui s'i passe... èt pu, do scríre cu qu'on-z-a oyu raconté, comi si ç'astot 
d' l'évanjile. I n' savèt wêre, cès scríjeüs-là, qu'on-ome do viyadje ni 
droüve jamais s' coeür divant on-ètrangér' ; lès cis qui wazèt copine, 
c'ést cés-là qu' sont francs come dés tigneüs, pace qu'il ont brámint li ét 
bramint voyadjè, èt c'èst leüs contes qu'on prind po bés-ét bons. Dès- 
omes come Pitit, dés vraiyés djins do tins passe, ca n' cauz'rot nin por 
on blanc tch'fau, pace qu'il ont peu èt pace qu'i s' dimèfièt. 


«Dji racont'ré vosse viye on djoü, po qu'on z-è fèye on live, di-st-i à 
Pitit; gwè-c' qui v's-è d'jez ? — Mi ossi, rèspont-i, dj'é v'lu fére on- 
órmonac'... Tènez, volà m' cal'pin, c'èst po v's-è sièrvu si vos nn' avez 
dandji — Lès djins d' Nauwinne sèront binaujes do véy vosse nom 
imprimé su on live, ét i s' diront : qué bráve ome ! — A ! qui n' p'lez dire 
vrai, alez ! Si dj' p'lo véy ça d'vant do moru !... Mais qu qui m' frot l' pus 
plaiji, c' sèrot d'èsse atèrè volà... ad'lé m' moman... Gn-aurot motòt 
brámint dès djins à m'atèr'mint ossi, come quand ç'a sti po m' papa !... 
Mais c'èst là totès grandeüs, èn'no ?... Por on-ome qu'a sti dòmèstique 
tote si viye...atèrè voci ou volà, c'èst todi jusse. Dji n' vos d'mand'ré 
qu'on sièrvice : quand dj' seré vòye, vos scrîrez à Monsiet l' curé po qu'i 
m' rik'mande li dimègne...» 


Tins d'l'iviêr, i-gn-a yu one minéye qu'a ròlè èt qu' s'a tapè à l'ospice dès 
p'tites seürs. On djüdi, quand Gustin a v'lu nn'alè dire bondjou a s' vi 
camarade, li seür qu'a drovu l'uche li a dit qu'il avot moru dol matinéye, 
come on saint... Li fi do Tècheû l'a sti sègnè... li lond'mwin dol vèspréye, 
il astot al tchapèle di l'ospice po l'atèr'mint. C'astot lès vis di-d'-là qui 
tchantint lès dérainnès priyéres avou Monsieü l'aumonier... èt, au fond 
d' li-minme, Gustin astot chagrin, come si c'avot sti on près-parint... Il 
astot fin-mér-seû po sire à pid l' corbiliárd qui minot Pitit à Bèlgrade... 


Li dimègne à grand-mèsse, Monsieü l' curé d' Nauwinne a rik'mandè 
Jean-Baptiste Jaumotte... «Sabaye, ô ! qui ç' qu'èst mwárt là ?» qui lès 
djins s' dimandint a sórtant d' l'èglije. Li suisse, Djôzèf di mon Paukète, 
s'a r'toürné po rèsponde : «C'è-st-onk qui n' lèt nolu al mizére, alez ! 
Jean-Batisse Jaumotte... c'èst Pitit d' mon lès Ma-tantes...» 


Joseph CALOZET. 


(“) L'orthographe est celle du texte établi par Jean HAUST pour la collection «Nos 
dialectes», n” 7, Liège, Vaillant-Carmanne, 1946. 

El vi pwéri 
(Jamioulx) 


Lès séves astint déskindüwes ; dèzous l'éscóce èl bos dórmeut 
Come èl wazon rascouvru d'foûyes. 

Su l'mieule dj'é rüji m'n-èpe, avou l'vèrja dj'é fét daler l'mórt-tayant. 
Adon, v'lè qu'dj'apougne l'áwe, èl loucèt, dj'ataque èl vi pwéri. 


Pwéri plantè pa m'tayon ou quét'fwès co pus ancyin, 

Pwêri d'mès djoûs d'èfant, qué dj'wè mès-is clós, 

Pwéri qui marque ène souv'nance, ostant qu'ène crwès d'cèmintière. 
Dj'é dèstèré vos racènes èt dj'lés-intáye an fiant voler lès skètes. 


Pwérí qui n'pòte pus, bos à r'finde pou brûler, 

Vi ome au d'débout dè s'course, metir pou l'cérkeuy, 

Come tous lés cins dé d'vant mi qu'ont r'nonci... 

Vos l'savèz bin, tayon planteü d'árbes, 

Pou trouver place au djon.ne grèfon qu' g'asteut, vos-avèz d'vu d'abate 
in vi, 

Plantè pa vo tayon ètou, sogon d'vos preumièrès-asdjambléyes ! 


Gamin, dj'm'astoke( à l'árbe ; ome, djè satche al còde pou l'foute dju, 
Djè vike avou lès vicants. 

L'árbe èn' m'in voüra nin, 

Li qu'a mougni l'soya dè s'vijin abatu, trop vi, 

Què l'dèbout d'sés couches sètchicheut. 

El tayon n'm'in voûra nin, 

Li d'qui dj'é r'couminci l'ouvrádje d'áriére-séson ... 

Abateü d'vis-árbes, planteû d'djon.nes-árbes ! ... 


Willy BAL. 


— mieule : meule à aiguiser 

— vérja : queux (pierre à aiguiser) 
— mórt-tayant : morfil 

— skéte : copeau 


On dimègne 
(Yvoz-Ramet) 


«Ils revinrent comme éblouis d'un rêve mort.» 
(Henri de RÉGNIER) 


C'èsteût on clér èt tchaud dimègne dè metis d'aous'. 


Tot dreüt après basse-mèsse, sès deûs frés èstitèvòye so l' Noüve-v&ye, 
amon dès parints qué l's-avît priyf à l'fièsse ; èt lu, Djáque, èsteût d'moré 
à l' cinse po-z-i louki ét taper on côp d'oly so l'ovrèdje dè vârlèt. 


Après l' diner, èvè treüs-eüres, quand il ava bu l' café, Djáque ala fé 'ne 
toûrnèye divins lès stás, veûy s'i n° máquéve rin âs bièsses. 


Lès vatches avit stu stièrniyes come i fât èt lès tch'vâs bin forés : tos lès 
polins avit avou à beüre. Tot-a-fait èstetit r'mètou à pont. 


Li djóne ome vina s'assirèl' coür, so l' hame, èt foumi s' pipe. 


Li grand ouh' dè l' cinse èsteût à ladje, èt d'vant lu, Djâque vèyéve li 
campagne tote riglatihante di loumire. Ine bone odeür d'osté montéve 
foü dés dihés d' frumint ; háre èt hote, dés grandès plaques di pétráles 
etd' fórédjes fit dés vètès tètches ; sis bounis d'avon.ne à bwérd dè l' vóye 
rimouwit doûç'mint li dintèle di leüs pótes, èt da l' longue, à moumints, 
on-z-oyéve li musique dés tch'vâs d' bwès dè l' Noûve-vèye. 


Èt todi èt todi, A coron dè l' viye tèye, so l' route d'Indjihoül, Djáque 
vèyéve monter dès djins, djònes-omes èt djònès bâcèles, dès cis apart, 
dès cis à cabasse ; dès papas èt dés mames avou dès p'tits-èfants qu'is 
hèrtchit dri zèls. Èt come i féve blamant, bécóp avit wèsté leü capote èt 
mètou on norèt d' potche è leti hatré. 


Quéne flouhe qu'i-n-ârè so l' fièsse, èt come il i frè plaihant ! 
Lu n'i d'véve aler qui l' lèddimin, èt il aveüt brámint p'tchi d' coula. 


Tot-z-arivant, i mouss'rè dire bondjou âs parints. Anon, si vite qu'i 
pwèrè, il iré so l' fièsse ritrover s' crapaude Bértine qu'i deût aler avou 
s' mame. 


... Èt sins fé nole atincion às poyes èt As canes d'avá l'ancini, sins-ôre lès 
mohons s' kibate so l'tamon d'on tchár, èt sins veüy li rossé tchèt dwèrmi 
â solo disconte li heüre, Djáque foumive èt sondjive à Bértine. 


C'ésteüt ine bèle ét fwète bâcèle di Sint-Sèv'rin. 


Elle aveût on bé riv'nant, on hèti riya, deüs gros brès' qui fit sogne à 
l'ovrèdje, èt on coür plin d' corèdje èt d' boneür dè viker. 


Volà tot près d' deüs-ans qu'is hantèt èsson.ne èt l' mariédje èst mètou 
po l' metis d' sèptimbe, si vite qui l'aous' sèrè fait. 

Èt d'min, il iront â bal, èt Djáque, à l' nut), rèmin'rè Bértine èt s' mame 
djusqu'a leû mohone, 

Ci sèrè co on bé djoû d' djòye èt d' hantrèye à mète avou l's-ôtes. 


Èt Djáque, tot ròlantès' tièsse si crapaude, li bal èt l' marièdje, ni féve 
pus nou bin d'èsse on djoû pus vi. 


Tot d'on côp, Hoüzárd, li neür tchin d' vatche, si mèta à groûler èt à 
sètchi so s' tchin.ne come on démon. Lès poyes si sâvit tos costés... 


Moussive è l' coür on vi monchet, èt dri lu ine bèle mam'zèle djène 
moussèye, qu'aveût l'air d'èsse préte à toumer di náhisté, tant s' visèdje 
èsteût blanc-mwért. 


Is v'nitdè l' vèye, avit pris l'convwès, passe l'éwe à Tchòkir po fé on toür 
divins lès bwès èt lès campagnes. Mins l' pormináde aveüt stu pus 
longue qu'is n' pinsit, ét il intrít si r'pwèser ‘ne gote, èt s'i-n-aveüt 
mwèyin, beüre on vére di lècé. 

Djáque, po l'zí fé d' l'oneür, lès vola fé intrer è l' pièce ; mins c'ésteüt trop' 
d'imbaras, d'hit-is : i n' valéve nin lès pon.nes. I s'assirit tot bon'mintè 
l' coür. 

Djáque èvoya l' varlèt a lécé, ala qwéri lu-min.me deüs tchèyires — èt, 
s'apinsant qu'à dès djins si bin moussîs i n' faléve nin vüdi à beüre divins 
lès pintés d' tos lès djoûs, i prinda è l'ármá deûs véres d'â Val qu'onk di 
sès camarádes, l'an.nèye di d'vant, li aveüt d'né po s' fièsse. 


Ele wésta sés wants po beüre. 


Èt èle buvéve douç'mint, li p'tit deüt lèvé è haut, avou dés manires di 
tchèt. 


Èlle ésteüt si bèle insi, sins tchapé, on pavwér divins sès tch'vès coleür 
d'avon.ne, dès bleüs-oüy d'Avièrge èt dès p'titès mins pus blankes qui 
l' lècé qu'èle buvéve. 


Miyète à miyète, èle si raveüt. Èt ci fout on grand boneür po Djáque di 
li óre dire qui l' lècé Ii aveüt fait dè bin. 


Li vi moncheáü vola payi. Li cinsi, djin.né, rèsponda qu'i n' prindreüt rin 
dè monde po si pó d' tchwè. 

Is d'hit mèrci co traze còps, èt is s' lèvit po 'nnè raler. 
Djaque lès rèmina djusqu'à l'ouh', ni wèzant avanci pus lon. 
Aspoyi conte li montant dè l' pwète, i lès louka 'nn'aler. 


Li solo èsteût toumé podri l' bwès. L'air èsteût pus fris'. Divins lès 
trimblènes, lès piètris si r'houkit ; dès coqs d'aous' tchantit. Djáque 
n'oyéve rin, ni vèyéve rin qui l' bèle mam'zèle qui rotéve, lèdjire come 
in-oûhê, èt s' ròbe qui féve ine djène tètche so l' campagne. 


Quand èlle ava toürné l' cwène dè bwès, li cinsi r'moussa è l' cotir. 


Li grand rossé tchèt si t'néve todi adlé l' heüre ; lès poyes èt lès canárds 
rintrit po-z-aler dwèrmi. 


Houzárd, si tièsse inte sès deûs pates, hossa s' cowe tot vèyant s' maisse 
s'aler rassir so s' hame. 


Djáque sitopa s' pipe, mins n' sondja nin à l'ésprinde. I s' dimandéve cou 
qu' raviz'reüt Bértine avou 'ne djène ròbe èt on pavwér divins sès 
tch'vès, èt si èle sâreût beüre dè lècé sins s' fé dès moustatches... 


A coron dè l' tèye, dès djins montit todi èt ine trope di fwèrsòlés passa, 
qui tchantéve : «L'avez-v' vèyou passer ?» 


nan EE kh kakak EE EE ES ESEYE EKS E SKE EE KK aE KE DATA KEK KKKNEKANE 


Li léddimin, Djáque ala à l' fièsse. 


Èt, tos cóps, Bértine li d'mandéve : 
— Qu'avez-v', don, qui vos tüzez si lon ? 


Èt l' mame : 
— Vis-a-t-èle fait 'ne sagwè, qui vos n' motihez nin ?... 


Francois RENKIN. 


— li Noüve-véye : Neuville-en-Condroz 

— stièrni : pourvoir de litière fraiche 

— dihé : dizeau 

— Indjihoûl : Engihoul 

— à cabasse : bras dessus, bras dessous 

— flouhe : foule 

— il aveüt brâmint p'tchi... : il préférait de beaucoup... 
— anon : alors 

— heüre : grange 

— nâhisté : fatigue 

— Tchôkir : Chokier 

— vêre d'â Val : verre des Cristalleries du Val-Saint-Lambert 


Papilyons 
(Spy) 


Quand lès papilyons d'ôr, cafloris vagabonds, 
Riclap'nut po todi leüs-éles di v'loür èt d' sóye, 
Ewo( vont-is s' catchi po qu' pèrson.ne ni lès vóye, 
Èwoû vont-is moru, tot seüs, lès papilyons ? 


Po-z-è sawè l' fén mot, dj'a cachi laudje èt long, 
Pa lès ruwaus pièrdus, lès pi-sintes èt lès vòyes, 
Èt dj'a rintré, forbu, divant qui l' djoü ni s' clôye 
Sins-awè rén trouvé. Min è choûtant l' tchanson 


Do vint qui va todi, do soürdant qui tatèle 
Èt coûrt, vrai colèvrot, dissu lès cabriyaus, 
È choûtant lès fouyas do grand bwès qui richèle, 


Dj'a compris leti ramadje èt dj'a 'nn' alé lauvau 
Èwoû qui totes leüs vwès m'ont mwinrné, lon dès-omes, 
Éwoû qu' lès papilyons vont fé leti dérén some. 


PASSUS... 


Li nature m'a douviè l' Grand Live di l'Orobèt'. 


Vo-m'-là-st-évóye, mièrseû, viè lès bwès dès Golètes 
Jusqu'à tant qu' dj'a trouvé, au mitan d'on laudja, 

On papilyon moûdri qui l' mwárt tinèt dèdjà. 

Il èstéve aflachi, pòve pitite fleür flaniye... 

Sins r'vindje, il a ridé d'one ròse su one òrtiye, 

A pwis, an toürniquant dins l' vint come one mwate fouye, 
Il a v'nu, tot doücemint, s'édwármu su l' pazia. 


Do cóp qu'il a passé, dins l'air, come one angouche, 

Li méssadje di maleür a couru d' couche an couche, 

Do ronchis' à l'órnia, do plope au cèréji, 

Jusqu'au fén fond do bwès, tos lès-aubes ont frum ji... 
Pupont d' brit... pupont d' brüt... li richot coürt à pwin.ne 
Èt lès mouchons s'ont tait... li vint rastént s't-alin.ne. 


Cor on papilyon d' mwárt, li nature è-st-an pwin.ne ! 

„. ET SEPULTUS 


Mins volà qu' dins l' nwareü dès-ièbes èt dès bouchons, 
Dji vwè ponti, fine brune, one tièsse di porcèssion 
Qu'après tos sès cotoûs au d' truviès dès fènasses 

Vérè jusqu'au p'tit mwárt èt stater jusse an face : 

Sins disdát, lès copiches ont quité leti tèris'. 

Est-ce po tchanter De Profon'dis' ? 

Quand on papilyon vént moru dins lès bruwéres, 
Rafaud'lé dins lès fleürs, au copichot, d'zos tére, 

Pa cint brunés copiches, à spale il ést pwarté, 

Come on pwat'réve on rwè jusqu'au pid dès-autés... 


Li porcèssion avance èt va, sins s'arèter ! 


Après awè doné s'-t-incins, li fleür nozéye 

Si clénce èt s' brait tot foû dès lármes faîtes di roséye : 
«Doûs galant dès fleürétes, èwoû 'nn' alez tot seû ? 
Lès-èstés sèront mwárts, li ciél todi grigneüs...» 


Li porcèssion avance... Èt voci qu'i soglote, 

Li richot do ruwau qui djémit gote à gote : 

«Papilyon, c'est fini... Pus jamais dins m' murwé 

Dji n' vos wèrè bambi come aus pus tchóds dès mwès... 
Ô, djoli papilyon, adiè fleür d'ôr, adiè !» 

Li porcéssion avance jusqu'astok à l' frimouche. 

On tchant rimpli d' doûceû diskind do wòt d'one couche, 
C'èst l' rossignol qui vént dire li pwin.ne èt lès r'grèts 
Di tot g' qui vike aus tchamps, di tot g' qui tchante au bwès, 
Come on dérén salut dè l' tére au papilyon !... 

Li porcèssion arète èt n'irè nin pus lon ! 

Au trau do copichot, causu jusqu'à l' vièspréye, 

Lès fossetis trom'téyenut po-z-alaurdji l'intréye. 

Cint brès rapicenut l' mwárt, cint spales l'ont yèrtchi, 
Èt pa-d'vant l' fosse au laudje, èwoû qu'is-ont satchi 
Dès fleûrs di bròyes-di-tchèt, flaminètes èt mastouches, 
Is l' solèv'nut bén wót au d' dizeüs dè l' frimouche, 

Is l' solèv'nut bén wót, toün'nut tot-è l' mostrant 

Do costé do Lèvant, do costé do Ponant : 

«Waitiz, waitiz, lès-aubes ! Èt s' waitiz, lès fleürètes ! 
Voci l' cia qu'ènn' alèt dèl róse à l' viyolète, 

Dès djinièsses au tiyou. Voci l' facteür di v'loür 

Qui vos pwartéve à chaque on bètch, on mot d'amotir ! 
Waitiz-l' on dérén côp : l'oûy disténdu, l'éle basse, 
Voci l' dois papilyon, Prince di Biaté, qui passe !...» 
Lès fosse(s, dins l' fine tére, ont catchi l' papilyon. 


D'one uréye, avaurlà, on démoné crékion 

Sins jamais s'arèter, sins jamais ièsse à djoke, 

Pinse qu'il è-st-au clotchi, qui c'èst li qui fait l' cloke. 
Èt todi su l' min.me ton, i sone, i sone à mwárt, 

Todi pus wót, todi pus wót, todi pus fwárt ! 


RESURREXIT ! 


Poéte, on crwèt todi g' qu'on a vèyu dins s' five. 

Ô, lèyiz-m' crwére èto qui c' n'èstèt nén dé l' nive 

Cu qui tchèyéve ayir an èstrumant l'iviér ! 

Don, qu' c'èst dès papilyons ? Mi, dji crwére tofér 
Qui c'èst zèls qui r'végnenut, ou leû p'tite âme payène, 
Po ragaiyi lès twèts, lès-uréyes èt lès tiènes 

An v'nant nos-anonci qu'on n'èst pus lon dè timps 

Qui l' cèréji tot blanc cheüt sès fleürs au Prétimps... 
Mins tos cès papilyons qu'ont v'nu rascouviè l' tére, 
Èst-ce qu'is vont co moru, come l'òte, dissu l' bruwére ? 
Li ciél ni vóré nén, cètici sont trop bias, 

Èt po r'monter là-wót, is ratind'nut l' solia 

Qui lès pudrè vicants dins l'ór èt dins l' lumiére !... 

Èt quand, après li r'lén, li dagn est r'div'nu nwar, 

Ni pinsez nén po ca qu' lès papilyons sont mwárts... 


Ó VOS QUI M'A CHOÜTÉ 


Ô vos qui m'a choûté, ô vos qui sit l'èrére 

Ou qui fait soner l' fau su l' fiér di l'églumia, 

Ó carioteü, nüton qui fait crouler l' cariére, 

Ó vos qui tape do pi, di l'awe ou do mártia, 

Ô vos, parèys à mi, poussére di rén, mès fréres, 
Nos-èstans cotchèssis pa tos nos papilyons, 

Blancs, ròses ou tchabarés. N'ést-ce nén totes lès-idéyes 
Qui s' cotapenut, s' tchòkenut, pa-dri l'oücha d' nosse front 
Et qui nos étrin.nenut, mwints cóps, jusqu'aus nüléyes ?... 

Nos leti mètans dès-éles di sòye, v'loür ou satén, 
Nos-alans leû mostrer lès fleürs di nos campagnes, 

Mins si nos lès lachans par on bia clér matén, 

Divant qui l' gnòt ni r'vègne, is s'aflachenut su l' dagn, 

Èt quand nos v'lans lès r'prinde, is sont div'nus fén nwars, 
Èt nos duvans l's-aurder... todi... jusqu'à nosse mwárt. 


Camille DELVIGNE. 
— tateler : babiller —trom'ter : se háter 
— colévrot : orvet — yértchí : soulever 
—cabriyau : galet — bróye-di-tchét : primevère 
— richeler : bruire — flaminète : souci 
— orobét' : manuel du magicien, grimoire — mastouche : capucine 
- laudja : clairière — Ponant : couchant 
— órnia : aulne — crékion : grillon 
— stater : s'arrêter — r'lén : dégel 
— rafaud'ler : envelopper - pi : pic 
— copichot : fourmilière — tchabaré : diapré 


— frimouche : ici, fourmilière 


Lu tchaplèt 


(Neuville-Francorchamps) 


A ! totes lès sizes do timps passé, 
lès bounès freûtès sizes d'iviér... 

Lès steüles, duzeû l' blankeür dul tére, 
ravizint dés flotches du djalé... 

I vzéve houreûs ; on gros feü d' bwès 
spárdéve dul tièneûr ava l' tchambe ; 
mu mârène rutiréve lu lampe, 

on s'adjènéve, ç'èsteût l' tchaplèt... 
Èt tin quu l' bihe do fond do Ci 
hoüléve èt s' hufléve èl fouwire, 

mu parin minéve lu priyire 

po cès qui dwèrmèt à Mousti... 
Come lès-òtes, mès sins-i sondji, 

dju rèspondéve, a gngnos sol hame, 
èt nos patèrs, tot come dès blames, 
s'ènèrihint vèl vi Crusfi... 


Louis REMACLE. 


Blankeü 


(Fosses-la-Ville) 


I n'è d'mère pus qu' sacants-oüchas djanis è têre ; 
Leü-y-âme lèdjêre 

— Come li blanc sauvèrdia dès sondjes — 

A spité foü dès cwárs, dèl gayole... — do vacha 

Qui l' tins rondje. 

Portant gn-a co ‘ne sagwè qui briitiye avaur-là 

Dins lès cráyes dès meurs, dins lès moncias d' pires 
Qui vikin.n' ayir, 

Gn-a co ‘ne sagwè qu' frum'jiye 

È noste abiye. 


* 


Dji vos-a r'vèyu, mès vis mwin.nes, 
Aus blankès tièsses, aus blancs foûraus, 
Avou dès coeürs di p'tit colaus, 

Avau dès fleûrs qui r'glatichin.n'. 


Dji v's-a r'vèyu dissus l' grand lét, 

Lès mwins rwèdiyes, lés-oüy sèrés, 

Èt su l' visadje on d'méy sorire 

Po l' boune Aviérje ou po sint Pire... 

Dji v's-a r'véyu, mwinres come dés-ombes, 
Paujéres come on dé profon'dis', 


Dji v's-a r'vèyu au fond dès tombes 
Qui l' mwárt cauvèle dins lès ramechis'. 


ak 


I n'è d'mère pus qu' sacants-oüchas djanis è tére ; 
Leü-y-âme lèdjére 

— Come li blanc sauvèrdia dès sondjes — 

A spité foû dès cwárs, dèl gayole... — do vacha 
Qui l' tins rondje. 


Jean GUILLAUME, S.J. 

EN DÈSKINDANT 
L' TIENE... 


Ene pilüre mirake 

Au pus souvint, c'èst lès djins qui sont l' mwins' malades lès preumis à 
couri au médecin. Ene ptite pèpiye, èy on coürt rademint au fármacyin 
qué dès pilüres. Au nüt, on-è prind ieüne pou s'adórmi ; au matin, ène 
ôte pou s' ravèyi. Après, c'est l'éstomac' qui n' va pus... èt pwis c'est lès 
niérs. Adon, on va satchi à l' sonète dès désbiyeüs d' pinsèyes : lès 
«psichanalisses». Mins, come au pus souvint on n' chit nin d'djà leüs 
consèy... ca n' siève nin à grand-tchose, sinon à vüdi vo boüsse. Dès- 
ótes, ieüs', pou roubliyi leüs pènins, is s' méteneut à bwáre ; çoula ètou 
ga vüde èl boûsse ; èt ca amwin.ne du dèspit dins l' mwin.nádje. C'est 
toutès miséres aujiyes à sogni pourtant, avou in r'méde tout simpe èt qui 
n' cousse nin 'ne djigue. 

On s' cfire bin sès dints tous lès djoüs au matin. Pougwè n' nin scurer 'ne 
miyète sès nwârès-idèyes èt lèyi mouchi dè l' binaujetè qui vinra lire 
dins nos-ouy ? 

S'apinse a Pierre Faulx d' Jumèt, in filosofe walon qui scrit dès lives dè 
pinsèyes : «Lès-ouy, c'èst l' murwè d' l'âme, èyèt l' rire c'èst s' rèsponse, 
ès'-n-èco. L' cia qui n' sait rire n'èst nin à plinde quand i brait èt... qui ç' 
qui dit qu' quand vos brèyèz pou in rin, vo-n-ombrádje nè rit nin d' 
vous ?» 

Chamfort, in scríjeü français, li, i dit : «Une journée où l'on n'a pas ri est 
une journée perdue.» Come c'èst l' vrai ! Nos fions si souvint ène laide 
máwe à l' viye, i n' faut nin ièsse èsbarè si èle nos l' rind. In sclat d' rire, 
c'èst come ène roye dé solia qui mouche dins no maujon èt dins no 
coeûr : on r'ést tout d'assène. Èyèt c' solia-là, nos p'lons ètou l' fé lire 
pou l's-ôtes. In sclat d' rire, ça tchèsse lès pwènes, ga rind couradje, ça 
r'chandit l'éspwár, ga r'mèt lès-idèyes su voye, on veut l' viye òtremint. 
In visádje plaijant, ga rapauje. Ièsse gaiy èt dèspaude du plaiji autoû d' 
li, ga pout fé télemint du bin. Comint v'léz vos dèspiter avou iun qui rit 
au lieü dè s' mwaiji ? 

Come no vicádje candjeureut si on sayereut pus souvint cè r'méde-la ! 
Èt pouqwé n' nin fé profiter l's-èfants à scole ? Qu'on mète dès mwaijès 
notes aus maus-contints èt qu'on r'coupinse lès cias qu'ont toudi in bia 
sourire su leû visádje. Mins pou çoula, i faureut qu' nous-ótes, lès pus 
vis, nos seüchunche leü moustrer l'égzimpe. Ès' fé 'ne pinte dè bon 
sang, ca fait vraimint du bin à l' santé. Lès médecins qu'ont studyi l' 
probléme l'ont asseûrè : «In sclat d' rire, ca amwin.ne ène oufèye dè bon- 
air dins lés vin.nes.» 

On done du sang pou aidi à scaper dès djins qui sont malades ou qu'on 
ieü èn' acsidint. Apórter dé l' jwè, n'èst-ce nin ètou ène facon d'aidi lès- 
ótes à viker ? 


Ermète ès' coetir a nou 


Quand l' cièl ès' dèsmousse dè sès nuwádjes dè plouve èt qu'i mèt s' bleü 
casaque dè dimègne... ès' bleu casaque keüdu avou dès fils dé solia, tout 
ç' qui vike su l' tére sè r'erèsse, tout rabiazi ; min.me lès tèchins qu'on- 
a tapè à mitraye ès' mèteneut à r'lüre come dè l'ór. L'amoûr èspite foü 
dès nids, èl boneür djiguèle ; ca tchante èt ça tchipiye pa tous costes. I 
passe come in vint d' binaujetè, in vint qui tchèsse lès mwaijès-idèyes, 
lès r'grèts, lès trissés souvenances. On s' sint tout ravigotè... r'métu à 
not ! 


C'èst parèy pou nos coeûrs. Nos-avons ètou dandji dè l' ranaîryi èt d' 
mète nos pinsèyes au bia. Cè n'èst nin en r'machant toudi nos dèsduts 
ou nos mwaijès souvenances qué nos f'rons l' bia timps autoû d' nous èt 
dins no vicairiye... bin du contraire ! Pinser au maleár, c'est l'assatchi 
come ?l paratonére. Braire dèssu nos pwènes, c'ést arouser l' misére pou 
l' fé crèche co pus rade, pace qué, au pus souvint, nos nos fions soufri 
pou dès saqwès qui n'ariveneut nin lès trwès quárts du timps. 


Sayi d' prinde du bon cost? tout g' qui nos-arive, ga n'èst nin aujiy. Faut, 
pa cóps, bran.mint du courádje pou agni su sés léves, pou fé bia visádje 
dèssu mwaijès djambes èt rire quand on-a s' coeür noyi d' pwènes. Mins 
c'ést sovint en-aidant l's-ôtes à crwáre au solia qu'on r'chandit s' 
courádje à viker. 


Et si d'mwin... 


Avou ostant d ' pwène dins l' mémwáre 
Èt dés tüzádjes pou s'è souveni, 
Comint sayi dè scrire l'istwâre 

Dès boneárs qui s'runt co à v'ni ? 


Pou lés coeürs qui sont djus d'aléne 
D'awè sti d'churés pausés spènes, 
Quand dèmwin n'èst pus à tchwèsi, 

I n' dèmeure pus qu'à soumadji. 

Èt l's-audjoürdu, qu'èst-ce què t'è fais ? 
Audjoürdu... c'ést bon à viker. 

Choûter 


È walon come è français, chofiter n' vout nin toudi dire èl min.me. 


I gn-a choûter : fé sins motyi g' qu'on vos comande. Mins gn-a ossi 
choûter pou atinde. Sawè choûter, on n' sait nin tout ç' qué ga pout 
apórter dins 'ne vicairiye d'ome. Pou couminci, c'èst l' mèyeû moyin 
d'awè dès sogons. C'è-st-a n' nin crwáre quand on sait s' taîre pou lèyi 
causer l's-òtes, come on s' fait bin vèy dé tèrtous, èy en n' rin fiant. 


Mins... sawè t'ni s' linwe, ga n'èst nin ossi aujiy que ça 'nn' a l'air ! Èt 
pourtant... on 'nn' aprind dès sagwès ! Assefirè qué cè n'èst nin choüter 
aus-uch pou 'nn' aler, après, raconter dins l' vijenádje çu qu'on-a souvint 
mau atindu. Non, c'èst choüter, au trèviès dés mots, èl coeür dés djins, 
leüs pwènes, leüs boneûrs, leüs-éspwárs ou leüs souvenances. C'est 
rascoude lès frûts d' leü vicairiye èt-z-è satchi 'ne leçon pou li-min.me. 
C'est ètou prinde èl timps d' choüter lès djon.nes raconter le(s rèves, 
leûs dèsduts, leüs-ambicyons, leûs-idèyes su l' viye d'audjoürdu èt dè 
d'mwin. N'èst-ce nin l' mèyefi moyin pou n' nin d' meurer come dès 
bauyárds su l' pisinte du timps passè ? 


Sawè choûter, min.me quand gn-a nu brit, pou atinde èl grand raploû 
dè l' viye dins toutes lèssaqwès, lès cènes qu'on veut èt l's-òtes què nos- 
ouy n'ariveneut nin à trouver, mins qu'on-advine quand on n'èst nin 
sofirdèche du costè dés sintimints. 


Choáter, c'ést tout goula èt co bran.mint d' pus ; c'est rimpli s' coeür 
d'amoûr, ène syince qu'on n'aprind nin dins lès lives. 


Quand on sait choûter 
L'air du timps, 

Gn-a bran.mint 

Dés tchansons 

Dins l' vint... 

Qui passe. 


Èl timps d' l' anoye 


El tchèmin d' l'anoye a bran.mint d' pus d' cayaus èt d'arokes qu'on n' 
creut. Cè n'èst nin si aujiy què ga 'nn' a l'air, la, dè n' rin fé. Dèspus què 
l' monde èst monde, l'ome a toudi boutè. Nos preumis parints n' l'ont nin 
ieu bèle. C'a sti dür pour ieüs' d'ariver à mindji à leü fwim, à s' dèsfinde 
conte tout c' qu'is n' con'chunt nin èt qui led fèyeut peû. Faleut s' bate 
conte èl vint, l's-orâdjes, l'eûwe, lès mèchantès bièsses, lès mwaijès 
iébes qui lès rindunt maládes. Is-ont passé au trèviès dès sièkes en nos 
lèyant come éritádje tout coula, qu'is-avunt apris pa zias-min.mes. C't- 
éritádje-là, èst-ce qué nos-è fèyons bone sance? Est-ce qué nos-è 
lairons 'ne sagwè a nos chuwants ? 


Pus' g' qu'on-a, pus' c' qu'on vout awè. On-a inventé dès machines pou 
qu' l'ome eüche mwins' dè mau. Si on l' v'leut, on poureut viker sins trop 
sè scrandi. Mins gn-a co pont d'èscole pou aprinde ausès djins à n' rin 
fé sins s'anoyi. Adon, éc' timps-là qui nos pèrmètreut d'aprinde à doner 
dè l' valichance à nos-idèyes èt... à nos coeûrs, nos l' galvaudons 
bièssemint ét, dé ç' qui poureut ièsse in nouvia paradis d'ssu têre, on 
s'après' à-z-è fé in désért. 

Pace qué ç' n'ést pus lès pwènes dè s' fé mori à travayi, on cache à s' fé 
mori ótremint. On fèt d's-ostis què l' diále li min.me né voureut nin s'è 
sièrvi ! Dinsl' timps, lès sègneûrs ès' fèyunt l' guére inte zias, on s' bateut 
viládje conte viladje. Asteüre, avou toutes sótes dè djeus, on s' bat ètou 
viládje conte viládje, payis conte payis, mins ç' qui n' dèvreut ièsse què 
d' l'amüsemint pou aídi lés-omes à socener acheune, ga d'vint 'ne 
vraiye batáye, ène guére pou lès preumérès places. On-èst près' à s' 
tuwer pou ariver preumi ; preumi su lès voyes, preumi dins lès-airs, 
preumi d' n'impóte qwè. Preumi : c'ést ga qui compte ! 

El progrès ?... I m'a tout l'air d'avanci à r'culons. Gn-a ieü lès rwès 
fènèyants, lès djeus ayu ç' qu'on doneut lès djins à mindji ausès bièsses. 
Asteüre, on done lès djins à mindji ausès machines. On n' sè tüwe pus 
à côps d'èscopète, on s'tûwe à côps d' balon, dins l'ièbe, dévant'ne masse 
dè bauyárds afènouyis qui s' tchaneneut inte zias. 


Gn-a trop d' djins su l' tére : lès fé mori en s' batant dins dès guéres ou 
lès fé mori en s' batant pou let plaiji, c'èst du parèy au min.me, dira-t- 
on. 

Mins què lès-omes sont bièsses ! Is n' vèyeneut nin qu'is n' sont qu' dès 
maryonètes dèssu l' grand tèyâte du monde èt qué c' n'èst jamais lès 
maryonètes qui satcheneut lès ficèles. 

En-Ome 


Si dj'ai choûtè sès rafafloütes, 

C'èst pace què c'è-st-èn-ome qu'a dèsmoussi lès-omes, 
-ome come nous. 

Tout g' qu'il a dit timps dè s' vicant, 

C'èst dès bèlès fauves pou dès grands-èfants, 

Dès pòves-èfants, 

Póves dè bonetir, 

Póves dè courádje, 

Èt pòves d'étèmitè. 

C'èst pou lès cias qui braiyeneut, a-t-i dit, 

Lès cias qu'ont fwin, 

Lès cias qu'ont freud, 

Lès cias qui sont kèrtchis d' miséres, 

Lès-inocints, 

Lès cias qu'on spotche, 

Qui sont trop fwèbes pou sè r'vindji, 

Lès p'tits. 

Cè n'est nin l' mwaisse què dj'ai oyu, 

Ni l' proféte, 

Ni l' guèricheû, 

C'èst «l'ome», 

C'èst l'ouvri, 

I1 a viké no vicádje, 

Il a bouté, 

I s'a scrandi, 

I s'a r'pòsè, 

Il a stî à l' fontène paji d l'eüwe pou s' moman, 

Il a douvru s' coeür à Madelène 

Èy à l' Samaritène. 

I d'-djeut dès si bèlès sagwès 

Pus doûces qué dè l' musique, 

Què dés tchansons d' poétes. 

Tous lès bièrdjis rèveneut quand gn-a dès stwales. 

Li, il aveut télemint d' bèdots 

Què pou lès mète tchampyi, 

Il a tizè in paradis. 

Si dj'ai rascoudu sès pinsèyes, 

Cè n'èst nin pou tout c' qu'i nos-a promètu ; 

C'èst pace qu'il a v'lu pòrter l' kètche dès djoûs. 

C'èst pace qu'on li a chirè s' coeür 

A còps d' bastons, 

A cóps dè spènes, 

A còps d' ratchons. 

Djè creu a l'ome qu'a prétchi pou dès-omes 

AT mèsûre dè leû coeür 

Èt d' leü misére ; 
't-ome-là, djè l' veu voltiy pou tous sès «vèy voltiy», 
t s'i n'aveut nin v'nu ; 

Nos dire tout g' qu'il a dit, 

S 'i n'aveut nin v'nu fé dès noûvès royes, 

Sèmer dès noûvès grènes, 

Rauyi lès cruwaus, lés-árbes dèsfouyis, 

S'i n'aveut nin v'nu planter l' crwès 

Qui rapauje èt r'chandi, 

I m' faureut p'tète asteûre, 

Cachi èn-ôte Bièrdji. 


El solia lüt pou tèrtous 


On s'atind souvint mia avou lès djins d'au lon qu'avou lès cias de s' 
vijenádje. Pouqwè ?... djè m' l'ai d'djà bin d'mandè dès côps ! Est-ce què 
ça n' s'reut nin pace qué nos-avons trop bone idèye dè nous-ôtes 
min.mes ? Nos n'arivons nin à crwáre qu'ène saqui d' no coron, qu'on 
coneut bin, qui nos r'cheune, pout ièsse mèyet ou awè pus d' 
compèrdichüre qué nous, surtout quand elle a trouvé l' bone voye adon 
qu' nos-èstons co su l' pisinte. 

On s'achòde pus aujiyemint dès léds costès dès-ôtes què d' leüs qualitès. 
Asteüre, on-èst télemint abituwè qu' pus nulu n' fait rin pou rin, qu'on 
r'waite souvint d' crèsse lès cias qu'ont aujiyemint l' coeür dèssu led 
mwin. Dèstoûrner ène aréyoplane, fé sauteler in trin ou dès maujons, 
tuwer dès djins, goula, au mwins, ga vaut lès pwènes qu'on-è cause. 
Mins waiti qu'i gn-eüche pus ostant d' maleure(s su l' tére, ni ostant d' 
cès tèribès maladiyes-la qui vos faîyeneut mori à p'tit feu, cè n'èst nin 
avou dès parèyès-istwâres qu'on vindra bran.mint dès gazètes èt qu'on 
rimplira lès cinémas. Adon ! On n' sait s' mète dins l'idèye qué l' solia 
lüt pou tèrtous : chaque dè nous vout l' pus grosse paurt. On creut qu' lès 
bias grands-árbes audeneut l' tchaleü du solia pour zias tout seüs èt qu'i 
n' crét nin grand saqwè pa-d'zous leû fouyádje ? Pourtant, s'is n' sérunt 
pus là pou rastèni lès mwais vints ? C'èst toudi l' tchèvau qui mwin.ne 
l'at'léye qu'atrape lès côps d'èscoriye. Èt quand l'orádje infèle, c'èst su 
lès grands-árbes qu'i tchait, l' ton'wáre. 

In' faut jamais inviyi lès ròses qui floricheneut dins l' djárdin du vijin. 
Au pus qu'èles sont bèles, au pus qu'èlles-ont dès grandès spènes. 
Dèspus qué l' monde èst monde, s'i gn-aureut nin ieû dès tièsses qui 
dèspasseneut l's-ôtes, nos-è s'runt co p'tète à sayi d' pèchi l' leune avou 
nos dints. 

In bon r'méde 


Nos-avons l' tchance d'awè ‘ne tièsse aveu ‘ne saqwè d'dins. Seülemint 
nos n' savons nin nos-è sièrvi come-i-faut. Lès trwès quárts du timps, 
nos n'è fèyons nin fôrt bone fisance, dè no tièsse ! Nos 'stons à moûre 
èy à r'moûre cu qui n' va nin ! Pou fini, èlle èst plène dè nwarès-idèyes. 
Èt c'è-st-au trèviès d' coulà què nos waitons rider l' viye. A ç' compte- 
là, i n' nos saureut rin ariver d' bon ni d' bia, pusqui nos n' pinsons qu'à 
nos miséres ! 


C'ést nosse tièsse qui nos mwin.ne. El pus souvint, nos nos tapons dès 
mwais sórts à nous-ótes-min.mes. In p'tit mau d' vinte, ène crampe à 
nosse sitomac'... èt ossi rade on s' creut bon pou lès coliques miséréré 
ou bin pou l'infractus'. Si nos nos lèyons aler sins nos r'vindji, nos n' 
sauruns d'meurer d'assène,... nos douvrons lès-uch aus mwais vints. 


Si nos l' vauruns, nos pouruns ièsse no prôpe guèricheû èt nos r'fé d' 
bran.mint dés maus ; seülemint !... Sefilemint, i n' nos faut nin toufèr 
broyi du nwár, mins, pus rade, sayi d vèy èl viye come elle èst, aveu sès 
mwais èt sès bons costès,... paujéremint, sins fé dès maleürs aveu tout. 
Pou couminci, èn' nin s'aspétchi d' rire èt d' tchanter quand l'inviye nos- 
è prind. Ca aide à d'meurer djon.ne èy à mwins' sinti lès côps d'èscoriye. 
Comint n' nin ièsse mau dins s' dèspouye en r'machant toufér' sès 
pwènes ? Èl cia qu'a ped dè l' viye, qui veut tout du mwais costè, lès 
bons-pour-zias, lès mau-contints, lès bîleûs, toudi prés à monter à 
s'mince pou dès pèts d' tchats, is-aviyicheneut bran.mint pus rade què 
l's-ôtes pace qu'is s' faiyeneut du tòrt à leti santé. Èl cia qui pout dire : 
«Djè n'ai qu' dès sogons, djè n'aí jamais pont v'lu fé d' pwène à nulu», 
ç'tila, c'è-st-èn-ome eûreûs èy i vikera viy, 


Gn-a bran.mint dès djins qui passeneut l' mitan d' leü timps à s' fé mori 
à p'tit feu pou d'vèni ritches, èt l'óte mitan à payi l' médecin pou s' fé 
sogni. 

On pout sè r'fé d' bran.mint dès maladiyes rin qu'aveu s' tiésse. Pougwè 
n' nin s'i amantchi in p'tit djárdin ? I sèmer dés pinsèyes ossi djanes què 
l' solia, ét bleuwes come èl cièl a l'èstè... ét, quand gn-a 'ne sagwè qui 
n' va nin, s'i aler pourmwin.ner pou ragaiyi sés pwènes. 


Faut v'li ièsse eüreüs ; i faut crwáre au boneür, à l'amoür, crwáre qu'on- 
a tértous s' paurt dé tchance, crwáre à l' viye èt... aprinde à l' vèy voltiy 
pou qu'èle nos l' rinde. 


Pou 'ne tchanson 


I gn-a dès djoûs come ça : on s' sint l'âme bròbouzèye èy on n' saureut 
d'djà dire pouqwé. Gn-a rin qui va mau, èt pourtant on-èst strindu, 
r'goulè dè l' viye ; on voureut candji ; vèy óte tchóse que sès quate murs. 
Lès cias qui sont tout seüs, is s' sinteneut co pus mérseûs, is-ont dandji 
d'awè du vicant autoû d' zias. Lès cias qu'ont trop d' daládje, c'est dè l' 
paujèretè qui led manque. lun 'nn' a s' sò d' travayi à l' sonète ; èn-òte, 
çu qu'i li faut, c'èst boudji, vèy du payis, dès djins, candji l' rime-rame 
dè tous lès djoûs. 

Èl vrai, c'èstqu'on-èst mau dins s' pia. On-a dandji d' ranéryi sès-idèyes. 
Coula, ga arive co bin au bon timps, quand l' séve boute, ou a l'a-an, 
quand lès-ârbes pièdeneut leûs foüyes. Mins ga nos-arive ètou d'awè |" 
tièsse plène dè nwarès-idèyes au mitan d' l'èstè, adon qu'i fait bia. 


Souvint, quand on-èst come ca, mau-contint d' li-min.me, on tûze, rin 
n' nos dit : li posse va, mins on nè l' choüte nin, i va par abitude, pou fé 
du brit. V'là qu' tout d'in cóp, èn-air vint toqueter à nos-orèyes, on 
choûte, c'èst bia, l'air èt lès paroles vont bin acheune... on s' sint tout 
r'muwè. 


On n' sè douteut nin qu'on scrijeut co dès-afaires come ca ; ga vos done 
l'inviye dè crwáre qué l' monde n'est nin si mwais qu'on l' pinseut, qué 
l'amoür, ga vout co dire ène sagwè. On-z-è pris paus sintimints, ga 
ravèye dès bèlès souvenances, ca douve l'uch aus rèves, à l'éspwár, no 
vikádje ènn' èst rabèli. 

Come qwe, tout a d'l'impôrtance dins l' viye, min.me ène tchanson. S'il 
i tüzunt pus souvint, lès rimeüs èt lès diouwe(üs d' viole, qu'ène bèle 
arguèdène c'è-st-in p'tit plomion d' boneür ét qu' ga pout rinde dè l'alant 
aus cias qu'ont l' binaujetè 'ne miyète maflèye. 

Èl damádje, c'est qu'is s' lèyeneut souvint mwin.ner pa l' boüsse èt qu' 
pou continter tèrtous (leti cheune-t-i), on scrit dès fayèyès tchansons. 
I n' faureut nin tout l' min.me prinde lès choûteûs pou d's-arièrès ! Çu 
qu'èst bia, ga d' meure bia dins lès souvenances, maugrè lès mòdes, èl 
timps èt lès mwais vints. 

Ene bèle tchanson qui coürt èl monde pou l' plaiji d' nos-orèyes en tout 
r'muwant nos sintimints, c'ést come ène aronde : ca fait l' printemps dins 
no coeür. 


l gn-a pont d' bondjoü 
Qui n'eáüche ès'-n-arvèye. 

El preumére fauve 


Lès fauves qu'on raconte aus p'tits-èfants oudoubin ausès grandès djins 
pou lès ragaiyi... ga r'monte lon... quausu au paradis tèrèsse. 


Quand l' Bon Dieu a tchèssi Éve èt Adam dè s' grand djárdin, i leû-z-a 
falu cachi après 'ne place pou s' rapwairi... L' solia tokeut fèl ! El bos 
avou s' grand parapwis d' fouyádje, c'ét djusse qu qu'i faleut. 

Enrapinant, is-ont trouvé d' qwe mindji : fréjes, caclindjes, meümeüres, 
sauvádjes peumes, pètrèles, gayes, nojètes... èt dés racènes dè toutes lès 
s6tes. On n' pout nin dire qu'is-astunt cras... is t'nunt l' cóp, c'èst tout. 


Mins... quand l' vint a v'nu rauv'ler lès fouyes èt qu' lès preumérès 
rèlèyes ont sèmè leû blanc suc su lès couches mérnüwes, ga n'a pus sti 
l'min.me paire dé mantches, is-avunt freud ! Il a falu travayi pou s' mète 
à iute. Adam n'aveut nin l'abitude èt... à dire èl vrai... ga n' li plaijeut 
wêre. I bouleut souvint d' colére(dandjeureü, qu' ga lè r'tchaufeut !) 
Seülemint, èl baston aus gayes dins tout coula, c'asteut Éve. Quand, i 
rariveut en trin.nant s' fagot d' couches, i bateut s' maleureüse feume à 
r'laye dè bouc. Li, cal' rapaujeut, mins lèye !... In côp, deûs côps, passe... 
mins tous lès djoüs, c'èst d' trop. Ès' preumi ouvrádje en rarivant : bate 
ès' feume. Éve énn' aveut s' sò, èlle ét pléne dè poques èt toute moudriye. 
Faleut trouver ‘ne saqwè pou aspétchi çoula . 


A l' place dè djèmi quand i tapeut sur lèye, elle a asprouvè d' li causer : 


— Bondjoû Adam, ça c'èst dès bèlès couches ! Nos-alons ièsse bin au 
r'cwè drolà pa-dzous ! 


Si Adam n'a rin réspondu, ca n'ést nin pou ga qu'i s'a djokè dè taper sur 
léye. 

— Nos s'rons au r'ewè come lès mouchons dins leû nid èt lès spirous dins 
l'árbe fòrbu. Saís' bin qué l' Tirliri s'a batu avou l' Coucou pace qué ç' 
tici aveut sti punre dins s' nid ? Qué l' córbau, assoti pau bia causádje d'in 
r'naud, s'a l'chi stran.ner bièssemint come ène poüye ? 


Adam a douvru sès-orèyes grandes au laudje pou choûter s' feume ét... 
il a roubliyi dè l' bate. 

El lend'mwin èt lès djoüs chuwants, ç'a sti I min.me djeu. Éve 
raconteut... raconteut tout c' qu'elle aveut vu èt atindu. Du timps qué 
s'-n-ome èsteut avoye, èle tüzeut à c' qu'elle aleut li dire. Ele s'a metu 
a fé causer tout ç' qui vikeut autoû d' lèye : lès-ârbes, lès bièsses, 
lésfleürs, lès cayaus, lès richots... 

Insi, p'tit à p'tit, Adam a apris à conaiche dès-ôtes paradis, lès paradis 
qu'on-a dins s' tiésse èt dins sès rèves. Come il aveut du plaíji à chofiter 
s' feume, i n'a pus sondji à li cachi misére. 


C'èst come ca qué l' preumére fauve à skèpyi. 


Dèspus... on 'nn'a bran.mint raconté, dès fauves èt... on-è racontera co 
bran.mint. On-é racontera djusqu'à tant qu' no monde s'ra monde pace 
qué... quand l' viye nos bastone èl coeûr, rin d' tél qu'éne bèle istwáre pou 
nos-aidi à roubliyi nos pwènes. 


Timpe ou taurd 


Timpe ou taurd, is vinront : 
L'iviér des pérnélis, 
Lés Sints d' glace, 
L'èstè Sint-Mártin. 
Timpe ou taurd, on l'aura : 
Èl plouve dè Sint-Médárd, 
Él néz d' Sint-Bárnabé, 
Él solia su l'auté, 
Lès rèstons dè l’ Tchand'leü, 
Èt lès vias d' mars". 
Timpe ou taurd, i vinra 
l' Amor, 
A l' Pintecousse ou à l' Trènitè, 
Avou dès ròses èt dès spènes, 
Dès bias vinrdis, dès laids dimègnes, 
I vinra, l' timps dès cèréjis, 
Dès plomions d' nive, dès pichoulits 
Qu'on-íra suci pa l' racène. 


Mins nos saisons d'meureront d'asséne 
Tant qu'i gn-aura ène aronde 
Pou fé l' printemps dins nos coeírs. 

Nos p'tits bonetirs 


Nos n'i tüzons nin souvint assez aus p'tits boneürs dè tous lès djoûs. On 
vike pou d'mwin, pou l' timps à v'ni, sins vèy les fleürs qui s'adouveneut 
pournousèt floricheneut si wére dè timps. C'èst quand èles sont flaniyes 
qué nos compèrdons ç' qu'èles nos-apórtunt d' biatè èt d' sinteürs. On- 
èst pourtant si souvint binauje su 'ne djoûrnèye, mins on n'i fait nin 
atincion. In cóp d' tèlèfone d'ène saqui qu'on veut voltiy. Èn-èfant qui 
vos vint dire in p'tit bondjoû èt vos rabrèssi en passant. Ene plaijante 
tchanson. In bia air dé musique. In bia film. In bia live. In p'tit 
complimint qui vos rind d' l'alant. Oudoubin quand on-arive au d'bout 
d'én-ouvrádje malaujiy qu'on vèyeut evi èt qu'on-a rèyussi à bin 
amantchi. Tout çoulà, n'ést-ce nin dés pièles dé boneür su l' voye dé nos 
djoürnéyes. 
Im'cheune qué l' cia qu'in.me bran.mint dès saqwès, il a pus souvint què 
l's-ôtes l'ocásion d' ièsse eüreüs. 
On pout amantchi dés bias bouquéts avou lès fleürs qui crécheneut dins 
lès fossès. Lès djoüs paujéres qui s' chuweneut en sè r'cheunant, n'èst- 
ce nin ètou dès p'tits bouquèts d' fleürs ? 
Galvauder cès-eûres-là en soumatchant à malvau, c'èst mau fé. Quand 
lès grandès pwènes vèneneut dèsroyi no vicairiye, on-a dès r'grèts dè n' 
nin awè seû profiter du bon timps. 
Assetirè, lès djotimèyes sont pèsantes à pòrter. I faut bran.mint bouter, 
On n'a nin toudi assèz d' sès deüs bras pou-z-i ariver. Travayi, c'èst 
dranant, mins... n'èst-ce nin tèribe ossi dè s'anoyi ? 
On sait bin qu' lès bonès raisons d' iésse mau toürnè, ca n' manque nin, 
èt qu' quand on n'a nin djan... on-a djène. Pourtant, si on pinseut 
tanawète qu'on-èst vicant... èst-ce qu'on n'aureut nin pus d' courádje à 
viker ? Si ca n' s'reut nin insi, comint ariverunt-is à t'ni l' còp, tous lès 
cias qué l' viye a macsòdè ? Tous lès-avetiles, lès malades, lès stropyis, 
lès prij'nis. Tous lès cias qu'ont fwim, qué l' guére a broyi. Lès cias qui 
sont mérseûs, lès sins-payis, lès sins-famiye. Pour ietis', èl solia n' lit 
wére su l'anéye. Pourtant, avou lès pièles dè plouve dè leüs pwènes, is 
sayeneut d' fé dè l' rousèye pou crwáre au bon timps. 
Ï gn-a dès djins qu'ont tout ç' qu'is pouleneut rèver èt qui sont maleureûs, 
étd's-ótes qui n'ont rinét trouveneut pourtant l' courádje dè tchanter dins 
leü misére. 
Dè l' binaujetè, i gn-a t't-au long d' no vicairiye. Si on lès pèsereut, nos 
p'tits bonetirs dè tous lès djotis, ça è freut dès spites dè solia pou ragaiyi 
nos coetirs, dès spites dè solia qui frunt p'tète bin l' pindant d' nos 
pwènes. 
+ 
Min.me èl pwin du boneûr 
A dès nwárés crousses. 

"A 

Chináyes 

Au grand djeu dè l' viye, èst-ce qué nos-astons ôte tchóse qué dès 
chináyes ? 

On saye dé fé trionfe dé s' coeür, mins... comint f ariver si on n'a pont 
d'atout' ét pont d'as'? Tout vos scape ; lès paurts dé boneár, c'èst po lès 
vijins ; nin moyin d' risquer l' bèle si on n'a nin d'djà seli ariverà márquer 
ne roye ! Adon, dèscouradji, on-èva satchi l' diâle pa l' queuwe à dès 
djeus d' tirlibibi. On n'èst wére pus avanci : on-i pièrd èl rèstant d' sès- 
èspwars. 

Chinayes !... Nos n'astons qu' dès chinâyes ! Asseüré ! Mins l' viye, 
n'èst-ce nin ‘ne bataye dè tous lès djoûs ? Toudi braire, toudi soumadji 
qué c' n'èst nin djusse, ça siève à qwè ? 

Si on vout in chiquèt d' solia, in boukèt d' teut pou mète sès rèves à iute, 
ène ruke dè tére pou í fé crèche ène róse, i faut s' bate. I faut s' bate si 
on vout in cwin d' coeür pou mète au r'cwè in p'tit sclat d' paradis. El 
tchance, ga n'èst nin l' vrai qu' ga vos tchait come ca, tout seü, sins-awè 
fait 'ne miyète con'chance. 

Awè dès trionfes, c'èst bin, mins... i faut s'è sawè sièrvi pou n' nin piède. 
Au couyon, prinde èt r'bate... c'è-st-in bia djeu ! 


Lès-adjalès 


Dés mórts, i gn-a óte paut qu' dèdins lès cémintiéres. 

Is-ont dés coeürs dè pire èt dès-ouy adjalès ; 

Pou lès pwènes dés vijins, leûs mwins n'ont pont d' priyére ; 
On spotche èl monde ? Amèn'! Zias, is sont bin au r'cwé. 
Is-ont dés coeürs dè pire èt dès-ouy adjalés. 

Gn-a nulu qui lès vaut ; satchèz rade vos casquètes ; 

On spotche èl monde ? Amèn'! Zias, is sont bin au r'cwè ; 
Pou l's-espwárs dèsbènis, is n'ont jamais ‘ne clignète. 

Gn-a nulu qui lès vaut ; satchèz rade vos casquètes. 

Is n' vèyenut rin voltiy, is n' vos-ont d' cure di rin ; 

Pou l's-èspwârs dèsbènis, is n'ont jamais ‘ne clignète ; 
Dés-idéyes ? Is 'nn' ont pont, is chüwenut l'air du timps. 

Is n' vèyenut rin voltiy, is n' vos-ont d' cure di rin. 

Is vikeneut sins l’ sawé, leü voye coûrt après tére ; 
Dès-idèyes ? Is 'nn' ont pont, is chüwenut l'air du timps ; 
Dés mórts, i gn-a óte paut qu' dédins lés cémintiéres. 

Awè a dint 


Nos preumis parints ont routé à bachète. Avou l' timps, ène miyète au 
côp, l'ome a couminci à r'waiti pus wót qu' lès bètchètes dè sès-6rtias. 


Asteûre, on n' route pus en r'waitant tére djusqu'au momint d' mouchi 
d' dins. On-a apris à vèy çu qu'èsteut à pòrtèye dè nos mwins, dè nos- 
ouy èt, fait-a fait, toudi pus wòt. 

I g-n-a tant à dèscouvri ! No tére èst viye èt pourtant toudi noûve, pace 
què tout racoumince. 

Pou chaque èfant qui vint au monde, no tére c'èst 'ne planète a-z- 
aprinde, à studyi, à in.mer. Su g' planète-la, gn-a dès djins qui sè 
r'cheuneneut. Seulemint, is n' pinseneut nin l'min.me, si bin qu'inte zias, 
is-ont dès brètes, à continuwer. 

L'ome trouve toudi in baston quand i vout bate in tchin. Il èst t't-ossi 
malin pou fé l' mau qu' pou fé l' bin. I tize sins r'lache à dès bastons èy 
ausès bonès raisons d' s'è sièrvi. Come c'èst malaujiy dè s' fé à l'idèye 
qu'èn-6te pout pinser òtrèmint qu' nous èt viker òtrèmint qu' nous ! 
On pout awè dès qualités èt dès défauts qu'ont l' dreut d' désplaíre, sins 
pou goula ièsse in mwais coutcheü. Gn-anulu di parfait, nos l' roubliyons 
trop souvint. C'èst pou goula qu' nos stons pa cóps si agnants èt qu' nos- 
avons, à continuwer, dès bisbroüyes avou iun èt l'óte. Pourtant, quand 
on-a dit ç' qu'on-aveut à dire, cheune qu'on d'vreut ièsse ène miyète 
rapauji d'awè vüdi s' satch ! 

Pus rade qué d' ruminer toufér nos dèsduts, èst-ce qué nos n' dèvruns nin 
waiti nos sintimints au murwè d' no coeûr èt nos juger onétrèmint ? Djè 
creu qu' nos s'runs bran.mint pus cous' avou tèrtous. Nos d'djons voltiy 
leüs vérités aus-ôtes, mins ga n' nos plait wére quand on nos lès dit à 
nous. 

I gn-a nin tout coupindu dés cias qui pouleneut asseürer sins minti : 
— Djè n'ai jamais dit, ni fait dès saqwés qui p'lunt scoryi l' coeür ou lès- 
idèyes dès djins. On creut goula pace qu'on-a rade roubliyi g' qu'on dit 
aus-ôtes ; mins on s' souvint longtimps dè g' qu'on nos r'proche à nous. 
Èy-on s' done bone consyince en d'djant du cia qu'on veut èvi : 

— O! Djè n' lié vou nin, djè l' laf pou g' qu'il èst, mins mi, c'est fini, djè 
n' pou pus l' sinte, djè n' vou pus l' vèy ! 

Èt ga düre come ga, dès mwès, dès-ans, quéquefwès ene vicairiye. On 
s' rapinse... quand il èst trop taurd, quand l' viye vos broye. Adon, on sè 
r'trouve au pid du mûr. C' már-là, i nos-oblidje à dèskinde au trèfond d' 
nos sintimints, èl mémwáre nos r'vint, on s' rind compte qu'on-èst come 
tèrtous : ni méyeü ni pus mwais, ét qu'on-a étou bran.mint à s' fé 


párdoner. 


On n' s'a jamais dèsonorè en stindant s' mwin à 'ne saqui. 

Mwais timps 


Dins t' coeür qui n' sait pus ote, s'i gn-a tout qu'est spotchi, 
Sit plaiji a ieü ‘ne broke èt si t' colére djòmiye, 

Si t'é vous au Bon Dieu d' toutes lès rascrauwes dè t' viye 
Èt qu'à I piquète du djoû tu n' pinses qu'à t' dèsbautchi, 


Si, rin qu' pou coude ene eûre, t'ès scrans, dèscouradji, 

Si tès souvenances n'ont pus qu' dés-imádjes cafougniyes, 
Si l'amoûr nè t' tchante pus lès min.mès litaniyes 

Pace qu'il a pièrdu s' vwès d'awè trop soumatchi, 


Adon, sondje qué l'afreû t'a aurdè sès couleürs 
Èyèt l' rêsi sès ròses èyèt l' solia s' tchaleür 
Èt qué l' vint, pou lès foüyes, a toudi dès carèsses. 


Pa-d'zous l' nive qui l' rascouve, èl wazon ravèrdit; 
Maugrè l' freudeü d' l'iviér, gn-a l' bon timps qui s'èrcrèsse. 
In not boneür créra d' l'èspène qui t'a frouchi. 


Dòme, mon.ni 


Dôme, mon.ni, dôme ! 

I gn-a pupont d' moulin. 

El timps li a rauyi sés-aíles. 
Dóme, mon.ni. 

Asteüre, 

Dins l' vint dès rèves, 

El viy moulin, au r'cwè dè t' coeür, 
Broye èl grin dès souvenances. 

Zande èt Twènète 
Èmon l' mártchand d' solés 


(Sart-Bernard) 


Zande èt Twènète vinin.n” do rintrer d' basse-mèsse. Il èsteut à 
pwin.ne noûv eûres, mins l' Zande s'aveut lèyi clouper è s' fautule èt 
stinde sés deüs pids su on p'tit chame. S'il aureut ieü adviné ! 

Twènète s'aveut d'djà discandji ét mète on bia d'vantrin tot caflori. 
Tot d'on cóp, èlle s'a v'nu astamper, sés pougns su sès costés, jusse pa- 
d'vant l' Zande. 

Li Zande a r'lèvé s' tièsse èt fé l' saisi, come d'abitude. 

— Qu'i gn-a-t-i co, é, Twènète ? 

— I gn-a qu' vos-in.moz ostant-z-ènn' aler come on cloyeti ! Avoz vèyu 
vos solés ? 

— Is sont própes, més solés, djè l's-a ciré nin pus taurd qu'ayir. 

— A, èt bin waitoz lès smèles, èles sont trawéyes. Èles richonenut à one 
viye culéye di bôle avou lès cèkes di crèchince. A vos smèles, gn-atrwès 
cèkes, èles-ont trwès-ans ! 

— Ayi, mès solés ont trwès-ans, mins is n' poüjenut nin. Dji passerè co 
bin l' saison avou. 

— Non.na, Zande, i vos faut dès notis bas solés. D'alieürs, i m'è faureut 
ossi. Dji n'a pus rin d' mètauve non pus. Cèt'ci chalbotenut fèlemint. 
Dj'èsteus vraimint tote jin.néye ènawêre à mèsse è montant à l' copète. 
— Fioz come mi, dimèroz o cu d' l'èglije. Mins qu' dj'i sondje, dès notis 
solés, vos-ènn' avoz ieü one acheléye à l' mwárt di vosse matante 
Daliye. Gn-a min.me dès cias qui tchamossenut dins li p'tit meübe, là, 
à l'intréye do gurni. 

— Ayi, mins matante Daliye tchausseut do quarante, èt mi do trinte-noüf. 
— Poqwè lès-avoz raminé èt lès mète si bin à place, d'abórd ? 

— On n' sét jamais di d qwè ç' qu'on pout awè dandji. 

— Vos-auriz brâmint mia fait d' lès d'ner à vos nèvetises, 

— Èles lès aurin.n' rade ieû discochuré ! Èt matante qu' ènn' aveut si 
sogne ! Vos n' lès vèyoz nin dins lès pids da Juliye, don ! Totes lès chis 
samwin.nes, èle pwate sès solés au cwameji po-z-i fé mète dès talonètes, 
One riwine-mwin.nadje, di-st-i s't-ome. 

—Raison d' pus po l'zi d'ner. 
— Zande, vos n'i compurdoz rin. Juliye ni mèt qu' dès solés «a talons 
aiguilles», s'apinse l'òte. 
— C'è-st-one miète jusse, in, Twènète, pwisqu'èlle èst costri, a-t-i 
rèspondu l' Zande, avou s't-air dè s' foute. 
— Taratata, nos-irans d'mwin. N'è causans pus ! 
Li lend'mwin, après non.ne, Zande èt Twènète moussin.n'obotike 
d'on mártchand d' solés dè l' roüwe di Fiér à Nameur. Ossi rade, li 
vindeü, come li Zande m'è l'a raconté pus taurd, èsteut à leûs pids. 
— C'èst por vos, mossie(i ? 
— Ayi, c'ést por mi èt po m' feume, mins waitoz todi d' m'ayèssi pace 
qu'avou lèye... Dji vôreus bin one païre di bas solés d' cür, dès bruns à 
laci, pwinture quarante-deûs, dins lès trwès mile francs. Vos n' m'è 
mostroz qu'one païre, s'i vos plait. 
Li vindeû ènn' a 'nn' alé ét vèner dins lès rèyons. Twènète fieut 
d'djà s' mawe. Ele s'a clinci èt sofler à l'orèye dau Zande : 
— Avoz candjí d' tchaussétes come dji v' l'aveus dit ? 
— Ayi, dj'acandji l' drwète, dji n' saye jamais qu'on solé, mi, li a-t-i r'lanci 
èt l' riwaiti di-d-truviès. 
Li vindeû rariveut avou one longüwe blanke bwèsse. 
— Volè, wai, mossieü, dj'a l'idéye qui ga vos convérè bin. Vos lès-aloz 
sayi, dandjureü ? 
— Donoz-m' li drwèt èt on tchausse-pid, si vos v'loz bin. 
Zande n'a wêre balziné. — C'èst tot jusse. Combin c' qui c'est ? 
— Trwès mile deûs cints francs, mossieü. Dji m' vos va fé on bia paquèt. 
Twènète s'aveut avanci èt dire : 
— Dji payerè tot èchone, mossieü, èt dj'a m' carte di fidélité, savoz. 
Zande a ossi s' tièsse. 
—Avou one paire di solés tos lès trwès-ans, li carte sèrè bin rimpliye dins 
one trintin.ne d'anéyes. Enfin, si vos-i t'noz. 
— A vosse tofir, madame. Vos-avoz d'djà tchwèsi ou vèyu one saqwè ? 
— Non, nin co. 
— Vinoz one miète véci èt ròster vos solés. 
L'ome aveut sti gwére one ostèye qui r'choneut à on trussequin d' 
munusier. 
— C'èst po mèsurer vosse pwinture, madame ; mètoz vosse pid su l' 
plantchète. 
Tot doücemint, il a fait glissi one régue jusqu'au pôce da Twénéte. 
— Vos tchaussoz do trinte-noüf èt d'méy, madame. 
— Dj'a todi pinsé qu' c'èsteut do trinte-noüf, portant. 


—Non.na, madame, ga va ièsse trop jusse èt vos-auroz mau, vos vièroz ! 

Zande, qui n' rate jamais one ocásion d' widi one miète d'ôle su l' 
feu, a lachi : 

— Quét'fiye qui vosse pid a crèchu sins qu' vos l' sèpiche ? One mwaije 
ièbe, ga crét volti, savoz. 

Twènète n'a nin rèspondu, mins èle cominceut a botire, ayi, ga s' 
vèyeut à sès massales qu'èstin.n' div'nüwes fines rodjes. Zande s'a sti 
assire one miète pus lon èt sire pa l' finièsse lès djins qui passin.n' su l' 
trotwòr. A momints, i r'waiteut s' feume à bavole. Li vindeü fieut l' 
convóye ètur Twènète èt lès rèyons. Gn-aveut d'djà bin one dozin.ne di 
bwèsses di stauréyes autoû d' lèye, dès bwèsses avou do via, do din, dès 
vèrnis ét min.me do crocodile. L'ome, à gngnos, fieut dès grands jèsses. 
Twènète choyeut s' tièsse. Gn-a rin qu' li plaijeut. 

— Dji m' va veüy è l' résérve, madame. 

Zande s'aveut lèvé. Gn-aveut one grosse eüre qu'i ratindeut èt 

c'minci à s' córcyi. 

— N'avoz co rin trové à vosse mòde, Twènète ? 

- Non, c' démoné-là m' vout fé prinde do trinte-noüf èt d'méy èt mi, dji 
vou on grand trinte-noûf, rin d'òte ! Ci n'èst nin li qui pwate lès solés, 
in ! 

— Qu'aloz fé ? Vo-l'-rila d'djà ! Dècidoz-v', in, nom di diále ! 

Li vindeü rariveut avou on paquèt d' bwèsses jusqu'à s' minton. 

— Volà, madame, ci còp-ci, ga irè ! 
— Non.na, mossieü, dj'a bin rèflèchi. Tot compté, tot rabatu, dj'a l'idéye 
qui dj' va prinde one païre di pantoufes, do trinte-noüf. Quand dj' lès- 
aurè mètu saquants côps, èles seront alaurdjiyes èt metüwes à mès pids. 
Èt po lès solés, Zande, dj'è tchwèsirè one paíre dins lès cis da matante 
Daliye. Vinoz, nos-avans asséz pièrdu nosse timps véci. 

Di saisichemint, li vindeü a lachi sès bwèsses. Èles-ont bèrolé one 
dissus l'òte au mitan dè l' place. L'ome s'aveut assid ; il èsteut prèt' à 
flauwi, l' pòve laid m' vét. 

Twènète, ossi drwète qu'on i, a apici s' parapli èt criyi po qu' tot l' 
monde l'ètindiche : 

— Tènoz, dji vos rind m' carte di fidèlité, dj' ènn' aurè pus dandji. Vinoz 
abiye, Zande, nos-irans veüy òte paut ! 

Henry MATTERNE, R.N. 

— clayeti : ouvrier chargé de l'entretien des haies 

— culéye : souche (d'arbre) 


— riwaiti à bavole : regarder de travers 
— si cOrcyi : se courroucer. 

Totes sòres di hasticrotes... 


(Soumagne) 


Male m'aháy, sés', valét, qwand ti t' fordwèmes ! I t'arive totes 
sóres di hasticrotes ! 


C'èst oüy qu'i s' vont fé tirer an pôrtrêt. Fonsine a-st-atcheté on bé 
cáde avou dés doréyès moleures. Elle a aponti l' neüre lècète po l' pinde 
â plastok qui Djile a tchéssi è meur, dizeüs l' djivà, è l' bone tchambe. 
Iral'nut', èlle a lustré lès solés, ristindou lès bones bagues, cozou dès 
frágnes èt dèl dintèle so s' rodje cote à fleürs. Elle a passé l' tchapé da 
Djile à l' wapeür dizeüs l' trütchéte dè l' cokemár èt rènawi lès tchásses 
da Nènèsse. Il èst si nozé, parèt, ci-st-èfant-la, pingni so l' costé. Èt sès 
rosselantès tchifes come dès pomes di souke qui t' hagnereûs d'vins ! 


I s' rafiyèt tant d'aler fé on toür à Lidje ! Fonsine, qu'in.me bin l' 
soucréye bire, djéréye après on faro. Djile, lu, i beûrè-st-on stout', Ca 
done dès fwèces èt ca r'noveule li song’. Po Nènèsse, ci sèrè dè sòda. À 
s'i-adje, i li fát'ne sagwè d'doûs ! I betiront leti vêre à p'titès gourdjéyes, 
tot loukant lès trams. Fonsine donrè cinq gans'adjouweti d'ármonica, 
po qu'i djouwe Marinèla. Djile gruzinéye si volti g' bokèt-la. I s' fèt 'ne 
fièsse d'aler magni dès fritches èt on boulèt so l' gofe. Adon, tés' qu'i n' 
ploûrè nin, balziner tot bwèrgnant as f`gnèsses dès botikes, pwis s'aler 
achir so on banc è l'ombion dès tiyous so l'Avreû, tot tapant ‘ne divize 
avou lès pormine(s. 


Awè dé ! Qwand is s'ont lévé, i plovéve à lavasse ! Li tchèt aveüt 
cafougni l' cote da Fonsine po s' coüki d'ssus. Dè trèvint qu' Fonsine 
nahîve è hièlf po trover lès bilèts qu'èle catche inte lès hatès-achètes, 
Djile a dispárdou l' marabout d' café so li tch'mihe qui l' blanke 
bowerèsse avetit ristindou. Nènèsse qui n' fèt vormint nole bèle keure 
— il èst byin trop forsólé, c' valèt-là : trop' d'avon.ne èt trop pò d' goré 
—arim'nou d' basse-mèsse ossi neür qu'on houyeij, tot rotant hinkèplink. 
N'a-t-i nin bin stu djouwer â fot'bal so l' pléce, avou sès bons solés, g' 
toursiveüs-là ! Djile s'a mávré pasqu'i n'aveüt pus dè pan po d'djuner. 
Il a clapé l'ouh di d'dri, si fwèrt qui l' cáré a hilté foü èt s' sipiyi a co cint 
bokèts. 


Sins pus tchik'ter, Fonsine a-st-èwalpé l' bé cáde às doréyès 
moleures èn-on papi d' sóye, èt-z-i fé 'ne flotchète po l'ofri à s' fiyou 

qwand i s' maréyerè. 
Joseph LAHAYE. 


— måle m'ahdy : cela va mal 
— si fordwèrmi : se lever tard 
— plastok : sorte de clou 

— frdgne : frange 

— cinq qans' : dix centimes 

— gruziner : fredonner 

— hièli : vaisselier 

— hate achète : assiette plate 
— si mävrer : se fâcher 

— cáré : vitre 


Li ciél ést mauve à rés' dés twéts 


(Moustier) 


C'è-st-one matinéye come lès-òtes : 
Li coq a rèwèyi l' solia, 

Lès mouchons s'apèlenut n-on-l'òte, 
Ca sint l' blanc pwin cát su l' tilia. 

Li tchin va piler po qu'on l' sóte 

Èt l' tchèt trimper s' pate dins l' lacia. 
C'é-st-one djoürnéye qui va c'minci : 
Li ciél ést mauve à rés' dès twèts 

Èt quand l' clárté l'áre tchèssi, 

Li lune va tchaîr à l' cwane do bwès. 
Dèdja, dins l' corti,l' vint brichòde 
Ètur lès fleürs do forsytia. 

C'è-st-one djoürnéye qui va passer. 
Ele mi chone bèle à l'eüre d'asteüre, 
Mais dji vos díre tot-à l'eüre 

Si dj' n'a nin sti èmacralé 

... Pa l' lune qui tchéyeüve pa-dri l' bwès 
Ou pa l' ciél mauve pa-d'zeü lès twèts. 


Émile BOTHY, R.N. 

El djouweû d'armonica 
(Nivelles) 


ÈI lumiére mèt sès spites 
dins 'l nüt' qu'a tcheüd su 'I vile. 


Tout èst disdu yet rires, yet lès djins s'érbouront ; 

Dès djoünias s' bètchotont, lèyont parler led coeár ; 
Tout pigote à migote, dès vièyès djins rotont ; 

In tout f'sant dès clignètes, lès-insègnes sont dès fleürs. 


Èl lumiére mèt sès spites 
dins ‘1 nát' qu'a tchefid su 'l vile. 


L'aveüle a pris 's baston, 's bésace, l'armonica. 
Tout riftant lés boürdures, &s blanc baston scafote, 
I va dwèt pa-d'vant li... í cache ci... i tape là 

Èy' i 'rmonte su 's-n-èspale ès' bèsace qui clicote. 


El rüwe è-st-in lari 
dins '| nüt' qu'a tcheáüd su 'l vile. 


Ès' marone fét dès frintches, sès solés pèrdont l'iau, 
Il a mètu su 's tièsse in vi tchapia vèrdasse 

Qu'il a trouvé, in coûp, pindu à ‘ne couche d'in sau, 
In djou qu'i 'rpachoát 's faim, achid dins lès fènasses. 


Il èst scrans, trin.ne sès pids ; 
pérsoüne nè l' vwèt dins 'l riwe. 


I sét 's tchèmin par coeûr, il l' fét pa tous lès temps, 

Il èst d'vant 'l cabaret &y' i drouve l'uch à craye ; 

Èl nwér dè sès bèrlikes muche sès-îs moürts ét blancs 
Èy' i va dwèt d'vant li avè sès-atrifayes. 


Lès lumiéres d'èl pavéye 
f'sont dès-ombes su lès murs. 


Adon, i s'astokera 

Tout près, d'lé l'èstauveléye, 
Pèrdra 's-n-armonica 

Yet djoûwera d'afiléye. 

Pou lès vis yèt lès djoünes, i mèchène tout g' qui plét, 
Dès 'rfrains du timps d'ayér yèt dès-érs dè ducasse, 
Dès tchansons trisses à brére, dès musiques à danser 
Tout g' qu'il a seû aprinde in choûtant '| djoû qui passe. 
Il ascoute autoü d' li 

yèt pèrsoûne èn' sè tét. 


L'aveüle ès sint miérseü, lès djins v'nont s'amûser ; 
Dès djoünias babyont d'ieüs', deüs-omes párlont aféres. 
Pèrsoûne èn' vwèt l'aveüle, on n' l'ascoute ni djouwer, 
A "ne tâbe, on mache dès cârtes èyèt 'l bòze sièrt sès vêres. 
Lès rires èyèt 'l disdu 

'rduchont co pus qu' dins 'l riwe. 


T't-à-n-in coûp, i s' sint lon &y' i n' djouwe pus qu' pour li, 
Dès-érs qu'il avoüt fét, in djoû, dins 'ne bèle nieunéye, 
Quand-èl solèy blakoût tout-au boürd du courti, » 
Qu'èl tchapni stoût à fleürs su '| cwène dè l'èscavéye. 
Tout come ène doüce souvenance 

i li d'in 'r.vit'l vènéye. 
I djoüwe ès' viye d'aveüle, ès' dèsbine, sès trècas, 
I djoüwe come s'i bréroüt, i djoüwe c' qu'i voüroüt ièsse. 
L'aveüle d'sseulé yet trisse, dèssus 's-n-armonica 
Fét djumi 's-n-àme maudriye pa 'ne vikeréye sins térèsse. 


Ès' parfonde nát' à li, 

ÈI nût' qui l' tit sins rlache 
Est pus durte èç' nüt'-ci 

Yèt pus nwére qu'èl marache. 


Arokant 'ne tábe, in pid, i leü tind 's téle dè bos ; 
Sès blancs-is moürts, t't-au lárdje, dri sès nwérés bèrlikes 
Ont l'ér dè rastèni tous dès toürmints sins no... 
Il oskine tout passant ès' téle dè bos qui bike. 
I soürte yèt tind 's baston, 
I s' rinfourne dins 'l brütiádje, 
Taustèye ci... cache pus lon... 
Riftèye lès murs dins 'l grand daládje. 


Marie-Louise LEDRUT-CHOISEZ, R.N. 

Dèsqu'au djoi... 


(Oignies) 


Si nos n'avés qu' nos pwin.nes 
au filé d' tous nos djoüs 

pou couri dins nos win.nes, 
Qw'èst-ce qué nos f'rés tèrtous ? 


Mais l' bouneür qui nos mwin.ne 
in pau dins tous lés cwins, 
t'au-d-dèlang dès sèmwin.nes, 
n'èst jamwais què pou d'mwin ! 


Nos bouneürs èt nos pwin.nes, 
agritchis à no cau, 
nos-alouyèt d' leüs tchin.nes 
désqu'au djoü du grand slaut ! 


Gérard BAUDREZ, R.N. 


Li caur 


(Sovimont-Floreffe) 


Nos n'avans nin co tot vèyu, 
Fuchiz-è sûr, gn-a cor à v'nu. 


Poqwè ç' qui vos vôrîz qu' ca candje ? 
Lés-omes n'ont jamais sti dès-andjes. 
Si vos lèzi d'néz l'ocásion 

Di trèwidi dès cints milions, 

Is s'árindj'ront po qu'il è brotche 
Asséz qu' po s' bin rimpli leûs potches. 


Dès milions, di-dje ? Dji so-st-en r'târd : 
Asteüre, on poüje à côps d' miliárds... 
C'è-st-insi qu' ga dwèt ièsse 

Quand l'ègzimpe vint da l' tièsse. 

S'i l'zi Arive di s' fé pici, 
Come is n' sont nin biacòp sèrcis, 
Is sont fin prèt' à r'cominci. 


On-ètind co bin dire : «C'èst l' feume qui mwin.ne li monde.» 
N'aléz jamais crwère ca : qu'èle fuche brune, qu'èle fuche blonde, 
Li feume ni vint qu'après : c'est l' caur qui nos-ènonde. 


Comint qu'on l's-a rauv'lé, ga n' tracasse nin lès djins, 
C'èst qu'on-z-èst bin r'wéti on cóp qu'on-a dès brokes... 
Wétiz, l' djoü qui m' Bobby aureüve sakants mastokes, 
On tir'reüve si calote èt li dire : «Monsieü l' Tchin.» 


Lucien NAMÉCHE, R.N. 
(D'one couche su l'te) 


Dj'a l&yi 


(Strud-Haltinne) 


Dj'a lèyi nosse payis au chinon dè grand bwès, 
Nosse binin.mé am'tia, sès passe-róses èt ses tiènes, 
Li tchapèle da matante èt li p'tite cinse au r'cwè ; 
Dj'a pièrdu mès dij ans su lès vòyelètes d' Haltène. 


Dj'a lèyi nosse culot aus fènadjes di nosse timps 

Èt l' corti dau tchaurli à nos maraudes d'ayir. 

Nosse cinselote si règrègne èt dwarmu dri s' baurire, 
Avou mès fèlès djôyes, mès furdin.nes di raupin. 


Dj'a lèyi nosse maujone, on m'a scroté m' djon.nèsse, 
Mins l' bati dè l' sòyeriye si radjon.nit & m' tièsse 
Èt sovint, à l' vièspréye, dji trèveu vosse gamin... 
A! mès brâvès matantes. A ! mès si bounès djins ! 


Fernand TIMSONET, R.N. 
(Lès p'tits bouneürs, prix A.R.E.W. 1994) 


41 


Clarinète èt l'èfant 
(Marcourt) 


L'ér èst tranquile. C'é-st-à pon.ne si l' cok do clotcher d' Marcoür 
fèt tanavute on rigodon do costé d' Sint-Tibâ. Dispóy li copète djusqu'a 
pont d'Oûte, tot l' monde èst bináhe. Tot l' monde, saf Clarinète. Èt dji 
v' va dire poqwè. Èle vint d'aprinde qu'èle n'èst nin come one òte. Pus 
mává qu' ça. Ele vint d'aprinde qu'elle èst djusse li contrére done ôte. 
Kimint çoula ? Choûtez ! 

Ele fiseüt l' fas-dwarmant so l' dos di l' mwin d'à Frangwèse qui li 
aveüt tchanté treûs côps l' rèspleti : 

Clarinète di Sint-Mártin, 
si to n' mi dis nin 
qu'i frè bon d'mwin, 
dji t' ràye tès pus bés moussemints 
èt dji t' lé lès pus léds. 

Dèdjà, Frangwèse s'apontieüt po sofler sor lèye, gwand on tropé d' 

gamins s'a m'tou à hoûler : 
— Ni sofèle nin. Cisse-là c'ést po touwer ! Vèy qui c'è-st-afreûs : «Set 
rodjes ponts s'on p'tit neür grin». Elle èst djusse li contrére d'one óte. Ci 
n'ést nin one bièsse à bon Diu, c'ést l' Clarinéte do diále. Touwe-lu, 
Franc wese ! 

Brr... Clarinète a abèye sávé s' vèye tot disployant sès-éles. Adon, 
o mureû dori dés-Ecwátes, èlle a vèyou qui c'ésteüt l' vréy : si-ünifórme 
èst fin raté. 

Ay, Clarinète èst trisse. Pôr qui, asteûre, elle ârè toudi, toudi sogne, 
èt di tot. Po 'ne clarinète, c'é-st-one saqwè d' consèquant, vèyoz, di 
wárder sinceüsemint s' prèmire moussetire. Li rimeü do vi payis doi ç' 
qu'on dit «oc» à l' place di «Ay» va v's-è conter l' rézon. 

Volà : one Catèrinète, c'è-st-insi qu'on l' lome lává, one Catèrinète 
djoweût so l' brès do nové-néèl' sitaminèye di Noyé. Co pus djalous qu’ 
deüs coks, li boû èt l' bádét n'arètint nin di l' kitchèsser. Mariye s'ènnè 
f'seüt télemint do má qu'èlle a catché li p'tite bièsse po-d'zos s' norèt d' 
c6, tot d'hant : 

Dji t' vel volti, Catèrinète, 
et dji t' va d'ner one cote 
qui dj'a cosou mi-min.me. 
Tot l' timps qui to l' mètrès 
gn-a nouk qui t' f rè do má. 
To n'árés sogne di rin... 
Av' bin comprindou qu'élle áré toudi, toudi sogne di tot, nosse póve 
Clarinète do diále ? 

Qwè fé? P'tète bin djázer d' l'afére avou l' ròse ? Ossi vite dit, ossi 
vite fèt. Clarinète fèt baleter sès-éles èt èle s'abat so l' ròse tote ròse do 
courti d'à Ròsa, li ròse tote ròse qu'ode si bon ! 

— Madame li ròse, di-st-èle, dj'a magné dès djofis étirs totes lès mochètes 
qui vos n' saviz v's-è fé qwite. F'sez-m' on plézi avou. Catchez-m' divins 
vosse bèle cote. Dji sèrè cazi t-ossi è pâye qui l' Clarinète do vi timps 
po-d'zos l' norèt d' c6 d'a Mariye. 
— Poqwè av' sogne, don, fèye, dimande-t-èle li ròse, tot r'drèssant s' 
tièsse. Mês... Mês, riprind-èle t-ossi vite, dji n'a portant nin bè vou trop 
d' rozèye à-d'vant non.ne... Maria toudi, qué p'tit lêd marticot tot neür 
avou dès rodjes botons ! 
— Mi ròbe a stou má pondowe. C'èst po goula qu' dj'a sogne... Léyez-m' 
mousser d'vins vosse ròse cote, djusse li timps dol tchanson, ou bin... 
à chake côp qu’ dj'áré sogne, gwè ! Choûtez, il arivèt co : 

Clarinéte di Sint-Mártin, 

si to n' mi dis nin... 

— Vinoz, insi, rèspond-èle li róse, grigneüs'mint. 

Més l' tchanson a pò près fête, èlle a-st-abèye cheû s' bèle cote so 
sès lûhantès fouyes, to d'hant di s' pus doüce vwès: 

— Si catcher n'èst nin on r'mède. Aléz-è pus lon, fèye. D'alietirs, sis v' 
vèyint, is sérint capâbe di m' code. Dj'èstetis co boton ir, don, mi. Dji vou 
viker tote mi sáhon. 

Èt li p'tite Clarinète a fèt baleter sés-éles. Qwè fé ? 

Vo-l'-là so l' hòt pavot do cwáré d' fleürs d'à Modèsse. On pavot 
insi, gn-a qu'onk o payis d'à Térwagne. Is d'hèt qu'il a v'nou do Lèvant 
sins passepórt. Il èst plin d' pwèls, toudi, èt dès pwèls qu'ahoutét on 
batalion d' mochètes. Clarinète rimowe sès cwanes èt, tot dreüt, sès 
cofitès pates si mètèt à roter vite, toudi pus vite po-z-amonter so l' tidje, 
tot galoufant po l' pus sûr on batalion d' mochètes. C'èst drole à dire, més 
li pavot d'à Modèsse a on caractére di vi djon.ne ome : vos vèyoz gou 
qui dj' vou dire... Toudi è-st-i qui Clarinète mèt l' soürdine à s' vièrlète 
po k'mincer s' litanèye : 

— Mossieü Pavot, vos v'là tranquile avou vos massitès bièsses. Est-ce 
qui... èst-ce qui... (èt tot l' rèsse). 

Li pavot ni ric'noche nin mi sès coleürs qu'i n' si r'trove divins sès 
calculs. Vos-aléz vèy qu'i rèspond bin tot l' min.me. 

— On m' lome li fleür do roûvièdje. Atincion qui roüviédje ni vout nin 
dire partèdje. Anfin, si vos v'loz dwarmi ad'dé vosse soti, li clarinète 
qu'a pièrdou on pont, dji sayerè di v' fé place divins on pleû di m' sárot. 
Mês... roüvier t't-à long done vèye, cu n'èst nin li r'méde èdon ! 
—Nèni. Dj'èrva, Mossieü l' Pavot ! C'è-st-assez done lodjeüse por vos ! 
Èt Clarinète fèt baleter sès-éles. Qwè fé ? 

Amon l's-oûhés, c'ést pus risquant. C'èst dès fwarts tchanteüs por 
one qui n' sét qui fé criner s' vièrlète. Adon leü gros bètch èst sovint à 
ladje. Èt co, gn-a-t-i on côr di carossis d'vins leü famile ? 

Tüzans: — L'oronde, maçon. Li bleüwe gripète, spécialisse do 
mwarti èt do l' sculture. Li bètche-fiér, prèmi tchèrpèti. Li flaminéte, 
mésse-técheü. Li rodje-face avou... Tant qu'as bègasses èt âs fèsans, 
c'èst lès mèyetis cirujyins do bwès. Is vos f'sét dès bind'lédjes come i gn- 
apont, por'fé lès casseüres. C'èst l'ovrèdje qu'ac'sègne, di-st-on. Dji vou 
bin, més gn-a nouk di zèls qu'èst carossi. Is n' m'aconteront nin. Qwè fé ? 

Li solo mousse è s' tró. Clarinète arive divant one blanke mohon 
doû c' qu'one djène loumire lit pou-dri l' finièsse. Elle intère po l' 
cwèrnète èt èle s'assit o rond do l' lampe ad'dé one mwin d'èfant qui 
dèssine dès carimadjòyes avou dés marquefirs di totes lès coleûrs. Li 
coûr d'à Clarinète si mèt à tok'ter refi, red, ét à miner on brut d' balanci 
d'órlodje. I li son.ne qui sés-ouys li brotchèt foû di s' tièsse. Vo-l'-la, vo- 
I'-là l' pondeû qui l' va sáver. Fât saye di fé dos avou lu. Ele site so l' 
dos di s' mwin. Ele fèt l' toür di sès dets, rimonte on pò so s' mantche 
èt rid'tchind so l' papi. Elle a sogne, sogne qui l'èfant l' prinde è s' pogn 
èt qu'i tchante tot s' tapant tretis còps si stoumac : 

Dène-mu d' l'òr ou dji t' towe ! 

Elle a télemint sogne qu'èle li fèt one rètchote tote dorèye divins 
sès carimadjóyes. 

— Qui c'èst nozé, di-st-i l' gamin ! Tot djusse po ponde on solo. I trimpe 
sès deuts o l' djéne liqueür èt l' gros rond solo toke so s' papi. Li gamin 
rit. Adon Clarinète èsplique... gou qu' vos savez bin. 

— Martchi fèt ! Èt dj'ataque so l' còp. Ni r'mowe nin, Clarinète ! 

Deûs spècheûrs, treüs spécheáürs di rodje. Sower. Candjer d' coleür 
po lès sèt' neûrs ponts. L'ovrèdje èst fèt. So ‘ne sègonde, Clarinète a 
r'mètou s' mousseüre do l' sitaminèye. Ele n'áré pus sogne, jamés sogne 
di rin. 

— Mèrci, sav', mi-èfant, di-st-èle à gamin. Dji n' sé nin vosse nom, més 
dji v' lomerè «Coûr d'ôr, pondeû dès clarinètes». C'èst long més ga vout 
dire gu qu' ga vout dire, èdon. Di d'vant d'ènn'aler, dji v' va co d'ner di 
qwè radjouter dès rés à vosse solo, èt d' qwe fé solide on tchamp d' 
dinrèyes po-d'zos. 

P'tète bin... p'tète bin qu' vos sáríz co fé l' tcharité à m' soû qui dwart tot 
l' timps so l' pavot d'à Modèsse po roûvier qu'i li manque on pont ? 

— Dji l' frè, di-st-i l' pondeû. 

— Mérci. Mèrci bran.mint dès cóps !... 

Clarinète, bièsse do bon Diu, s'èvole, binâhe, co pus binâhe qui tos 
lès cis d' Marcofir. Li gamin louke longtimps so l' sod do l' finièsse. I l' 
veût co on pò pus lon so 'ne fouye di páki. Pwis, èle si pièd' divins l' 

tchóde nut' d' ésté. 

Lès róses odèt si bon. Li raskignou tchante dizos li steüli blaw'tant 
di steüles. Est-ce qu'on-z-áreüt pinsé qu'on pout sáver one vêye avou on 
grin d' rodje èt sèt' pitits ponts d' neür ? 
... Sins roûvier ‘ne gote d'amotir, bin sûr... 


Lisa CHASTELET, R.N. 
(Rimés dol dièrin.ne fwim, prix Paul MOUREAU, 1994) 


— fâs-dwarmant : loir 

— pór qui... : sans compter que... 

— sitaminèye : crèche 

— pondowe : peinte 

— ahouter : abriter (contre les intempéries) 
— vièrlète : vielle 

— bleüwe gripète : grimpereau 

— flaminète : roitelet 

— cwèrnète : petite ouverture 


Li viye 
(Namur) 


Ele m'a pris dins sès mwins pwis m'a bouté su l' vóye 
Sins awè rapauji l' nwàre nüléye ni l' grand vint 
Qui s'i mètin.n' èchone po fé dès laudjès róyes 

Dins l' deure aurziye do tch'min. 


Ele n'a nin cotchèssi ni l' cwárbau ni l'oulote 
Nin d' pus qui l'aulouwète qui monteûve dès dijas ; 
Elle a lèyi danser l' papilyon è rubote 

Dins l' royon do solia. 


Èt dj'a roté, roté sins jamais r'prinde alin.ne 

En pinsant qui c' vóye-là coureüve à n' pus fini ; 

Ronches èt spènes pa chôrchîyes, grosses banseléyes di pwin.nes. 
Saquants-eûres di plaiji... 


Quéquefiye qu'one miète pus lon... Mins pus lon, c'èst l' baurire. 
Dèdja ? Èt dji m' ritoüne, il vôye n'èst pus qu'one fleár... 
Rad'mint dj'è coud saquantes po-z-è flori m' bot'nire... 

Èt c'èst m' dérin boneár. 


Victor TONGLET, RN. 

LES RÈLIS NAMURWES, a.s.b.l. 
CERCLE ROYAL LITTERAIRE DIALECTAL 


Rapport annuel 1994 


Pendant l'année 1994, les Rèlis Namurwès ont poursuivi leurs activités en 
vue de promouvoir une bonne littérature dialectale. Ils s'efforcent en particulier 
de refléter d'une maniere authentique l'esprit de notre région, en des oeuvres 
d'une forme correcte, respectueux de ses traditions et des conventions de sa 
grammaire, tout en restant attentifs à l'évolution de cette langue restée bien 
vivante. 


Après le décès de deux membres du Conseil d'Administration (Ernest 
MONTELLIER et Désiré PREUDHOMME), une Assemblée générale extra- 
ordinaire a été convoquée pour désigner à l'unanimité, le 19 novembre, Henry 
MATTERNE et Charles WILMOTTE pour occuper cette fonction. 


Le Cercle des Rèlis a continué à tenir ses séances mensuelles, auxquelles 
on a compté prés de 200 présences en 1994. Les membres viennent y échanger 
des nouvelles personnelles, s'informer sur les activités du Cercle, faire rapport 
de leurs travaux et de leurs expériences, évoquer le souvenir d'un auteur et de 
ses oeuvres, échanger leurs idées au sujet de différentes questions actuellement 
en discussion (par exemple les projets d'uniformisation de l'orthographe des 
différents dialectes wallons). Les Rèlis y proposent à l'épreuve traditionnelle 
de la passéte leurs nouveaux textes wallons, en prose ou en vers ; en 1994, une 
centaine d'oeuvres ont ainsi été spèpyiyes par une critique amicale, motivée et 
constructive, qui a permis d'apprécier le souci croissant de produire des oeuvres 
de qualité. 


Depuis septembre 1993, les séances d'initiation à la lecture et à l'écriture 
du wallon, animées par des Rèlis, ont été scindées en deux «années». Dans 
chaque «classe», plus de vingt participants se retrouvent deux fois par mois, 
toujours dans une ambiance d'amicale émulation, tant de la part d'une fillette 
d'une dizaine d'années, que de jeunes étudiantes et étudiants ou de fonction- 
naires retraités. Des dispositions sont prises pour la réalisation d'un «troisiéme 
niveau», pour les «anciens» déjà capables de rédiger des textes qui présentent 
une réelle valeur littéraire. 


Dans le méme ordre d'activités, on peut noter que notre président Lucien 
SOMME a répondu à la demande d'une école primaire de Sombreffe, d'orga- 
niser des cours de wallon pour les jeunes écoliers et écolières ; il a eu le plaisir 
d'y rencontrer aussi un vif intérét pour l'étude du dialecte. 


Des Rèlis ont participé au jury de concours de récitations wallonnes 


(Lucien SOMME, Jean GALER, Josée SPINOSA, Lucien METTEN) a 
Neufcháteau ou à Philippeville ainsi qu'à l'après-midi de conversation wallon- 
ne, organisée par Lucien MAHIN à Transinne, le 22 octobre, ou encore à divers 
cabarets wallons, comme les 19/20 octobre, Henry MATTERNE et Lucien 
METTEN à Andoy. 


Comme d'habitude, on a noté la présence des Rèlis lors des Fétes de 
Wallonie, au cimetiére de NAMUR, le 18 septembre, et le lendemain, à l'église 
Saint-Jean pour écouter ce que la presse a appelé «le Credo wallon» de l'Abbé 
MALHERBE. 


En 1994, il a été rendu hommage à deux Rèlis récemment décédés : 


— le 21 février, pour le 100““ anniversaire de la naissance d'Ernest 
MONTELLIER, une cérémonie a eu lieu au Théátre royal de Namur, au cours 
de laquelle a été dévoilé un buste d'Emest MONTELLIER. Le 3 juin, le Conseil 
communal de Femelmont donnait le nom d'Emest MONTELLIER à la plus 
importante voie du zoning de Noville-les-Bois ; 


—une évocation du doyen André HENIN a été organisée à Han-sur-Lesse, 
le 30 juillet ; notre président Lucien SOMME a donné une conférence, à 
Gembloux,le 15 octobre, dans le cadre du week-end «La fureur de lire», sur le 
thème André HENIN et Lès Téres dau Bon Dié. De nombreux articles ont 
évoqué la vie et l'oeuvre du doyen André HENIN (Victor GEORGE, dans De 
la Meuse à l'Ardenne ; Gérard BAUDREZ, dans L'Ardenne wallonne). 


Une sélection des textes wallons des Rèlis a fourni la matière des pages 
dialectales de différentes éditions du journal VERS L'AVENIR ; avec les 
lecteurs du journal, jeunes et moins jeunes intéressés par cette rubrique, les 
Rèlis déplorent sa parution irrégulière. 


Dans leur revue LES CAHIERS WALLONS, les Rèlis fournissent chaque 
mois un choix de textes wallons sélectionnés ; plusieurs fois par an, un numéro 
est consacré à un thème particulier, soit, en 1994 : 


— en janvier : Blaméyes, poèmes de Lucien SOMME ; 

— en avril : Textes de Lucien NAMECHE : prose ; 

— en mai : Textes de Lucien NAMECHE : poèmes ; 

— en juillet-août : Codrs di bièssolojiye, de Roger VIROUX. 


Parmi les oeuvres publiées par des Rélís en 1994, on peut noter: les quatre 
recueils de poèmes que Désiré PREUDHOMME nous a légués, peu de temps 
avant de nous quitter ; Journal de guerre d'une petite fille, de Lisa CHASTELET ; 
la traduction wallonne de plusieurs cantiques religieux trés populaires, par 
Lucien SOMME ;la publication de l'anthologie wallonne SCRIRE, panorama 
de la littérature en langues régionales wallonnes, des années 1970 à 1990, 

ouvrage réalisé avec la collaboration de Rèlis ; de Gérard BAUDREZ, le 32" 
volume de l'histoire de Oignies, consacré aux ardoisières, étude approfondie 
s'appuyant sur une documentation trés détaillée. (*) On peut encore signaler la 
3*7* édition de l'ouvrage de notre regretté Président d'Honneur, Joseph HANSE, 
sur les difficultés de la langue française, et, dans un autre registre, le 55“ volume 
des croquis de Jean LEGRAND, consacré aux vedettes locales Djòsèf èt 
Francwès. 


Lucien SOMME, secondé par quelques Rèlis, travaille à la réalisation 
d'un dictionnaire wallon namurois, sur base du Lexique de Lucien LEONARD, 
avec lequel il devrait constituer un remarquable instrument de travail pour tous 
les artisans du dialecte. 


En 1994, les activités et les oeuvres de plusieurs membres du Cercle ont 
été appréciées et valorisées par des distinctions méritées : l'abbé MALHERBE 
aobtenu le prix Blondeau, en méme temps que René DEJOLLIER ; le Congrès 
de l'Union Culturelle wallonne, à Liège, le 29 janvier, honore Lucien METTEN 
pour plus de 40 années d'activité dramatique wallonne ; en avril, Philippe 
MAUDOUX se classe brillamment au Grand Prix International de Wallonie : 
2è% prix en histoire, 3** prix en poésie libre, 1* prix en poésie classique 
wallonne, prix d'honneur du Ministre Busquin et médaille de la Ville de 
Charleroi ; en juin, Fernand TIMSONET a regu le prix de l'A.R.E.W. à 
Bruxelles ; en fin d'année, le prix Paul MOUREAU a été décemé à Lisa 
CHASTELET pour son recueil Rimés dol dièrin.ne fwim. 


Les Rèlis sont fiers de voir Emile GILLIARD nommé à la présidence de 
la Société de Langue et de Littérature wallonnes, à Liége, oü notre regretté 
Lucien LEONARD l'a précédé, et oü Victor GEORGE oeuvre efficacement 
comme secrétaire. 


Cette année, lors de leur réunion du mois de mai, les Rèlis ont remis la 
Cocáde à Lucien METTEN, et entendu l'exposé de Laurent HENDSCHEL sur 
le travail du traducteur, spécialement dans le cas des dialectes wallons. 


Plusieurs Rèlis nous ont quittés en 1994 : Henri FAMEREE (17 février) 
et Désiré PREUD'HOMME (14 octobre). Les Rèlis se sont associés au deuil des 
familles lors du décès de Madame Lucien LEONARD, de Madame Albert 
HUSSON, et de Madame FAMEREE. 


La Commission tient à remercier tous les membres du Cercle pour leur 
travail en vue de la conservation et de la diffusion de nos dialectes ; elle les 
encourage et les soutient dans leurs projets et leurs réalisations. 


Paul ROUSSELLE, secrétaire. 


(*) L'ouvrage est disponible chez l'auteur, rue Neuve, 34, à 5670 Oignies (tél. 
060 / 39 00 31). 

LES CAHIERS WALLONS 


Lès djins d' nos djins 
Li champète 
(Sart-Bernard) 


— Tènoz, mayeáür, volè saquants papis à siner ! 

Trwès cóps su l' samwin.ne, li champète fieut l' convóye, à vélo, 
ètur li maujone do secrétaire èt l' cine do mayeár. 

A l' vièspréye tote basse, todi à l' min.me eüre, il èsteut au posse. 
I satcheut one grande envelope foû done malète di fin cür èt s'astamper 
astok dé l' tauve. 

— Pléyiz one miète li djambe, in, champète, li djoürnéye èst iute. 
— Non.na, ô, mayeür, dji m' va fé saquants catoürs è-z-èralant, istwére 
do veüy s'i gn-a rin d' contraire avau lès vóyes. | 

Iratindeut, ossi drwèt qu'on i. Il èsteut p'tit, mins stocasse. Èt própe 
èt fiér dins si t'nüwe kaki. T'aureus ieü dit qu'éle mousseut foü tot drwèt 
do botike. Il aveut dès grossès moustaches qu'i listreut èt skèwyi à 
momints ètur si pòce èt s' deüzyin.me dwègt. (Ca v'leut dire qu'i tizeut 
à one saqwè qu'i n' faleut nin rovi.) Sès-ouy, pa-dri dés rondès bèlikes 
di blanc fiêr, ni d'morin.n' jamais rasta, mins is r'glatichin.n' d'amisté, 
d'ársouyeriye èt d' curiósité. 

Si kèpi èsteut au pus sovint èfonci jusqu'au mitan di s' front. A l' 
copète, on vèyeut r'Iûre li cocáde tricolóre, trwès p'tités rondèles, 
nwáre, djane ét rodje, come su lès paquèts d' cigarètes da nosse pa, qui 
fumeut dés «boules nationales». 

Dj'a rovi d' vos dire qu'i s' lomeut Émile. Po tot l' monde, c'èsteut 
l' Milo. Il aveut marié Mariye, one bèle grande fwate comére qu'aveut 
dèl linwe po deüs èt do caractére po trwès. 

Gn-aveut on vi profésseür qu'aveut pris s' pension au viladje. On- 
ome qu'èsteut todi avou s' tièsse fougniye dins lès lives. Il aveut trové 
onerichonance étur Mariye èt one posture do timps dès Grècs ! On djoû, 
il a atauchi nosse Mariye èt li dire : 

— Tènoz ! Volè l' Vénus” dau Milo ! 

Marye aveut deûs brès, lèye. Ele n'a wêre balziné. 

— Et volè l' mwin da Mariye su t' laid mouzon ! a-t-èle ricassi d'on lan. 

Li profésseür a couru èvòye sins d'mander s' rèsse, èt t'nu s' drwète 
massale à deüs mwins. Lès cinq dwègts da Mariye i éstin.n' bin 


márqués. 

C'èst lèye qu'ésteut maisse è l' maujone, èt l' Milo, tot champète 
qu'il èsteut, d'veut roter bin drwèt tant qu'i n'èsteut nin «dans l'exercice 
de ses fonctions», s'apinse l'òte. Pace qui adon... 

On mwin.nadje qui rèneut fèl : on corti, deüs vatches, li comune, 
one comision d' garde. Li Milo s' discandjeut co bin trwès côps su l' 
djoürnéye. 

A l' piquète do djol, i mwinrneut lès bièsses au pachi, satchi 
l'ansène, rinèti li stauve, sitiérni, aler mode, scramer l' lacia, fé toürner 
l' sèrène li djüdi, rimpli on badou d'éwe à l' pichelote, fouyi l' djárdin, 
sèmer, saucler, qui sé-dj' co ! 

Après non.ne, i pwárteut lès papis dè l' comune, fé lèsr'cinsemints, 
mins gn-aveut ossi lès pórcéssions, lès-ètèrmints, lès consèy èt lès 
courateriyes èmon l' sècrètaire. 

Èt fwòrt taurd à l' nét, i l' lèveut à dadaye au d'truviès dès bwès. I 
t'neutà gougne lès braconiers, mins tant qu'is n' purdin.n “qui dès lapins, 
i sèreut sès-ouy. 

Mins c'èsteut aus-élècsions qui l' Milo s' mostreut l' pus chiltant. 

Avou li, gn-aureut nin d'djà ieü dandji d' vòter. I saveut bin qwè 
longtimps d'vant lès cias qui s' mètin.n' su lès rangs. I conicheut tot, li 
ponu èt l' cové : lès brètes ètur lès familes rapórt à dès paurtadjes, dès 
máriadjes qu'avin.n* mau toûrné, dès bisbrouyes avou l' curé ou avou 
I maisse di scole. Lès in.nes, lès-inviyes qui r'montin.n” à dés razans èt 
passer do pére aus-èfants come one èritance. 
I pwárteut lès papis dins totes lès maujones. Di c' timps-là, lès feumes 
ni vótin.n* nin co, mins l' Milo aveut rade vèyu do qué costé qui l' coeür 
blonceut. I copineut avou l' viye moman, i couyoneut one miète li 
feume, bwáre one jate di cafeu véci, one pitite gote véla, tantia qu'après 
l' toürnéye, i n'aveut pus qu'à mète one crwès su l' lisse èt... aler veûy si 
l' facteür, qu'èsteut s' nèvefi, pinseut come li. Lès-élècsions éstin.n* 
faîtes iüt djoüs d'avance. I n' dijeut jamais rin, mins i n'è pinseut nin 
mwins*. 

On bia djoû, li mayetir li a d'mandé : 

— Émile, combin avoz fait d' procès ç't-anéye-ci ? 

— Dj'énn' n'a pont fait, mayetir, portant dji catoürnéye dins tot l' viladje, 
vos l' savoz bin. Au fénau mwès, dj'a manqué d'è fé onk au vi Dule. I 
fautcheut dins l' cimintiére. «Faux et usage de faux», a-dj' sondji. Dj'a 
fait chonance di rin, djè l'a lèyi fé. On n' va nin chércher misére por one 
miète di foûréye, don ! Èt l'òte fiye, là nin on mwès, dj'a dit à m' feume 
qui s'èle lèyeut co tchampyi sés pouyes dins l' viye cáriére, èlle aureut 
s' comission ! Vos vèyoz, in, mayefir, si dj' vòreus... 

Li mayeûr riwaiteut l' champète à bavole èt ossi s' tièsse. Li Milo 
róleut dès gros-ouy, mins s' vinte trèssineut d' plaiji d'zeü s' cinturon. 
Gn-aveut pont à l' prinde po fé l' fò à bèle vóye. 

Li mayeür aveut compris. 

Li viladje vikeut en païs. Qui faleut-i d'manderd' pus? Lès gamins 
l'trossin.n quand l' Milo abrokeut au cwin d'one aye ou dins lès pisintes. 
S'i gn-aveut one pitite èrlème, i satcheut deüs, trwès cóps su sès 
moustaches èt plissi s' front, c'èsteut tot. Lès grandès djins &nn' n'avin.n* 
nin peti, mins on s' dimèfyieut quand min.me. I valeut mia djouwer l' 
drwèt do djeu. 

Li Milo, c'èsteut tot rachoné, li rwè, li lwè èt... l' libèrté ! 


Henry MATTERNE, R.N. 


— sèrène : baratte 
— badou : tonneau 
— d bavole : de biais 


Djan Lariète 
(Philippeville) 


Djan Lariète a trwès maujons. 

Èles n'ont pont d' teut, pont dè tch'virons, 
C'ést pou lodji lès p'tits mouchons, 
Lès-agaces èt lès papiyons. 

Djan Lariète a trwès soçons, 

Iun pou lès pwènes, l'òte pou l' plaiji, 
Èyèt l' trwèzin.me qu' il òde pour li 

En fiant dès paurts dins s' pwin bèni. 
Djan Lariete a in stwali, 

Il èst grand come quate pichoulits, 

Sès réves i vont souvint tchampyi 

Quand l' bonefir n'a rin à mindji. 

Djan Lariète s'a l'chi mori, 

Mérseû pa-dri l' bouchon dè spènes. 

Ès' coeür aveut trop soumadji, 

Djan Lariète s'a l'chi mori. 

Èl vint museut sès-arguèdènes, 

I gn-aveut dès pièles au stwali. 

Dèssus quate fleürs dè pichoulit 

Sès rèves l'ont mwin.nè djusqu'à s' paradis. 


Josée SPINOSA-MATHOT, R.N. 

A l'on.ne dès nits 


(Sart-Saint-Laurent) 


Dins sès bias-ouy, gn-avefive pupont d' blaméye, 
Pupont d' solia. 

Dj'énn' a d'mèré bauyaute, astamburnéye 

Come on sbara 

Dispá, lès djoüs ont mèsuré més pwin.nes 

A l'on.ne dès nûts 

Il ont loüzené au d' truviés dès samwin.nes, 

Èt djè l's-a sâ... 

Quéquefiye qu'on djoû, i r'vérè dins sès-ouy, 
Dins leû bruwei, 

Dès stwales à make... Fioz-è tchair su m' rimouye, 
One ou bin deás... 


Andrée BACQ. 


Djè cache aprés 'ne èstwèle... 


(Nivelles) 


Dj'ai passé tant d's-uviérs, dj'ai viki tant d's-èstés, 
Dj'ai vu lüre dès printemps yèt blaki dès-autones, 
Dès pieuves m'ont ramouyi, dès-orâdjes m'ont drané, 
Dès solèy m'ont racût, dj'ai coudu c' qu'èl viye done. 
Dj'ai ploukiné tant d' roüses qué dj'ai lèyi flani, 

Tant d's-èspines ont coumelé mès nût' èt mès djoürnéyes, 
Min.me si | brouyárd noyoüt mès bias djárdins floris, 
Dj'ai bi tout ramoncelé pou d'in fé 'ne kèrtinéye. 
Asteûre qu'il a nivé su 'm tièsse èyèt dins 'm coeûr, 
Qu'èl djèléye a moudri mès djètons à djárner, 

Qu'ém planète a stoufi toutes més pus bèlès fleürs, 
Djè cache après 'ne èstwèle qué d' poûroûs dodiner. 


Marie-Louise LEDRUT-CHOISEZ, R.N. 
— blaki : briller 


— ploukiner : cueillir cà et la 
— dodiner : câliner 

Avu dès parèy, tu gangnes bin t' paradis, 
sés” 


(Transinne) 


Lu pus grand, adjoké su l' mèr, 

Vut fé monter dé l' pitit. 

Jusse à l'ascate, t'és du l' fwate tère : 
I va rider djus su l' bati. 


Is m' front dáner ! 
Is m' vont draner ! 
Co d'in pò qu'on 
M' voyot ou trò ! 


I vaut mi d' lès vèy insi quu d' lès vèy malaudes, 6, madame ! 


TI 


Lu p'titèr'nanché tous costés 
Pou trouvu l' bwisté d' chocolát ; 
I 'nn' è machèré l' canapé 

È tchaboré l' birce du papi. 


Is m' fijét brére, 

Quu dj' si s' mès gngnérs 
Quu dj'é l'assougne 

Du toute l'amougne. 


Lès zwáres, i vaut mi qu'is ramechyinche quu d' lès vèy malaudes, da, 
madame ! 

Il é dit qu'il alot r'qué s' frére, 

Lu p'tit è ruv'nu, més nin l'óte. 
On l'aurè chûr pris. Qué mizére ! 
Et v'là d'djà bin la nut' qu'amonte. 


Tins qu' dju transsi, 
Èt n' pont fé d' bin, 
I s' rachandit 
Amon s' párin. 


I lès vaut co mi sawér à maulvau quu d' lès vèy malaudes, douwò, 
madame ! 


Is s' rudinguèt èt s'apiter, 

Is tapèt dès pires dins lès vites, 
S'asturbutcher, s' fé bèrotider, 

Èt s' du dustrüre lès nids d' faubites. 


Is m' front pèri 
Èt m'aviyi. 

Dju va souwer 
Par ratchitcher. 


Mi, qu'is toüyinche èt qu'is broüyinche, doulmint qu'is n' sont nin 
malaudes ! 


CLOYADJE 


Ay, més c'èst tout l' min.me dès-aldrouches, 
Dès sacadjáles, dès ravacholes, 

Dès p'tits calirous, dès hárlants, 

Dès spitants vèrauts, dès-arnaujes. 

Èt s' sont-is toudi à damadje ; 
N'ont pont d' bon toûr à l' camizole ; 
Dès grévisseüs, dés randacheüs, 
Dès bróye-tout èt dés francs spiyeüs. 

Ayi, més s'is s'rint toudi malaudes, hé, Fatiye ! 

Lucien MAHIN, R.N. 

— fwate tère : argile 

— awèr l'assougne : avoir la charge, la responsabilité 

— l'amougne : la nourriture 

— zwáre : enfant (péj.) 

— rudinguer : rosser 

— s'asturbutcher : trébucher 

— ratchitcher : se ratatiner 

— cloyadje : conclusion 

—aldrouche : enfant espiègle 

— sacadjale : vandale 

— calirou : clochard 

— hárlant : écervelé 

— véraut : sacripant 

—arnauje : polisson 

— grèvissel : fureteur 

— randacheü : fouineur 


A Iaube 


(Namur) 


C'è-st-on viladje à djoke pa-d'zeû l' crèsse d'on crupèt. 
L'èglije èst di sclimbwagne èt s' clotchi di-d' truviès, 
Lès maujones di bleüwe pire montenut l' tiène à bachète, 
Asdjokéyes one à l'òte po s' bouter j'qu'à l' copète. 

Lès saqwantes arivéyes au-d'zeü gn-a bin longtimps 
N'ont nin co r'pris alin.ne d'awè gripé li tch'min, 

Èles sont racrapotéyes pa-d'zos leüs twèts di scayes, 
Ascropüwes au djárdin à iute pa-dri leûs ayes. 

Li timps véci n' cofirt nin, lés-eüres passenut doücemint 
Comptéyes pa l' cariyon qui sone quand ça li prind. 
Chaque momint a s' coleür, chaque coleûr si-t-odeür, 
Èt dins lès p'tits vóyes, li vint s' pormwin.ne par coeür. 
C'è-st-on viladje paujére ètur Biou èt Rivére, 

On bokèt d' Waloniye ètur nuadjes èt tére. 


Émile BOTHY, R.N. 

(Moustier-sur-Sambre) 


Quand on n' compte pus lès djoüs 
pace qui lès-eûres ont trop pèzé 
su l's-awiyes dès-ôrlodjes 

èt qu'on a sti cocheü po s' paurt 
su pi su fotche, 

quand on n' cache pus après l' solia 
au d' truviès dés chòrchiyes 

di rascrauwes, 

qu'on a rovi l's-arondes au mêy 
èt lès nives au noyé, 

lès tchauwes, 

quand on n'a pus qui s' pia 
sankeéneüwe 

po s' raploûre è li-min.me, 
racrapoté 

dins dés trop swátes lénçoûs, 
quand on saye di s' rascoude 

à on dérén coucha qui r'boute 
come one breûje qui djòmiye 

èt toürner à craya, 

sont bén fayés lès caurs, lès cayaus, 
lès socons, lès-ayèsses, lès raploüs. 
Èt ti n'as pus qu' tès-ouy 

au laudje 

su dès quént'fiye, 

dès sobayi, 

dès dandjureü, 

póréve valu, 

co d' chance... 

tés-ouy au laudje 

come dès rondès finièsses 

à l'awéte 

après 'ne faflote di djoü 

au cu dèl banse. 


Emile GILLIARD, R.N. 
(À ipe, Éd. de Diffusion du Livre wallon, Mons, 1991) 

To be or not to be 


(Fosses-la-Ville) 


Il ont cossüt nosse langue, il ont distrüt nosse monde .. 
Qw'èst-ce qui ca m' fait, à mi, d'aprinde qui l' tére èst ronde, 
S'is n' mè l' lafyenut nin dire avou dès mots da mi ? 

S'on n' mi lait pus l'umádje fwárdjiye pa mès tayons, 
Plin.ne di leü-z-éspéryince, bókéye di leüs lègons, 

Èt qu' dj'énn' a pus qu' dès cènes vinuwes d'on-óte payis ? 
Dirè-t-on d' mi pus taurd : «On djoû, gn-a ieû on lache, 
Qu'a trové boune assez one viye di tchin à l' lache 

Èt qu' n'a wasu waurder l'èritance faite por li ?» 


Roger VIROUX, R.N. 


Lès-anéyes di bounetir 


(Strud-Haltinne) 


Nos vikin.n* paujéremint èt r'waiti à nosse boüse ! 
C'ésteüve tofèr one fièsse quand moman fieüve lès coûses ! 
Nos-aclèvin.n' dès pouyes, saquants coqs, dés lapins. 
Nosse pa purdeûve racène tot l'èsté è djárdin : 

I sèmetive aus carotes, planter aus canadas ; 

Èt sès deüs djon.nes raupins v'lin.n” pwárter lès sèyas. 
Nos splossin.n' aus p'tits pwès d'zos l' gayi, su l' vi banc, 
Dji coudeüve aus tomates, l'ésté, avou moman ; 

Nos vikin.n' su nosse pwèds come lès fis don mênir, 

Li bounefir floricheüve dins nosse djárdin d'ayir ! 

Mins l' bouneür a dès-éles ! Nos rôses ont ied leüs spènes ! 
Li misére et l' pènin ont dauré su lès mènes ! 

Lès sofrances da moman èt l' crwès di nosse pòve pa 

Ont pèsé su nos djoûs come l'ivièr su l'am'tia. 

Dins lès partéres di m' fièsse, moman sème co dès fleûrs, 
Dji so l' fi d'one boune fèye, one martchande di bouneur... 


Fernand TIMSONET, R.N. 

29 di maiy 1940 : Tancrémont tint co 
bon ! 


(Sovimont-Floreffe) 


Li Hoegne ét 1’ Vèsdre sir'djond'nutèPèpinster ; ét dins l'angléye 
qu'èles fèy”nut su leti drwète,vos-avoz one bosse d'agauche ossi rwède 
qu'on twèt d'èglije : c'ést Tancrémont. 

Quand vos-èstoz là au-d’zeû èt qui l’ timps &-st-au clér, sins lunète 
d'aproche, vos p'loz vòy jusqu'à l' barake Michèl èt, pa-dri Spa, jusqu'à 
l” crèsse di Malchamps. 

One bèle place por on fôrt ! Ètc'èst justumint ç' qu'on-ésteüve en 
train d'i fé quand li p'tit moustachu a cominci à s' cotaper come one 
banse sins cu, di l'òte costé dè l` frontiére. 

I n'ésteüve nin quèstion d’ balziner pace qui li n’ piérdeüve pont 
d' timps ; il aveüve moussi en Rhénanie èt il aveüve mètu l' mwin su 
l'Autriche èt su l' Tchécoslovaquie sins tirer on côp d’ fisik : il áreüve 
ieû twárt di s' jin.ner pusqui lès grands payis èl lèyin.n” fé. 

Di ç’ timps-là, nos soüdárds qui fyin.n” leü tèrme,lès cias qu'on 
aveüve tunu su place èt lès cias qu'on-aveüve rapèlé avin.n' ritrossé 
leüs mantches, èt c'è-st-avou dés pioches èt dés chipes qu'il ont comincí 
à disfinde let pays. 

I l'Zi a falu deûs-ans po v'nu à d'bout dès tèrassemints èt dès 
bètons, mais on côp ga fait, «is» plin.n' vunu, «lès-6tes», is vierin.n^ à 
qui qu'il avin.n* à fé. 

Oyi, à ça près qui po n'èlzi pont fé d’ pwin.ne ét po mostrer qu’ nos 
n’ tinin.n' nin d’ pus avou onk qu'avou l'óte, au lieû d’ mète dès canons 
d’ cintèt vinte dins l' pus grosse coupole, on s'aveüve continté d'i mète 
dés mitrailleuses. 

Mais ci n'èst nin lès gros calibes qui poul'nut fé gangni ou piède 
one guère, c'èst l' coradje dès-omes qui s'è sièvront ; èt, do coradje, lès 
cias qu'èstin.n' ètèrés dins Tancrémont, il ènn’ avin.n'ar'vinde. 

Au-pârdèssu do mártchi, is con’chin.n” li pays come leû potche, il 
í éstin.n* causu tortos v'nus au monde ; èt pa lès p'tités bawètes dès 
coupoles èt dès noüf fortins sèmés aus-alentoürs,i gn-a branmint qui 
vèyin.n” leü maujone èt leüs djins. 

Di ç’ facon-là, leûs r'péradjes èstin.n” todi jusses ; èt lès calonis, 
qui s'avin.n' entraîné dès mwès au long, ni tchictin.n nin po foute lès 
quate fièrs è l’aîr ci qu'on l'zi rensègnetve. 

Lès bombes lèzi choyin.n' dissu leti tièsse, lès-obus plovin.n' ossi 
spès qu’ dès gruzias. Èt lès gris qui sayin.n' on djoü après l'óte di v'nu 
tchóker dèl dynamite divant lès gueüyes dès canons si fyin.n' sipaude 
come dès guiyes : nêt-èt djoü, Tancrémont tireüve. Èt nin po rin : 
lès-omes qu'èstin.n” aus-awètes vèyin.n' lès-aléyes èt lès v'neuwes 
dès-ambulances. 

Lès fòrts dès-alentoûrs s'avin.n' tait onk après l'óte èt il aveüve 
falu abandoner dès fortins qu'èstin.n' condánés. Mais, à mutan aveüle, 
Tancrémont tireüve co todi. 

Pa deüs trwès côps, lès gris avin.n' èvoyi on-oficié po lèzi dire di 
s' rinde mais on vos l'aveüve rètchèssi. Il aveüve ruv'nu avou dès 
grádés belges prijonis, po sayid' décider cès-ârèdjis-là as" djoker, mais 
l’ Comandant Devos l’aveñve èvoyi au diâle, Tancrémont tireüve... 

Tant qu'i d'meür'reüve one taye di pwin èt one górdjiye d'éwe, 
tant qu'i d'meür'reüve dès bales èt dès-obus, Tancrémont téreüve bon, 
mièrseû, è pwintant su ç’ qu'on p'leüve co vóy dés coupoles. 

Lès gris avin.n* pus aujiy di s'aprochi, ét leüs sapeürs grawin.n* 
come dés fougnants po v'nu mète leüs kédjes dizos l' fôrt èt l” fé 
poüsseler come lès cias d’ Loncin ou d’ Maud'chovléte en quatóze. 

Tancrémont ésteüve soürd ossi asteür ; si posse n'ariveüve pus 
a-z-ètinde dès méssadjes qui li v'nin.n' di d’ trop lon. 

Est-ce qu'is s'è doutin.n”, lès-òtes ? Volà-t-i nin qu'is v’lin.n” fé 
crwère qui l’ guère ésteüve finiye, qui li rwè aveüve décidé d" taper 
djus... 

Is p'lin.n" bin aler dire ça à on tch'fau d’ bwès ! 

Mais l' Comandant cominceüve quand min.me à douter. Èt nin 
moyin di s’ fé ètinde di l'Ètat-Majòr. 

Po fini, il a bin falu crwère ci qui l' général alemand d'jeáve : i 
l'aveüve juré, i l'aveüve sicrit èt l' siner. 

Ci cóp-ci, i gn-aveüve pont di r'nike, Tancrémont èsteûve muselé, 
is’ faleüve rinde, après awè distrüt à l’ vole ci qu'áreüve co p'lu sièrvu. 

Li 29 di maiy, à deûs-eûres après l’ diner,lès-omes ont sôrti ètur 
deüs rindjiyes di grádés èt d’ soüdárds alemands qui présintin.n* 
lès-Armes. Mais, passé g' momint-là, il ont sti sièrvu, lès calonis d’ 
Tancrémont ! 

Onn'avetive nin rovi ci qu'il ènn’ avin.n' fait vòy, èt on lèzi a fait 
payi: lès cias qu'on-ar'lachi divant l” libèrâcion, c'èst qu'il èstin.n' po 
l' diále. 

Il a falu cinquante-quatre ans po qu'on fatye on monumint dilé 
l'intréye do fòrt. 

C'è-st-one miète taurd po lès cias qui l'árin.n* rovi èt po lès cias 
qu'enn' n'avin.n nin sefirmint oyu causer : il ont bin mérité qu'on s' 
sovègne, lès calonis d' Tancrémont, èt qu'on lèzi diye mèrci. 


Lucien NAMECHE, R.N, 


A propos d'un centenaire 


En 1895, un jeune avocat namurois, Alexandre Gérard, très 
attaché au dialecte et à sa littérature, fondait la Fédération wallonne 
littéraire et dramatique de la Province de Namur. En d'autres occa- 
sions, LES CAHIERS WALLONS, sous la plume de Félix Rousseau (1) 
et de Lucien Léonard (2), ont fait l'historique et souligné l'influence de 
ladite Fédération : le numéro de mai 1970, notamment, fut tout entier 
consacré à la célébration de son 75*"* anniversaire. Fidèles à nos 
devanciers, nous offrons volontiers quelques pages de notre revue à la 
Fédération centenaire. 


Fédération royale wallonne littéraire et 


dramatique de la Province de Namur 


I. Un peu d'histoire 


L'Union culturelle wallonne de la Fédération royale littéraire et 
dramatique fête cette anné son centième anniversaire. C'est en effet en 
1895 qu'elle fut fondée par Alexandre Gérard, qui en fut le premier 
secrétaire, Emile Tonglet en étant le président. 


Dans les statuts de 1895, nous relevons que «l'association de la 
Province de Namur est fondée à Namur, en dehors de tout esprit 
politique, par la réunion de tous les cercles littéraires et dramatiques de 
langue wallonne.» Elle a pour but, notamment : 

19) L'institution et le maintien à Namur d'une scène wallonne perma- 
nente, accessible aux diverses sociétés fédérées, et subventionnée par 
les pouvoirs publics ; 

2°) L'octroi de subsides annuels par les pouvoirs publics en faveur de 
la Fédération. 


(1) Propos d'un archiviste sur la littérature dialectale à Namur, dans Les Cahiers 
wallons, n” 1-2-3, 1964 et n” 1-2-3, 1965. 


(2) 75** Anniversaire de la Fédération littéraire et dramatique de la Province de 
Namur, dans Les Cahiers wallons, n? 5, 1970. 

L'article 25 stipule que l'avoir social consiste dans une cotisation, 
fixée provisoirementà dix francs (or) par année, payable anticipativement 
par chacune des sociétés fédérées. 

Sept cercles s'affilient dés la fondation. Les voici, portant en 
regard l'année de cessation de leur activité : 

Royale Moncrabeau toujours en activité ; 
Cercle «Les Montagnards» 1906 ; 
Société dramatique d'Herbatte — 1913 puis 1919-1926 ; 


Téyáte walon d' Nameur 1896 ; 
Comèdiye walone di Nameur 1900; 
Lés Plaijants walons 1926 ; 
Fraternité wallonne ? 


En 1896-1897, la Fédération organise un concours dramatique 
wallon et, en 1888, un concours de littérature wallonne, qui connurent 
un trés grand succes et donnèrent un essor nouveau à nos cercles ; ceux- 
ci furent dés lors nombreux à adhérer à la Fédération. En voici la liste 
et, pour chacun, les dates d'affiliation et de fin d'activité : 


Dramatique des Ouvriers d'Andenne 02.05.97 - 01.02.03 ; 
Cercle dramatique de Dinant 27.03.98 - 7; 

La Fraternité dinantaise 05.98 - 25.11.98 ; 
L'Emulation de Namur 25.11.98 - 2; 

L'Emulation de Gembloux 05.02.99 - 14.02.09 ; 
La Scène wallonne (Vedrin) 13.01.01 = 30.03.13 ; 
Li vi Téyáte walon d' Nameur 23.12.00 - 26.04.03 ; 
Wallon Club (Dinant) 20.10.00 - 17.01.09 ; 
Fanfares du Chemin de fer (Namur) 11.10.04 — 24.12.19 ; 
L'Echo des Roches (Bouvignes) 23.12.06 — 08.03.08 ; 
Les Gais Lurons (Daussoulx) 30.10.10 — 18.02.12 ; 
Les Artisans namurois (Namur) 30.09.06 - 25.12.12 ; 
Sambre et Meuse (Namur) 17.10.09 — 06.10.12 ; 
L'Espoir malonnois (Malonne) 13.12.09 — 20.11.19 ; 
Cercle Thalia (Flawinne) 13.02.10 — 26.01.13 ; 
L'Art wallon (Vedrin) 05.11.11 = 03.11.12. 


L'activité théátrale avait cessé de 1914 à 1919. Dès l'hiver 1919- 
1920, on voit renaitre quelques cercles dramatiques. Le 15 aoüt 1920, 
on fête le 25*7* anniversaire de la Fédération ; l'essor est repris. Voici, 
à titre documentaire, la liste des cercles fédérés de l'aprés-guerre : 


Lès Plaijants walons 14.03.20 - 20.07.26 ; 
Lès Rèlis namurwés (sect. dram.) 30.11.21 - 09.23 ; 
L'Avenir (Beez) 30.12.23 -= 21.03.26 ; 
Les Sports jambois 19.11.22 - 25.12.23 ; 
L'Essor (Gembloux) 21.04.23 = 31.08.25 ; 
Les Alliés (Vedrin) 13.01.24 - 13.04.24 ; 
Cercle St-Laurent (Sart-St-Laurent) 11.05.24 - 07.03.26 . 

A l'heure actuelle, la Fédération compte 35 cercles affiliés, qu'il 
serait évidemment trop fastidieux d'énumérer. 


Valeur en 1970 : 26.082 F 


Valeur en 1970 : 34.776 F 


II. Les ressources 


moa] IE I 


Kon 


Les 600 francs or des années 1896 à 1911 paraissent plantureux, 
comparés aux totaux de 1995. Si l'on compare également le nombre de 
sociétés affiliées, avec tout ce que cela comporte comme frais adminis- 
tratifs, la disproportion s'accentue. 

À l'heure actuelle, chaque société affiliée paye un droit de 350 F 
par an. Elle reçoit 100 F par acte pour une création, 50 F par acte joué 
et 20 F par acte pour une reprise. Si nous ajoutons les 12.250 F 
d'inscription de nos 35 sociétés, nous arrivons à une moyenne de 47.250 
F pour une année. 


INI. Aujourd'hui 

En dépit des multiples distractions et sollicitations du monde 
moderne, qui dispersent le public, le théátre en wallon reste bien vivant. 
Malgré le peu de subsides que nous recevons des pouvoirs publics, nous 
nous efforgons de satisfaire nos cercles affiliés. Le bureau de la 
Fédération se réunit une fois par mois. Il a ses représentants dans toutes 
les commissions : théátre, religion, littérature, enseignement, 
interfédérale de théâtre amateur, confédération internationale des théá- 
tres d'amateurs. Chaque mois paraît l'Agenda culturel wallon qui 


(1) Cette somme (en francs or, ne l'oublions pas !) est répartie à raison de neuf dixièmes 
sous forme de primes aux sociétés d'art dramatique fédérées. 

(2) A partir de 1920, les subsides sont dévolus pour la première part aux sociétés 
dramatiques affiliées, pour la seconde aux activités littéraires. 

annonce les spectacles et est répercuté par la radio. Nous offrons divers 
services : répertoire de pièces, stages de régie et de maquillage, 
assurance pour les membres des sociétés à un prix modique. La 
Fédération est au service des affiliés pour tous les renseignements 
concernant le théâtre wallon. Elle est aussi le rassemblement des forces 
vives de notre patrimoine, le rassemblement de femmes et d'hommes 
qui, chaque saison, se dévouent pour écrire ou pour donner sur scène le 
meilleur d'eux-mémes, un rassemblement d'amis amoureux de leur 
langue wallonne. 


Mais si cette respectable centenaire se porte bien, c'est d'abord aux 
cercles affiliés qu'elle le doit. 


IV. Composition des Comités successifs 


Président F. LOISE, E. WARNIER, -— 
d'honneur Namur Namur 
Président E. TONGLET, J. GOFFAUX, J. GOFFAUX, 
Namur Fosses-la- Ville Fosses-la-Ville 
Vice-président — G. GAILLARD, L. MATERNE, 
Champion Bois-de-Villers 
Secrétaire A.GÉRARD, A. BAILLOT, A. BAILLOT, 
Namur Anhée Anhée 
Secrétaire-adjoint | L. BODART, — — 
Namur 
Trésorier _ J. MARCHAL, J. MARCHAL, 
Warnant Warnant 
Secrétaire du A.MARÉCHAL, | — — 
Comité de lecture | Namur 
Membre — — G. GAILLARD, 
d'honneur Champion 
Membre - ATTOUT, A. BEAUPÈRE, M. MELEBECK, 
Andenne Bois-de-Villers Namur 
Membre A. BINOT, A. CHANTRAINE, | D. BEAUPÈRE, 
Namur Gembloux Bois-de-Villers 
Membre J. CAMBRON, R. CLINIAS, J. GALER, 
Namur Jambes Saint-Servais 
Membre J. CORBUSIER, | A. HAMBLENNE, | J. PAQUAY, 
Namur Namur Wépion 
Membre - GILL(DARD, A. MASSON, L. BAUFAYS, 
() Vedrin Fosses-la-Ville 
Membre A. LAMBERT, L. MATERNE, G. BROSTEAUX, 
Namur Bois-de- Villers Namur 
Membre L. TISLAIR, L. MINET, F. COLIN, 
Namur Andenne Andenne 
Membre Ch. VAN HOYE, | F. RONVEAUX, — 
Namur Namur 
Membre - WILBRANT, E. SOMME, — 
Namur Dinant 

V. Programme des manifestations prévues pour le centenaire 
— Messe en wallon 

— Festival d'art dramatique wallon (en juin) 

— Concours de pièces en un acte (en cours) 

— Spectacle du 100" anniversaire 

— Remise d'un trophée aux troupes 


Renseignements : Secrétariat de l'U.C.W.F.R. de Namur 
Rue Grande 75 - 5537 ANHEE - (tél. :082/61.25.54) 


Jules GOFFAUX. 

IN MEMORIAM 


2 Kal 


ame P. 


Hubert JACQUES 
(27 septembre 1916 - 16 mars 1995) 


Hubert JACQUES n'est plus. Il s'en est allé discrètement, le 16 
mars dernier, 


Oser prétendre que ses amis ne lui connaissaient pas le moindre 
défaut, ce n'est pas sacrifier aux lois de l'éloge funèbre : c'est traduire 
sans ambages un sentiment unanime. 


Nous nous sommes cotoyés, lui et moi, durant trente-cinq ans ; de 
loin en loin, d'abord ; plus assidüment ces dernières années, ces derniers 
mois surtout. Dieu m'est témoin que nulle ombre, à aucun moment, ne 
ternit notre amitié. Il nous arriva de différer sur certaines questions. 
Tout se résolvait dans l'harmonie : c'est que Hubert JACQUES alliait à 
sa simplicité, à sa distinction naturelle, à sa prévenance, une délicatesse 
rare. Il n'offensait jamais. S'il avait à faire grief, il ne passait pas outre, 
mais il prenait soin que son interlocuteur füt conduit à découvrir lui- 
méme son erreur, sa faute, sa méprise. 


La discrétion de l'homme n'avait d'égale que son efficacité. Il 
oeuvrait sans tréve, mais dans l'ombre. Durant les quelque trente années 
qu'il occupa le poste de secrétaire-archiviste des Rèlis, pas un jour qu'il 
ne füt sur la bréche. Il veillait à tout, avec rigueur et minutie. Mais il était 
plus qu'un exécutant : il abondait en suggestions, toujours soucieux 
d'élargir la renommée du Cercle ou la diffusion des Cahiers wallons ou 
la propagation du dialecte. Et quand il eut officiellement passé la main, 
il continua de prodiguer son aide, son concours, ses conseils. Que de 
fois, par exemple, n'avons-nous pas appelé à notre secours sa mémoire 
sans faille : n'était-il pas celui qui, au long de soixante années, avait 
partagé le sort des Rèlis, vécu leurs grandes heures comme leurs 
tribulations ? 


Son dévouement l'absorbait tout entier. Faut-il le regretter ? Il 
aurait pu écrire, s'il en avait eu le loisir. Il avait en tout cas l'áme artiste : 
fils d'un violoniste de talent, il était un pianiste accompli. Seul le 
mélomane avait parfois raison du scribe... 


Un ami s'en est allé. Notre peine est grande, mélée d'une pointe de 
regret obscur et tardif : si grande était la pudeur de l'homme qu'il 
répugnait à se livrer. L'avons-nous pleinement connu ? Nous a-t-il 
permis de l'estimer à sa juste valeur ? L'avons- nous assez aimé ?... 


V.G. 


UNE VIE AU SERVICE DU WALLON 
ET DES RÈI ÍS... 


Namurois de vieille souche, Hubert JACQUES était né en 1916, au 
coeur de la cité, rue Fossés-Fleuris. Son pére, fonctionnaire à l'Admi- 
nistration provinciale, était aussi un excellent violoniste, à l'instigation 
de qui Hubert s'adonna, trés jeune, à la musique pour devenir un pianiste 
de talent. Mais il est aussi le petit-fils du dramaturge wallon Charles 
DOMBRET, et il fréquente l'Athénée que dirige un certain Joseph 
CALOZET... A la fin de ses humanités, il participe à un concours de 
littérature wallonne : premier prix pourun récit,Li mwárt d'one punaíse, 
plein de pittoresque et de vérité, qui évoque le quartier populaire de la 
Sarasse et paraitra dans une revue estudiantine, Le Faucon. Hubert, qui 
vient d'entrer en fonction à la Caisse Générale d'Epargne et de Retraite, 
à Bruxelles, est admis chez les Rélís : membre adhérent en 1936, 
membre affectif en 1937. Il publie, cà et là, quelques textes caractérisés 
«par la pureté du dialecte, par une sensibilité de véritable artiste autant 
que par la finesse de l'observation, la simplicité, la justesse et la 
fraicheur de l'expression» (1). 

Viennent la mobilisation, la guerre, la résistance : des chapitres 
douloureux sur lesquels il refusera toujours de s'appesantir, éludant 
commentaires et questions : «Causans d'óte tchóse !» 

Il reprendla plume en 1947, remporte le concours de la «Frairie des 
Fleurs et des Fruits» pour ses compositions wallonnes : des poémes et 
une chanson, Vive Nameur, sès fleürs... èt tot. La méme année, il prend 
la direction des Cahiers wallons qui viennent de renaitre. En méme 
temps, il collabore à La Fenétre ouverte, luxueux organe du Cercle 
d'Art et d'Etudes de la C.G.E.R., où l'on trouve, entre autres, un article 
qu'il consacre à La littérature wallonne au pays de Namur. 

Le voici bientót revenu exercer sa profession dans sa bonne ville 
oü s'est installée une agence de la C.G.E.R. Son affabilité, sa délicatesse 
et sa parfaite connaissance du dialecte mettent à l'aise bien des braves 
gens, heureux de pouvoir s'exprimer en wallon plutót qu'en francais. 

Nous sommes en 1960. Lucien MARÉCHAL, secrétaire des Rélís 
depuis la fondation du Cercle — plus d'un demi-siècle — souhaiterait 
passer la main. Son choix se porte sur Hubert JACQUES, lequel 
accepte, à la grande satisfaction des membres, qui applaudissent, sürs 
de trouver en lui un secrétaire-archiviste-trésorier ponctuel et méticu- 
leux, digne de son prédécesseur. 


(1) Jules RIVIÈRE, dans Chijes èt Paskéyes, Vers l'Avenir, 18 avril 1961. 

Désormais, il sera tout entier à sa tâche absorbante. C'est un 
truisme d'écrire que le labeur administratif tarit l'inspiration : Hubert 
JACQUES est pardu pour la littérature... Mais de quels services immen- 
ses, quoique obscurs, les Ré/ís ne lui seront-ils pas redevables au long 
de trente années ou presque ! À peine lui restera-t-il un peu de temps 
à donner à ses divertissements de prédilection : la musique, la photogra- 
phie, les voyages qui le conduisent aux quatre coins de 


l'Europe et aux États-Unis : il fut, par exemple, à l'extréme pointe de la 
Scandinavie ; il avait des amis trés chers au Val d'Aoste et au Wiscon- 
sin... Nous avons sous les yeux un long article de sa plume, paru dans 
Propriété terrienne, 1, 80 : Un Wallon au Wisconsin, Louis-Joseph 
ROPSON, fils d'émigrés, luthier de son état. Et nous nous souvenons de 
la causerie, illustrée de superbes diapositives, dont il agrémenta la 
séance anniversaire des Rèlis, en 1985 : il y évoquait la Meuse 
namuroise. 

Hormis ces dérivatifs, son ordinaire sera fait de rapports, invita- 
tions, missives, convocations, programmes et démarches diverses... 
Heureux présidents CALOZET et LÉONARD qui purent s'appuyer sur 
un collaborateur aussi dévoué, aussi désintéressé ! Il est vrai qu'ils le lui 
rendirent bien, l'admettant — ainsi que Madame JACQUES, toute 
dévouée à son mari — au rang de leurs intimes. 


En 1984, laCocáde,qui lui avait été décemée une première fois en 
1969, récompense son travail, obscur et ingrat, et souligne ses mérites. 
En 1989, Jean GALER accepte de le décharger de la trésorerie. Le 25 
février 1989, les Rélís célébrent leur quatre-vingtiéme anniversaire : 
Hubert JACQUES cède officiellement sa charge à Paul ROUSSELLE. 
Pour la circonstance, une petite cérémonie a été organisée à son insu, 
avec la complicité de Madame. Tous ses amis sont là. Il est ému. Il 
promet de revenir souvent : 

Dimwin, dji m' va rawé do timps 

Po fé l' canléte avou Madame. 
Tènawète, po n' nin dire sovint, 
Soçons, nos nos r'wèrans Au Quam (2). 


Il ne croyait pas si bien dire. Il est promu vice-président. Il revient 
à chaque réunion, ponctuellement. Il continue à travailler de concert 
avec ses deux successeurs, à faire profiter les Rèlis de son expérience, 
de ses relations, de ses suggestions. Il participe encore à l'assemblée 
d'octobre 1994. En novembre, il prie ses amis d'excuser son absence. La 
suite, on la connait... 


(2)Au Quam, désigne en wallon le Boulevard Ad Aquam, aujourd'hui Boulevard Baron 
Huart, où se trouve le local des Rèlis Namurwes. 

À R'VÓY... (*) 

Vos vos-iroz co süremint catchi dins on trau d' soris, quand vos 
sauroz qu' si on-z-èst véci tortos èchone avou vos, c'ést tot simplumint 
po vos dire mèrci, 

Dins on monde qu'on-z-í a, au pus sovint, bin malaujíy à viker, on- 
z-aureut, maugré tot, twárt di dire qui tot va mau, qu'i gn-a pus rin di 
sqwére. 
Di sqwére ! Là, tin, on mot qu'est justumint à s' place po causer 
d' vos. Di sqwére !... Qu'i gn-eüche nin on miliméte à r'dire, nin dandji 
d'one plume po fé 1' pwèd, ni d'one mastoke po fé 1' compte. Fé tot dins 
lès régues, pace qui c’èst 1' drwèt do djeu, pace qui c'è-st-insi ét nin 
ótrumint qu'on mache li djote. 

Di sqwére ! Bin drwèt ! Come li royon qui v's-avíz fait, quand vos- 
èstiz tot djon.ne èt 1' chire jusqu'au d'bout. 

Di sqwére ! Avou vos, tot èsteut todi fait au pére dès pòces. Po 
vosse plaiji, èt l' plaiji dès cias qui travayint avou vos. Dins tot ç' qui 
vos fyiz, on r'conicheut aujiyemint li musucyin èt 1' powéte. Èt tofèr 
tameji dins vosse coetir tos lès mots qui v's-aliz dire. Po n" jamais pont 
fé d' rijes à pèrson.ne, po n° jamais pont fé d’ mau. 

Vos-auroz bin compté et r'compter... à paurt tot c' qui vos fyiz po 
l's-ótes. 

A nos-ôtes, lès Rèlis, vos-auroz d'né quausu swèssante ans d” 
vosse vikériye. Avou Madame, bin sûr, pace qui tot l' monde sét bin qui, 
vos-ôtes deüs, c'ènn'èsteut qu'onk. Fin scríjeü èt fel musucyin, vos v's- 
avoz todi rèfacé èt travayi po l’s-ôtes. Min.me si vos-avoz d’ tènawète 
agrifté saquants pris po dès contes ou dèl powésiye dins nosse bia 
lingadje. 

C'ést Popa CALOZET qui vos-a fait moussi aus Rèlis, quand il 
èsteut co préfet à l'aténéye di Nameur. Come sècrètaîre èt archivisse di 
nosse soce, on p'leut vos d'mandertot ét iésse sûr d'awé l' résponse.Lés 
Cahiers Wallons vos duv'nut brámint. C'ést todi sur vos qu' nosse 
Présidint Lucien LEONARD compteut,quand i mwinrneut nosse batia. 

Èt pwis, gn-a ieü lès dérins mwès. Tot ç’ qui s*a p'lu passer dins 
vosse tièsse, su pont d’ timps ! Pace qui vos n’ sondjiz qu'aus-òtes. A 
€' qu'il alint d'vu fé. A ç’ qu'il alint div'nu. A tot ç’ qui vos pòriz co fé 
po lès-aidi, po lès spaurgni. On-z-ariveut d'lé vos qui vos d'mandiz ossi 
rade : «Comint ç' qui ca va ?» Vos qu'èsteut d'djà si lon ! One lècon 
d' coradje, qui c'èst quét'fiye d'abórd po ca qu'audjoürdu, nos-avans 
v'nu vos dire mèrci. 

Sègnetir, faurè mète one tchèyére di pus à vosse tauve. Gn-a onk 
di vos-apòtes qu'arive. 

(*) Allocution prononcée lors des obsèques, le 20 mars 1995, par Lucien SOMME, 
président des Rèlis Namurwès. 


PRÉTCHEMINT (*) 


Quand Jésus èrva, c'èst po-z-èraler addé s' Pére. Èt mia qu' qa : il 
a dit à sès discipes qu'il aleüve leûzf aprèster one place. Nos l' crwèyans, 
mins ga n' nos-èspétche nin d'ièsse chagrinés èt d'awè dol pwin.ne. 


Èt nos r'tüzans a tot ç' qui Hubert JACQUES a sti tot-au-d-dilong 
di s' vicairiye. On d'jeûve di li qu'il èsteut tot paujére, amistauve, nin on 
mot pus wòt qu' l'òte. On-ome qui n' fieüve nin d' sès-imbaras, todi à vos 
fé plaiji. 

Avou Madame JACQUES, is-èstin.n” bin rèscontrés. On bon 
mwin.nadje, come au prumi djoû... Si c'èst l' vrai qu'on n' vint nin au 
monde èchone, on n'èrva nin non pus èchone : ci n'èst nin on s'crèt qu'il 
aureûve v'lu d'mèrer l' dérin po soladji èt-z-ayèssi s' binin.méye. Èt dji 
r'pinse à l' tchanson do papa da m' moman, Emile ROBIN, qu'Hubert a 
bin conu : Si vóy volti. 


Si vóy volti, c'ést quand-on-a signé, 

D'meurer fidèle au sièrmint qu'on vint d fé. 
C'èst, timpe ét taurd, awè l' coeur à l'ovradje, 
N'èsse bin nule paut qui dins si p'tit mwin.nadje. 


C'èst ièsse à deûs l' rèstant di s' vicairiye 
Po sopwarter tos lès trayins dè l' viye ! 


Nos n' plans rovi — come l'a dit Lucien SOMME, li présidint dès 
Rèlis, qui Hubert ènn' ésteüve li vice-présidint — qu'il ésteüve todi à 
rinde sérvice à nosse soce, qu'i n' waiteüve qu'à fé plaiji. Li soce, por li, 
c'ésteüve one deüzin.me famile. 


In'aveüve wére di timps da li ét s'i n'anin scrit brámint — ni rovyans 
nin li spot dèsRèlis : Wére mais bon —i nos-a lèyi portant saqwants bias 
bokèts. Èt lès Cahiers wallons, c'ésteüve one miète si-t-èfant. 


Pus taurd, quand il a sti rascrauwé, i n'ésteüve nin l'ome à djémi ni 
à s' dilamènter à l'ospitau, i n' v'leüve nin disrindji lès-infirmiéres !... 


C'ésteüve ossi on crwèyant, mins là come òte paut, sins brüt. Èt 
audjoürdu, c'è-st-one soce qué l' ricit vélà, addé l' Bon Diè. Sûr qui l' 
dwèyin Hènin tchante todi po sés camarades Rèlis : «Boutoz-lès dins 
vosse Paradis.» Avou Joseph CALOZET, Lucien MARÉCHAL, Jean 
SERVAIS, Lucien LÉONARD ét combin d's-ótes... 


(*) Homélie prononcée lors des obsèques par l'Abbé René DARDENNE, R.N. 

Mès djins, dins l' pwin.ne, nos-èstans tortos one miète come l'apóte 
Thomas, qui d'jeüve à Jésus : «Nos n' savans nin bin, Maisse, èwou c' 
qui v's-aloz.» 


Adon, i nos faut choûter li rèsponse da Jésus : «Mi, dji so l' Vóye, 
li Vèrité èt l' Viye.» 


Nos 'nn' alans su l' fièsse di Pauques. Mins d'vant ga, i nos faut 
passer pa l' péneüse samwin.ne, li vinr'di-sint ou l' bon vinr'di, come on 
d'jeüve do timps do vi Bon Die. 


Lèyans Jésus nos r'dire : «Dji m'èva po vos-aprèster one place. Èt 
quand dji v' l'aurè sti aprèster, dji r'vérè po vos prinde avou mi. Là èwou 
qui dj' so, vos-i sèroz ètot.» 


Fréres et soeurs et chers amis d'Hubert, 


C'est vrai que le wallon se perd ; on ne le parle plus guére 
dans l'Europe qui se construit. Et pourtant, Hubert est de 
ceux qui, tout au long de leur vie, ont veillé sur ce 
patrimoine. C'est pourquoi pour lui faire honneur en ce 
moment, nous avons — à la demande de son épouse — placé 
textes et chants dans la célébration de ses funérailles. 
L'important, par-delà nos langages, c'est d'étre, en ces 
heures de deuil et de peine, profondément unis. Par delà 
la sympathie et l'amitié que nous voulons manifester à son 
épouse et à sa famille, les croyants rassemblés dans cette 
église veulent joindre leur priére au sacrifice de Jésus, à 
sa mort sur la croix, pour qu'aujourd'hui, il accueille 
Hubert au Paradis. C'est à la table céléste du Royaume 
qu'il convie aujourd'hui notre frére. Cette belle image 
traduit notre espérance : 

Ajoute un couvert, Seigneur, à ta table. 

Tu auras aujourd'hui un convive de plus. 

Reçois-le bien chez Toi, il était notre ami. 


Ralonguichoz vosse tauve, Sègneür. 
Èt co mète one jate di rawète. 
C'è-st-on sogon qu'arive dilé Vos. 

SAQUANTS BOKÈTS DA H. JACQUES 
FLEÜRS DI PAPÍ 


Adrwète di vos p'tits dwègts, 
Dji vos r'waite è clignète ; 
Sins fé chonance, dji vwè 
Qu'avou mi bone cisète 
Doucèt'mint, sins moti, 

Vos coüpoz dès papis. 


I gn-a d' totes lès coletirs. 
Vos waitoz tènawète 

Dissus crèsse, mi p'tit coeür, 
Mins dji so bin djintiye, 

Dji ratind'ré l' surprije. 

Dji vwè bin qu' c'est dès fleürs 
Qui vos fioz po vosse mére ; 
Dji sé bin qui t't-aletire, 

Di vosse pitite vwès clére, 
Vos m'ofriroz l' bouquèt 
Fait di vos bias p'tits dwègts. 


COKIA 


Drèssi su on sporon, ridressanr s' tièsse au vint, 

Li cokia do clotchi wéye su nosse bia viladje. 

Nét ét djoü, qu'i fèye tiène ou qui l' bije fuche sauvadje, 
Au solia ou dins l' pleuve, i s' rècrèstéye fiér'mint. 


Dispeüy dès-ans, cokia, dji vos r'waite si sovint 
Toürnant èt cotoürnant dins lès vints, dins l'oradje, 
Chonant dire à tortos : «Bonés djins à l'ovradje, 
Roviz totes vos miséres, vikez todi contints !» 


On djoû, tot anoyeü, dji vos-a dit arvóye 
Po couru lès viladjes èt bèrouler lès vóyes... 
Cokia, vos m'avoz sû là tot où ç' qui dj'a sti... 


Lès viladjes n'ont-is nin tortos leüs fiérs clotchis !... 
Èt todi dj'a r'vèyu, en lès r'waitant afiye, 
Li cokia di m' viladje, mi cokia d' Waloniye. 

PO MONSIEU CALOZET (*) 


«Monsieur le Préfet» — C'èst c' qui dj' vos d'jeüve, rissatchant m' 
calote èt tot tron.nant lès fives morguètes, quand dji vos rèscontretive 
dilé Nanète, dins l' coü d' noste atènéye, i gn-a dèdja trinte ans..; 


One miète pus taurd, dji scríjeüve saquants p'tits bokèts en walon : 
djintreüve dins l' soce dès Rélís èt vos duv'niz por mi Monsieü l' 
Présidint. 


Dji v'neüve d'awè vint-ans ! Vos, vos-èstiz Préfet, Présidint, 
scríjeü, avou brámint dés pris ét dés médayes qu'on v's-a d'né po tos vos 
bias lives èt vos mouwantès poésiyes. On grand ome, à ç' qu'i m' 
choneûve, qu'on n' poutr'waiti qu' dau lon èt qu'on n' li wase causer come 
on vout. Po ga, dji m' brouyeüve ! 


Amichtauve come nin deûs, nin fiér por one mastoke, vos m'avoz 
stindu vosse mwin ét m' doner vos bons consèys tos lès cóps qui dj'énn' 
a ieü dandji. 


Pwis vos m'avoz douviè vosse coeûr ; dj'a div'nu causumint dè l' 
famile ; èt sovint, Madame Calozet, si djintimint èt télemint volti, m'a 
r'çû è vosse maujone èt min.me dins vosse pitite cinse dès-Ardènes. 


Mins come vos-avoz sti avou mi, vos l'èstoz avou tortos. Si nos nos 
rachonans audjoürdu, nos, lès Rèlis, c'èst po bistoker nosse Présidint po 
s' djintiyésse d'ome tot simpe, qui n' vike qui po s' patwès èt po sès chérs 
sogons. 


(*) Extrait de l'hommage à Joseph CALOZET, Les Cahiers wallons, numéro double, 
5-6, 1963. 


Ayir, dj'a sèré mès-ouy. 

Avou vos, dj'a fini m' bouye. 
Dins m' coeür, i d'meûre lès Rèlis 
Èt l' lingadje di nosse payis. 
(J.-M. Detry, R.N.) 


Li nwár drapia cavole au vint 

Èt nos-avans nos frakes di doi. 

A vosse mwárt, nos n'i tüzin.n* nin. 
Dissu nosse soce, i nive, i plot... 


(F. Timsonet, R.N.) 


73 


(Rabindranath Tagore) 


(Awenne) 


Arvéy, mès djins ! Sohaitéz-m' bon voyadje, 
Dji vos tire mi rèvèrince. 
Wai, dji mèt l' clé d'ssus l'uch ! 
Dji r'nonce à tos més dreüts su m' maujon ; 
Dijéz-m' seülemint, quand dj'èva, sakants bones paroles. 
Dj'aurans stí longtimps véjins 
Bt dj'ai r'ci da vos-ôtes di pus qu' dji n' plo vos d'nè. 
Asteûre li djoü s' lève, 
Li lampe è-st-au coron, 
Li cile qui m'a lumè dins m' nwâreû... 
On m'a houkè èt vo-m'-la pret' à lèvè l' guète. 


(t) Joseph CALOZET, R.N. 


In memoriam 


(Falisolle) 


Dins lès maus dès dérènès-etires, 

Divant d' nos quiter po todi, 

Lès-ouy ôte paut, vos-avoz dit : 
«Mès-èfants, lès-awin.nes sont meüres.» 


Mins, si djanes qu'èles sont, lès-awin.nes, 
O, Bon Diè d' pitié, faurè-t-i 

Qui l' cén qu'a sèmé fuche paurti 

Èt qu'on règrègne didins lès pwin.nes ? 


Oyi, pa, lès awin.nes sont meûres. 
D'vant wére, lès tchamps sèront fautchis. 
Nos r'mètrans sins vos, disbautchis... 
Come lès stetiles, li soufrance dimetire. 


(t) Edmond DOUMONT, R.N. 

I s'éscuse bin !... 


(Bertogne) 


Quand dji mourrai, 

Ma fème irè trovu l' curé 

Po li dire : 

— Maurice èst mwart, Mossieti l' curé. 
In'è nin avou l' timps d' vos l' dire. 
I s'éscuse bin ! 
I fárot fé sonè sés transes, 
Tot bas, tot bas, tot bas !... 


Quand dji mourrai, 
Ma fème iré trovu l' notaire 
Po li dire : 
— Maurice èst mwart, Mossieû l' notaire. 
I n nin avou l' timps d' vos l' dire. 
I s'éscuse bin ! ; 
I fárot lire li tèstamint, 
Tot bas, tot bas, tot bas !... 


Quand dji mourrai, 

Ma fème courrè â mènidji 

Po li dire : 

— Maurice èst mwart ! Maria Dèyi ! 
In'è nin avou l' timps d' vos l' dire. 
I s'éscuse bin ! 
] fárot on wachai d' blanc bwés, 
Tot bas, tot bas, tot bas !... 


Quand dji mourrai, 

Ma fème courrè â martchand d' fleürs 

Po li dire : 

— Maurice èst mwart ! C'è-st-on máleáür ! 
I n'è nin avou l' timps d' vos l' dire. 
I s'éscuse bin ! 
Dji vin vo dire qu'i n' fòt pont d' fleürs, 
Tot bas, tot bas, tot bas !... 

Quand dji mourrai, 
Ma fème vinrè a l'atèremint 
Po l'zf dire : 
— Maurice èst mwart ! C'èst trisse, mès djins ! 
In'è nin avou l' timps d' vos l' dire. 
I s'éscuse bin ! 
Priyoz por lu, si vos v'loz bin, 
Tot bas, tot bas, tot bas !... 


(1) Maurice LAMBERT, R.N. 


Li p'tit tch'min 
(Namur) 


Dj'aveüve pris ci tch'min-là qu' ènn' aleüve viè lès fonds, 
Pinsant d'awè pus coûrt po dischinde dins l' viladje. 

Li musique dès tch'faus d' bwès qui dj'étindeüve au lon 
Promètetive one dicauce, dèl djóye èt do daladje. 


Portant, dji m'astaurdjeüve, tél'mint qu'il i fieüve bon, 
Dins mi p'tit tch'min au r'cwè, rascouvièt pa l' fouyadje. 
A l' tére, dès moncias d' fleürs crèchin.n” tot-au-d-dilong, 
Èt pa-d'zetis, ci n'ésteüve qui tchansons èt piouptadjes. 


On buk ésteüve coûtchf dins lès ièbes èt l' mosse. 

«Qué bia banc, pinsetive-dju, po v'nu fé l'amourète ! 

Sûr qu'en ralant à l' nét, pus done cope î sondj'rè. 

I m' chone qui dj' vwè l' galant doûcemint sèrer s' pouyète.» 


Mais come dj'avancicheüve, dj'a d'mèré l' coeáür tron.nant 
E vèyant, tot d'on còp, li g'mintiére au toürnant. 


(t) Lucien MARÉCHAL, R.N. 

Lu vihe éte 


(Neuville-Francorchamps) 


Adré l' vihe vóye, gn-a one vihe éte 
plin.ne du grantès sávatchés wédes. 


C'è-st-on bé dimègne du prétins 
ki r'glatih come l'ôr èt l'ârdjint. 


A fond d' l'éte, gn-a one vihe tchapèle 
ki n'a pus ni sints ni tchandèles. 


Èt l' foüre k'on vint d' soy à costé 
ode à fwéce lu séve et l' clarté. 


So lès tombes, i d'meüre kékès pires 
ku nouk n'apwète pus noule priyire. 


E l' vihe tére, gn-a dès vihès djins 
ki sont mwérts duspóy bin longtins ; 


dès djins d' volò, d'avá l' viyèdje, 
ki t'nint dès bièsses, k'émint l'ovrèdje, 


èt k'èstint ureüs come dju so, 
èl' vihe vóye ku dj' rote à solo. 


Louis REMACLE. 

Nos-avins... 


(Houyet) 


Nos-avins yu chakin nosse paurt. 

On dérin cóp one crwès a l' pauque 
Dissus l' vacha qu'èva po l' saurt 

Dri lès-aubes yusqui l' solia bòke. 

Èt on d'metire là, su l' prè, dran 
Come s'i faleut sièrvi chis cinses. 
Véla su l' vóye on-z-ót l' curé 

Qui tchante po lès novèlès s'minces. 
Èt su l' campagne divant m' maujon 
Su l' timps qu'on r'fache nosse pére è s' tére 
Li bije fautche nosse swèye à tinrjon. 
On bia djoü qui spiye come do vére. 


(f) Georges SMAL. 


Dji m' fou qu'on dije... 
(Florennes) 


Dji m' fou qu'on díje : «'l aveut dès caurs, 
Ène bèle maujone, in bia djárdin», 

S'on n' pout nin dire : «'l a fait lès paurts 
Sins jamais rouvyi lès vèjins.» 

Dji m' fou qu'on dije : «Il èsteut bia, 
Sès-ouy rilüjint come dès stwales», 

S'on n' pout nin dire qui pa-dri ca 
Gn-aveut in coeür pus wòt qu' sès spales. 
Quand dj'aurè r'ssèré mès paupiéres, 
Qu'on m'aura mètu là pa-dri, 

Dji vou qu'on dije : «Va fé t' plandjére, 
Twè qu'a toudi vèyu volti.» 


Lucien SOMME, R.N. 

Po lire su on vacha 


(Moustier) 


èt l' djoü qui dj' seré trop lèdjêr 
po m' rastoker su l' tére, 
gn-a pont qui m' rastérè. 


lès rovis” d'omes, compterè-dje sur zèls ? 
i véront jusse po disténde li tchandèle, 
n'áront qu'à brére èt pwis c'est tot. 


èt lès caurs qui dj'arè ley, 

si wêre qui c' fuche, 

— qui l' bon diè vouye qui dj'énn' eüche pont — 
n'ont qu'à toürner à cu d' pouyon 

divant qu'on n' lés staure pa-d'vant l'uch. 


ét més cayaus, 

i n'áront jamés sti qui l' place ou-ce qu'on ratind, 
lés canetias mi r'wétront d'on drole d'ér 

come s'i m'árén.n* dèdjà rovi 

dismétant qu'on taperè l'uch au laudje 

po fé sórti l' bayau. 


fauréve valu qui l' campagne, ci djoû-là, 
fuche sòle d'awè bèvu l' solia 

a plins mulias, 

fauréve valu qui l' foüre trop sètch 

ni sinte pus l' foüre qui m' fèt stièmi, 
fauréve valu... 


qu'i m' roviynuche ! 
gn-arè quént'fiy qu'on-ètrindjir 
po v'nu r'claper mès-ouy. 


d'abórd qu'i gn-eüche deüs mots d' patwès 
su l' pire qui m' rascoudrè. 


Emile GILLIARD, R.N. 

(Bois-Borsu) 


Nos passons come fouyes a vint, 

Come dés-oühés d'zeus l' payis. 

Treûs p'tits toûrs pwis l' mwèrt as dints, 
Bondjou, bonut' èt mèrci. 


V. GEORGE, R.N. 


Bon vint 
(Spy) 


Djoke-tu, maurli, djoke-tu, lès maleürs sont passés ! 
A tant soner lès mwárts, ti cwardia s'a cassé, 

Èt lès nwárés inéyes, on bon vint lès-èpwate. 
Asteüre, gripe au docsau, èt va ranuker l' cwade. 

Èt si t' vous fé bèbèle avou l' mestraí novia, 

Va cheüre on-air di fièsse au-d-dizeus do amia 

Èt triboler, maurli, èt triboler sins lauke 

Po lès batèmes èt po lès pauques !... 


(t) Camille DELVIGNE, R.N. 

Lès Purniaux, ci n'èsteut nin dès djins d' Dorène. Di-d-si lon qu' 
lès viyès djins ramèchenint leûs tchatchas do timps passè, on 'nn' aveut 
todi conu su |” cinse da l' Tombe, à Awagne ; lès dérins, g'aveut sti 
Mardjòsèf èt Félis', dimeurès djon.nes tos lès deüs. Is fyint co l' cinsi 
vélà, divant quatóze, avou l' pa, li vi Djauque,... nin fwárt sipès, à 
pètrons quausumint. 


Do l' guére, on “nn' aveut mia réchu : bin' astchèyu por on còp qui 
nn’ avans l’ dicauce !... Djauque aveut co jusse ieû l’ timps do lès veüy 
rènondès... Quand g'aveut sti tot do rauvelè aujiyemint dès caurs, qu'il 
ar'falu grètè po wêre di gangne, Félis’ a tot d’ swite grogni su l'ovradje, 
boutè à l’ tchèrète po tape djus... Èt, l' passéye faite, tot rinflès, is s'ont 
rècrûtè à Dorène su sagwants bonis èt trwès-quate bièsses à cwanes : 
Márdjósef ènn’ aureut ieû avant, s'aureut anoyi sins pus pont d’ daladje, 
s'èle n'aveut pus ieû sudjèt do djémi qu'èle diveut co rènè matin- 
mataurd. 


Su ç' timps-la, Félis' sitritcheut l' bodène avau l' viyadje,... en 
crèvate, ossi bin on-avrauve djoû qui po-z-alé à grand-mèsse... En l” 
vèyant, ènn’ aureut-i fait dés-ésclamáüres, li vi Djauque ! Li qui béróleut 
todi foutu come on martchand d'aurmonak... On l' conte co : on djoü d' 
l'iviér, li Blanc d'aus Tricwintes l'aveut ayèssi d'on bia vi cóp : «Bé ! 
Blanc, vos qu'a si bin l” timps (djè l" vou bin crwére, li Blanc maceneut 
èt i djaleut), vos-iríz bin su l' campagne tchèssi aus cwárbaus.» «Ayi, 
6 vos, cinsi, vos-avos brámint pus l'air d'on sbara qu’ mi.» 


...I'nn' aveut fait dès brès èt dés bèdeladjes, li vi ome, en-z-avisant 
l” Félis’ baloüji d'on costè ou d’ l'óte, avou s' tchapia d’ tchésseü, en 
fiant di s’ nèz avou s' noû baston... Qu'on n’ pinse nin qui c'è-st-on gros 
pèrlin d' bouti... Si pa n'énn' aveut jamais pont ieü d'òte... Nin co on 
réfwárci djèton d' córe, fin drwèt, come lès martchands d' vatches, ni 
cor one crossète qu'il aureut ieû au p'tit Pière Djèye. Pont d' pus maisse 
qui nosse Piére po-z-è parè dés come qa ; i lès tchwèsit longtimps 
d'avance o bwès, i lès va veûy crèche afiye ; tènawète, i gn-a on bia gros 
nuk po pougniye... Asteüre, avou on scorion po mète autoû di s' mwin, 
qui vòriz d'óte, don, vos ?... A bin, non ! Li, Félis’, c'èsteut on vèrdjon 
quausu flitchant, èt po l’ tinu, one pitite tièsse d'auwe en-oucha. 


I div'neut grandivetis d’ sès mwins, one miète pus blankes tos lès 
djoûs, dispòy qu'èles pièrdint leûs deureûs. I faut sèpe qui Félis’ aveut 
fait sagwants bokèts di scole ; jusse assèz po qu'on nè |" purdiche pus 

por on payisan... On p'tit Monseü qui s’ fieut !... 


Maugré tot ca, feume à s' mòde, w” ènn' aureut-i trouvé one, é, 
li 7... Li fèye dau Boudje s'aureut quét’ fiye ritoürné après li... Bin trop 
spate-broûs, vos-ôtes ! On-ome come li !... Juliène d'au P'tit Pa ?... One 
vicante au d'la... Dès fous m’ vét, lès cis qu'in.menut mia couru après 
leü tch'fau qui do l’ rilèvè ! Tot tène, là... Ele vos-aureut traquè l’ Félis’ 
brámint trop rwèd. Pwis, i l” faut bin dire, c'èst Márdjósef qu'aveut ied 
dès-idéyes su Juliène po Félis’... Èt Juliène aureut-èle bin v'lu, lèye, 
èrtchi on parèy djivisse ? ... Félis’ fieut l” ci qui sait bin qwè... É, valet, 
on pinse co bin mète si mwin su on-aubwisson, èt... 


Pwis il aureut falu tizè one miète pus lon qu'à vicotè en satchant, 
po saqwants fougues, dès piciyes au gros moncia qu'on-z-aveut ras- 
crauwè do l’ passéye... Èt tot doûcètemint, Félis’ s'aveut lèyi amòdurè 
dins lès zines, lès manoüches da Mardjòsèf. Ca, c'èsteut lèye qui pinseut 
mwin.nadje, d’ timps qu’ Félis’ plonceneut à r'toürné, dandjereti, lès 
pires au solia... 


Dèdjad'vant1' djoü, Mârdjôsèf brésse è l'ovradje : èt l' sogne, don, 
dins lès bièsses, èt mode, pwis r'loquetè èt qu' tot seüye d'assène po 
quand li p'tit va d'tchinde... Au pus sovint, nin mèsaye do d'chombrè 
dès masses ; di d'ssus l” lèt, si Félis’ ètind pètè l’ pleuve au cárau, i s' 
rimètèt fè payasse. Po Mardjòsèf, c’èst co todi li p'tit. Pol” grand bêbau, 
rin d' trop bon, ni d' trop bia. On-óte n'aureut nin d'djà sès scroüles, da 
Márdjósef. Riwaitante dins tot ; peû do fürlé dins l'amougni, èle 
raspèpiye co tos lès rèstants da Félis’, s'is n'ont pont d’ couchét è crache 
di cès trévints-là. Insi, Félis' bat s' flème èt Mârdjôsèf grète po spaurgni 
sur lèye ci qui s' frére sitriye à non syince. 


On galant, èlle énn' a jamais pont ieû po dire... Avou s' bétchu nez, 
sès finès lépes. Mau-ruv'nante, chone-t-i ; à mitan spiyiye do boutè à 
tchèdje ; èle cwargniye co, avou l'air qu'on-z-a stí à sès djotes... Siya, 
quand min.me... Mins “l a si longtimps... Èt is n'èstint adon qui dès 
fayès-alcotis... Dispòy... 


kkk 


Djan d'au Tchaune maceneut avou Dofe Marion ; ga vout dire qui 
l' Djan èsteut one miète pus taurdu dins l` mèsti... Ossi rate faitèscole 
au maisse, tot seû avou s' man, il aveut d'vu saye do r'mète tot d’ swite 
on franc o pwin. Il aveut fait l' vatchi sagwants-ans èmon lès Pumiaux, 
à Awagne. Pwis l' man aveut r'cheü one pitite pension ; abiyemint, èlle 

a fait aprinde on mèstf à s' fi... Et Mârdjôsèf èt Djan ni s'avint pusr'vèyu 
qu' d'au lon. 


Dès maçons, èchone tos lès djoüs astoc onk di l'6te, ca fait dès djins 
d' soce. D'astchéyance si Djan n” sait nin tos lès cóps qui l' Dofe a dès 
cramions avou s' feume : tos lès cóps qu' Dofe n'èrva nin tot drwèt, qu'i 
trote ou fè l'aloürdinasse... D'astchéyance éco si Dofe n'advine nin 
brâmint dès sótes da Djan di d'dins l’ timps... 


En macenant l” brique po fè dés rans o Mont, on cause à s'-t-auje... 
«Mi veus' raminè one djon.ne feume addé moman ?»... Ele n'aveut 
jamais sti fwárt aujiye, Flupine, li man da Djan. En div'nant viye, 
tarame, bèrdèlaude, qui n'aveut pus rin à s” móde... In’ li faleut wêre di 
cür por lèye fè one bride... «C'est lèye ou mi !» aureut-èle dit, atchète, 
todi po fè arèdji l’ bièsse èt l’ martchand... «Dji n’ p'leu nin quand 
min.me mète mi man à l'abas.»... Po tot l' rèstant, Djan ni mouftéye nin. 
«Tin' mi vérès nin quand min.me dire qu'on djon.ne ome come twè, bin 
fait d’ pates èt d'orèyes, n'a jamais rin ied avou one djon.ne djin ou 
l'òte.» «C'èst tot vi, é ca»... Èt poqwé s’ marié asteüre ? Djan è-st- 
aroutinè à t'nu canetia tot seü. 


Su lès trwès-ans qui s’ man n'a pus seû qwé (one viye djin qu'aveut 
P balzin, qui n'aveut pus qu'à r'sin.myi s' linwe), Djan a ieû d’ pus d’ 
nanches avou qui s'il aveut fait l' martchand d' soris. Quand i rariveut, 
tos lès téchons èstint strimés di stik èt di stok ; li viye Flupine li ratindeut 
sovint avou l’ bordon ; ét il è ploveut dès «Djan» èt dès «Djan d'au 
diále», èt «Dji n’ sai ci qui m’ rastint do n’ nin t'a-oûrlè !»... «Alons, 
moman, visoz do co vos fè do mau.»... Ele bèrwèteut, Flupine, en v’lant 
lanci. I n' tineut pus à Djan qu' do l' médyi : on boürsia, si keüde tot 
d'chavè... Djan ènn’ a po dés-eüres à rameté di s’ man ; on l” veut bin, 
i n’ sèrè jamais mètu à ièsse tot seû sins lèye... 


w. «Ayi, mins, tutüte !... Qu'on n’ mi vègne nin fé crwére qu'i gn- 
a jamais rin ied avou l' djon.ne cinserèsse da |” Tombe, èva-t-i Dofe. 
Alons, di-mè-l'. Ti comprinds bin, ti n'èsteus pus on réfwárci gamin, lès 
dèrins-ans, ni co léye one maraye. Vos-avoz crèchu èchone. Au pus 
sovint, vos n' travayiz qu' vos deüs, m'as' dit, dins lès bièsses èt corà 
l’ campagne. A l' difin, on vint à d'vise di tote ôte tchóse qui do djètè 
èt stiérni ét donè à bwáre aus vias, dandjereü... L'as” dèdjà bauji, |" 
Márdjósef ?... Di-m' li vrai.» 


In’ faut qu'on côp si r'còpè, s'écramyi dins ç' qu'on vóreut ni nin 
dire... Èt pwis liquék qui n'a nin peû do ièsse pris por on taurdu, qui n' 

fait nin lès cwanses d'awè dèdja ieû dés p’titès saqwès ossi bin qu'on- 
ôte ?... C'ésteut one vraiye vision da Dofe : «I m’ plait do bin sèpe 
qwe !» 


... Li londi do l’ dicauce qu'is fyint one trairiye, zèls trwès avou l’ 
Lèstin d'èmon l' Vèjin ; sins pont d' robète, lès ganaches !... (On-z-a 
contè l'indjole ôte paut). Li grand Dofe tireut. Nom di Dio ! Félis’ 
Purniaux passe : «É ! Félis’, achoüte on pau véci.» C'ést come ça qui l” 
Félis’ aveut gangni |” robète... Li londemwin, Dofe aveut rovyi l’ 
paskéye dins lès gotes ; mins Márdjósef s'a tchérdji do li fè rapinsè. C'e- 
st-adon qu'il a ieû l'idéye do fè dânè Mardjòsèf èt l' toümè por on sopè 
aus robétes avou sès deis soçons. 


… «Dj'énn' aurè cor one di chasse da l' feume, tüze-t-i Dofe. Mins 
djin” m'è saureu passé... C'è-st-one saye... One saye, nom d” totute ! Po 
vetiy. Po lès veüy zèls deûs èchone. Comint qu'is s' f'ront» 


Il 


Après l' sopè, Dofe, qui s’ fait do l' maujon, a mètu su l’ tauve deûs 
cruchons èt one pitite botèye : do l' sucréye po Mardjòsèf... Ele fait l' 
cine qui n’ vout nin, po c'minci... Èt 1” bagadje, don, vos-ótes ! C'èst 
dimègne, dimwin : c'èst l' sogne tot timpe divant d'alé à mèsse ! Dofe 
l'a fait rassire. I wastéye li tauve qu'on tchin n'a nin lèvè s' quèwe : 
«D'meuroz là ; nos l'alans fè, l” bagadje, nos-ôtes-min.mes ; nos l” 
f'rans bin. Félis’ sait bin èwoû qu'on stitche lès tèchons. Aléz, Lèstin, 
aléz, Félis', ardent !... Bèvans on cóp, d'vant !» 


En ratindant do l' tchóde éwe, on-z-a ataque. I n'a nin co bévu 
trwès gotes, li Félis' fait dédjà dès brès, èt bèdelè èt rametè ; lès-ôtes 
l'ont maistri. «Ti coneus bin lès wébes, twè, véci. Vin r'mète li catriye 
avou nos.» Félis’ babouye dèdja ; rote-t-i co bin drwèt d'vant li ?... «I 
n’ pout mau. I n° casserè rin. N'i waitrans.» Tot ga po lèvi Mardjòsèfèt 
l’ Djan rin qu’ zèls deûs. 


En gwardjant à s' prumi vére, Mardjòsèf a ieü tot d' swite bon-z- 
èt tchòd. Au deüzin.me, boute é boute ! on n'a qui l’ bin qu'on s’ fait !... 
Piyáme-miyáme, c'èst come s'èle choveut dri lèye lès-ans qué l'ont 
règrigni, qu'ont fait d' lèye one rassite comére... dispòy... dispóy quand, 
don ? Elle a todi ieû bin sogne do r'cassi lon èri li p'tite miète qu'elle 
asti djon.ne... come elle arèssèrè o vi bodét, o gumi, tos sès moussemints 
di d'dins l’ timps, sès âdes di coleür qu'éle ni wasereut pus mète 
asteüre... 

Djan èt Mardjòsèf ni sont pus qu’ zèls deûs. Is n'ètindenut pus qu’ 
d'au lon lès trwès rind-pwin.ne fè l’ bagadje o l’ rilaveriye, en djiplant, 
en fiant l” fou; is ‘nn’ ont ‘nn’ alè avou on cruchon ; afiye, Félis’ winkiye 
come s'on l' kèkieut... «Mon Diè todi ! is vontèfè one d'assonre !» 
«Non.na, is n” p'lét mau.»... Èt tot d’ swite, Mârdjôsèf si lait rapici pa 
totès sov'nances qu'èle n'aveut jamais ratûzè “squ'a ci. 


Sov'noz co bin ? 


Ci n'est nin cor assez d'one oronde po fè l' bon timps, di-st-on. 
Spot d' grigneüs, ca !... I n' faut qu'on p'tit tchipiant mouchon po fé 
rapinsè aus-6tes sauvèrdias qu'i faurè tot rate tchèri à nid... 


Sov'noz bin 2... 


Èst-ce d'astchèyance qui l' Djan aftéye li brès da Mârdjôsèf ? Ou 
dòbin saye-t-i do vetiy s'èle ni s' choquerè nin ? 


Sov'noz co bin ?... 


O pachi do Leup, qui nos fènins. Qué foüre qu'i gn-aveut todi là !... 
Lès quénès bates, tos l's-ans ! I faleut bin on djoû tot-ètir, nos deüs po 
l’ résselé par... Félis”, l'abiye-live, w'è-st-i co ?... Tofèr nawe èt nauji... 
I vérè co t't-à l’eûre tot èfoufyi, qui l’s-ôtes sèront odès d'i ièsse. Co 
sclipè, dandjereti, baloüji à one zine ou l'óte. Bon à mète èwoü qu'i n° 
passe rin... Èt I vi Djauque ni si ètche pus fwárt lon foû do l' coü, 
asteüre... 


Mardjòsèf rèsseléye, Djan fait lès mulias... Tènawète,... c'èst 
l'ovradje qui vout ga... en rólant s' rin, èle vint ramoncelè do foüre tot- 
autoü do djon.ne ome... Èle rilève si tièsse, èle sorit après li... Est-ce ca 
qu'a sti ?... ou dòbin ca chone-t-i insi audjoürdu ? 


Sov'noz ?... 


I blankit dri Sovèt. Djan a tot fait d’ djètè, d'arindji l'ansègni. 
Mardjòsèf acoürt mode, nozéye, tote frisse... avou s’ mokwè su s' tièsse, 
li viye camusole qui lauke sur lèye... Djan apice si chame èt s'assitd'zos 
s’ vatche... «Nos f'rins bin goci ou ga.» C'est lès seüls vouyants à l” 
cinse... One alivète ou l'òte, Mardjòsèf li conte à Djan... Ci n'est 
qu'avou li qu'èle pout cause... Su ç' timps-la, lès stritchons d' lacia 
chiletèt abiye o saya... 


Est-ce li gote qué lès-èware on pau ?... Is sont si bin èwot qu'is 
sont... Djan roviye, ni vout pus tûzè qui lès deüs guèrdins sont là po |" 
guédyi, qui l’ Dofe li f’rè dânè tote li samwin.ne... 

Enr'waitant Mardjòsèf, Djan ètrèveut co, mins di-d-si lon, li sorire 
qu'èle fieut après li, dins l' timps ; come one miète rèfacè : one pòve 
pitite sagwè, avou dès plis dins sès lèpes, tot-autoû d’ sès-ouy ; ga chone 
anoyetis, mins co si amistauve. 

Èst-ce lèye qu'a couru, wèspiante djon.ne comére, sipitante, pus 
ènovréye tos lès djoûs ? 


Qu'il èsteut ploncenaut, l'après-non.ne, li dimègne, quand Djan 
rècoureut addé s' man ! O l’ coû, o l" maujon, i fieut flènant jusqu'à |" 
sogne do |" vèspréye... Li londi si lon à v'nu !... Qu'èlle èsteut come 
djalousse do l' veûy ralè tot gaiy à Dorène, qu'i p'leut ièsse contint éwoü 
qu'èle n'ésteut nin ! 


Djan aveut quitè po d' bon ; èlle èsteut brámint trop djon.ne adon, 
po bin sèpe doûvint qu'elle èsteut come ça. Ci n'èst qu'asteüre, su l” 
trèche d'ièsse one diméye-viye djin, qu'èle comprind : èle l'a vèyu 
volti... In" faureut quausu rin, audjofirdu, po... Mon Diè ! Qui nn' èstins 
èfants, adon ! 


L'órlodje sone brámint trop sovint... Il èst dédjà taurd. Mi qui va 
todi coütchi avou lès pouyes. Come èle riwaite l'eüre : «O ! nn' avans 
co bin l’ timps. C'ést d'mwin dimègne.» «Ayi, ô, vos ! Im” faut ièsse 
sogneûse, savoz, mil’ dimègne.» Mins lès-ouy da Djan apenut lès senes. 
Ele si lait fè... Èle choüte Djan què li conte, pwis qué l’ conte aus-ótes, 
one parade da l' cinse... Pwis zèls deûs tot bas, c'èst dès miscoteriyes, 
deüs côps rin : i gn-a pus qu’ zèls po bin sèpe ci qu’ ca vout dire. 

Dosmètant, Dofe èt Lèstin ratchawetèt pa-d'zeü l” tièsse da Félis’ 
qu'èst tchèyu èdwârmu su l' tauve. 


Mardjòsèf a potchi au wòt di sbarûretè, come on l'aureut bourè. Li 
grand Marion èsteut lèvè po-z-èralè : «É ! Márdjósef, n'avoz nin co 
foutu évóye lès pias d'aus robètes ? Aloz m' lès cwére, s'i vos plait. I 
m° chone qui gam” f'ré tant do bin do djoûwè cing’ róyes au garde.» Ele 
vaol rilaveriye ; quand èle rimousse o l’ coujène, lès trwés-omes sont 
drèssis... Ele tûzeut en ‘nn’ alant pa-dri, qu'èle lf póreut dire tot bas, por 
li tot seû, one sagwè come : «A quand, vos ?»... Mins lès trwès lurons 
n'ont fait qu'one sòrtiye. 

... C'èsttot, asteüre... Félis’ somadje afiye su l' cwane do l’ tauve... 
Li maujon èst wide tot d'on cóp, wide, si wide... 


.. Waite on pau, si dj'aveu v'lu adon...si dj' n'aveu nin sti si 
grandiveüse quand nn' ans v'nu à Dorène... 


L'órlodje bat l' méseure come s'i gn-aveut jamais rin ieû. 

OT' rilaveriye d'èmon Purniaux, èwoti qu’ Mardjòsèf a s’ turbine, 
i faleut sondji à travayi à l' pavéye : dés bleüs pavès, dissotès ; dès 
trintches di sòyeriye come do timps passé. Quand on-z-a r'loquetè, 
qu'on mèt l’ pid d'ssus, ça chalbotéye, tchap, tchap ! en stritchant dès 
frèch broüs pa lès crayes. 


En s' porminant, Félis' a sti ukè Dofe Marion... «Ayi, mins, quand 
vos-auroz rauyi dins l' place di dri, i faurè achèvè par o l' coujène, vos 
vièroz», a-t-i dit l' grand, vinu veüy l'ovradje, on dimègne après 
non.ne... Èt come on v'leut causé do ralaurdji lès finièsses da l’ valéye, 
volè lès maçons èmon Purniaux po trwès mwès èt cor ope. 


... Lès magons divint ataquè londi... Dispòy sèmedi, Mardjòsèf si 
ragrance... Après qwè ?... Saureut-èle bin l' dire ?... Dimègne, quéne 
vèspréye ! à toürné o l' maujon, trayenè en lijant one viye gazète, èt 
r'waiti pa l' finièsse lès djins qui passint su l' vóye. 

Qué còp di stomac, londi ! Èt Djan, insi ? Dofe nè l'a nin lèyi 
transsi : is n'ont nin ied jusse fait à l’ cinse do Mont. Djan vérè à l” 
samwin.ne... Dj'é rècherè bin mi tot seû po dispavè. 


Li vrai, c'ést Djan qui n'ést nin fwárt énondé po r'brokè véla. 
Dispóy qui Mardjòsèf f’reut co bin après li... Elle èst tofér su s’ pavéye 
quand i r'passe à l' nét ét todi one marimince po l'atauchi... Il èrva pa 
lés Tricwintes : quausumint alé cwére Sint-Pire à Rome. 


... Bin sûr, dins l' timps, à l’ Tombe... ét cor one miète après, a-t- 
i sondjinè à léye... Ayi, mins , faleut-i nin ièsse liwagne po tizè à l’ fèye 
da l’ cinse ?... Bon quand is n° vinint nin à coron d’ leûs-afaîres. Pont 
qué l’ saveut si bin qu’ li : on-z-aveut sovint brámint dès rûses do 
s'èboutè. Co d’ chance por zèls, g'aveut sti l' guére. Otemint, wè sèrint- 
is ? Is p'lint bin r'plèyi lès-èfwèches... Quand lès Pumiaux ont v'nu 
d'meurè à Dorène, Mardjòsèf, ci n'èsteut pus one comére por li. Vos 
compurdoz bin. Di cès trévints-là, ossi, Djan aveut do l’ misére tant qu'i 
v'leut avou s' man. 


Asteüre, lès-ans sont là ; on n’èst pus si ènondè po candji, sins 
veüy, ni conoche ; pus luron assèz. On-z-i r' waite à deüs côps, on-z-i 
r'waite télemint qu'on l' distchure pár come on-z-èst... Po dire li coürt 
èt l’ long, dès coméres, Djan ènn’ a todi ied come one miète peli... 


C'ést ç’ qui Dofe a mayetè o l’ tiésse da Mardjòsèf : «Couyon, m’ 
fèye, couyon jamais parèy... Li cine qué l' vòrè pout bin l'assatchi au 

curé pal” brès.» Márdjósef tüze lèye tote seüle, en soriant d' sovenance : 
«Nin co si couyon qu’ ca ; l'óte fiye, si nn’ avins co d'meurè on pau nos 
deüs !»... 


Mäârdjôsèf èst sovint rin qu'avou Dofe. Félis’ ènn’ a ieû rate si sò 
do brótchi dins lès bérdouyes, do baloûji autoû do maçon èt s’ fè traquè... 
Pus moyin do ièsse nèt o l' maujon asteûre, avou tos leüs godis’ èt lès 
poüsséres qu'èvolenut pa d’ tos costes. I l” trosse abiyemint. 


On n'èst nin cor au mitan do l' samwin.ne, Dofe a cofèssè 
Márdjóséf come on lès cofèsse : ci qu'i gn-a ieü à l’ Tombe... ci 
qu'aureut p'lu ièsse surtout... «Vos n'è véroz nin à coron insi, savoz, 
avou 1” Djan... Tape lès pwès d'vant lès colons, vos-èstoz brámint trop 
coûte atèléye... Ratinde qu'i cause li prumi, ô ayi, ca !... Pont qu'a ied 
tant d'ocásions : li grosse Mariye qui s' piérdeut tote à miètes por li... 
Èt Téje ét Poldine d'au Wé... I fait todi l’ loürd, nosse Djan,... Èt 
Mèrence da 1” Tére Madame, a-t-èle couru lès vóyes à sès trosses !... 
Quand i veut qwe, i l'zi toüne li bouchon : là come il èst.» 


«Mi, ‘nn’ î causé ?... Pont d'avance, i taperè lès côps foû ; i F’rè l' 
djivisse... I fait si bin li dji n' vou dji n' pou... On-ome si djinti, portant, 
èt paujére èt tot... Nin amüséte, savoz, ô bin non ! Tènawète, là,... èt cor 
àl’ dicauce ; jamais òtemint... Èt dès caurs, i 'nn' a bin sür,... mins quand 
on n'a qui s' cwárps à tchéri... Vos savoz bin come ça va... C'è-st-one 
feume qu'i li faureut...» 


Tantia... ossi rate qui l' Djan a ieü tot fait o Mont, èvoye on-ome 
sins rin dire émon Mayetin rifè one séwe... Ci cóp-ci, Dofe, vos-aviz 
quausumint r'fait vos tchausses au talon ! Diméfiante tot d'on cóp, one 
Mardjòsèf, su l' tréche do pinsè qui l' grand Marion li djoüwe on 
scorion. Dofe a vèyu 1’ momint qu'il aleut awè dès laids cramions avou 
lèye. Come s'ilèp'leut !... Ratemint, il a couru coplè l’ Djan ; nin co su 
trwès d'méy-djofis, l'ovradje à l’ séwe èsteut strouflè... «Ci cóp-ci, dji 
v' l'a amine, a-t-i dit Dofe tot bas, fioz-è por on mèyeu.» 


Dofe s'arindje bin sovint po lèyi Djan tot seû avou l” djin... Ni 
boudje nin, dj'i va, mi, au marti.»... A l' vèspréye, tènawète : «I m' faut 
alè véci ou véla. T'achèverès bin sins mi.» 


Mau pris, nosse Djan. Li pés, c'èst qu’ do l’ vèspréye, Mardjòsèf 
va fè s’ twèlète. Ele rid'tchind do plantchi tote frisse. Djan nanche, sins 
lèvè s' tièsse au wòt... Dji m’ va fé gordè, mi, véci... L'óte fiye, à l' nét, 
dj'a sti trop lon avou lèye.... Ossi rate Mardjòsèf à l' sogne après quatre 
efires, i sclipe. 

On djoû, Dofe l'a lèyi achèvè tot seû do pavé o l’ rilaveriye. Djan 
n'a sefi awè tot fait d'vant l' vèspréye tote basse. 


... «Wai, dj'a mètu voste assiète... Siya, vos n'avoz rin d’ prèt’ è 
vosse maujon... Dji n' vou nin qu' vos-èraloche insi.» Pont d' rime ni 
d’ rame. Mardjòsèf l'a fait assire à |" tauve avou zèls... Tot l’ sopè, Djan 
a sayi do n'arin.né qu’ Félis’... 


«É ! m’ fi, qui dj’î sondje : couroz ratemint èmon l' tchaurli ; ped 
qu'is n’ rovièche dès porias à r'piquè di d'ssus l' martchi.» «Dj'iré bin 
d'mwin t'tau matin.» «Ayi, ét zèls qu'évont d'vant l' djoü.» Félis' l'a 
lèvè... «Vos-avoz bin l' timps, ô vos... dimeuroz one miète, aléz... 
rassioz-vos.» 


... «I m' chone qu'one bone jate di noû cafe nos f'reut tant do bin.» 
Ele dit, èle dit, Márdjósef, po l' fè taurdji... Peü do fè d’ trop I’ mau- 
ruv'nant, Djan a r'pris s' tchéyére... Quand lès jates ont sti widiyes, 
come bin’ astchèyu, Mârdjôsèf s'a rassit asto d' li... «Come dins l' 
timps, don, lès djoûs qui nn” avins fait do fwart ovradje.» 


Maugrè tot ç' qu'i pout pinsè, ca li fait on drole di plaiji do ièsse 
si près, addé lèye... One idéye come ça : apice-lu èwoû qu’ tè l' pous. On 
saye do s' rastinu, do fè tofimè a rin ci qui Márdjósef ratchawetèye, fè 
chonance... Tot d'on cóp, Mardjòsèf a lèyi 'nn' alè s' tièsse su si spale. 
Djan nè l' p'leut nin quand mi.me riboutè. 


...Félis' a r'moussi qu'is s' rabréssint à maulvau... 


IV 


A prème qui Félis’ s'a séwè, quand lès Purniaux ont baguè tinu 
canetia o l’ rilaveriye, po travayi à l' coujène. Pus pont d’ bone place 
nule paut. I n' léve pus s' linwe 6 wòt ; i vòreut grogni. 


Märdjôsèf nè l’ veut nin. Ele n'a pus qu'one viision : ni pus ièsse 
lon d' Djan. C'est da lèye, ci cóp-ci. Mins i n° va nin pus lon qu'on nè 
l' boute. Arèdjant ! I faureut quand min.me fè avanci l's-afaires... En- 
z-i tüzant bin, leû-z-indjole èst pus malaujiye qu'on né l’ pinseut. Dire 
qu'i gn-a dés cis qui s’ mariyenut insi d'one traque !... Félis’... i faurè 
co li dire... O ! djé l'a todi bin fait toümé come dji v'leu... Mins lés 
prumis mots sont cor à v'nu là-d'ssus. 


Il èst tofér su tchamps su vóyes, li Félis' qui rametéye tot sefi : 
liquéne garde qu'i li monte à Márdjósef ! Tièsse di sote !... Què li a-t- 


i fait mougni, don, cit’ là ? One comére qui n'aveut d' cure dès-omes !... 
N'èstins si bin èchone ! Èt” poüri Djan qui vintèrè sès-inwions dins nos 
cayèts... Qué tribouye-mártia ! 


Mardjòsèf n'a pus wêre sogne di mi, asteüre. Èdvant yir, èlle a 
rovyi do cirè mès solès d’ dimègne... Cor one miète, èle mi dit do 1" fè 
mi-min.me... Èt pwis, mi veus' li bia-frére da on-ovri ? On-ome come 
mi ! Ayi, mins tot tène, là. Mi vicant ça n° si f'rè nin. 


A l' dicauce, one djin, avou lès maçons è s' coujène ! Djan èst là 
èsconte ! Dol’ rilaveriye, èle choüte, èle choüte ; afiye, pa l'uch à craye, 
ele lütche après li. 


Félis’ rarive po dinè : i gn-a co rin su l' tauve, ga, m’ fi... On-ome 
a-eûrè, portant, ostant qu'one òrlodje... Èt combin d" côps n'a-t-i nin 
d'vu cotayi, spatè à l' fortchète dès canadas qui crochint co... I pache 
sins mouftè ; lès maçons mougnenut leüs marindes à l” min.me tauve. 
Mins, ratind, t't-à l'eüre, quand is seront distèlès... A yi, t’t-à l'eüre, tot 
rate èt d'mwin... Èt wasu, ossi ! Avou Mirdjòsèf qui twatche sès 
mèssadjes brámint pus rwèd qu' li. 


... A l' vèspréye, quand Mârdjôsèf rimousse do stauve po turbine, 
qui l' maujon sone wide !... Come è l'èglije à basse-mèsse, do l' 
samwin.ne... Abiye, dimwin ! I chone todi qui l' djoü d'après va mète 
lès cayèts di sqwére. Tos lès djoûs c’èst l' min.me, o l' place. Djan ni 
d'vise jamais d’ rin. Ele l'assatche co bin tot set : il èst djinti, si djinti 
autoû d’ lèye. Po l’ rèstant, i s' lait fè ; i n° si faut nin r'mète à li po tote 
ôte tchòse... On-ome qui s' laireut d'meurè à bèle vôye. 


Mardjòsèf rodjit come one maraye quand Dofe lès couyone zèls 
deüs ; èle récoürt à s' mwin.nadje abiyemint. Pwis, èle guédiye après 
lés-omes... Dofe, i faut todi qu' i diye, ci-t-ome-là. Tofér dès 
coméreriyes... Téje qui ratind co s' prumi galant po d' bon ; là one qui 
n’ paraît nin sès-ans... A tatches, Dofe ni va nin pus lon ; is" rimèt à s'- 
t-ovradje... Qui va-t-i co dire, don ? 


Et Fine Tchansin... Ci qu'i t’ faureut, Djan... One feume qui n'èst 
nin avou rin, sés’, èt qui frite co... Tè Ii duvreus cligni l'ouy... É ! Djan, 
aboute-mu l’ rile, é... A mwins qu’ t’ ènn’ aureus dèdjà su l' gumi one 
di distinuwe... Dofe taudje do dire. I saye do méte di nivau on pavé : ti 
n’ vous nin choûtè, valet ! I maye tos p'tits côps d'ssus, avou l' mantche 
di s' trouwale... Nom d'in diále ! T'irès, à l’ fin... S'èle p'leut veüy 
liquéne aír qu'il a, l' Djan ! I n' pout mau dandjereü ! I m'a co tant 
rabrèssi d' bon coeûr, èyir à l' nét. C'èst tos ramadjes da Dofe. Mins ga 

l' trèboule,... èle si foutreut bin à braîre s'i gn-aveut d' l'avance ; èle ni 
sait nin poqwè. 

Di cès trèvints-là, c'èsteut à l' mòde ; lès coméres tchaussint dès 
tèchus d' fine lin.ne di coleûr ; ca fait mia advinè tot-autoû ci qu'on 
catcheutèd'vant avou dés tayes qui laukint... Lès curès ènn’ avint dèdjà 
tapè dès sonètes saqwants cóps, en bouchant do pougn sul" tchèyére di 
prétcheá... Nom di Dio ! One qu'èst própe avou, c'ést Téje. L'as' dédjà 
vèyu ?... Si dj’ n'aveu nin achetè di m’ coste, mi... Èt l' Dofe rit d'zos 
s'nèzen-z-oyantchiltè l’ catriye todi pus rwèd ol” place d'à coste... T'as 
do l” chance, twè, Djan, t'ès co djon.ne ome... Mi, si dj'èsteu t'- 
min.me... 

S'i n'a qu’ ga à dire, tize-t-èle... Djè l’ cayereu bin à l'uch, si dj’ 
chouteu m’ coradje... I mè I' va fé toürné mau m' Djan.» 

Mardjò6sèf a rapwartè do martchi, vinrdi passé, on bia bleü-clér 
tèchu, on pull-over, s'apinse qu'on dit come lès-Anglais. 


V 


I gn-a bin d' trop au viyadje po couyone, stitchi dés bwargnasses 
mèssadjes èwoû qu’ c'est nin dandji... «Waíte, li Félis’, i n° s'è vanteut 
nin, sés”, qu'i va d'abórd alè à l’ nwace.» Alè à l’ nwace ?... On ramadje 
po dire qu'on-z-iré d'abórd richurè tos sès dints èt-z-è tûtelè èt-z-è 
pignetè... 

«I gn-a brámint dès cis qui n'ont rin d'óte à fè, dandjereû, faut-i 
crwére.» «C'est dès mintes, d'abórd ? Im’ choneut bin qu’ vosse so(...», 
babouye-t-i 1" òte, tot pété en vèyant Félis' si seur èt chortè. Dès-ôtes 
fyint lès cwanses do s' tracassè por li : «Qu'aloz fè, don, Félis', quand 
Mardjòsèf sèrè mariéye ?» «Mariéye, mariéye, c'èst l’ prumí côp qui 
dj'ètind cause d’ ça.» 

On-après l’ sopè : «Qu'avoz l'idéye do fè, don, Mardjòsèf ? Savoz 
bin qu'on cause di vos avou Djan d'au Tchaune pattavau |” viyadje ?» 
«E bin, qu'on-z-è cause.» 

«Qu'èst-ce qui ga vout dire por one émantchüre ?» 

«Qu'èst-ce qui ga vout dire ?... Ca vout dire... Dispòy quand mi faut-i 
d'mandè aus djins si dj” pou bin fè ci qu'i m’ plait ?» 

«C'èst dés riséyes di tos costès. A voste adje !» 

«A m'adje 2... Dijoz tot d’ swite qui dj” su one viye djin.» 

«Todi viye assèz po n' pus pont fè d' bièstriye.» 

«Bièstriye, é, vos !... Li bièstriye qui dj'a fait, c'est do tant ratinde.» 
«C'est l’ vrai, d'abórd, avou Djan ? Bé ! Vos-èstoz lwagne, dandje- 
refi ?». 

«Choûtoz, m' fi, vos fioz à vosse mòde, don, èt...» 

«Sote qui v’s-èstoz ! Tinkiye à 1" dérène dès mayes... C'é-st-one saqwè 
quin’ sif'rénin. Avoz oyu, asteüre ? Dj'in.mereu co mia vos fè rèssèrè.» 
«Choûte on pau, l’ bia mossieû ! I m’ va fé rèssèrè, é, li. Poqwé nin, é ?» 
«Poqwè nin ?... Ï faut awè pièrdu l’ tièsse, bin sûr, po fè one saqwè insi.» 
«A ! c'èst ga ! È bin, mon parent, vos-aloz veûy ; èt nin quand, quand. 
Djan vérè à l” chije dimègne qui vint ; èt sèmedi, nn” aurans sti au cure, 
si vos n'è savoz rin. I gn-a pus à r’nictè asteûre.» 

«Mi vicant, i n” vèrè nin ere s' laid grognon è nosse maujon. C'est mi 
qui seré maisse. 

«Tènoz, tènoz, c'èst do novia, 6, ca ! Choûtoz bin, vos, asteüre. Si v’ 
n'éstoz nin come-u-faut avou li quand i vérè, ca sèrè rate tchikè. Dj'énn' 
iré au Tchaune. Èt Monsefi f'rè s’ caboléye li tot seü,véci.» 

«Vèyoz bin qu' vos div'noz sote !» 

«Nin tant dès mariminces. Causans à djins : qui èst-ce qui fait r'moussi 
on franc o mwin.nadje ? Monseû, dandjereü ? En s' porminant, li, 
quét'fiye ?... Il a bin trop pet do fè man.nèt sès mwins. Su ç’ timps-là, 
si v' n'è savoz rin, nos caurs chumenut... O, ayi ga ! nin malauji ! Ci 
qu'on-z-aveut dins l” timps avou cing” francs, il è faut bin cinquante 
audjoürdu. Nos n'avans pus à fè d'nosse nèz, là, asteüre... Èt si dj’ 
n'aveunin lés sous di m' büre po lés comissions totes lés samwin.nes ...» 
«Dji n'é pou rin, mi, si vos fürloz.» 

«Dji vóreu bin sawè liquék di nos deûs qui striye li pus, dins l'amougni 
èt po l's-abiyemints... Èt quand ci sèreut mi, mi, dji lès gangne !» 
«Ci n'èst nin one raison po s'acoplè a on fayé ovri.» 

«On-ovri qu'a one bone gangne, valèt. Qui n' sèrè jamais à tès crosses, 
si tè l' vous bin sawè, veus’... Èt pwis, nin tant dès misaumènes ; c’è- 
st-a tchwèsi : ou bin vos m' lèyoz mariè...» 

«Ca, jamais !» 

«Lèyoz m' dire, insi. Ou bin nos r'purdans di pus d' bièsses. Mi, dji n'è 
saureu pus rèche ótemint. Èt acheté l' foüre tot fènè èt lès bètrâles, on 
fait dèdjà on bia chaurd dins l' gangne. I faurè vos-i r'mète, mi fi, èt lès 
brès foü do lèt ! Asteüre, dji va coütchi. Dji n' m'a nin porminé tote li 
djoürnéye, savoz, mi !» 


VI 


A tos lès timps, deüs côps par djoû, Félis’ èst metu à fè l' min.me 
toürnéye : i distchind o fond pa l' rouwale Joassin, en baloüjant jusqu'à 
mon l' Marchau di d'zos ; il èst là jusse à l'eüre po rid'djunè : quand il 
a tot copine, li vi Maurtin érva o l’ fwadje. Félis’ rimonte pâr au Tiène 
po-z-alé tchawetè avou Poldine dau Djardini, dosmètant qu'èle pèle sès 
canadas èt tchicotè à s' dinè. I r'mousse o l' maujon qu'on-z-ót l'ülau 
d’ doze eüres à l' brèssène. Après prandjére, c'èst parèy : li vi marchau 
bwèt l” cafè; èmon l” djárdini, Félis’ ratind lès-omes après quatre eüres. 
I sone à l'èglije li d'méye di sèt-eûres quand i rarive. 


Dispóy qui Márdjósef li boure li flène, il èst tot brouyi dins sès 
catoûs. On s' dimande èmon Maurtin, &mon l' djardini ci qu'on li a fait 
au Félis’, qu'on nè l' veut pus qu’ tènawète... Èt lès saqwants côps qu'il 
i va co plic ploc, poqwè, don, è-st-i si moya asteüre, dès-etires au lon ? 
On-ome qui n'a jamais on rat'na, qu'a s' pwin tot cát èt rin à tizè... 


Audjoürdu, po n’ nin passé divant lès cis qu'il èsteut d’ soce avou 
èt s’ fè acoltè, Félis’ va bèròlè aviè l'Aye Colau ; vélà, c'est tos p'tits 
bokèts da onk ou da l'óte, ètur Dorène èt Spontin. 


Si r'mète à l'ovradje ?... Qu'èst-ce qui lès djins vont pinsè ? Bin 
sür qui nn' èstans pus si pèsants. 


Tant qu'i monte, piyâme-miyâme, li pi-sinte à chavéye, au r'cwè 
dès ayes, i s'aloürdine à r' waiti tot l” tidje pa-dri li : li grande campagne 
fine vète, qui blankit à tatches. Qué timps po l'awous', tot rate ! 


Dri lès dérins bouch'nis', i s'astaudje, aspoyi à l” baurire d'on 
pachi... Da qui sèreut-ce ?... One pature di-d-là nin longtimps : lès-ièbes 
sont d'djà totes rostiyes. Wére di tére, dandjereü ! Tot d' swite su 
l'agauche... Dès blankès-aguètes, totes inkes, ont v 'nu sur li, en tchèssant 
lès moches à cóps d' quèwe, à lans d' leüs tièsses su leüs flancs. Dès- 
aumayes à p'tit via, dandjereü... Todi onk qui n'ést wêre sognant : o 
batch, i gn-a pus qu'one pèlake di tére tote rissètchiye, qui crayeléye. 
Lès deüs bièsses crèvenut d' seu... C'ést quand min.me lon di-d-ci po- 
z-alè à l'éwe... 


... Si nn' avans di pus d' vatches, i m'i faurè tchèri ossi... dizos lès 
cortis ; nn’ avans pont d'óte place... Tchèri au tonia ét à l” bèrwète... 
l'éwe, fliche, flache, sipiterè foü tot l' timps, maugrè on satch dissus. Dj’ 
ènn’ aurè dèdjà pièrdu d’ pus d'on mitan divant d'ièsse là... Combin d’ 
vóyes mi faurè-t-i fè ? ... À l' bèrwète... nin fwárt one ostèye di cinsi ! 

Mins va, twè, èprontè on tch'fau èt on badou, au timps qu'on-z-est... 
A ! Félis’, dj'a l'idéye qui v's-avoz mougni lès blankès tinrès crosses 
jusqu'à ci... 

I n'a nin co fait dis-ascauchiyes su l' vóye pus d'zeü qu' lès 
bouchons, il èst frèch pattavaur li, dizos si tch'mije. I toque au plin 
solia... Li tchaleür pète sur li, monte da |" tére, ossi bin gu” si Félis’ 
s'aureut clinci sur one sitüve tote bolante... 


Il a dés rüses do rawè s'-t-alin.ne ; i vint dès boléyes d'air stofes, 
totes mates; itanfèle. Dj'a v”lu arivè trop rwèdal' copète dol’ gritchète. 
Dji n' saí pus aye. 

Su l’ crèsse do tidje qui ramine o viyadje, i èrtchiye sès píds o 1’ 
poüssére come on vi ome... Qu'èle diye ci qu’èle vout, dji n” saureu 
pus... Dji n'a jamais sti fwárt, mi... C'èsteut dédjà l' min.me quand 
Márdjósef mi fieut pèstèlè 1" foüre o cina, au fènaumwès. I gn-a pont d” 
syince à ca, dijeut-èle, i n° faut qu’ piyotè... Dj'é l’ vou bin crwére, ga... 
Nin cor on quárt d'eüre à ç’ djeu-là, dj'èsteu r'lin.nè, flauwe dins mès 
djambes... Èt l' poüssére qui m' sitron.neut au gosi. Dji stofeu. Lèye, èle 
fortcheut, èle fortcheut... Èt l' Djan todi prèt’ à m’ fé à mokèye en m’ 
vèyant ètèrè o foûre, qui dji n’ saveu sire. I n° m'a jamais ponu on cint 
d’ gayes, cit'la... Là on-ome qui dj'a todi vèyu èvi. Faleut-i co bin qu'i 
nos r'tchèyuche su l' dos ! 


..., Damadje qui dj’ n'a nin achèvè mès scoles. Dj'aureu one place 
au djol d'audjoürdu... 


Mins, Félis', n'èst-ce nin one grosse minte, ca ?... Qwè qu'i g' 
seüye, travayi, ca t' fout lès bèbètes. Maria Dèyi ! T'in.mes co mia n'i 
pus tizè... I gn-a quand min.me dès cis què l'ont brámint pus bèle. 

... Dji n'è pou rin, mi, si dj” n'a jamais sti fwárt rètu. Dji su dédjà 
sankènéwe en r'montant l' viyadje. Tot d’ swite mau à mès bodènes, o 
gros d' mès djambes ; ét m' coeür cabèrdouche jusqu'à d'zos mès- 
orèyes, plin m” tièsse. I m'è faut do timps po m' rapaupyi ! 


… T't-àl'eüre, Mârdjôsèf mi va co tèrbalè po veüy ci qui nn” alans 
fè... avou l'air do m' chinè... Après tot, èle m'a quét'fiye contè dès 
caribodin.nes ; nos n'éstans nin si mau ègayolès qu’ ga, é, dandjereti. Dji 
m' li va d'mandè comint qu’ nos vikans. Nn’ ans quét'fiye tapè trop au 
laudje. I s$’ pout bin qu'en-z-i alant one miéte pus au rastrindu, on 
s'èbouterè co. Sins falu fé bèbèle à nosse vaurlèt. Dji n” vóreu pont d'óte 
transe. 

Is'alongtimps assît è l'uréye, dizos l' djeu d’ bale, foi do viyadje. 
Is’ sinteut pèsant au d'la po s' ragrabouyi : dj'a ieü trop tchód énawére. 
AT difin, i s'a drèssi à bachète tot spiyi... Pòl d'émon |” Tchaurli, en 
passant riqwére sès vatches po mode, li aveut sclauchi, chinár : «On-z- 
è r'toke one, là, Félis’ ?» One miète onteüs qu'on l'aveut vèyu fè 
payasse plin djoû, plin.ne eüre, quand l’s-ôtes èstint crèvès d'ovradje, 
il a fait pés qu' fwace po-z-èralè. 

«Tènoz, qu'avoz ? Vos-èstoz tot choyu, m’ fi ?» 

«Dji n'è sai rin. Dji n'a pus seti tot d'on cop.» 

«Cloupè o fauteuy, is" racrapote, tot vèssu. Mau ès" pia, pus pont 
d'a-è, èt ga bouche aus deûs costes di s' tièsse. Li médecin ? I sèrè co 
timps d'mwin, si ca n' va nin mia. 

Félis’ ni s'a r'lèvè one pitite miète qu'on mwés après, co mès- 
plétche, tot fayè. Márdjósef li sogneut au lèt. Ele ni saveut qwé saye po 
l'agostè : dès p'titès lètcheriyes,... i s'è fieut pètè è d'vant... Is" lèyeut 
adòrlotè, tot dórlin, come on-èfant qu'a l’ five lin.ne. Nin on-auji 
malade. Ossi rate Mardjòsèf rarivéye d'à l’ sogne (i l'ètind carotè à l” 
valéye), s'èle ni monte nin rwèd assèz,i bouche su l' plantchi avou s' 
baston. 


… «I n'ést nin co si mau là, l’ Félis’, dijeut-i Maurtin qué l'aveut 
v'nu veüy on djoû à l’ vèspréye. Bin au r'cwè ; dès p'tits mè-ès à 
r'létche-deugt à timps à eüre. Il irè lon insi sins s' twartchi s' pid.» «Ayi, 
mins vise à twè, sés’, ènn’ aleut-i on-ôte, potche abiye foû do lèt, don, 
ti vas awè dès clotchètes a tès fèsses.» Pitieüs, Félis’ saye co do rire : 
«Ayi, ti dis bin, twè. Mins i faut ièsse è m’ place po sawè ç’ qui c'èst.» 


W'aveut-i mau ?... Ca candje di place. Sovint è s' tièsse... dins on 
brès, pwis dins l'óte... Èt todi sès djambes qui nè l” v'lét pus pwirtè... 
«Por mi, di-st-i l’ djárdini à s' feume, en rarivant d'èmon Purniaux, li 
Félis’, c'èst come nosse vi tchin qui pwárteut s' pate po ièsse plindu.» 


Aléz, don, Márdjósef, d'chombroz-vos, m’ fèye... Ele ni sait au 
quék ètinde : li sogne, li mwin.nadje, gripè o plantchi po ci, po ga... Rin 
qu’ po r'montè on cossin... Waye, 6, ti ! C'èst 1" diále do lèvè mès brès 
au wòt... On djoû, en s’ lèvant, èlle a mètu one alumète su |" prumire 
montéye, èt one tos lès cóps qu'èlle a sti o plantchi : tote li bwèsse i a 
passè. 


Si Félis’ quite li lèt saqwants djoüs, i s' tchóke o fauteuy. Pos" mète 
drèssi : waye, waye èt waye. Po v'nu à l" tauve, i drane, co pés qu'à 
tchèdje. Li médecin ni veut nin ç’ qu'il a : «V'lans-n'-z-è ukè on-ôte, di 
Dinant ?» «Pont d'avance. C'ést tos lès min.mes.» 


Félis' lit à catchète, bin come-u-faut, dins l' gazète, totes lès 
samwin.nes, ci qu'on médecin scrít... on sauvadje médecin, quét’ fiye... 
sur one maladiye ou l’ôte. Afiye, Félis’ s'éburtakéye dins totes cès 
matènes-là, i lès comache. Sür qu'i gn-a on pâ o djeu, tüze-t-i l” 
médecin... S'il aveut tot ç' qu'i dit, avou l' mitan, là longtimps qu'il i 
aureut lèyi lès ozètes. Mins va, twè, ti discopètronè dins lès «ouye» véci 
èt lès «waye» òte paut !... 


One samwin.ne à mitan bin, ritchèyu iüt djoûs après : i r'broke o 
lèt... On cêp, Mardjòsèf, au coron, lid'djeut qu'éle n'è saureut pus rèche 
insi tote setile... Si corcyi, on-ome, èt s' mauvelè... Cor one miète, i 
tchait dins on mau. 


I gn-a pus wêre qui Mârdjôsèf po co l” crwére t't-a fait... Mins as” 
dédjà vèyu ça, ti-z-ôtes ? Fè Il’ malade po n’ nin alè sódár, on l’ 
comprind... Fè chonance do ièsse atrapè po manquè,... come li Quéque 
po tinde aus mouchons o l' place d'alè à l’ cariére... Il aveut do mau a 
on pougnèt, qu'èsteut tot inflè... I s” fieut inwyi pa one moche d'api, li 
guèrdin, tos lès còps divant d'alè au médecin... Mins d'meurè dins lès 
linçoûs po s’ fè sogni come on papa ! Di ç’ qui t’ vous, li Félis’ n'a nin 
ieû sès cinq' lociyes. 


On-z-a candji d' médecin : on grand nwár maurticot, on co tot 
djon.ne... Qué brouchire ! Il a v”lu fè stampè Félis’ maugrè li èt rotè... 
Quéne paskéye ! Félis' si lèyeut èrtchi áre èt ote en rauvelant sès pids 
à l' tére. Mardjòsèf d'on costè po l’ sostinu èt l' médecin d’ l'òte... Èt 
ouye èt waye ! Dès djeus po v’s-èminè d’ l'òte costè, ga... «I m'énn' a 
cayi one, vosse médecin. Dji n' manquerè pus si bin.» 


Èt tant qu’ ga dure... Félis’ a trèlondjinè insi Mârdjôsèf dès mwès 
èt dés mwès au long, quausu deûs-ans. Su ç’ timps-là, i ruv'neut à li, bin 
roselant, craus come on lote. Mardjòsèf fondeut come on crèton, li pòve 
djin. I li faleut rastrinde totes sès cotes à l' taye... 


Tantia... one nét, Félis a ieü one atinte. Nin one po rire... A fè tant 
lès cwanses... I n'a wére frapyi : dis djoüs après, on l' ramineut à 
Awagne. Il aveut aurdè vélà, o l' cimintiére, one place addé sès viyès 
djins... Asteüre, on l’ sépeut bin ci qu'il aveut ieü po moru. 

Tènawète, tot l” timps qu’ Félis’ fieut médyi sès tchétchéyes, Djan 
acoureut pate à pate à l'anêti, en rotant su l' copète di sès solès. I grèteut 
al'uch di dri. Pa-d'zos, is n' si wasintr'mouwè, quausu nin rametè zèls 
deüs. Félis’ oyeut si clér : «É ! Mârdjôsèf, avou quí causoz, à l’ 
valéye ?»... Todi au bon momint. À v' cayi lès bèdéyes ! Èt combin d' 
côps Djan n'a-t-i nin fait corwéye ? Félis' aveut fait alè coûtchi 
Mardjòsèf tot timpe, en minant |" trayin s'èle ni monteut nin. Tofér, il 
advineut qu'èlle aveut one sagwè di r'mètu. On vrai grimancyin... 
Quand Félis’ a sti mwart, Djan a lèyi ouve. C'èst Mârdjôsèf qué l'a risti 
ukè au Tchaune. 


Iss'ont marié on djoû dol’ vèspréye, sins brut ni clotche ; avou leis 
deüs tèmwins : Dofe Marion èt l” vi mon.nonke Purniaux qui d'metire 
à Nameur. Mârdjôsèf n'èsteut nin cor à place do fè one noce. 

En sórtant d’ l'èglije, is s' rastinint do s’ donè |" brès : peû qu'on 
n' lès-avise, peti dès riséyes. Mon.nonke, tot d' swite mètu avou Dofe, 
causeut mèstièt briques èt piresèt bátimints. Leû bouye èsteut tote faîte, 
da zèls... Is rotint pa-d'vant. 


Dji t' l'aureu bin rabrèssi à picètes, nosse Djan. A ! qu'il èsteut 
nozè èt l'air si djinti : avou s' nwar tchapia d' feüte agrichetè à chipète 
su s' tièsse. Èprontè dins sès noûvès ádes ; èt sès mwins, qu'i n'è saveut 
qwe fè... Dédjà quausu on p'tit vi ome, qui s' v’leut rètassè, mau èpiyetè 
dins sès djambes, d'awè brámint rènè. 


Mardjòsèf, lèye, aveut on gris fourau, sèrè à l' taye, qu'on-z- 
abot'néye o dos avou dès liches èt tos p'tits botons ; à grantès nwarès 
fleûrs ; ca, èle n'èsteut nin co djus d’ doû. 


Quéne vèsse qu'il aveut, l' Djan ! Veus’, ti, qu'onk ou l’ôte, en lès 
vèyant r' passe, aureut broke à l'uch po criyi à Dofe, bièssemint : «Tinoz 
m’ tchapia !»... Divant Márdjósef, vos-ôtes ! Dispóy saqwant timps, i 
gn-a todi po clapè ç' viye matène-la èt chortè l' Djan. 

C'èst Lèstin d'au Vèjin lès causes ; c'èst li qu'a contè l’ parade : 
onk qui s' marieut avou one grande fwate comére, co pus fèle qu'one 
wèsse, pa-d'zetis l” martchi. Dji nèl” saureu si binr'mète qu'à Mârdjôsèf 
da Djan, wai, véci, dijeut-i l’ Léstin. En montant coûtchi po l' prumire 
nét : «Tènoz, pa, di-st-i à $’ bia-pére, tinoz m’ tchapia, quét" fiye qui dji 
n' rivéreu pus.» 


… Mardjòsèf n'èst nin si fèle qui ça... Quand on l' coneut bin... 

À ! m' póve pitite mére, va ! Ele n'a nin ieû auji tos lès djoüs ; ça 
n° fait rin, dji sèrè todi come-u-faut avou ; tant qui dj” pòrè. Ele n'a nin 
dandji d'awè ped... 


Èt Mardjòsèf sondjeut qu'elle aleut fè 1" café por zèls quate. Li 
grand rèminerè mon.nonke tot rate à l'éstácion, avou s' motociclète... 
nos n’ sèrans pus qu’ nos deûs !... Is s' vèyint si volti, dispòy... dispòy 
todi, direu-dje bin. Èt-z-awè tant ratindu. 


Qu'on vègne à d'vise d'amotir, c’èst bon po lès djon.nes, don, ça ? 
Èt cès deüs-ci, portant : là, wai... Qu'è dis’, asteüre ? 

Su l’ bati, i vout gotinè ; ga va-t-i toürné à pleuve po d’ bon ?... 
Quand min.me, Mârdjôsèf a douviè s' parapli. Po s' mète à iute ossi, 
Djan l'a pris pa 1" brès, en l' sèrant tot doücemint conte li, tot gauche. 
Elle a toûrnè après s'-t-ome on sorîre, on bia sorire què li a rabrouyi tot 
s' visadje ; come quand on saye do n° nin braire. Mins ça v'leut dire, 
lèye : «Mon Diè ! qui dji su binauje do ièsse mi ! Qui nn' èstans nos deüs 
po d' bon.» 

Is mètint l” pid su l' sou d'èmon Purniaux : «Waitoz on pau, qui ça 
èst bia, é, vélà, li solia qui tire aéwe», a-t-i dit Dofe. Is s'ont r'toürné tos 
lès quate après l' Auritchamps èt lès grantès fontes téres qui rid'tchindenut 
su Dorène. I ploût cor à clérès gotes su 1" vye qui r'lüt tote... Li diále 
mariye si fèye... 


Li pleuve cróye, paujére, èt cróye totès róyes di triviès... Lon, bin 
lon, au coron do tidje, à A wagne, des teuts riglatichenut, ossi fin blancs 
qui deüs grands ríses à l' campagne... 


GLOSSAIRE 


—abiye-live, prompt à se dérober, 

— atchète, mordant. 

— avant : énn' awè avant, avoir le coeur gros. 

— bodèt, panier-valise. 

— bouti, vacher. 

— brouchir, emporté, enfiévré. 

— caribodin.ne, mensonge. 

— catriye, ensemble des ustensiles de ménage. 

— croyi, écrire, dessiner. 

— diâle : li didle mariye si fèye, se dit lorsque le soleil luit au moment où la pluie tombe. 
— (si) d(i)chombrè, se presser. 

— djivisse, présomptueux. 

— éfwéche, outil. 

— fougue, lubie. 

— firlè, gaspiller. 

— ganache, luron. 

— guédyi, jeter un coup d'ocil curieux. 

— guérdin, gredin. 

— mésplétche, en mauvaise santé. 

— par (adv.) : rèsselè par, achever de riteler. 

— passéye, vente aux enchères. 

— pèrlin, bâton de vacher. 

— pètron, petit fermier propriétaire, 

— ploncené, s'attarder, paresser. 

— rise, versoir de la charrue. 

— sbara, épouvantail. 

— scorion, lacet de cuir. 

— scroüle, copeau. 

— solia : li solia tire à éwe, se dit lorque le soleil dessine des faisceaux dans les nuages. 
— spate-broüs, vaniteux. 

— tchausse : rifè sès tchausses au talon, montrer ses défauts. 
— tchétchéye, maladie insignifiante. 

— tinki : iésse tinki à l' dérène dès mayes, avoir perdu la raison. 
— trayenè, traînailler. 

— tréche : ièsse su l' tréche do..., être sur le point de... 

— vèrdjon, bâton simple. 

— vôye : à bèle vóye, croyant bien faire, mais sans succès. 

Lès djins d' nos djins 


Li scole, di c' timps-là 


(Sart-Bernard) 


— Sâcrè ganache, va ! Mousse fot di-d-là tot d' swite oudòbin dji m' ti 
va aler qwére avou one pougniye d'òrtiyes, sés', mi ! 


Li raupin s'a drèssi d'on lan, come s'il aureut ieü sti agni par on- 
aspic. C'èsteut l' Miyin, li pus vi dès fis da Rôsâ d' mon l' Dule. I s'aveut 
ascropu èt s'racrapoter pa-dri on bouchon d' purnalis, au bwárd dè l' gofe 
Vanvèt, à one pwártéye di fisik dè l' cinse do mayetir. T'aureus co passé 
cint côps èsconte di li sins l' veüy, mins s' mononke Dònit li t'neut à 
gougne dispeüy saquants djoûs. 

— Tin ! on fait l' tchét, mon parent ! Quand t' man saure co cit'cile, èle 
ti va tchèneter tès bodènes, ou bin ci sèrè t' pa qui t' târtéyerè avou s' 
cingue di cür. T'aurès min.me quétefiye dè l' blouke s'il èst bin dismonté, 
èt ci sèrè bon-èplèyi ! 

— Non.na, mononke Dónát, ni d'djoz rin à nosse pa. Dji nè l' frè pus ! 


Asteüre, Miyin brèyeut come one fontin.ne. Tot s' cwárps di 
forcrèchu gamin tron.neut come one fouye di plope au vint d' chwache. 
Dónát cominceut d'djà à s'è v'lu d'awè sti si deur avou li èt l' maneci come 
i l'aveut fait. Gn-aveut sûremint ieü one sagwè d' contraire, pace qui 
d'abitude, l'éfant èsteut amichtauve, deur à l'ovradje, bráve èt onéte. Ca, 
on l' p'leut dire, gn-aveut nin one róye à rabate. 


Portant, è s' maujone, li rèsli èsteut sovint pindu wót. I faleut 
rapiner su tot po viker au rastrindu. Qui vous” ! Is-éstin.n' zèls sèt' à l' 
tauve. Lès parints, deüs vayants, sés', rénin.n' come dès bièsses. Maugré 
ga, nuk dès-èfants n'a jamais ieû fwin d' djòye, d'amisté, d'one bauje ou 
d'one carèsse, mins i faleut roter bin drwèt. Qu'èst-ce qu'i gn-aveut ieti, 
d'abórd ? 

— Vinoz addé mi, Miyin, ét m' raconter ci qu' vos fioz véci. 

— Ayi, mononke, dji m' vos l' va dire. Dji n' vou pus aler è scole ! L'óte 
fiye, dj'a ieü one bone dispoüsseléye do maísse pace qui dj'aveu spiyi 
m'árdwese. Dj'aveu fréd, més dwègts èstin.n” tot édwármus ét èle m'a 

chapé fot d' mès mwins. I m'a foutu à l'uch èt m' lanci lès bokèts après 
m'tièsse. One pârèye ârdwèse, ca costéye bin on gros sou. Vos savoz bin 
qu'è l' maujone, nos n'avans rin à fürler. Dj'a pèté èvòye èt m' vinu catchi 
véci. Gn-a d'djà trwès djoûs qui dj' n'i va pus. Dji n' wase rin dire à nosse 
pa èt fé chonance di rin, mins por mi, ca n' durerè pus wére. Èt pwis, i 
n'nos-aprindnin grand-tchóse. Todi lès min.mes vis pèzas qui r'vègnenut 
à djoürnéye. Dj'a quausu l'idéye qu'i n'ést nin pus maísse qui mi. D'on- 
ôte costé, dj'è saurè todi assez po ièsse boskiyon, faudeû ou po sire one 
éraire, don, mononke. 


Dónát n'a nin rèspondu tot d' swite. Li gamin n'aveut nin tos lès 
twárts. On t'neut scole èmon Djik, dins on vi stauve astok do trau dès 
pouyes. Bin sûr, on l'aveut r'blanki à l' tchaus' po qu' ça seüye pus aiti. 
Quand on vint dè l' cinse, c'èst l' prumi bátumint à vosse drwète, jusse 
après l' pont dés Calonis. I faleut quand min.me ièsse là d'on bon momint 
po tréveüy li grande sicaye pindüwe au meur avou one cwade. Ele 
sièrveut d' táblau. I cléricheut one miéte pa one pitite bawète qui doneut 
su l' rèssèré dès pouyes. L'uch èsteut di sclimbwagne èt l' vint tchèsseut 
pa lès crayes. Pont di stüve. Lès pids, ossi frèds qu' dès grognons d' 
tchins, rimouwin.n' dins lès sabots dissus l' dagn d'agauche. Po s'assire, 
dès chames èt dès bancs. Rin po s'aspoyi. On t'neut l'òrdwèse di scaye 
su sès gngnos. On-z-apurdeut surtout l' bibe èt lès lètes. Lès méyeüs 
pârvinin.n” à lire èt fé one miète di cárcul après saquants-ans. Au Saut, 
on-z-aleut è scole au pus sovint quand i fieut mwais. 


Gn-aveut bin one sicole à l' comune, à Ouyète, mins i faleut ièsse 
coradjeüs po fé one pârèye trote, savoz ; one grosse eüre po-z-i aler èt 
ostant po riv'nu, pa dès pòriyès vòyes di tchèrwadje. 


Èt lès maisses ! Gn-aveut d'djà ieû tote one pècléye. Gn-a min.me 
onk di zèls qu'a stí è l' gayole. Yüt-ans po-z-awè tiré on côp d' fisik su 
on vi drozin què li aveut scroté sès tchaupwin.nes. L'ome aveut fwin èt 
ramèchener lès mouchons stron.nés dins lès las” qui l' maisse aveut mètu 
dins lès bouchons au coron di s' pachis. I n'a pus wére tchamossé, après 
ga ! 


C'èst l' mayetir li-min.me qué lès payeut, avou dès caurs di s' 
potche, mins lès djins do viladje duvin.n* pwárter on franc pa famile, tos 
lès mwès, su c' qu'is gangnin.n' avou le(s pòrcions d' bwès. Aviè 1858, 
su 75 èfants, gn-aveut 66 qui n' donin.n' rin. C'èsteut dès-indijents, 
s'apinse li sècrètaire. 

Gn-aveut d'djà on momint qui l' mononke Dónát dimoreut astampé 
au mitan dè l' pisinte. Il aveut rôsté s' calote èt grèter s' tièsse. I tüzeut, 
l' mononke. Miyin, tot péne(üs, ratindeut. 

— Chotitoz, m' gamin. Vos-aloz riv'nu avou mi. Nos 'nn' alans causer 
avou vosse pa. 

— Non fait, mononke, dji m' va fé taupiner ! 

— Nin avou mi ! Ni vos disbautchiz pus. Tot ca s' va arindji d'vant wére. 
Dj'a réscontré l' mayeáür ayir à l' nét. Il a sti trover one saqui èt tot va 
candji. Si dj' tin bin, on va bin rade douviè one novèle sicole, one vraiye ! 
Qu'è d'djoz ? One vraiye sicole avou on maisse qui mousse foü d' 
Malon.ne. N'auriz nin plaiji à-z-aprinde ? 

—Siya, ô, siya, mononke. Por mi, ci sèreut l' pus grand dès boneürs, mins 
on-z-a dandji d' mi èl' maujone, vos l' savoz bin. Aler è scole, c'èst po 
lès cis qu'ont bin l' moyin èt nos-ótes, ostant fé tot d' swite one crwès 
d'ssus. 

— Taratata ! Vinoz, r'ssouwoz vos-ouy èt sofler vosse néz. Si vos m' fioz 
on bia sorire, ci sèrè co mia. Alans ! 


Rosa et Félis' èstin.n' co atauvelés. I v'nin.n” do bwáre li cafeu. Is- 
ont sti one miète sibarés do vetiy intrer l' Dónát avou leti Miyin. 
— Ni m' di nin qu'il a co fait one frawe avau lès vóyes, in, Dónát ! 
—Non, ê, Félis', qui do contraire. Dj? l'a rèscontréèl' pisinte do corti Nije 
èt n's-avans tapé one pitite divise. 
— Â ! Èt on pout sawè di d' qwe ç' qui v's-avoz causé ? 
—C'èst po ga qui dj' so véci. Volà d'djà on bokèt qu' dj'i tüze. Li mayetir 
m'aditqu'on-z-aleut douviè one novèle sicole, véci o viladje. One sicole 
à chîs divisions, s'apinse li. Miyin n'èst nin bièsse. I m' chone qui ç' 
sèreut pètchi do n' li nin lèyi apici s' chance, mins po ca, i faureut qu'il 
î vaye tos lès djoûs, nin jusse quand i fait mwais, in ! 
—'lèst bon, in, Dónát ! Dj'a dandji d' li véci, sés', mi ! Ti m' pudreus 
mi tch'vau d' cwárdia, twè ! Èt pwis, nos-avans d'djà malaujiy do nuker 
lès corons èchone ! 
— Alons ! Choûte one miète, Félis'. Dispeüy li mwárt da Taviye, mi pòve 
feume, qui l' bon Diè l' mète è s' potche, dji catoüne ét racatoürner dès 
djoûs au long. Dji n'a pont d'èfant. Dji su co d' bon bwès èt dj'a one miète 
di caurs di costé. Si vos v'loz bin, Rósá ét twè, Miyin sèrè one miète mi- 
y-èfant ossi. Djè l' rimousseré èt payi g' qu'i faut. Si t' vous, dji vêrè d'ner 
on còp d' mwin po l'ovradje ; come ga, ti n' vièrès nin l' place, Félis'. Dji 
n' mètrè qu'one condicion. I faurè qu' Miyin djoüwe li drwèt do djeu èt 
n' jamais r'dobler one anéye. Qu'è pinsoz ? 


Miyin, sins ratinde li rèsponse, aveut potchi au cò di s' mononke 
Dónát. Rêsi, avou sès delis mwins djondüwes, osseut s' tièsse èt r'waiti 
l' posture dè la Vièrje su l' djivau. Su l' momint, Félis' n'aveut nin 
moufeté, mins deûs grosses lármes bérólin.n* dins lès pwèls di s' rossète 
baube. 

— T'és-st-on brave ome, Dònat, a-t-i dit, èt ga v'leut dire brámint d' pus 

qu' tos lès mèrcis. 


Dónát aleut braire ossi, télemint qu' l'èsteut binauje, noste ome, 
mins i s'a rastinu èt lanci : 
— N'avoz nin quét'fiye on rèstant d' gote qui trin.ne avaurlà, pace qui mi 
dj'a swè d'awè tant causé ! 


ses man man 


Miyin a intré on mwès pus taurd à l' novèle sicole. Il a studyi èt travayi 
deur, fwárt deur. En 1867, ilamoussifoti d' Malon.ne, aviè l'fènaumwès, 
li prumi di s' classe, come maisse di scole... 


Henry MATTERNE, R.N. 


Dèdja l' bon Diè mèchenéye sès 
stwèles 


(Namur) 


C'è-st-one nét d'èsté ossi doüce 

Qui lès massales d'one djon.ne bauchèle. 
Li lune si balance pa-d'zeü Moise 

Do timps qui l' bon Diè sème dès stwèles. 


L'éwe qui tchabote ètur lès djons 

Ni fait nin d' pus d' brût qu'one inwiye, 
Èt l' vint qui passe dins lès tchèrdons 
Satche dès fils d'ôr à l' fine awiye. 


D'on costé jusqu'à l'òte do fleüve, 
Passenut dés blancs colaus-mansaus, 
Ossi doücemint qu'on lés direüve 
Dèssinés su l' ciél au pinçau. 

C'è-st-one nét d'ésté ossi bèle 

Qui l' róbe di bal d'one dimwèsèle. 

Li lune si balance dins s' nacèle, 

Dédjà l' bon Diè mèchenéye sès stwèles. 


Émile BOTHY, R.N. 


(Philippeville) 
Èl fiye dè d' par-ci 


Èlle èsteut dè d' par-ci 

Èl fiye qu'è-st-avoye. 

C'aureut pu iesse vous, g'aureut pu ièsse mi. 
On l'a pièrdu dins l' grande convoye 

El cène d'ayu ç' qu'on n'èrvint pus. 


E-st-i possibe qu'on roubliye ? 
C'èst l' vrai qu' des mórts, i gn-a tout coupindu. 


Elle esteut dè d’ par-ci 
El fiye qu'on-a roubliyi. 


Déssus 'ne fosse désseuléye 
I créra put-ète ène pinsèye. 


A Woute-s’i-Ploût 


I gn-a pupont d' place dins l' tchèrète, 

El cène qui mwin.ne à Woute-s'i-Ploüt. 
Dj'aureu tant v'lu véy du payis ! 

Si dj' ratind co... djè s'rai trop viy, 

Gn-a pupont d’ place dèdins 1” tchèrète... 
Pupont d' place pour mi, oyi ! 

Dj'ai pièrdu m’ boûse dins l” fond dè m’ potche 
Èt mès rèves dèdins ‘ne nût sins leune. 

Mè v'là mérseü dèssus l' pavèye. 


Maugrè qu' djè n'ai pont d' parapwi, 
A Woute-s'i-Ploüt dj'irai, à pid. 
Avou 'ne tchanson dédins 'ne gayole 
Èyèt m' coeür pou bate èl mèsûre. 
Èt si l' voye est pa cóps trop düre 
Djè coudrai d' l'éspwár au stwali. 


A Woute-s'i-Ploüt, dj'irai... oyi. 


Josée SPINOSA-MATHOT, R.N. 

A Noyé ou à Páque 


(Fraipont) 


—N's-èstans co à l’ Sint-Liná, loukiz là, Djôsèf. Li djoû d’ li p'tite fièsse. 
Mins on né l' f'ré nin, savez, l’ fièsse. Li guère nin co oute. 

— C'ést tot come, èdon, Adèle. Pwisqui l’s-Amèrikins sont chal. 

- Èt lès prih'nis, d'abórd ? Qui va-t-i am'ni d’ zèls, parèt. 

- Po l’ Noyé. À pus tard. Is sèront rim'nous, vos vièrez. 

— Qui l' Bon Diu v’s-ètinde. Mins i m’ sonle qui ç’ sèrè mâle m'aháye, 
savez mi. 

Elle à-st-anoyeüse, Adèle, ca volè ‘ne cope di meûs qu'on n'a pus 
nole novèle di Franc wes, s’ fiyou qu'est prih'ni .On si binamé valèt. I 
n' vikéve qui po s' famile. Adon, il a marié eune ognèsse kimére, savez. 
Póve Clémance, va. Qwatre ans qu'elle èst fène seüle po-z-ac 'léver l’s- 
èfants. Ine trokète. Detis-assotis gamins. 

— Is sont si mamés, parèt, avou led neür vantrin. Èdon, m’ fi, qu'is sont 
tot nozés, moussis insi. 
— A awè coula, qu'is sont mamés. Is ravizèt bin leü papa, èdon, Adèle. 

El rik'noheront-is, leû papa ? Irotit-st-apreume qwand 'nn' a'nn’ 
alé à l' guère. Sé-dj' s'i r'vinrè... 

— N'èlzè va-t-on nin mascâcer, lès prih'nis ? 
— Djans, don, Adèle. Ni v’ hérez nin dès sfétès-idéyesèl' tièsse, èdon, 
m’ fèye. Vos v’ tèm'tez tofèr po dès tchitchéyes. 

Adèle èt Djôsèf ont todi louki Frangwès come leti fi. Zèls qui n'ont 
may avu nol èfant. Volè par qu'il ont dès p'tits-èfants, asteüre. Mèrvèye 
nin qu'is sont reüds sots d' cès gamins-là, hé, twè. 

-Dji m' fé mád' Clémance. Lèye qu'esteüt si vigreüse. Ele n'a pus nole 
èhowe. Av' vèyou come èle dicwèlih. Ele báhereüt 'ne gade inte lès 
cwènes, avou s' tchépiou visèdje. Adon qu'elle a todi stu si rosselante. 
— Djo, n’ brakelez nin co, èdon, Adèle. On côp qui l’ bon timps... 

- Éy dé, vos, l’ bon timps ! T'és vormint d’ doûce crèyince, sés' valèt, 
Djòsèf. Li bon timps... 

— Vos v’ tapez todi à l’ diloühe po tot èt po rin. 

Dji sé bin qu’ Djôsèf n'a nin l” coûr al” djóye non pus. Mins lu, 
vèyez-v”, inè l” mosteure nin. On ‘nn’ a s' sô turtos dé viker è l’ sogne. 
I fåt dés timbes po 1’ magnehon, lès solés, 1" hoye, lès háres. Èt s' fåt- 
i co trover dès martchandéyes. Lès grindórs, zèls, is trovét tot gou qu' 
volèt. N' djáse-t-on nin d' quarante pèces po 'ne live di boüre ? Li cos' 
fèt piède li gos’, hé, bacèle. Et l’ pan. Tè!” tchoukereüs d'zos l'ouh. Tène 
come il èst. 

- Dj'a cüt po l’ fièsse. Rin qu’ deüs doréyes, savez. On golzâ ås pomes 

èt'ne sètchène. Èles sont so dès cleûzètes, à gré dè l” cáve. Dj'a fèt moüre 
li frumint qui nn-aviz stu mèh’ner à l'awous', adon dj” l'a tam'hi. 

— V's-avez-st-avu ‘ne clapante idéye... Dihez Adèle, s'on l's-è d'néve 
As-èfants po l’ fièsse... Ni m'nez nin co tchoûler, èdon, là. 

— Téhiz-v' on pò, aléz. Boubièt, va. Po radjèrci l'afère lès Vé onk passèt 
sins r'la. Djoür èt nut’. Dj'ó bin qu’ n’a nouk po k’dûre cès-aviyons-là. 
—EÉnn' ont eune di blame à cou. Èt s’ minèt-i eune arèdje di tos lès diáles. 
On n' dwème pus a case di cés-agayons-là. 

— À d'fèt' d'aviyons, n” roüviz nin dé r'plakí on neür papi so l' sordjoü. 
S'on vèyéve li loumire, n'árís co dès miséres. 

Awè, dèl loumire ! Qwand on 'nn' a. On s' loume pus sovint à l? 
tchandèle qu'avou l’ lampe. On côp al” vèspréye, on s’ rétrókeule e s’ 
mohone pé qu’ dès sotés è leû trò. 

— Volà co li stoüve qui boûtenêye, louke asteüre. Quéne pufkène ! 

— Tchèm’nez-l’, édon, Adèle. Mutwè bin qui l” plakis’ blamerè. N'a-t- 
i nin dés crahés ? 

— Bé, non.na. Djè l’s-a sètchi foû n'a wére, avou l'ék'néye. I fáreüt dès 
bonès gayètes. Mins... 

— Qui magne-t-on po soper ? 

— Dè l” bolèye à l’ farène di wassin. Avou dè cramé lècé. Dj'énn' a 
disqu'a l' pupe ! 

— Qui n-a-t-i d’ pus héti ? N’ sèyiz' nin si glote. N'a pus málureüs qu’ 
nos-ótes. 

—Oyez-v' ? Cotodi on Vé onk. Tés' qu'i toumerè d' vins lès campagnes. 
S'on n'i mèt” nén ahote, in” di.meunerè ni fripe ni frape dè l’ véye di 
Lidje. Qwand vikerans-n' pahdles ? 

— Hoütez-m', po l’ Noyé... 

— Awè oudonbin à Paque. Apontiz l' táve, loukiz là. Si dji n° mahe nén 
l’ bolèye, li lècé hatirè co. Èvòye, dihombrez-v' d'èsprinde inetchandèle. 
Li loumire èva 

— Wice sont-èles ? 

— Abéye, dji n’ veû pus rin. Li lècé va hoüzer so l' forné. 


Joseph LAHAYE, R.N. 


— Lind : Léonard 

— trokéte : jumeaux 
—apreume : à peine 

— tèm' ter : tourmenter 

— mérvéye : rien d'étonnant 
— éhowe : allant 

— d(i)cwéli : décliner 

— tchépiou : chétif 


— brákeler : exagérer 

— diloühe : découragement 

— magnehon : nourriture 

— háres : vétements 

— grindór : fermier qui s'est enrichi pendant la guerre 


— sètchène : 


—cleiizète : 
- radjérci : 
- dj' ô bin : 
— sordjoü : 


tarte aux fruits 

claie 

arranger 

il paraît 

imposte vitrée au-dessus d'une porte 
— soté : nuton 


— boûtener : refouler 

— tchèm'ner : tisonner 
—èk'néye : pointe de foyer 
— wassin : seigle 


— ahote : arrèt 


— pâhüle : paisible 
— hati : brüler à la surface 


Quinze d'awous' 


(Oignies) 


Nos-astés yink come l'aute asbleuwis pau solia ! 
Èt come lès-amoureûs, nos nos v'yès si voltiy... 
Pérdus su no nuwádje, nos-agnés dèdins l' viye. 
Pou in parèy vwèyadje, an n' pèleut trouver mia ! 


Notreu Dame, cé djoü-là è bèni no batia 

En chouflant su no tiésse sé doüs nam dé Maríye. 

Lè mande n'ègzisteut pus dins nos langues brèssiyes, 
I gn-aveut twè èt mi èt rén d'aute dé pus bia ! 


Èt lès mouchans tchantént dins lès courtis floris. 
Lè richelot bèrdèleut sé tchansan à l' potèle. 
Lè procèssian chuweut lès voyes dè no payis ; 


Ele s'arèteut pou dire ène priyére à l’ tchapèle. 
Dè d’ lan, an vieut r'glati lès scayes du viè clotchi, 
Stampé come ène lumerote pou mwin.ner no nacèle... 


Gérard BAUDREZ, R.N. 

Dins 'l vint qu'aralé d’ France...” 


(Nivelles) 


Dins ‘1 blanche èt fine lumière qui danse, 
Nieune vit rosti l'oür blond dès blés. 
Audjoürdu, '| vint a ralé d’ France 

Yèt c'è-st-in tout bia djoû d'èsté. 


In djoüne scoli clintche ès” visádje 
Su sès problèmes èt sès papis ; 

I sát, pacoüp, lès blancs nuwádjes 
Qui s' déscoumelont dins l'éstweli. 


* 


Ene wésse intere èyèt l'apèle... 

(... «C'èst deüs pie ère pou 'l toür d'in rond» ...) 

El wèsse toürpine èt l'insoürcéle... 

(... «Dj'ai la'm probléme ! Non, non, non, non !» ...). 


Mins 'l wèsse d'èsté züne ét cotoüne 

Yèt no gadlot èst désbárdé, 

I n° sondje pus wére à '| roüwe qui toüne, 
A deüs pie ère qu'i dwèt compter ! 


«Vènez djouwer, venez, di-st-èle, 

Il a dès mièles dins 'l cèriji, 

Dès palivoles dins lès trinèles 

Yèt 'l vint qui tchante su lès pachis.» 


* 


L'èfant ascoute... és' coeür s'invole... 
I pèye, i réve, i n'èst qu' tchansons... 
Yèt quand clipera 'l soürtiye d'èscole, 
I s'ra bi lon... du toür d'in rond. 


Marie-Louise LEDRUT-CHOISEZ, R.N. 
— él vint a ralé d' France : vent du sud 
— palivole : papillon 
— trinèle : trèfle 


(*) Extrait du recueil qui a obtenu, en mai, le 1er prix du Concours de poésie pour enfants 
à la Fédération Royale wallonne de la Culture de Brabant-Bruxelles. 

Le décès de Hubert JACQUES, survenu le 16 mars, a inspiré les 
deux textes qui suivent : le premier est d' Anne-Marie FRANCOIS 
devenue, au fil des ans, une amie attentionnée de Monsieur et Madame 
JACQUES ; le second est de Paul ROUSSELLE, successeur du défunt 
au poste de secrétaire des Rèlis Namurwès. 


Sins brit 
AH. Jacques 
(Bois-de-Villers) 


Sins brit, 

Is vikin.n* eüreüs 

On lès vèyeut todi zèls deüs. 

Sins brit, 

Li mwárt l'a v'nu qwé, 

On laid djudi, i 'nn' a ‘nn’ alé. 
Sins brit, 

Lèye, èlle a d'mèré 

Avou sès pòves-ouy à r'ssuwer. 
Sins brut, 

Il éstin.n* paujéres, 

Il éstin.n* si bin, ènawêre. 

Sins brit. 

Èmon lès Rèlis. 

Tot l' monde li vèyeut fwárt volti. 
Sins brût, 

Nos li d'djans «a r'vòy», 

Avou on coeûr gros qui s'anóye... 


Anne-Marie FRANCOIS, R.N. 


A Lucyin, André, Ziré, Ubért ét lès-òtes... 
(Namur) 


On bon sogon Rèli èsteut èvòye, ralé come on dit, au Paradis dès 
Rèlis. Dj'aveu sti à l’ètèremint. Èchone, nos-avins brámint causé d" li, 
dj'aveu r'li saquants bias bokèts da li, enfin dj'énn' aveu plin m’ tièsse. 
Èt ç’ djodi-la, à l’ nèt, dji n’ mi saveu èdwârmu. 

Èt v'la qui, tot d'on côp, dji m” veu pa-d'vant on grand uch, avou 
bramint dés lumiéres di totes lès coleürs, come a l'intréye d'on grand 
cinéma. Dj'avance, come po moussi ; on-ome, qu'èsteut là dins on p'tit 
burau, mi fait sine d'intrer. 

Quand dj'a ieü passé l'uch, dj'a d'mèré tot èwaré : one sále, 
arindjiye por one grande fièsse, brámint dès tauves avou dès fleürs, dès 
lumiéres, dès botèyes èt dès véres... Brámint dès djins, qu'on vèyeut bin 
qu’ c'ésteut dès-abituwés ; is causint èchone come dès bons soçons, is 
causint walon... 

Dj'è veu passer onk, jusse pa-d' vant mi... Mais... i m° chone qui djè 
l’ coneu bin ! Ewou ç’ qui djè l'a dédjà vèyu ?... Si portrait,... maís il è- 
st-au locál dès Rèlis ! Èt l'òte, qui cause avou li ?... Dji nè l' coneu nin 
d” pus qu’ ca, mais dji m’ sovin qui dj’ l'a vèyu à l’ prumére páje d'on 
numèrô èspéciâl dès Cahiers wallons. 

Dji n’ waseu intrer pus lon... Dj m” vin tot l” min.me achire à | 
prumére tauve, pa-dri l'uch, li tauve dès dérins arivés... Mais qui èst-ce 
qu'èsteut là ? A ! là, dj'énn' a r'métu tot d’ chite plusieürs ! 

I gn-aveut nosse présidint Lucyin, qui discuteut po coridji one 
faute di walon. I gn-aveut nosse Dwéyin, qui v'neut justumint d' 
raconter one novèle fauve. I gn-aveut nosse Ziré qui rèpèteut sès dérènès 
powéziyes, qu'i n'aveut nin ieû l” timps di nos v'nu lire à nos raploüs. 
I gn-aveut noste Ubért, tot disbautchi di n' nin awè d'né s' novèle 
adresse po 1" djindjole qu’èvôye lès Cahiers wallons tos lès mwès. 

Au mitan d' zèls tortos, dji m'a sintu tot d' chüte à mi-y-auje. Dj'a 
compris qui dji v'neu d'ariver au Paradis dès Rèlis. Dj'ésteu tot l’ 
min.me one miète jin.né po d'mander dès-èsplicAcions... A l' fin, dj'a 
dit à Ziré : 

— Qu'èst-ce qui ça vout dire ?... On direut qui c'est tos lès djoûs l' 
dicauce, véci ! 

I m'a r'waiti èt rèsponde ossi rade : 

— Véci, c'èst tos lès djoüs qu'on s' plait bin, mais on fait fièsse pace 
qu'on-z-a apris qui v's-aliz ariver ! 

Dji n’ m'atindeu nin à ça ! Ca m'a fait on fameüs côp au stomac’ ! 
Èmon lès Rèlis, on sét bin qu'on s' veut volti come dès bons soçons. 
Mais dj'ai bin compris adon qui ca n'ésteut nin po saquants mwès ou bin 
saquants-anéyes, mais po todi, min.me quand i chonereut qu'on-z-è-st- 
èvôye. 

Èt dji n’a nin ieû dandji di m’ rèwèyi, pace qui dji su bin sûr qui dji 
n'aveu nin dwarmu, èt qui tot ca, c'èsteut l” vraiy, co pus vraiy qui l’ pus 
vraiy qui nos vikans véci tos lès djoûs. 

Li 17 di maus' 1995. 


Paul ROUSSELLE, R.N. 

One sóte di grosse bleuwe win.ne © 


(Waulsort) 


I faut bin ètinde, nosse Mésse, qu'i gn-aco pont d' T.S.F. o viladje ; 
lès coméres sont rafürléyes dés pids j'qu'al tièsse, leüs tch'vias rassèrés 
dins one bonète ; tos lès meurs di totes lès maujones ont l min.me 
grijausse coleür qui l` ciél èt l’ tére. 


Cadwèt yèsse malaujiy por vos comprinde, nosse Mésse. Vos, vos 
d'mérez dins one grande vile au bwárd dèl mér. Ï lit l' solia doze mwès 
par an. I fèt bon. Lès maujones sont pinturéyes avou do rodje, do rôze, 
do vèt". On-z-ót dèl muzike dins tos lès cabarèts. Lès coméres mostrèt 
leüs brès èt mète do sint-bon. 


Vos-avoz raujon, nosse Mésse, dji potche d'one coche su l'óte. 


Nos-ôtes, au hamia, on n’ coneut rin d' tot ça, vos l’ savoz bin. Nos- 
òtes, nos vikans dins l” trò al bije do payis : i nive trwès mwès par an, 
èt l” rèstant do timps, i ploüt. On pèstèle dins lès bérdouyes cauzu tote 
l'anéye. On s’ crwèreut dins on ran d’ pourcia. Lès seülés-érs qu'on-z- 
ètind, c'èst lès cwákadjes dés cwamayes, èt quand Mossieü l' Curé 
tchante è latin, a Pauke èt au Noyé. Mins i tchante tot sedi, pace qui nos- 
òtes, au hamia, l` latin... 


Non.na, nosse Mésse, dji vos l” djure : dji n' v'leu pont dire di mau 
d' vos téres. Mètans qu' dji veu trop nwár : nos-avans on-èsté ossi ; nos 
savans bin qu qu’ c'est do bleuw do ciél, d'one tchanson, di l'inéye do 
gngnèsse ou do tiyou. Seülemint, ca n' dure wére, c'èst tot. Li timps di 
s' rinde compte, c'est d'dja yute. 


Cu qu' Dédé a a vèy la d'dins? Dji m’ vos l’ va dire, nosse Mésse. 


Come i vos l'aveut d'mandé l' dérin côp qu’ vos-avoz passé pa 
nosse viladje, Dédé aveut rauyi lés ronchis' a costé di s' barake, po 
ragrandi one miète si corti. 


Come i fouyeut, il a tchèyu su on cayó. Dès cayós, après nos-ôtes, 
gn-a dés bègnons dins chake corti ; cit-la èsteut come brámint d's-òtes ; 
nin d'dja on bia cabouyau ; non : on cayó gros come mi pougn, sins 
cougne, oudóbin, one cougne malaujiye a comprinde, avou biacóp dés- 
angléyes dins tos lès sins, dés plats costés nin pus grands qu'one ongue, 
dès-èrièsses, dès crévaudes. Et one sóte di grosse bleuwe win.ne. 


(*) Orthographe de l'auteur. 

Comint ç` qui djè l’ sé ? Dji vos l’ dirè t't-a-l'eüre. One sòte dau 
côp, si vos v'loz bin, ou sinon dji m’ va piède. 
A mitan intéressé, ou quékefiye po s' ripwazer one apéye, Dédé a 


r'nètyi on pò l” cayó su s' mantche. Oyi : ça r'choneut a one grosse 
bleuwe win.ne. 


Adon, c'ést nosse curé qu'a vèyu l” Dédé aroufler èl maujon d’ 
cure : 


— Mossieü l’ curé ! Mossieü l' curé !, criyeut-i Dédé djus d’ sofla. 
— Qui gn-a-t-i Dédé ?, a-t-i d'mandé nosse curé. 

— Dj'a véyu on solia ! 

— Tot |’ monde a vèyu l’ solia, Dédé ! 


— Èt gn-aveut one bèle comére èto, dins on divan, ét one grande fignèsse, 
èt dès-imaudjes après lès meurs ! 


Come Dédé n'aveut mauy riwèti one comére (il èsteut co vi 
djon.ne ome a d' abórd quarante ans), qu'i gn-a pont d' «grande fignèsse» 
nule paut o viladje èt qui ç' djoü la, li ciél èsteut co pus ènûlé qu’ 
d'abutude, nosse curé a quand min.me dimandé a Dédé &yu ç’ qu'il 
aveut vèyu tot ca. 


— Dins on cayó, Mossieü l” curé !, a-t-i réspondu. 

Póve Dédé ! I n'a jamés sti come on-ôte, vos l’ savoz bin. On 
vayant. Mins i n'a jamés yeû brámint d' l'étindemint. Ossi longtimps 
qu'on cauzeut di s` gade ou d’ sès canadas, ca aleut. Mins po l’ restant... 
Èt vola qu'asteüre, i c'minceut a bèroter ! 


— C'èst bin, ca, Dédé, a-t-i fèt Mossieti l’ curé. 

Dji supôze qu'in' li v'leut pont fé d' pwin.ne ; i s'a dit qu'one pitite 
pátér al nét li freut d” pus d' bin qu'one rimostrance ; qu'i n' faleut nin 
spiyi on si bia sondje, qu'ést-c' qui dj” sé, mi. 

— Asteûre, alez r'-z-è, Dédé, dj'a brámint d’ l'ovradje. 

— Mins, èt m” cayó ? 

= E-bin r'wétiz-l', s'i gn-a do solia d'dins ; ça n’ fèt pont d’ twárt, don, 
one miète di solia. 


Vos vèyoz, nosse Mésse, cu qu'a arivé par après, ga n'est nin li 
d'faute da Dédé. Ni l' cène da Mossieti l’ curé, c'èst sûr, ci n'èst nin ça 
qu' dji v'leu dire. 

A paurti di g' djoû la, Dédé a div'nu drole. 

I n'aleut pus nule paut sins s' cayó. Vos l'rèscontriz, vos-atakiz a 
taper one divize avou li èt, tot d'on côp, i sórteut l' cayó foü di s' satch 
èt l” pwarter tot près d’ sés-ouys ; i cauzeut tot seû ; il aveut tofér li 
min.me sorire qui sint Franc wes, su l” posture d'è l'èglije ; ca fieut awè 
pedi aus coméres èt aus p'tits-éfants. Ci n'ést nin po rire, nosse Mésse. 


Et pwis, l'òte samwin.ne... On n’ l'aveut pus vèyu dispü trwès 
djotis o viladje. Gn-a l' gros Dumont... Vos vèyoz, l’ tchèrpèti ; non ? 
Tant pire. Gn-a l' gros Dumont, di-dj', qui bouche a si uch. Pont d’ 
rèsponse. I mousse. 


Li Dédé èsteut achid. Si cayó èsteut la su l' tauve, a one aspagne 
di s' narène. I bèrdèleut tot seû : 


—... comprind nin... c'èst doüs... A... 
Tot d'on còp, il a avizé l' gros Dumont : 
— Mousse, li a-t-i dit ; vins vèy véci. 
Franc come on tigneüs, Dumont prind on chame èt s'achide a costé 
d’ Dédé. 
— Mèts t’ mwin su l’ cayó. Insi... Tè l” sins? Come c'èst doûs ? 
— Gn-a rin d' doüs la d'dins, di-st-i Dumont, c'èst dèl pire. 


— Dèl pire ? Non : c'ést l' mwin da l' comére. Li pus tchaurnéye do 
monde. Wéte èl bleuwe win.ne. Wéte mia ! Pus près ! Veus' sès blonds 
tch'vias ? Èlleè-st-achide dins s’ divan, pa-d' vant l’ grande fignèsse qui 
va do plantchi au plafond, li fignésse qui wéte su l’ djárdin. Gn-a dès- 
imaudjes après lès meurs. Dès grandès fleürs dins on váze su li p'tite 
tauve. Choüte, on-z-ètind l'ér qui fèt aler lès coches do pomi, djusse pa- 
dri l' fignèsse. Mèts t' mwin véci, come i faut ; ti sins come si pia èst 
doüce ? 


Mins l' gros Dumont n’ sinteut rin qui l` deur do cayó, dins li p'tite 
nwáre place èyu c' qui Dédé vikeut, èt qui sinteut si mwés. 


Come i c' minceut a awè l’ vèssète... pardon, nosse Mésse... a awè 
pedi, Dumont s'a lèvé tot doücemint. Tot ga, nosse Mésse, djè l” sé bin 
pace qui Dumont m' l'a raconté après cóp, pusqui c'ést mi qu'a sti 
tchwèzi pa lès djins do viladje po vos v'nu spliki tot cu qui s'a passé ; 
min.me qui l` voyadje... 

Oyi, nosse Mésse, dji m'avance. 

— Il èst fin sot, nos-a-t-i dit Dumont è moussant foi. 


— Ï faut aler qwére Mossieü l’ curé ! 

Mi ? Dj'ésteu la avou. D'alieür, tèlmètant qu'one saqui aleut 
qwére Mossieti l’ curé, dj'a sti taper on côp d'ouy pa l' craye di l’uch. 
Cu qu’ dj'a vèyu, nosse Mésse, c’èsteut tèribe. 


Dêdê èsteut ployi su l” tauve, si front conte li cayó. Djè l'étindeu 
züner dés mots qu' dji n' compurdeu nin : i cauzeut d' s'achide dins on 
divan, avou one bèle comére ; i d'djeut qui s' mwin (mins da qui ? Il 
èsteut tot seü èl place) ésteut doüce, doüce. 


Èt adon, dj'a vèyu one saqwè qu’ dji n’ roviyerè mauy, nosse 
Mésse. Dédé a dit : «One pormwinrnáde o djárdin !», il a apougni s” 
cayó, i s'a astampé et, sins balziner, di totes sès fwaces, pègn ! is'ad'né 
on grand cóp au mitan di s' front ! Dédé a tchéyu come on satch qui s' 
cu èst trawé. 


Mossieû l’ curé ariveut. Lés-omes ont moussi avou li. Nos-avans 
sayi do dispièrter Dédé, mins gn-a pont yeü d'avance : i s'aveut touwé. 


Mossieü l” curé n'anin v’lu qu'on-z-étériche li Dédé è l'éte. Li bon 
Diè l' mète an pès. 


Mins gn-a co one saqwè d' pus èwarant, nosse Mésse, èt qu' lès 
djins do viladje ni savenut nin. Tinoz-vos bin. 


Tot ç’ timps la, li cayó aveut d'mèré al tére, èwou c' qu'il aveut 
tchèyu. Qu'èst-g" qui s’intèrèssereut a on cayó ? Nuk n'i aveut pus 
pinsé. Por nos, Dédé n'aveut pus tos sès bwès, dji vou dire, il aveut 
div'nu sot, èt 1” cayó n'aveut rin a vèy la d'dins. 

C'èst l'òte djoû qu’ djè l'a sti r'qwére. Dji n’ sé nin douvint. Dji 
passeu pa-d'vant l’ maujone da Dédé ; nèlu n'i aveut pus moussi dispü 
l'acsidint. 

I plouveut. 


Dj'a r'tüzé po l’ prumi côp a tot ç’ qui Dédé aveut dit : li comére 
au solia, dins on divan, li grande fignèsse, èt tot ca. 

Dj'a d'vu nanchi one miète èl place, li cayó èsteut dins one cwane 
qu'ilifieut spes. Djè l'a sintu pa-d'zo mès deuts. Èt la, nosse Mésse, dj'a 
yeü peli, pace qui cu qu’ dj'aveu djondu, gan'èsteut nin dèl pire, c'èsteut 
come one doüce pia, one pia d' comére. 


Dji m'a dit qu’ c'èsteut dès-idéyes. Dj'a ramassé l’ cayòèt m’ vinu 
mète su l'uch, po-z-awè one miète di lumire. Dj'a tapé on cóp d'ouyèl 
grosse bleuwe win.ne. 

Èt dj'a vèyu tot ç' qui l' Dédé aveut vèyu, dj'a oyu totç’ qu'il aveut 
oyu ; ét min.me di pus ! Oudòbin l' Dédé n’ nos-aveut nin dit tot-a-fèt... 

Vos riyoz ? Vos n’ mi crwèyoz nin, nosse Mésse. 

Dji m'é doteu. 

C'èst po ça qu’ dj'a amwinmé l” cayó avou mi. Vo l’ la. Wétiz : i 
n'a rin d' drole. 

Asteüre, loukizèl bleuwe win.ne. Dwó ? C'è-st-one bèle comére, 
èn'don ? Eton n'a mauy vèyu ostant d’ solia passer pa one finièsse ! 
gn-a co one saqwè qui l” bièsse di Dédé n'aveut nin oyu : one êr di 
muzike, avou l’ vint dins l' pomi ! Qui c'est bia ! 

Comint, vosn' véyozrin? Vos n'ètindoz rin? Mins portant, mi... 


Laurent HENDSCHEL, R.N. 


Mwéye d'awous' 


(Fosses-la-Ville) 


Mès tayons ont sémé ; 
Dj'a fautchi aye èt boute 
Li dinréye qu'a lèvé ; 

Èt dj’ m'a mètu à r'coude. 


Dj'a loyi totes mès djaubes ; 
Dj'a stampé lès dijas ; 

Pwis t't-autoû d'on sto d'aube, 
Dj'a fait l' mwéye èt s' tchapia. 


Dj'a batu mwintès pautes ; 
Dj'a molu sins rèpit ; 

Dj'a cüt l' pwin èt dés tautes ; 
Èt todi sins dispit. 

Di m'-y-awous', dj'a mèchené 
Di qwe fé m’ dérin jesse : 
Audjoürdu, dj'a r'sèmé 

Po l’ dinréye dè l’ djon.nèsse. 


(t) Désiré PREUD'HOMME, R.N. 

SOM'NANCE 


Dji r’veû todi lès djònès fèyes 

Qu'alit tot riyant d'zos lès brantches, 

Lès dimègnes, èt leüs vizèdjes d'andjes 
Come dès fleürs d'osté ! Wice sont-èle ? 
Wice sont-èle èvôye ? Clérséméyes 
Divins nos sondjes, frawiante poüssire. 
Nos l's-avans-st-in.mé. C’èsteût îr, 
Qu'èle passit avou leüs-ombréles... 


SO INE ÉR DI R'GRÈT... 


Dj'a tofér in.mé Blanche dispóy lès pus vis tins. 

Elle áreüt.stu d" Castile, d'Indji ou d’ Náfontin.ne, 

Dji l'Àreü-st-adóré tot fi parèy qu'ine rin.ne, 

Chervante di p'tit cinsi ou fèye di farmacyin. 

Mins èle n'a nin brontchi qwand dj'èl houka po s' nom, 
Èt s'a-t-èle creüh'lé m’ vèye sins máy distoürné s' tièsse. 
Dj'aveü bèle à cori m’ distoürdi d' vins lès fièsses, 

Si som'ni m'a broülé djoürmáy come on tihon. 


Dj'a tofér in.mé Blanche. Asteüre, nos-èstans vis. 

Elle èst mutwèt mariéye, lon èri di s’ viyèdje ? 

Dj'èl riveü d'vins mès nut’, èlle a l' min.me doûs vizèdje 
Qui dji n'a may fièsti èt qui dji n’ pou roüvi. 


TCHANSON AVA L'ÉWE 


Li leune si win.ne divins lès brantches 
Come lès chèrpins d'ine corihe d'ór. 
Lès foyes, lés-oühés so l'astantche 
Volèt po rambèli l’ décór. 


Come on bièrdji dizos 'ne tchárnale, 
Dji sondje èt dji hufèle ine ér 
D'anóyemint... Mins qui fé-dj' dju chal 
Tot seü ? Boubiè, va-s' beüre on vére ! 
Roûvèye ! Tape tot podri tès spales. 

Ti n'as pus rin à fé d' coula. 

A tant tchik'ter, ti t'émacrales. 

Coáürs â pus red li r'hazi s’ clà. 

BILÈT 


Fat pò d’ tchwè po gåter l’ potéye 
Èt po rinde on coür málureüs. 
Fez on p'tit sène, mi binaméye, 
Èt dji racoür tot tchòd tot refi. 


L'osté m'a hoyou so lès spales 

Èt m'a fèt louki tot bablou. 

On n° sáreüt tchèp'ter sins-èstales. 
Dji n’ sé, ma fwè, cou qu’ dj'a fotou ! 


Dji v’ dimand'ré qu'on r'mète lès catches 
E fôr. Dji so prèt’ à r'hanter. 

Ni tapans nin là hatch-èt-match, 

Nos l' ritroüv'rans, nosse ketihisté. 


Alans balziner èl loumire 

Dè djoû. Ni pièrdans pus nou tins. 

Di s'in.mer n'a co traze manires, 

Nos f'rans d’ nosse vèye tos-a-matins. 


PIKÈT DE DJOU 


Totes lés-odeürs dèl nut” amoussèt po li f'gnésse, 

Coula sint bon l' rozéye èt l' djalofrène ava 

L’ tchambe. Ameûrs dèl nut’ èt dè corti. Doüce carèsse 
Qui m'èwalpéye po m’ dispièrter, djusse cou qu'i m’ fåt ! 


Eune à eune lès steûles si distidèt, fleürs flouwéyes. 

Ni hüze ni mize. A pus lon qu'on pout vèy, lès tchamps 
Sont ketis. Torade, tot va frum'hi. Dji sondje à lèy, 
Qu'èlle èst bèle,... èt qui dj’ li diré tot l' rabrèssant 


Divins lès-âbes, li vint — mutwèt èst-ce ine priyire. — 
Fèt fruziner l' fouyèdje, s'afétih à tchanter. 

Mon Diu, ni sintéz-v' nin come dj'a faim dèl loumire 
Qui f'ré dè djoû à m'ni on clapant djoû d'osté. 

AL CISSE QUI DWÈME 


l 


Qui n' pou-dje fé l' voyèdje avou vos, 
qwand vos dwèrmez ! Haper l' loumire 
dès payis stárés à solo, 

si èsblaw'tants qu'on n’ sáreüt dire, 
pus rares qui lès-imadjes d'osté 

qui peüplét lès prumirès brihes. 

Parti 1” fritèdje qui vos tèm'tez 

d'ine lèpe gonfléye come ine cèlihe. 
Dizos vos papires, on-z-advène 

li feü dès-asses qui vos londjiz. 

As pleüs d’ vosse boke come dè polèn” 
Fruzihét lès mots qu' vos sondjiz... 


Èt dji v's-énn'é vou di m' roüvi. 


2 


Li neûr cok a potchi so li spale di l'éreür. 

Il a k't&yi di s’ tchant lès payis dés dwérmeás... 

D'vins mès sondjes, dj'èsteti 1" ci qu’ ròbaléve avou vos 
Avä dès rowes páhíüles èt magnéyes di solo. 


Li loumire èsteût bèle, plinte d'oühés èt d' fontin.nes. 
E mureû d’ l'éwe, dji fruzihéve à v’ rilouki... 
Asteüre, lés-oüy â ladje, dji m' ritroüve come dji so. 
Dji sé qu’ totes cès-imadjes, i m'èlzès fåt roüvi. 


Vos qui dwème, vos n'oyez nin l' clére rumeáür dèl vèye. 
Li djoü brutéye mins vos porsüvez vosse voyèdje. 

Vos qui dwème, sáré-dje may lès vóyes qui vos prindez, 
Totes cès djins qu' dji n' kinohe èt qui vos hábitez ? 

ANGWÈSSE 


Dji m' veû djusse come dji so èl doüceür di vos-oûy. 
Dji so mons qu'in-oühé ènastré è bouhon, 

Mons qu'in-àbe qui djèmik è vint qu'èl kimoudréye, 
Mons qu'on crahé qui moûrt è pidjolédje dè fet. 


Vosse loukeüre ? Ine éwe peûre. Dj'i veû passer m’ vizèdje, 
A totes lès-eûres, vizèdje tot nou èt sèmé d' creûs. 

I halcote è mureû qui n’ fèt nou cas di mi-adje. 

Dj'i veü boüz'ler lès von.nes dèl pawe, dèl hisse qui strint. 


Dj'a bèle à fé dè grèter l’ tére di mès som'nances. 
L'arzèye dimeüre soürdóde ås houkèdjes di mès mains. 
Nole éwe n'aspite là qui dj’ voléve beüre. Li sankis” 
Ni m'avóye qu'ine odeür qu'émacrale mi toürmint. 


NÀHISTÉ 


Kimint k'tchèssi I" toürmint qui m’ digavadjéye tot ? 
Coula n' vint nin dé tins, ni dès djins, ni co d' vos. 
Dji sin m' coür rèssèré fi parèy à 'ne cascogne. 

Il é-st-aveüle, n'ót gote èt viker li fèt sogne. 


È plin mitan d' l'osté, è-st-i má pus tèribe ! 

Vos-èstez bèle, èt voste amoür ni m' calméye nin. 
Èclawé èl tchaleür, kiblèssi come ine cibe, 

Dji n° vet rin, nin min.me li blanc houkèdje di vos mains. 


Qui m’ pôreût dire pogwè qu’ dji m’ sin come on glèçon 
Magré l' solo qui broüle lès vóyes èt lès mohones ? 
Poqwè m" lé-dj'dju aler — qui l' bon Diu m'èl pardone — 
Flawe, kimoudri, nanti èl vigueür dèl sêzon ? 

SONÈT 


Li coleûr di vos-oûy ròbale ava lès fagnes. 

Vos mains come dès fètcherotes si k'twèrtchèt sins rézon. 
Vos v’ pièrdez èl brouhefir là qu' lès-othés d' Al'magne 
Plonkèt, tchèssis fot d" leüs rivadjes, foû d’ leü sêzon. 


Racorez ad'lé mi, à clér payis d' Cocagne, 

A solo qu' méstrih tot èt broüle tos lès pwèzons. 

Qui dji r'troüve vosse loukeüre come on beüt dè champagne 
Po fé d'cl6re so lès lèpes lès pus bèlès tchansons. 


Li coleûr di vos-oüy, dj'ènn'a dandji come d'ine 
Élècsir. Pòy todi, c'èst zèls mès deüs solos 
Qu'al dilongue dès-an.néyes ont r'glati è m’ catchot 


È fond di m’ disseülédje, anfin, c'ést vosse vwès qu’ hine 
Lès metirsècwate èt fèt qu'on-z-ót l' vèye gruziner. 
Dimorez chal, ni m’ lèyiz nin tot d'lèbèmé, 


à la mémoire de Jean De Jaer. 


Îr, dj'a r'passé po l” viyèdje, 

Li viyèdje dè tins pièrdou. 

Ine vile feume tchantéve assite, 
Assite so 1" soû di s’ mohone. 


Dji li a d'mandé l' posti 

D'èl cisse qui dj'avefi-st-in.mé... 
Ele mi hoütéve sins comprinde 
Èt soriyéve & s' tchanson. 


C'ésteüt fièsse, c'ésteüt dimègne. 
Mins lès clokes ni sonit pus. 

Lès djardins èstit floris, 

Tos lès djárdins abann'nés. 

ÒTONE 


I ploüt. L' djoû va mori. I ploût. Dji so tot seü 

Èt dji m'anóye. Li spéheür amousse po lès f'gnésses. 
Qui n'éstez-v' ad'lé mi. Là, dè mons, dji m’ mok'reü 
Dè fayé tins d' nóvimbe èt dèl püne qu'il apwète. 

Li campagne si rimplih d'ine tristesse sins parèye, 
In-Armonika tchoûle è câbarèt piérdou 

A bwérd dèl route. Èt s' plinte s'acopèle avou l' pléve 
Èt l' vint qu'on-z-ót djèmi d'vins lès-abes kihoyous. 
I ploüt, èt qui n'èstez-v” assite à costé d' mi, 
Froüleüse mutwèt èl pènetis'té dèl nut” qui tome. 

N' sèriz nos detisèli spéheür, èt sins moti 

Nos n'aris d’ keüre dès mavas djoüs èl pléve d'ótone. 


BALÀDE DI NÓVIMBE 


Il avore li vint d' nóvimbe 

Avou s'atèléye 

Di pléve èt d' foyes, 

A galop d'vins lès bourasses, 

So lès teüts èt d'vins lés-ábes 
Nos-idèyes sont come mahéyes 
Avou lès betiléyes. 

Nos mains sol tave, 

Nos mains n' sont wére ahéssáves 
Qwand l’ lavasse tripléye lès f'gnésses. 
Li tins distrüt lès vizèdjes. 
Abèye, ine tchòde tasse 

Di té po nos fives. 

Avä l' djardin, lès posteüres 
D'ine êr froüleüs bahèt l’ tièsse. 
Wice a-dj'dju hèré l' tèyére 
Qu'è-st-en robe di Chine ? 

Ni roüvians nin l' souke ! 

Dj'a on gos” amérèl boke. 
Vos-èstez tote ritoürnéye. 


Dimetir'rans-n' chal èl couléye ? 
Hinans pèye ou tièsse. 

C'èst l'òtone... èt pèye. 

Li sórt nos mosteüre li vóye, 

I n'a pus qu'à s' fé 'ne idèye 

Dji rawáde dè r'trover l’ nut’, 
Sès-ombions, si-odeûr, 

Sès djeüs, sés manires, 

Sès s'crèts, sès grantés maneüves 
Ma qu’ l'ome as poüssires ni passe. 
Dimin ? C'è-st-ine ôte afére. 

Mi, dj'énn'a wé d' keüre. 

Lès cwárdjeüs qu'on tape 

Ni candj'ront rin : c'ést nóvimbe 
Èt s'apatraf"tédje di diále. 

A d'bout dè compte, tot s'émantche. 
Li fir roy di coür 

A r'trové s' bèle dame. 

Qwand lès-amoûrs sont froüleüses, 
On lès r'tcháfe dèl bone manire. 
Mi binaméye a sés-oüy 

Covis” come li pléve 

Qui coûrt so li f'gnésse. 

Mi binaméye, qui l' vint mète 
Sès-idèves ava lès cwáres. 

Nos d'meáür'rans kedis, bin à houte, 
Hodter l` bacanäle 

Dè vint èt dèl pléve, 

Lès bruts d' ròlèdjes, lès huflèdjes 
Sins fé dès kèsses ni dès mèsses. 
C'èst l' conywè dès djoûs qui passe. 
Li gare, lèy, m'èstchante, 

Avou l' grosse órlodje 

Qui d'tètche lès-etires di l'òtone 
Qu'arive à l’ fin di s’ voyèdje. 
Dj'6 qu'éle hagne, heüve tot so s' vóye, 
Li canaye bourasse 

Di nóvimbe qui hoüle 

Èt qui groüle èt qui s' dilahe 

So lés teüts ét d'vins lés-ábes. 


MUREDU D'AVRI 


Hosse-cowe, maméye qu'atome dè cir 
divant nosse pwète, vosse prétins 
mèst nin l” nosse. Nos-èstans èwarés 
là qui l” vint atchèsse dès gruzés... 
Hosse-cowe, alez pus vite taper 

vosse blawète divins lès sárts dè solo 
afis” qui tot blame ås cwate cwènes 

di nos vacances. 


PRIYIRE 


Todi l' min.me djeû al Sint-Dónat, 

Li máva tins è-st-a l'afiche... 

I ploüt. Li djoû fèt s’ lêd fougna 

Èt nos bès plans n' valèt pus 'ne deütche. 
Li pléve heût al valéye dè cir, 

Lès teüts lûhèt come dès pèhons. 

O ! Notru-Dame dèl bone Aweár, 
Tchèssiz èvòye cisse rabrouhe-la ! 

Bon Sint, ni nos lèyiz nin là. 

Nos cod'rans dès fleürs à brèsséyes 

Po vosse potale dè vi doya, 

Mins fé qu’ nos-áyanse nosse dîmègne. 
So lès grands bwès èt lès prérèyes, 
Tapez del grin.ne di clér solo 

Qu'on póye po on côp, l’ djoû d’ vosse fièsse, 
Profiter à plin dè payis. 


Lès prés sont d'ór 
li cír èst bleü 
lés háyes sont vétes 
portant n'a 'ne bihe 
di may qui hagne 
tot cou qu'èle pout 
èt qui mas'cásséye 
mi dimègne. 


Li sézon n'a pus rin à piède. 

S'ont lèyi djus tos lès fouyèdjes. 

Li freüd a rogni l' coûr di l'ábe. 

Ine neüre tètche s'a stáré so m' pádje. 
Èt l'ombe is" rissére di lèy-min.me, 
Todi pus spèsse èt come londjin.ne. 

I n' chève à rin dè fé on djèsse, 

Li blésseüre ni candj'ré nin d' plèce. 


LI VEYE 


Li vàye a d'on cóp mèy vizèdjes, 

toüne so lèy-min.me come on campinér, 
croûle, wague, rigoline èt s' sitáre 

A mitan dés mureûs spiyis dé cir. 

Divins "ne odeür di friitèdjes siprátchis, 
vosse bété ride tot dè long d' més-oüy. 
Vos-èstez |" vèye, vos dim'nez |" danse, 
djon.ne èt vète divins lès pámes dè prétins. 


LI NUT” 


Li nut” qu'on code ås brantches 

Ava lès grands prés di m' payis 

A ine doüceür di hantches, 

Ine touchante promèsse di fritèdje. 

Li nut” cligne sès papires, 

Si lêt fé sins sondji pus lon, 

Doûce come l'odeür dè feü, 

Tchóde come ine pé qu'on-z-in.me fièsti, 


Li nut” keüve vosse cwér qu'est tot blanc 
Come ine lampe â mitan 

Dè monde ; èt mi djondant d’ vos, dj'6 
Come li mér qui gadeléye... 

C'èst l’ tins qui passe, c'èst 1" vèye qui bate, 
L'oühé s'énonde èl nut”. 

L'oühé tot blanc toüne èt nos prèye 

Al soterèye dè prétins. 

ÉREUR 


Mi pé fruzih è l'êr d'osté. 

Li cir èst bé come ine loukeüre. 
Dj'a bon di m' sinti dispièrté. 

Li nut” n'ésteüt qu'on long hazárd, 


Dji vike èt dji ratind l' solo 

Dji m' sin própe èt lisse come ine foye. 
Dji so l'ábe. li djèbe oüy èco. 

Dj'a l’ coûr ossi peür qui l’ rozéye. 


Stampé come ine posteüre di rwè, 

ÈI grande sitáréye, dji rawáde 

Qui l' matin s' droüve come on bluwèt. 
Dj'ò l’ cloke di Strémont qui s'ènonde 


DJÔNÈSSE 


Divins l’odeûr dèl plêve 
Èt lès hopètes dè vint, 
Dji discoüve li payis 
Rafülé è m' mémwére 


Vète èfance, è djardin, 

Lès sov'nis wärdèt l' gos’ 
Dèl tére, dès foyes souwéyes 
Come on sene di l’amoûr. 


Li doüceür d'on vizèdje 
Ambèlihéve l'ètang, 

Li loumire d'on louka 
Féve sondji à l'éreür. 

Nos nos spitis sins r'la 

Dèl djónésse di nos rires. 
Sávadje, nosse song” coréve 
Pus vite qui l'ér dé tins. 


Nos mahís às fontin.nes 
Nos deûs-alènes d'èfant 
Ossi frisses é matin 

Qui l’ riméye ét lès rôses. 


Nos corís è solo, 

Avä l’ nivaye èt l’ pléve. 
Li payis èsteût d’ vedle, 
On s' ritrovéve todi. 


I ploût so l” brutinèdje 

Dèl vèye èt dès grands bwès. 
Lés-oühés s'èdwèrmèt 
Come nos coûrs, è silance. 

L'ÈFANT 


Ine nut” di plinte leune, 
I moussa é m' tchambe, 
Páhüle èt bé come 

Ine imádje d'osté... 


Èt vola qu'i sone 

A clokf d" l'église, 

Et c'èst plin d’ tètches d'ôr 
Sèméyes so l” plantchi. 


Dj'6 come ine muzike 

Èt... c'èst m' coür qui tchante 
Dès-êrs di dimègne 

Ad'lé mès parints. 


C'èst m’ papa qu’ rawäde 
Lès colons dèl tape. 

C'èst m’ mame èl” couhène 
Qu'aponte li diner. 


C'èst m' mononke di France 
Qui m’ lève à refi brès’. 
C'è-st-on bé sôdärd 

Qu'èst moussi tot bleü. 


C'èst li tch'va, l' dokar 
Filant so lès routes 

Dè Condroz, lès tchèdjes 
Di fètchires dè bwès. 


C'èst l' fièsse al Tchèt-Cowe, 
Lès barakes â tir, 

Dji hape après l’ flotche 

So lès toûrnikèts. 


C'est m’ tchin, c’èst Diyane. 
Dji dwéme è s' houbète. 
Qui 'ne saki aproche, 

Èle li magne tot crou ! 

C'èst l' rowe dè Dézért, 
Li mohone di pire, 
L'aéryin, l' téris* 

Di més treüs, cwatre ans. 


Èt ça continuwe, 
Dj'ènn'a plin mès-oûy, 
Ine fièsse, ine hèrlêye 
Qui n'è finih pus, 


TOT TUZANT A M' MAME 


Il avetit hiné fwért so lès pwètes bin cloyowes. 
Dj'aveü corou disqu'a paki, come po on djeü, 

Dji hoyéve lès bleüvés cohètes sins nole rit'nowe 
Po distètchi l’ nivaye qu'èst si soyeleüse as deüts. 


Li vizèdje sipratchi disconte li cwáré d' vetile, 

Dji loukive rispiter lès mèy pièles di gruzés. 

Dji vora foû po l's-apici. C'ésteüt dès steüles 

Totés blankes, dji moréve d'énn'aveür plin m' bansté... 


Après l' blaw'tant houssé, qui lès plantes èstit bèles ! 
Rilüre parèy, loumer come cisse clap'tante corihe ! 
Li pléve d'osté por mi féve tchanter l'6rimièle 

Èt mètéve so mès lèpes li fréheür dès cèlihes... 


Dj'ésteà l'èfant tinrüle todi prèt” à tchoüler 

Là qu’ dji n°’ poléve wárder lès trèzôrs qu'atoumit 

Èt portant 'nn'ave(üt-i à ploüre ét à gruzeler 

Dès trézórs, mame, divins vos brès", qwand vos m 
tchouftiz., 

D'acwérd po tot, moncheü Derème... 


Mi plézir, veüs-s*, c'èst dé d'morer bin keû è m’ tchambe 
Èt magré lès brouliärds, lès spéheürs di nóvimbe, 

Dé sondji — là qu’ coula m’ convint — qui l' cír èst bleü. 
Ca n’ mi fèt rin dé tins : qu'i sofèle, qu'i féye freüd 

Ou qu' l'éwe tchéréye à flots â plin mitan dèl vóye ! 
Pinses-tu qui dj” va sam'ter èt qui l' moumint m'anóye ?... 
Dji lé toumer l’ volèt ét dj’ tchüzih mi climat 

Là qu’ l'ér èst doûce ét bone so 'ne mér qu'ést bin trankile. 
Dj'a m' baté qui m' kidüt come dj'a idèye, vé 'ne ile, 

Èt lès pus bés-oühés s'apicetèt so sès mats... 

Lés-oühés èt l” doüs vint qui fièstéye lès fouyèdjes, 

Quél apáf'tant concért po dès djoüs sins nole tètche ! 
Wice sont-èles lès brouheürs, lès lavasses wice sont-i ? 
Dji vike avou més sondjes qui n' m'ont co may minti. 


131 


GLOSSAIRE 


aféte (s') : s'accoutumer 
apáf tant : apaisant 
apatraf tédje : galop 
apiceter (s') : se percher 
asse : astre 


bablou (!ouki —) : avoir la berlue 
beüléye : bourrasque 
brihe : élan 


campinér : toupie 

corihe : fouet 

couléye : coin du feu 

covis” : brouillés en parlant des yeux 
cwdrdjeli : jeu de cartes 

cwáres (avd lès —) : distrait 


deütche : liard 

digavadji : ravager 

dildbèrné : délabré 

djalofrène : grand oeillet 
djoûrmäy : sans cesse 

dokär : voiture légère à deux roues 
doyd : érable 


èndstrer (s' ) : s'empêtrer 
ewalper : envelopper 


fètcherote : petite fougère 
fougna : mine renfrognée 
frawiant : éclatant 

frütédje : ensemble des fruits 


gadeler : faire des bonds 
gâter l' potéye : gâter les affaires 
gruziner : fredonner 


hábiter : fréquenter 

halcoter : oseiller 

hatch-èt-match ( taper là —) : renoncer 
hérléye : cohue 

hiner ? cwate : écarteler 

hiner péye ou tièsse : jeter pile ou face 


hisse : horreur 

hopète : petit saut 

houbète ; niche 

houssé : ondée 

hüze ni mize (ni =) : ni souffle, ni mur- 
mure 


keü : calme 

kelihisté : paix, calme 

kèsses (fé dés — èt dés mésses) : faire des 
histoires 


louka : regard 
nanti : exténué 
órimiéle : loriot 


páháüle : tranquille 

pawe : peur 

péneus' té : tristesse 

pidjolédje : mouvement en zigzag 
posti : porte de jardin 

pline : guigne 


rabrouhe : contrariété 

rawärder : attendre 

rihazi l' cld : river son clou 

rimète lès catches è fôr : se réconcilier 
riméye : givre, gelée blanche 

rôbaler : vagabonder 


sam'ter ; bougonner 
sankis’ : bourbier 
sòyeleus : soyeux 


tcharnale : charme 
tchèp' ter : charpenter 
tchoufter : baisoter 
tém ter : tenter 
tinrüle : sensible 


win.ni (si —) ; se glisser 


meubles 


delnų 

LES CAHIERS WALLONS 


Mwate saison 


(Namur) 


Li mwès d' sètimbe è-st-à coron. 
Au lon, on-z-ètind lès párdons. 

Li nét dischind su lès campagnes ; 
On tène brouliard si stind su l' dagn. 


On-z-a mwints còps tchèrwé lès téres 
Po p'lu sèmer lès grins d'iviér, 

Addé lès ayes èt lès bouchons, 

Avou l'èrére di nos tayons. 


Li mwaije saison bouche a nos pwates. 
On-z-a rintré l' machine à bate 

Èt r'pinde totes lès-ostèyes aus claus. 
Li tére s'èdwat dins lès frèchaus. 


Avou lès prumérès djaléyes, 

Lès fouyes ròlenut dins lès chavéyes. 
Lès vints d’ bije èdjalenut lès ris. 

I fait tot blanc dins lès pachis. 


L'oulote è-st-è cwéte dins s' tchabote ; 
Lès cwárbaus potchenut su lès motes. 
Ar campagne, on-z-è va, su s' pwèds, 
Soyi saquantès cwades di bwès. 


Lès djoûs sont coûts èt, à l’ vièspréye, 
On s' ramonceléye pa-d'vant l'aistréye 
Po p'lu rovi tos lès guignons 

Qu'èle nos-amwin.ne, li mwate saison. 


Jean TOMBAL, R.N. 

Lès móyes 


(Matagne-la-Grande) 


Lès móyes qu'on wèt s’èrcrèster ou clinci 

Leû chine tout l' long dès vóyes, 

Lès mòyes qu'on wèt stampèyes insi 

S'é vont d'ascauchiyes en convóyes, 

Paujéres ou chauchautèyes, s'è vont au finaumwès, 
D'zous lès cièls clérs èt lès cièls tchauborès, 

S'é vont aveu leüs pwènes èyèt leüs djòyes, 

S'é vont lès móyes tout 1" long dès vóyes. 


I gn-a dès djon.nes aveu dins l' vint 

Leûs tch'feüs à l'òrlicote, 

I gn-a dès viyes qu'ont leû d'vantrin 
Pindant pus bas qu’ leû cote. 

S'é vont achone en s' donant l' mwin. 
Binaujes ou dèsbautchiyes dè leû trayin, 
S'é vont aveu leûs pwènes èyèt leüs djóyes, 
S'é vont lès móyes tout l' long dès vóyes. 


I gn-a dés cènes au front pèneûs 

Qu’ n'ont nén l' coeûr à leü-n-auje, 

Gn-a d’s-ôtes ètou qui n'ont nén peû 

Èt qui sont pus arnaujes ; 

Èles vont dèsantchiyes ou dreutes come dès-i 
Su l' crèsse dès-urèyes èt t't-avau lès tris, 
S'é vont aveu leüs pwènes èyèt leüs djòyes, 
S'é vont lès móyes tout l' long dès vóyes. 


Bén c'èst nous-ótes, c'èst twè, c'èst mi, 
Aveu nos-idèyes nwáres 

Mais aveu nos tchansons ossi, 

Aveu dè l' bile ou d’ l'éspwár, 

S'è vont lès mòyes, come nous, 
Soumadjant, mais djipant ètou, 

S'é vont aveu leüs pwènes èyèt leüs djóyes, 
S'é vont lès móyes tout l' long dès vóyes. 

Audjoûrdu dj” su ç’tèlla, ‘veu s’ grand tchapia 

Pou qu'on n’ vèye nén m’ front mârquè d’ róyes, 

Pou qu'on n' vèye nén come ga 

Qué m’ coeûr s'anóye. 

Èyèt dj” m'è va, come in sbara 

‘veu m’ grand tchapia ; 

S'è va aveu sès pwènes èyèt sès djòyes, 

S'è va l’ póve móye au long dès vóyes. 

Dèmwin dj’ s'raí putète l’ôte qui vént doucemint s' clinci 
Su lès rascrauwes èt l” dèsbautchance 

Èt qui d" lès souladji 

Sint l” boneûr en li-min.me, mais n'è fait nén chonance. 
Adon dj'irai, vos stindant m' mwin, 

Èt dj'aurai l’ coeür contint. 

Èt s'énn' ira aveu sès pwènes èyèt ses djóyes, 

S’ènn’ ira l' móye au long dès vóyes. 


(t) Gérard COULONVAL, R.N. 


Trop longtimps 
(Philippeville) 


Èst-ce qu’on s’è souvéra 
Come il ét dè s’ djon.ne timps 
Li viy árbe dè sclimbwagne 
Ausès couches dèsfouyiyes ? 
Què ç’ fuche l'iviér, l'èsté, 
Dè l’afreû à l’ nütiye, 

I t'neut tiésse au grand vint. 
Lés mouchons dins s' fouyádje, 
Tuzunt en fiant leû nid 

A dès nouvias tchipiadjes. 
Asteûre, il èst si viy!... 

Il aura vikè trop longtimps 
Pou qu' tous lès djoüs ravoye 
Etichunche souvenance dè li. 


Josée SPINOSA-MATHOT, R.N. 

A m' pètite sieue 
(Oignies) 


Quand t'è-st-avoye au lan, èv”la d'djà dès-anéyes, 

Tu n'aveus què vingt-ans èt toute lè viye d'vant twè. 
Tu n'ès nén ieû aujiy. Asteüre, èles sant 'nn'aléyes 
Aveu tout c' qu'elle avént dè soufrance èt dè djwè. 

Lè timps, su tès blancs tch'feüs, è dèspôrdu d' l'ardjint 
Èt márqué come dès royes dessus tè bia visádje. 

Piáme piáme, sins motiyi, i t'è mwin.né pa l' mwin. 
En camptant tès p'tits pas au culot dé t' viládje. 

Come èn-èfant pérdu qui r'trouve lès breus dé s' mére, 
Ad'lé no viè clotchi t'ès r'vénuwe audjourdu. 

T'ès v'lu r'trouver lè tére qu'è fwait suwer nos péres. 
Ele t'è drouvu sès breus èt tu t'í ès stindu. 

Dins no vièye cimintiére, an t'è trouvé in cwin. 

Ad'lé nos vies parints, t'è-st-au r'cwé pou toudi. 
Plaí-st-à Dieu qu'audjourdu, aveu lès djins d' nos djins, 
Il óde pour twè, p'tite sieue, ène place dins s' paradis ! 


Gérard BAUDREZ, R.N. 


Pòrtrait d’on-ôte asteüre 
(Strud-Haltinne) 


Li bon timps dès passe-róses riflorit avou l’ fièsse, 

Su I bati rédwármu dissus s’ vi lét d'ayir ; 

I m’ chone qu'émon l” Bidèt, on vüde co saquants bires 
Èt l'arsouye do márine vint carèssi s' djon.nèsse. 
Mèguète a r'pris si tch'fau èt Djan s't-acordèyon, 

Émile è-st-à l'awaite vélà su l’ rouwalète 

Èt nos djòyes balzinèt come dès p'titès mochétes ; 

One voléye di sovenances tchait su l' pont, d'on randon ! 


Lès raupins racourèt tot-autoû dès maujones 

Èt l' champète aguignetéye nosse binde di maurticots ; 
Il a l' baston è s’ mwin, à pièce dissus s' vélo ! 

Gn-a dés fréjes mon Élise, dès cèréjes mon Y vonne ! 

Dji vène dissus l’ basse vóye avou l” tchin da Libion 

Èt dji porsû m” djon.nèsse dins l' rouwale da Juliète ; 

Su nosse banc dès chòmefirs, nos vis sont-st-à l' canlète. 
L'autobus* di quatre eüres ramine lès cis d'adon... 

Asteûre si r'ssint d'ayir, ayír è-st-on trésòr ! 

L'ivièr a dès-avris qui florichèt è m' tièsse... 

Au djárdin d' més pinséyes, d'zeüs lès róses di m' djon.nèsse, 
Dji splossiye aus sovenances... m'èfance a s' tchapelèt d'ór ! 
Fernand TIMSONET, R.N. 


Nos mwins 
(Bambois) 


Sègneûr, Vos n's-avoz d'-né deûs mwins 
Por nos fé one crwès su nosse pwin, 

Deüs mwins faîtes po nos-ótes ovrer, 

Po cáréssi èt rapaujeter, 

Po aidi èt po d'ner èto... 

Mins ç’ djoû-là, quand Vos nos d'manderoz : 
«Dijoz-me one miète : Qu'énn' avoz fait ?», 
Nos brairans di n’ nin awè brai ! 

«Vos lès-avoz sèré à pougnes», 

Diroz, «mins dj” vos t'neüve à gougne. 
Vos-avoz boûriaté, hapé, 

Apougni dès-ârmes, min.me tiré ! 

Rovyi d' présinter one massale, 

Quand cink dwégts v's-ont faít one sitwale, 
Pris lès mwins qui dj” vos-a d'né 

Po fé sofri èt son.ner ! 

Comint pou-dje gomer l’s-afêres 

Qui lès djins ont fait su 1” tére ? 

Dji v's-aveüve portant ègadji 

N-on-l'óte, à vos vóy volti !» 

Nos n' saurans qu' bachí nosse tièsse 

Di n's-awè mwinmé à bièsses, 

E r'waitant, pèneûs, nos mwins 

Qu'ont fait tot ç’ qu'èles ni d'vin.n' nin ! 

… Èt c'ést po d'mwin ! 

Roger VIROUX, R.N. 

Li Sint-Tch'han 
(Fraipont) 


Lès fèneûs s' dihombrèt dè mète li dièrin.ne cármane di foûre à 
houte. Totes lès dinréyes sont-st-è pâtes. Lès pétrátes covrèt l' tère. 
Torade, dji ráyeré sagwants bodjéyes di timprowès crompires qui dj'a 
planté à l” Sint-Djòsèf. Lès djènès-an'dives lühét come lès qwate solos 
â mitan dè corti. I n-a dés tchampions à r'dohe è l'assise. Lès féves à 
d'háfi vwèrit bin taper on còp d'oiy àl’ copète dè l” hiye. Ele s'èsnondèt 
po griper à pus-abéye so l's-alés. Mi feume ni lake nin à fé dè l’ 
confitire. As gruzales di mam'zèles, avou dès rodjès-ämon.nes. As 
cèlihes èt ås fréves. Il ode si bon avè l” mohone. À t’ fé djéri ! Lès 
sprèwes tchiptètè nosse tchèrsi d’ neûrès-abêsses. Dismètant qui l' 
mavi s’ ripahe di mawetirès fréves. Qui vous’ ! Qwand'lèst doze eüres, 
i fåt bin qu’ tot l' monde magne, èdon ! L's-arondes volèt hòt. I n° pout 
ma dè ploûre. Lès bassètès féves si rècrèstèt po hágneler leûs fleûrs qui 
ravizèt dès guetiyes di liyon. Dès pávions d” totes lès coleürs dansèt 
l’quadrile è cot'hé. Lès bièsses di bon Diu cotièt timpèsse divins lès 
róyes di d'véres. Ele vinèt bin à pont, cès p'titès bièsses-la, po distrire 
lès pouces qui k'hagnét l” toürnêye saláde. Lès djalofreunes, li rôse, lès 
piyónes èt l'avindje si gáyelotét po-z-adawi lès mohes à l’ lame, qui fèt 
l' convóye inte li corti ét l” tchéteü. A l” pikète dè djoti, lés-oühés djowèt 
l’s-ôbâdes divins lès bouhons po nos dispièrter. Tote li campagne si 
mèt’ èn-oûve po fièsti l” Sint-Tch'han. Li djoû qu’ cópe l’an.nêye è 
deüs, avou l” Noyé. A l’ vèspréye, nos-atokerans l' grand feü. Adon, lès 
mohes di Sint-Tch'han èsprindront leti loumerote. Po crámignoner e li 
spèheûr avou lès balowes. 


Joseph LAHAYE, R.N. 


— si d(i)hombrer : se presser — d' vére : récolte sur pied 

— cármane : charrette à foin — avindje : lavande 

— à r' dohe : à foison — si gdyeloter : se parer, se pomponner 
— d(i)hüfi : écosser — adawi : attirer 

—dlé : perche à haricots — tchèteü : rucher 

— hágneler : étaler — oühé : oiseau 

— cot' hé : jardin — mohe di Sint-Tch' han : luciole 

— coti : marcher 

— timpésse : rapidement et en grand 

nombre 

Pou lès nouvias-ans di m' feume 


(Mettet) 


M' tchote, 

Vos v'la èvòye dispü quate djoûs. 

C'èst dés djoüs qu'on va lon avou ! 

Vèyan.mint qu' c'ést pou vosse bin, i falèt candji d'air, come li 
médecin v’ l'a consyi. Dji biskéye byin di n’ nin awè seû 'nn' aler avou 
vos. 

Quand dji v's-aí dit : «A r'vèy !» su l” quai dè l'éstácion, qui nos 
n's-avans donè l' dérin bètch à picètes, gn-a m’ coeûr qu'a inflè. Li trin 
v'nèt d’ s'énonder quand dj'ai sintu qu’ mès-ouy bagnint didins l” 
cruweû. Dj'ai disployi m’ mouchwè pou lès r'chaurbu èt rascoude lès 
deûs pièles qui ridint su m” visadje. C’è-st-adon qu’ dj'ai vèyu, su m” 
blanc mouchwè, deûs p’titès roudjès ròyes dè l' couleür di vos lèpes. Djè 
l’s-auraî d'vu zwèper tot-en vos rabètchant. Dj'ai ied sogne di m’ 
mouchwè ; dji n” l'ai nin cafougni. T't-ossi rade rarivè, dj” l'ai stindu 
su l travérs di nosse lét, èl” min.me place qui vos mètoz vosse tièsse. 
C'est véla qui dj’ vos r'waitès, tos lès djoûs ‚en m’ coûtchant, divant di 
v's-adrèssi in dérin : «Dwarmoz bin». Dji vos sondie, bin sovint. 
Qw'èst-ce qui vos fioz ? I vos faut vos r'nairi, sins roter à malvau pou 
n” nin scrandi vosse coeür. Fioz doücemint avou li come dji fai avou l” 
mink. N'n-aurans co dandji d' zèls deüs pou nos-ótes ascauchi lès 
dérins-ans d” nosse vikairiye. 

Après ène bone plandjére, aloz bwáre ène pitite jate, min.me si v” 
n'avoz nin swè. Ni rouvioz nin lès waufes ou bin lès vótes au suke, à 
l'après d’ mète à pont in d'méy-kilo ou deis. 

Dji m'agrance di vos r'vèy, bin r'métüwe come i faut èt vosse 
tièsse bin d'assène. Dji vòrès d'djà plonker dins l' bleuw di vos bias- 
ouy, vos sèrer su m' coeûr, fé totes vos dondin.nes. Dji d'mèrerai d'lé 
vos co pus sovint qu’ di d'vant pou vos mia miloûter. 

Dji tchóke dins l” fond di m’ lète tos lès bètch qui dj” vórés aclaper 
pa-t't-avau vos massales. 

Waitoz d' vos ragrawyi, tot-en sondjant au cia qui vike pour vos 
dispü d' pus d' quarante ans. 

A dimègne, plaf-st-à Die ! Vosse tchot. 


Philippe MAUDOUX, R.N. 


— tchot(e) : chéri(e) — qu'on va lon avou : qui semblent une éternité — zwèper : dérober 
— si ragrawyi : retrouver la santé 

(Marcourt) 
Pus hót qui l” teüt èt pus lühant 
qu' sès chayes, 


Pus fwárt qui l” tchin.ne èt pus foyou 
qui l’ bwès, 


Pus ond'lant qui l' pazé tot gripant 
vè lès crèsses, 

Pus parfond qu'on-abime èt pus doré 
qu' lès pátes 

Pus djázant qui l’ riché tot néviant 
vè s't-éwe, 


insi 'l a stou, 
insi sèrè tofér 


mi amour po l' vèye... 
Lisa CHASTELET, R.N. 


(Extrait de Lèyéz tarlater l' vèye, in 
Rímés dol dièrin.ne fwim, La Dryade, 1993) 


L'ome 
(Auvelais) 


Ci n'èst qu'én-ome qu'on pwate è tère 
dins l” fayé tchaur dés sins mastokes 
avou dis djins bèrlic-bèrloc 

èt l’ vi curé qu’ dit sès pâtèrs. 


Ci n'èst qu'én-ome qu'a fini s' bouye, 
do janre man'daye, come vos, come mi ; 
ça vike churepot, ga moûrt poûri, 

gn-a qu’ lès parints po braire d'èn-ouy. 

Po l' sûre au cu, dis djins, l’ curé, 

ène pitite plouve èt dès mwais contes. 
On l” discofèsse qui c'énn' èst onte, 
lès vièrs n'áront pus rén a fé. 


Po l' sûre au cu, dès brâvès djins, 


come vos, come mi, do janre tchawète, 
ô nén méchants ! Leû linwe ni skète 


qui po 1” plaiji, po passer l' timps. 

Quand l' mwárt seré chís pids d'zos l' dagn, 
il iront bwáre sins min.me sondji 

qu'i sont churepots, d'aboürd poûris 

èt qu’ leû tot sit, à ène asplagne. 


(t) Willy FÉLIX, R.N. 


Après l’ nilèye 


(Neer-Heylissem) 


D’où vént qu'i m’ fáré pwèrter l' doi 
Po mès lis’ flochis dins lès broûs ? 


D'où vént qu’ mès rodjès róses floriyes, 
Dji lès r'trove tortotes musbridjiyes ? 


Èt d’où vént qu’ totes mès-ôtès fleürs 
N'ont cásumint pus nule odeûr ?... 


R. MOTTIN. 

Li déréne awous' da Tave 


(Annevoie) 


Dins leû p'tite maujone, ascropüwe au bwárd do l' vóye, qu'il 
èstint eüreüs, nos vwèsins ! Sondjoz : couru après lès sèptante-cinq, vikè 
di s' pension d' machinisse, dins les cayaus qu'on-z-a v'nu au monde, 
qu'on-z-i a conu s' párin èt s' marine ; au mitan dés bins qu'il ont luwè 
dins l' timps aus vis monsieûs, qu'on lüwe asteüre èl” vile, ca vaut gros, 
si gros, don, ga qui, à dès parèyès-âdjes, i chone one miète qui tot ca, ca 
èst pus da li qu’ dau maisse. On-z-f a rènè, on-z-f a soufri, on-z-i a moru ; 
à vosse chonance, n'èst-ce nin co pus lès rascrauwes èt l’ rabadjóye qui 
lès plaijis, lès deurès-eûres qui lès paujéres qui fwárdjiyenut lès tchin.nes 
di nos sintimints ? 


‘1 aveut insi quék'fiye deüs cints-ans qui sès djins dimèrint o l” 
pitite maujo, vêla su lès Tris. Addé l’ vóye — one pisinte qui lès sódárs 
da César avint ralaurdji ét kèrdji po-z-è fè one vóye — li p'tite maujo 
s'aveut stampe on djoû, bátiye di crawietisès briques cütes a saqwants- 
ascauchiyes di-d-là, di bloc'nasses sòmis d’ tchin.ne à n’ nin-z-é veüy 
li fin, ét là-d'ssus, dés twatches qu'on-z-aveut aumè por lèye, èt dès 
panes di sclimbwagne qui s’agritchetint à-n-on l'óte, qui l’ vint n'enn” 
a jamais v'nu à d'bout. Li sou doneûve d'abórd dissus l' vóye, mins, 
seûye-t-i qui, come lès viyès djins, li viye maujo s'aveut rètassi, seüye- 
t-i putót qui l’ vóye, div'nüwe grandiveüse, aveut sti odéye do todi ièsse 
rabiyiye di pondants cayaus, spotchiye pau gros rólia, rauveléye paus 
cantoniers, on l'aveut, su l” difin, r'tchaussi d’ bias pavès d” dij, arindjis 
à mòde di quaurtis d’ lune : quand djè l's-a conu, li sou aveut r'tchèyu 
trwès montéyes à contrèbas, èt i faleut d'chinde po-z-i moussi. Ètur lès 
meurs èt l’ grosse pire di bwardüre, ca li fieüve one pitite pavéye èwou 
qu'on-z-èsteut si bin, à I' vièspréye èt l' dimègne après non.ne, po lire 
si gazète èt po copinè. Vèt” voléts, blancs meurs, pids èdaglès ; à 
Pauques, quand èlle aveut fait twèlète, vos-auriz ieü dit one bone viye 
djint avou s' brune sandronète, si blanke taye èt on bia not d'vantrin 
qu'on v'neut do displèyi en l’ satchant foû do l” drèsse. A mwin drwète, 
on vi pwári stindeut sès couches au pègnon come on-ome qu'èst scrans 
èt qui s' soladje en stritchant tos sès mimbes à l'air oudóbin po tchaufè 
au solia sès djonteures nukéyes di rumatisses. Aus djoûs d' grand vint, 
on-z-aureut bin pinsè qu'i s’ tineut insi po mète li pègnon au r'cwè. A 
ses pids, one vóyeléte si covérineut è pindis' su dès gros cayaus cauv'lès 

pa lès wacléyes dès coléres, ét pwis elle ècoureut tot-autoû do l' 
maujone po vos mostrè lès-ayèsses : li stauve dès bèrbis, li comun, 
l'abatu èt li p'tite grègne ; tot ga dins li d'zos, avou dès vóssüres come 
dès skines di vi baudèt, pus stocasses qui lès cènes d'asteüre. Li cina, li, 
asteut mètu au-d’zeûs do l' coujène èt dès tchambes, avou one bawète 
qui doneut su li d'vant. Pa-dri l' maujone. one pisinte paurteut lès téres 
è deûs : d'on costè l’ corti, èwou qu'on fieüve one miète di cot'ladje, èt 
l’ prè po mète lès bèdéyes au tchamp ; à l' gauche mwin, lès bokèts d’ 
tèrin po lès canadas èt l” frumint. Avou li d’ bout qu'on lèyeut po l” fènè, 
ga vos fiefive pus d’ noüv' vèdjes, causu on d'méy-boni po t’t-à-faît. 


Avoz d'djà fait l' djárdin ? Adon, vos savoz bin qu'après lès 
plouves, lès cruwaus boutenut come s'il aureut choyu dès banseléyes di 
sumeçons. Avoz plantè èt rètèrè dès canadas ? Si c'è-st-insi, dji n° vos- 
apudrè nin qu’ lès canadas stofenut lès miséres s'on lès sogne come i 
faut, mins dins lès saurts qu'è vont cu d'zetis cu d'zos, lès man.nèstès 
faiyenut filè lès ranches, èt v” n'avoz qu' dès kinikes. 


Cot'li, pitit cinsi, li Tâve sogneut sès vèdjes come si locèt, èt si onk 
asteut todi r'lájant come on clau d’ ketive, lès téres, zèles, èstint todi ossi 
nètes qui dès grintches : ci n èsteut nin rin, don ? 


L'iviér aveut cor on pid avaur-ci qui dédjà nosse vwèzin sinteut 
couru dés frumejons dins sès mimbes. Wai! au djoû d'audjoürdu, on n’ 
divise pus qu' d'élèctrique, don ; è bin, dji vou bin wadji qui c'ést ca què 
li chaurpouyeut dins sès brés aus preumérès blames do solia, qui 
frumejeut jusqu'au d'bout di s' locét po n' si rapauji qui quand i p'leüve 
donè l’ prumi côp. Ci djoû-là, à l’afreû, quéne dicauce ! Do djoû di 
d'vant, l’ barométe aveut sti urtiné mwint' ét mwints côps ; combin d’ 
sórtiyes aveut-on fait su l'uch, su l' pavéye, dins lès pisintes qui 
r'ssuwint à maque, combin d' sospirs èt d' cóps d'ouy au wòt, si mwin 
stindüwe à l” pène di s' calote : ci séreüve co bin po d'mwin ! 


À l' piquète do djoü, rin a fè po l' tinu è cwète. On côp lès volts 
tapes au laudje, chal'tant d'one djambe — saviz bin qu'il aveut ieû l' 
djambe cásséye èt mau r'métüwe ? — i n’ frapieut wêre divant do-z- 
ataque l’ preumére tchóke do préumi djoürnau. Quand nos passins au 
matin, il asteut d'djà prèt' à ruv'nu d'djunè, èt nos-astins nos mwint' à 
l'arin.nè en tot passan t: «Elle èst bone, Táve ?» — «Oyi, ga,m' fi, c'est 
do chnouf.» «Vos 'nn' auroz d'djà ûsè dés locèts, vos, Táve...» — «Dji 
n” lès compte pus, m” vayant.» «Quand v’ sèroz mwárt, on mètrè sür on 

locèt dins vosse vacha po quand vos rèch'roz, addé sint Pire !» — «Dji 
ne di nin qu’ non, va, tais”.» Èt, tot rèspondant — l'onétretè, on n'a qu’ 
ça èt s' jate di cafè, don, lès p'tités djins -nosse Táve fouyeut, fouyeut : 
i fouyeut pus d’iût védjes. On dit fouyi ; non, ç’ n'èst nin ça, fouyi. Avou 
lès jésses d'one moman qui disfache si-t-èfant, il intreut s' locètè tére 
si adrwètemint qu'on-z-aure(ve dit qu'il aveut peû do li fè do mau ; li 
paletéye asteut si abiyemint, si subtilemint r'toürnéye èt rarindjiye, èt 
l' rawète rideut doücemint dins l' royon ; tot ga, d'on mouvemint todi 
l’ min.me, lédjér èt précausionant. Miloutéye, c'èst I mot : c'èst l” 
miloutè qu'il aveüve fait. Come si papa, come si párin èt co quék'fiye 
lès cias di d' vant. Comint n'aureut-èle nin ieü sti come do l' pènéye, si 
têre ? Nè l'aveut-i nin d'djà tote rifouyi on côp après l’ campagne ! 


Fèvri : abiye lès chalotes èt lès grossès féves ! Dès mársadjes 
quand lès frumints d'iviér manquint ! A l’ Sint-Grégor, lès-agnons, èt 
pwis lès párcs, à l' Sint-Djòsèf, lès timprus canadas èt après, lès mange- 
tout, sins rovyi on bon párc di Sint-Èsprit !— rin d’ tél po l' sope, mi fi, 
c'èst do l” tchau ! — Là d'djà qu'i faut stièrlè lès pwès lès pus bias qu’ 
dj'a vèyu j'qu'asteüre, Táve ! — «Portant, dj'énn' a d'djà ieü dès pus 
sogneûs, mins dji n'a nin à m’ disbautchi...» Après l’ locèt, l'oléte, li 
razète, l'awe : on-z-a balè, rèpè, rimontè, raîwè. Lès plantes di canadas, 
égâles come s'èlle avint passé à l’ sârpète, èstint arindjiye li min.me qui 
les sódárs dissus l’ place di Sint-Aubwin aus grands djoüs d' fièsse. 
Lèvè tot timpe, pètant si p'tite plandjére après non.ne : lès djoürnéyes 
passint. A l’ vièspréye, tètant s’ pupe didins s’ grand démoné fauteuy 
d'òsère, assis au pègnon, baube à baube avou l’ solia qui d'tchindeut su 
Flawène ; sès-ouy, rilüjant pa-d'zos s' calote rabatüwe pa l” lumiére, 
rabrèssint sès bokèts, sès dinréyes, do timps qu' lès bèrbis, alachiyes 
dizos l' gros grintchi, satchint su leüs laches à lès chortè en tot bwèrlant 
po rintrè o stauve. — «Nom di dio, binde di tos pus-rin !» Èt, d'on lan, 
l’ Táve s'a drèssi po clapè dins sès mwins ét mwinmè do brit : di d'zos 
s' pène, il aveut trèvèyu one voléye di pièrots s' rabate dins lès frumints 
tot rossias qu'on va soyi d'on djoû à l'óte. Come li timps va rwèd ! Là 
d'djà lès dinréyes bones ! Abiye, lès djins, tant qu'i fait do timps ; on 
fautche ! ca n' bambyeut wére po soyi lès saqwants vèdjes, rascoude, 
sitampè, djavelè, ni co po lès r'mète. Pus taurd, quand on bat'reut — èt 
nosse Táve bateuve au tonia — ci n' sèreut vraimint qu'adon qu'on 
saureut, c' qu on-z-a. Sèptimbe : lès rauyadjes di canadas, lès feus d" 
ranches, li r'niètadje dés téres po l’s-auyenè bin nètes aus baujes do l' 
plouve ét aus sgotemints dés nives qu'èlzi sèront si d' profit aus djoüs 
d'èsté... Èt là cor one anéye di iute. Èt lès-anéyes qui s’ siyint, si 

cobourant-n-on l'óte, djoû après djoû : ça tècheut 1” cwéye vikairiye 
d'on mwin.nadje avou sès-ovradjes di tos lès djoûs, sès dispètronadjes 
èt sès plaijis. Vikadje a-eûrè, do c'mincemint d’ l'anéye jusqu'à l” difin, 
qu”on-z-i èst acostumè, qui c'èst come li bon pwin qui n’ chone si bon 
qui quand on-z-èst livrè à-z-è mindji do mwais. 


* 


Poqwè faleut-i qui l” vile, avou s' grande gueüye qu'a todi fwim, 
qu'èfornéye faît-à-faît tot ç’ qu'éle sét co apè d’ tére autoû d’ lèye po s' 
tapè au laudje, poqwé faleut-i qu'èle vègne plantè sès dints èt clawè dins 
lès Tris d' Salzène èt broufyi lès cortis, lès coteladjes, min.me lès viyès 
briquetriyes do timps passè ? 


Bin longtimps, s’ galaferiye s'aveut arètè à quate pas dès tèrins da 
Táve, li déréne guére aveut statè lès travaus, mins là qu’ si stomac’ li 
r'kèkieut. Li viye maujone qu'aveut ècor on côp vèyu pèsselè s’ pavéye 
pa lès sódárs di totes lès parotches èt qu'ènn” alint d’ tos lès sins, qui lès 
gros distèrminès crapòds-vélins d' fiér avint fait alcotè totes sès 
djonteures, qui s'aveut télemint racrapotè d'zos lès bombes qu'èle nè li 
avint rifté qu’ saqwants panes, qui totes leüs-émantchüres di démon 
avint spaurgni, volà qu’ c'est l' país qué l'aleüve achinè ! 


On djoû, on baguereut, on sèr’reut lès volèts po d’ bon, on mètreut 
l' clé d'zos l'uch, ratindant lès moüdreüs. On l' discórtulereut, pane 
après pane, dins one grande poüssére di vis strins d'mityis ; sòmi après 
sêmi, époüsselant au vint do bwès dismoûji paus cruweûs ; dissotant 
brique après brique dins dès blankès voléyes di mwarti à l’ tchaus' ét à 
l’ boükéte... èt t’t-à fait insi djusqu'à r'djonde tére. Li tére... li chnouf, 
mi ví Táve, ele li va ièsse awoürléye ! Avou dès grülemints d” tchin 
arèdji, lès dints èt lès grawes di fiérèl vont frochi, foryi, agni, sbròtchi 
èt coatchi à grantés cawéyes, li r'toürné èt l' comachi avou l’s-agauches 
et l’s-aurzîyes èt-z-è fè dès bèrdouyes èt dés wachis' : i vont fé brotchi 
s' seüve èt drinci s' fwace... 


Bachoz vos brès, vi pwárí, ripwèzoz-vos, i gn-a pus pèrson.ne dri 
vos : li bije pout lè, lès ta-ürias èt lès vias pol'nut scoryi, pus dandji do 
l's-arètè. I gn-a min.me pupont d’ cayaus, i gn-a pus qu’ vos... vos èt l” 
djon.nèsse qui boute didins vos racènes. Wétoz à vos ! L'èpe a r'glati 
au solia èt, come on cop d'alumwáre, a cwachi dins vosse pid ; mwints 

côps, èle cwacherè co, tant qu' vos n' sèroz nin djus. Brèyoz vos dérènès 
lármes di seûve dissus lès meurs qui vos n’ racwètiroz pus, dissus lès 
pwáres qui vos ‘nn’ auriz ieû si sogne èt qu’ vos n’ pwateroz nin. On vos 
rauyerè jusqu'à l' djóye do fè r'djaumè à vosse pid one sitokéye di 
djètons. Fin drwèt jusqu'au coron, vos-auroz sti l” dérin dès vikants au 
mitan d' totes lès poüsséres di ç' qu'a sti one bèle pitite maujone. 


* 


... Mins, dins vosse lèt ol’ pitite tchambe, qu'avoz, don, Táve, à vos 
co-oüdri tot frèche di tchód èt à vos cotapè insi ?... Dès néts èt dès néts 
au long, à qwè tüsoz, timps dès pèsantès-etires qui vos d'mèrozrèwèyi ? 
Est-ce ça qui vos r'passe o l’ tièsse, tot ç’ qu'a sti... tot c" qui va ièsse... 
tot g' qui n' va pus ièsse. 


Portant, c'ést co vos meurs, asto d’ vosse mwin, qui sint après l” 
vi bèniti, qui vint do fé barlokè l' cáde avou l'imaudje di l'Aviérje do 
Rempárt... Li pid d’ vosse lèt cópe todi one pártiye do l' cléreû do l' 
lampe qui lume dissus l' rüwe... C'èst todi l' volèt di d'vant qu'alcote 
avou l’ vint... Poqwé n'avoz nin v'nu, don, èyir fè vos catoüs d'ssus 
luch, li mwin stindüwe divant l' pène di vosse calote ? Pogwè bwèstyiz 
pus bas en trin.nant vos sabots dins lès pisintes ?... Ele vos fait mau, 
vosse mwaíje djambe... Faurè portant sondji a fouyi : l” prumi solia lûrè 
d'mwin au matin èt lès chalotes vol'nut d'djà djètè. Aléz, su pid ! Là 
qu'i clérit... Li tayant d’ vosse locèt rilüt aus preumérès-airetis do |” 
djoürnéye... Qui fafouyoz à spèsse linwe en d' visant d” papis èt papis ?... 
Si vos n' vos v'loz nin lèvè, djokoz-vos d' vos d'cheüre insi èt do 
djârgonè èt do rütyi... ét do suwé... àmmwárt. Mins qwe ? Rèspondoz !... 
Bin sûr, qu'il è faut 'nn' alè, trouvè à s’ lodji. Bin sûr, qu'on-z-a ratindu 
vingt-ans d' trop. Mins à ca, gn-a pus rin à fè, don ! Rèspondoz ! 


Résponde... èco faureut-i sawè... Saurè-t-i co, seüremint ? Lès 
djoüs d’ tisadje èt lès néts à sondji, dés samwin.nes èt dès mwès, ça vos 
rédwit, à septante-cinq ans... Lès cayaus tègnenut au cwárps come li 
cwárps tint aus-ouchas... èt l” Táve a atrapè macsigrogne... S'i n° 
rèspond nin, c'est qu'il a tchèyu. 


O, ca n’ dur'ré wêre ; li côp a sti tèribe, mins I" vi tchin.ne pout co 
ossi brámint divant do bauji tére. Bauji l’ tére, gan” li ésteut nin malauji, 
à li qué l’ con'cheut si bin, l’ tére, qué l” vèyeut si volti come on galant 

s' mayon ; èt quand il a sti r'mètu, divant do paurti, n'èst-ce nin li gu” 
dj'a vèyu, à l’ vièspréye tote basse, qui broyetive dissus sès lèpes one 
miète di s” tére, qui broye(üve... à l's-arachi à song : ga chone bon au 
coeür, one macháüre di song èt d” têre. 


Ci-t-anéye-là, po l' prumí côp dispeüy dès-ans èt dès razans, li tére 
a couru à ròyes. 


Nin dès masses ! Quand on rémoát lès viyès maujones, on n’ ravise 
nin qu' lès fistus di strin, il è faut po trèssi lès nids dés mouchons èt po 
plakè lès novias payotadjes : qui 1" poüssére dés coraus, c'èst do tèrau 
po lès djárdins et qui l” tchaus” rimousserè dins lès djambons d” surale 
èt lès buk di cèréjis... èt l' djeus dès cèréjes, n'èst-ce nin d'djà do song 
qui vike ? Dissus lès vèdjes da Táve, dès noûvès maujones ont crèchu 
come dès-aubwissons, dij por one, pinturéyes come dès mamezèles, 
dès-èfants ontrac'minci à ríre, à criyi, à djouwè, à couru d'ssus lès Tris ; 
dès cortis s'ont rèturè èt dès novias brès ont rapougni l” locèt, dij por onk 
à s' paurti l’èritance èt l” coradje da Táve... On pièrdant, dis gangnants. 
Faleüve-t-i-z-é spotchi onk po ‘nn’ ostéyi dij ? P’leûve-t-on ‘nn’ 
èspétchi dij po 'nn' ayèssi onk ?... 


Dj'a vèyu lès dij : i fait co bia-z-èt bon su lès vèdjes da Tave. 


Dji coneu on vi ome qu'a r'trouvé one maujone bin paujére, pus 
bèle... di-st-on, qui s' viye maujo ; au mitan d'one drigléye di maujones 
fines parèyes a-n-on l'òte, avou on corti, dès-ayèsses èt dès bons 
vwèzins ; on vi ome qu'a co sès djins avou li èt qui chal'téye dol” gauche 
djambe. 


Dji coneu on vi ome, èt tos lès djoûs à l’ vièspréye, à l'eüre qui lès 
mauvis s'astapléyenut à l' mére copète dès pouplis po s' foute do solia 
qui s’ vout d'djà coütchi, i cause do moru, paç’ qu'i sondje à l” viye 
cassine, nin come lès-ôtes, èwou qu'i pôreut r'dwármu ècor on côp... on 
selil côp, paujéremint, èt s'i édwármu po d’ bon, come si papa, come si 
pârin, come lès cias di d'vant. 


Dji coneu on vi ome qu'énn' irè on djoû, si vikairiye faîte, en 
s'agrangant do carèssi en d'chindant l” vòyelète, li scrépante sicwace di 

s' vi pwári èt d' s'alè assir, en tètant s' pupe, dins l' grand démoné 
fauteuy d’ôzêre, li pène di s' calote rabatüwe dissus sès-ouy po l' 
lumiére, rabrèssant sès téres èt sès dinréyes, baube à baube avou l’ solia. 


(T) Lucien LÉONARD, R.N. 


— crawieüs : rabougri 

— bloc'nasse : trapu 

— aumé : fabriquer des torches pour le toit 
— èdaglè : goudronner 

— urtinè : secouer 

—rèplè : sarcler 

—auyenè : étaler 

— broufyi : manger souvent 

—drinci : épuiser 

— corau : souche d'arbre mort 


Pòve viye djint 
(Fleurus) 


I brouwine sins lachi, lès gros pavès r’lûj’nut. 

Su l’ trotwér, deüs wèzènes, mérseules, faiyenut l’ canlète. 
Ene viye djint monte il place, djoke tous lès deüs twès mètes, 
Drinciye dizous s' caba ; on wèt qu'èle n'é pout pus. 

Èle ride, si staure fine longue, come in vi tch'fau foürbu. 
Si caba s' tape au laudje, lait chaper dés bréjétes 

Qui si spaud'nut dé lèye... Pòve viye djint, qué planète ! 
Fiant chènance di n’ rén vir, lès canlètes rimouch'nut. 
Mins ga n' dure nén longtimps, là qu'èle si rapaupiye, 
S’achîd, wéte autou d' lèye, èt sins prèsse, à charchiye, 
Mèt 1" tchófadje dins s' tchèna, graz'néye inte lès cayós 
Pou-z-awè l' dérène plotche. Ele si boute à quate pates, 

Si ristampe come èle pout, si r'kétche avou s' niyò, 
Riprind l’ vóye di s’ calvére, twárdeuwe, ployiye è quate. 


(f) Henry PÉTREZ, R.N. 


— niyó : trésor 

Li pwarteû qu'aveut lèyi ouve 


(Namèche) 


— Domine, salvum fac regem nostrum Balduinum '” 


D'abitude, quand l' curé ataqueut l' priyére po li Rwè, one masse di 
djins l' trossint ét mostrer qu' por zèls, mèsse èsteut fête P, 


Audjoürdu, pérson.ne ni mouf'teut : c'èsteut l' fiésse do Sácrémint 
èt l' porcèssion aleut chire. 

Can vout nin dire qui tot l' monde dimèreut rasta ; dispeüy 
l'ofertwáre, dins lès bancs dès roufions, on-z-oyeut on daladje jamés 
parèy ; i djéryint après lès baniéres qu'èstint arindjiyes so l' drwèt costé, 
pa-dri l' banc d' comunion. Peû d'ènn' awè one fayéye ou min.me di fé 
corwéye, il èstint come dès tchèts su dès rodjès breüjes. Co d' chance qui 
l' mésse wiyeut po fé rèsculer lès francs-tigneüs èt lès sércyi. 


Dismètant qui l' curé r'mousseutèl' sácristiye avou lès coráls, li 
mésse a douviè l' banc d' comunion, li r'ssèrer ossi rade èt c'mincí à paurti 
lès baniéres ; lès raupins ont arouflé po r'cire, sins tchicter, lès p'tits 
drapias. Et pwis, i 'nn' ont 'nn' alé, onk à onk, ratinde pa-d'vant l' pwate 
; véla, on-z-aureut co l' tins d' fé dès discandjes. 

— Choûte, valèt ; sint-Èlwè, avou s' martia èt s't-èglume, djè l'vwè todi 
volti ; done-mè-l' èt t'aurès Sint Ubért, li ciér èt l' crwès qui lume. 

— Dji vou bin, mins i m' faurè cinq' mayes di rawète ! 

-Ê Djan, one baniére à trwès flotches, ti nè l' saurès pwarter, dandj'reû ! 
C'èst pèsant, sés'. Sint Dônât èst pus lédjér' ét avou li, ti sèrès garanti dès 
cóps d'alumwáre. 

— Sint Dónát, il a mwins' di valichance qui m' táblau ; wéte ! Sint Mitchi 
árcandje sábrant l' diále à l' tére... Po fé martchi, faut bin trwès-imaudjes 
di coureüs à vélo ; èt c'èst vrémint po t'ayèssi ! 

Tins qu' lès mwin.ne-brût tchicotint, dins l'èglije, on-z-aprèsteut 
tot-à-fét ; au docsau, li maurli soneut lès drèlins. 

Li mésse a sórti èt mète lès gamins di chaque costè dè l' vóye. Tot 
paujéremint, li porcèssion s'a ènondé. 

Lès marayes siyint lès baniéres. Lès p'tites pwartint on pani à 
trèyes qui s' ruban passeut à leû có ; il èsteut bòguyi d' pètales di fleûrs. 

Lès bauchèles qu'avint fèt leüs Pauques, moussiyes d'one bleuwe 
cote, on tchapia d' paye à longs bwárds su leü tièsse, mwinmint lès 
p'tites ; èle tinint one sòte d'olète. 

Nin lon dès ma-chére-seürs, leüs mwins bin djondüwes, dès 
p'titès-andjes priyint sins lauke. 

Lès feumes, au pus sovintcwèfèyes done vwèlète ou d'onmouchwè 
d' tièsse, disgrin.nint leü tchapelèt èt résponde aus litaniyes. 

Li soce dès-omes aveut l' bouye di pwarter lès flambaus, li statüwe 
da sint Roc èt l' cine da l'Aviérje, patrone dè l' parotche ; à l' kèwe, pa- 
dri lès tchanteüs, quate di zèls sot'nint l' bárdaquin. 

Rafürlé dins s' djane tchape a fils d'ôr, li curé tineut l' rimontrance. 
L'ostèye èsteut viye di d'abòrd trwès cints-ans, èspliqueut-i tofér ; èle ni 
sièrveut qui c' djoû-là èt l' quinze d'awous'. 

Divant d'ariver à l' copète do viladje, on djokereut au calvére por 
one prumére bènèdicsion. Èt pwis, on r'prindreut l' min.me vóye èt 
rid'tchinde a l'èglije. 

Co saqwants tchants, saqwants páters ; li curé solèv'reut l' 
rimontrance èt beni lès djins ; lès coráls sonerint à dik-èt-daye ; au banc 
d' comunion, lès p'titès bauchèles sitramerint leüs dérins pètales. 


* 


Li mésse discópeut sès dictéyes èt mète dès márques au crèyon. I 
s'arindjeut po qu' lès bokèts n' fuchinche nin trop longs ; èt i n' lès r'lijeut 
qu'on cóp. 

— Un soir que nous fuyions devant la tempéte,... © 


Come li mésse aleut r'prinde, on-z-a bouchi à l'uch. 

Tot cwarnant lès scolis, il a douviè li-min.me. 

C'èsteut Zande, li marchau. 

Abiyi d'on saurot d' bleuwe twèle, li grand fwárt ome tanfleut co 
d'awè monté l' gripelote ; si pane di vére rilüjeut èt l' suweü goteut su s' 
roselant visadje ; sés-ouys di márcote wétint d'zos ér. 

— Dj'a trové coci su l' bati di m' fwadje. 

Il a lèvé one miète li baniére qu'i sèreutès' mwin. Ele riprésinteut 

sinte Briye avou s' baguète èt on tch'fau à ses pids. 


Li mésse, qui v'leut continuwer s' dictéye, l'a r'mèrcyi, apici l' 
baniére èt l'aspouyi conte li meur do fond. Adon,il a d'né s'mwin à Zande 
èt li dire à r'veüy. 


Tot moussant fot, li marchau ravaleut s' ratchon. I ratindeut qui l' 
mésse sayiche di sawè qwé tot d'chûte, qu'il aurgouwiche, qu'i brütyiche. 
Broke di viole, é, twè ! 

Tot l'min.me, aband'ner one ostèye d'èglije, c'èsteut one léde jèsse, 
quéquefiye bin on sacriléje ! 

Po dire li vré, là one samwin.ne qu'il aveut dès rüses avou one binde di 
chijyin.me. Po c'minci, il avint v'nu ròler a vélo pat't-avau l' bati èt 
staurer sès moncias d' soyüre. I s'aveut mwéji èt lès man'ci. 

A l' place di choüter, lès vaurins avint r'batu atoute. Il avint gripé su l' 
meur qui djondeut l' dri di s' fwadje èt lèyi tchér dès cayaus dins s' 
tchiminéye. 

Ayir, pinseut-i, onk di zèls aveut lanci s' baniére su l' bati po l' fé 
arèdji ; on n'èsteut pus tchin d'one èguigne. 

AT nét, i r'véreut trover l' mésse è s' maujone. 

ak 


Li mésse aveut décidé d' lèyi tchamosser l'afére jusqu'à l' rintréye 
d'one etre. 

À l' récréyácion d' dij eüres, come d'acostumance, lès-èrnaujes ont 
sclipé d'on randon. 

Li p'tit Julyin, onk di deüzyin.me, fieut l' long cu èt ratinde astok 
dè l' baniére. 


C'èsteut on nozé gamin : il aveut on fin visadje, dès blondès croles 
èt dès-ouys bleû ciél qui blametint. 


Volà deüs mwès, s' moman èsteut mwate dè l' nwáre five ; l'éfant 
s'aveut règrigni ; i studieut co, mins d'au lon, sins-a.è, come po fé pléji. 

Li mésse a avanci èt raviser l'baniére ; tot compté, tot rabatu, sinte 
Briye èsteut chapéye : todi bin di squére èt nin one tatche su si stofe. 

Adon, li p'tit Julyin s'a dènonci platèzac ; il a taurdji one idéye èt 
s'mète à conter s't-istwére. 


Tot-au long dè l' porcèssion, on-z-aveut arindji dès-autés su l' sou 
oudòbin a l' finièsse. 


151 


Quand il aveut arivé pa-d'vant s'maujone, lès stóres èstint bachis. 
Pont d'auté, pont d' moman po li soríre ; c'èsteut bièsse, mins i n'i aveut 
nin sondji d'vant. 

Il aveut staté, tot cacame. I n'aveut pus rin vèyu, pus rin oyu. 

Èt pwis l' pwin.ne aveut toürné à radje ; il aveut rid'tchindu l' vòye 
tot seü èt taper s' baniére su l' bati dè l' fwadje. 

Come s'il aureut ieü on pwès djus d' si stoumac', il aveut couru 
pat't-avau lès tchamps jusqu'au bwárd di Moûse. 

Véla, i s'aveut assi dins lès cabouyaus, à one place qu'on-z-i fieut 
bètchi l' coq(®. Èt il aveut brét sès-ouys tot fot. Longtins, il aveut r'wéti 
l' fleüve, si laudje, si cwéy ; ga l'aveut rapauji. 

Totrintrantès'maujone, il aveut rapinsé l' baniére. Ele n'èsteut pus 
su l' bati... 


Tot d' swite qui l' gréye vwès s'a té, li mésse a sayi d' rècoradji l' 
raupin : li bon Diè saveut mia qu' nos-ótes ci qu'i d'veut fé èt, dès còps 
qu'i gn-a, on n'aveut pus qu'à ossi s' pougn è s' potche. A mòde di rin, si 
pwin.ne discrèchereut avou l' tins. 

Julyin ésteut d'djà pini asséz. E li d'nant one pitite tape à s' dos, li 
mésse l'a èvoyi djouwer. I d'mèreut cinq' munutes. 


* 


On-z-aveut d'visé do tins ét d' l'ovradje. 


Il èstint assis dins lès fauteuys dè l' béle place, astok onk di l'òte. 
Li marchau s'aveut discandji ét méte on costume. I fieut passer et 
r'passer l' bward di s' calote dins sès dwègts. Tot bèlote, li mésse sitopeut 
s' pupe. 

Zande s'a décidé : 
— Po l' baniére, èst-g' qui vos t'noz l' coupábe ? 
— Oyi. I s'a dènonci. 
— Dji wadje qui c'è-st-onk di chíjyin.me ! 
— Non fèt. 
—Ènn' èstoz sûr ? 
— Sir èt cèrtin ; vos m' p'loz crwére. 

Li marchau a bachi s' tièsse, tot pèneûs, èt r'wéti s' calote. 
— Mins, dijoz-m', a-t-i continuwé l' mésse, quand c' qui v' l'avoz trové 
au jusse, li baniére ? 


152 


— Come dji rintreus dè l' porcèssion. Faut dire qu'èle n'èsteut nin lon dè 
l' vòye. Djè l'a sti mète au rewè è m' fwadje. Dji n'aveus nin l' tins d' 
tèrbaler ; n's-èstins priyis à diner èmon m' frére, li cinsi d' Fau ; i nos 
v'neut qwére avou s' vwèture à doze efires èt d'méye. 

— Dji comprind, a-t-i fèt l' mésse èt satchf one bouchiye. 

Adon Zande a stindu s' calote su l' cofe addé li èt r'lanci : 

— Tot l' min.me, Mossieû l' Mésse, léyoz-m' vos causer d' saqwants 
scolis d' chijyin.me. Là one apéye qu'i djouwenut avou més-aburtales... 


* 


Paul, li papa da Julyin, travayeut do cwáteleü, on fwárt deur mèsti : 
i cásseut lès cayaus à cóps d' massète, kèrdji s' vagonèt à l' chupe et l' 
cobouter jusqu'à l' vwè dè l' machine di trin.ne. 

Il èsteut payi au vagonèt, come di jusse. 

Au mwès d' julèt', il aveut pris sès condjis. 


L'éfant aveut sti èvoyi do costè d' Djèdène, èmon l' soû da s' 
moman. I vèyeut volti s' matante Layide, si mon.nonke Djèrmwin èt 
Zabèle, leû fèye di trwès-ans. Il aleut rèspirer l' bone êr, s'apinse lès 
djins. 

Su ç' tins-là, si papa s' pòreut r'pwèser come i faut èt s' rimète di s' 
rascrauwe. 


Aviè l'vint', li mésse a v'nu soneràl' maujone èt veüy qués novèles. 

Paul vikeut à s' gout à s' mòde èt s' rapaupyi. 

Qui fieut-i ? 

Aler à l' pèche, rassonrer l' corti, lire li gazète, chofiter l' Toür di 
France au posse, djouwer aus cautes avou sès sogons, èt co, èt co... 

Bin sûr qu'i tüzeut tènawète à s' pòve Tèrése èt r'wéti l' portrét su 
l' djivau ; mins i c'minceut à prinde ga autoû d' li. 

Èt Julyin ? 

Il aveut scrít saqwants cártes — si matante l'aveut êdî dandj'reü — 
mins tot di s' pròpe mwin. 

Il èsteut come on pèchon dins l'éwe. 


Mon.nonke Djèrmwin èsteut gárde. I mwinrneut l'éfant dins lès 
bwès. Li p'tit Julyin è fieut, dés-ouys ! On djoû, il avint min.me siti veüy 
li Crwès Scaye di-d-près èt roter è l' France... 

Li mésse èt Paul èstint atauvelés è l'cûjène ; li nwár café fumeut 
dins lès jates. On n'ètindeut pus qui l' mouvemint d' l'6rlodje. 


— Asteüre, Paul, choütoz-m' èt n' nin vos fé léd. 

L'istwére dè l' baniére, c'èsteut on deur bokèt à-z-avaler. 

Fét-a fèt qui l' mésse causeut, li cârioteû r'ssatcheut s' néz. Quand 

l'ach'léye a sti iute, il a mètu sès keüdes su l' tauve èt prinde si tièsse dins 
sès mwins. Èsteut-i possibe au monde ? S'il aureut ieû seû ! S'il aureut 
ieû set ! 
— Dispeüy qui m' feume a fèt s' dérène bauye, vèyoz, Mossieü l' Mésse, 
i m' faut bouter come on nûton, à l' falidje èt véci. Èt dji n'a nin d' trop 
do dimègne po m' ripwèser. Divant, n's-éstins nos deûs à travayi; 
Tèrése fieut dès places èmon lès viyès djins èt... 


D'on plin còp, il aveut staté ; tot pèté, i fieut dès-ouys come dès 

sarlètes. 
- Qu'i gn-a-t-i,Paul ? 
— Dji rapinse one saqwè. 

Nin longtins divant d' moru, Tèrése aveut r'ci dè l' viye Bábe one 
posture di l'A viérje. Bábe diveut 'nn' aler à l' cateriye ; èle ni p'leut nin 
prinde tos sès cayèts avou lèye ; èle v'leut r'mèrcyi m' feume. S'apinse 
Babe, Tèrése è freut do cas, d'ostant d' pus qu'elle aveut dès-érs dè l' 
posture... 

Tèrése l'aveut catchi au gumi. Èle li v'leut aurder po l' porcèssion, 
li mète su on-auté èt sorprinde Julyin. Comint ç' qui djè l'a p'lu rovyi ? 
Mizére di mizére ! 

— Li porcèssion do Quinze d'awous'n'èst nin lon, a-t-i còpé l' mésse ; gn- 
a co moyin d'arindji lès bidons. 


Po dire li vré, c'èsteut po ga qu'il aveut v'nu. Mins l' viye Bábe li 
aveut d'né on fametis côp d' mwin. 

Paul a trèssiné d' djóye èt s' raguéyi. 

Il aureut bin bauji l' mésse. 


Li porcèssion do Quinze d'awous' copleut l' cine do Sácrémint. 
Lès deûs drigléyes di baniéres èstint d'djà à mitan-vóye. 

Julyin aveut décidé d' passer bon-z-èt rwèd èt toürner s' tièsse su 
l' costé. 

Minsd'au lon, il atrèvèyu s' papa su lès grés d' l'uch di d'vant. Adon, 
s' coür s'a métu à bate. 

On-auté aparèteut : one blanke nape, one posture, sagwants fleûrs. 

L'éfant n'a nin vèyu l' clignète da s' papa. I cowéteut l'A viérje dizos 
s' globe di vére. 


Come èle raviseut s' moman ! Lès min.mes-ouys fleûr di p'tit 
Jèsus, li min.me tène sorire ! 

Lès-ouys què l' guédyint quand i fieut sès lètes su l'ardwèse, li 
soríre qué li d'jeut : ça iré, m' fi. 

One wague crècheut è s'cwár, wacler èt v'lu séwer pa sès-ouys. 

Aleut-i brére ? 

Â bin non ! 


Julyin a aspiré èt r'ssofler on bon còp ; il a gwardji èt sèrer sès 
paupéres one ripwèséye. 


Èt pwis, il a lèvé s' baniére bin wòt. 
Come po djonde li ciél. 


Bernard LOUIS. 


(1) «Seigneur, accorde le salut à notre roi Baudouin». 

(2) L'orthographe wallonne, quoique codifiée par J. Feller, laisse, cà et là, quelque 
latitude au scripteur ; ainsi, le lecteur constatera, entre autres exemples, qu'à la graphie 
aí (maísse, fait), généralement en usage dans Les Cahiers Wallons, l'auteur a préféré é 
(mésse, fét). 

(3) Alphonse DAUDET, L'agonie de la Sémillante, in Lettres de mon moulin. 

(4) Fé bètchi l' coq : faire ricocher une pierre sur l'eau. 

Djardini 
(Sart-Saint-Laurent) 


I l' comptenut po büre èt stofé. 

Vaut mia po ga qu' po rin, m' dirès' ! 
Dandjureü ! Mins s'i gn-a po fé, 

Poqwè r'catchi l' boune taute è l' drèsse ? 
On n' vaut nin tant ?... C'èst ga, vormint ! 
On n' saureüve valu ostant qu' zèls, 

Qui s' mèsurenut à l'air do timps... 
C't-aír-là, va vòy qui què l' chufèle ? 

Ni veus' nin bin qu' s'i s' lait cwachi 

Pa mile sipènes qu'agnenut sès póces, 
C'èst, vormint, pace qui l' djardini 

Veut si volti one si bèle rôse ? 


Andrée BACQ. 


Mwais timps 
(Sovimont-Floreffe) 


Volà v'nu l' timps dès longues chijes, 

Li timps dès vints d' chwache, dès vints d' bije 
Qui tchèriyenut d'djà 

Lès prumis gruzias. 

Lès-oyoz r'prinde alin.ne 

Po mia s'ènonder 

Èt v'nu dissoter 

Li buke do bòli ou do frin.ne ? 


I s' djokenut one sègonde, 
Lauvau pa-dri l' sovronde, 
En trin d' kèrdji 

Lès ploves à wacheléyes, 
Lés flotches à banseléyes 
Po lès widi 

A-z-ècruker lès gotéres 

Èt à-z-èmwinmer lès téres, 

Èplaustrer tos lès tch'mins 

Èt oblidji lès djins 

A pèstèler dins lès wachisses 

Sitaurés au bas dès pindisses. 

N'avans-n' nin d'djà asséz d' miséres su l' dos 
Sins d'vu èco l' trin.ner à nos sabots ? 

Volà v'nus lès mwès dès bèrdouyes, 

Dès longs frum'jyons, dès mwatès fouyes 

Èt dès néts qui n' finichenut nin... 


Ètindoz cwárner l' vint d' Tossint ? 


Lucien NAMÈCHE, R.N. 


Bataye 


(Namur) 


Dins nosse corti, tot chone paujére, 
Tot d'on cóp, c'èst márgaye... 
C'ést quausu l' min.me po tote nosse tére 
Ou c' qu'on n' vwèt qu' dés batayes. 
Li mauvi tchènetéye lès mouchons 
Qu'avolenut viè l' dinréye. 
Ca n' va portant jamais pus lon 
Qu'one pitite dispoüsseléye. 
Èmon lés bièsses, on s' bat afiye 
Po disfinde si bokèt. 
Ci n'èst jamais pa sauvadjeriye 
Qu'on-z-i fait valu s' drwèt. 
Lès djins qui mostèrenut tant d' syince 
Dins totes leüs-invencions 
Frin.n' bin d'i méte tote leü consyince 
Po fé come lés mouchons. 


Charles WILMOTTE, R.N. 

Brotche, Charlote ! 


(Oignies) 


A deûs, is-ant routé 

In bokèt d' voye achone. 

A defis, is-ant suwé, 

Tran.né dèsqu'apreus none. 
Brotche, Charlote ! 


Su lès voyes dè l'èsté 

Is-astént plin d' courádje. 

A des, is-ant bouté 

Taut-d-dèlang d' leû vicadje. 
Brotche, Charlote ! 


C'è-st-en atindant ga 

Què Charlote, dè pus bèle, 

Satcheut dèssus l' lamia 

Èt rèstèleut l'andèle. 
Brotche, Charlote ! 


A des, lè picotin 

Choneut ène boune afaire 

Quand is trouvént in cwin 

Ayu ç' qu'i f'jént plandjére. 
Auwe, Charlote ! 


Gérard BAUDREZ, R.N. © 


(*) À l'intention de ceux qu'intéresse l'histoire régionale, nous rappelons que l'auteur a 
publié, à ce jour, trois tomes de son Essai de contribution à l'histoire de Oignies : 


1. Toponymie, 1992 ; 
2. La brasserie - La bataille de Rocroi - Mémoires d'un instituteur — Les sobriquets, 


3. Les ardoisières, 1994. 


S'adresser à Gérard BAUDREZ, rue Neuve, 34 à 5670 OIGNIES-VIROINVAL (tél. 

Octòbe 


(Arsimont) 


On paurtèt au matén en s'inflant lès peümons 

A l' boune èt fwate odeür dès tères dèdjà tchèrwéyes, 
Èt dins l' gaiy clicotemint dès tchin.nes di l'atèléye, 
On chûvèt sès deûs tch'faus en chuflant ène tchanson. 
Dins lès patures, lès vatches rilèvén.n' leû mouzon 

Po rwéti lès passants en blèfant dè l' roséye. 

Leûs grands-oûy avén.n' l'air di braire leti dèstinéye !... 
Èt pwis, èle si r'mètén.n' à danser l' rigodon. 

Di p'tit-z-à p'tit, l' solia achèvèt d' bwáre il brume. 

On ètindèt l' marchau qui bouchèt su s't-èglume, 

Lès bawiyemints dès tchéns èt l' cadance dès flayas. 
Dès hosse-cu arivén.n' cominci l' tchèsse aus vièrs, 
Saut'lant d'ène ruke su l'òte èt süvant pas-à-pas, 
Faît-à-mèseure qui l' chi agnèt dins l' boune crausse tère. 


(t) Edmond WARTIQUE, R.N. 


Na bin l' timps, don, l' vi vaurin 


(Moustier) 


Li brouliárd sèrè là tot rate, 

I vint en trin.nant sès pènates. 

Djè l' vwè griper à-d-truviès l' bwès 
En soflant l' lampe dès viérs-goyèts. 
Après l' tchin.ne èt lès trwès sapins, 
I potch'rè l' baurire do djardin. 

Il a bin l' timps, don, l' vi vaurin, 
Mais maugré tot, i r'monte li tch'min 
Èt, sins moufter, i prind s' plaiji 

A tot mète didins s' blanc pani. 


Émile BOTHY, R.N. 

(Fraipont) 


Sofiye èt Pòl s'ont marié so l' tard. Mins d'vant ga, 'nn' a-t-i fèt dès 
noûvin.mes, Pòl ! T' sés bin qwè, hé, avou lès vis djon.nes-omes. Qwand 
il a stu marié,i s'a rakeühi. I n'aveüt nèn-a l' tchüze. Ca c' èst s' feume qui 
t'néve li boüsse po l' make. 

— T'áreüs' bin mádjiné qu' Sofiye ènn' ireüt l' prumire. Lèye qu'èsteût 
djoürmáy si djoyeüse èt si spitante. 

— Qui vous' ! On côp qu' t'é-st-À coron d' tès ròyes, sés', mi fèye, on n' 
ti lêt nin l' timps dè tchérwer lès forires. 

Magré sès sèptante-noûf ans, Pòl ni hosse nin co è mantche. I n' 
dimeure máy à rasta. 

— Portant, dji n' foréve nin lès tènès plantches, savez mi, à l' pièrire. Dj'a 
todi ovré à martchí. 

Asteüre, i vike tot seû. I s'ont marié trop vis po-z-avu d's-èfants, 
èdon. 

— Mins, dji n' so nin sins famile, sés', valèt. M' fiyoüle... Awè dé, s' 
fiyoüle ! Ele li scréye à novel an. Èt 'ne carte-vuwe qwand 'le va passer 
sès condjis à l' ètrindjir. Po l' vini veüy. 

— Ï travayèt tos lès deüs, vèyez-v'. I n'ont wé d' timps po s' porminer. 
Pwis, Hu c'èst lon di-d-chal. Adon, dj'a m' néveà Mórice qui d'meure as 
qwate vóyes. 

—In' vint qu' po-z-avu t' vwès âs-élècsions. Pace qu'i s' mèt' so lès lisses, 
ti néveü. Et t' vótes por lu. 

— On n' rinóye nin s' parinté. 

— T' és vormint on bâbinème po d' bon. Si fi èt sès bâcèles n'ont nin 
min.me l'agré di t' vini dire bondjou d' féye qu' à d'òte. Ti n' lès 
rik'nohere(s pus si t'èlzès creüheléve ava l' vináve. 

— M' direüs' bin cou qu' dès djon.nès djins vinrit fé d'lé on vi ome come 
mi. 

Pòl a-st-atcheté 'ne blanke doréye ét eune às frombahes po l' fièsse. 
— Sét-on máy, i vinreüt onk ou l' ôte. Lès pèle-mès-pomes d'En'zivà 
abrokèt todi máy di bride abatowe, sins prém'ni. 

Lès pèle-mès-pomes, c'èst l' dreüte cuzène da Sofiye. Èt s'bouname, 
Batisse, come on l' dit à Vèrvi. 

— Zèls, savez, dj'in.me ot'tant dè veüy lès talons d' leüs solès qu' lès 
bètchètes. Pôr Batisse. I s' prind po 'ne saqui cist-àmíssé-là. Èt coula, 

pace qu'il èsteût r'civeû so l' tram di R'tchin. 

Pòl ni pwète nin dé l' tripe à Batisse, sés', valet. 
— Adon, i våt mi dè l' tchèrdji qui d' l'impli. È-st-i Diu possibe d'èsse si 
galafe ! Qwand i magne dès cèréhes, il avale lès nawés, l' mä-honteûs. 
Po n' piède nou timps. Il a po l' pus sür dès boyés ossi ládjes qui lès 
mantches di m' sárot, g' rafärè-là, po-z-i hèrer tot gou qu'i magne. 

Après-non.ne, Pòl s'a stu achirèl' gloriéte â cwèr dé corti, èt fé 'ne 
sokète. Mins l' barake as frites n'èst qu'à 'ne pihéye èri dè l' gloriète... 
— Rin qu' l'odeûr mi fèt linweter. N-a si longtimps qui dj' djéréye après 
dès frites. 
— N'i tüze pus. T' sés bin qui t' n'è pous pus magni. Torade, ti sèrès co 
malade. 
— A l' fièse, on pout bin fé on hárd è sacramint. C" n'èst nin djama tos lès 
djoüs. Dj' ènn' iré qwèri ‘ne cahote po soper. A l' wòde di Diu, parèt, si 
dj' so malade. 
— Ahote, sés' là, mon parant. As' roûvf l'kinte qui t'as-st-avu l' vinrdi dè 
l' péneüse samin.ne ? A cáze di l'inglitin èt dés pètéyès crompires qu' 
t'aveüs magni à l' nut'. 
— Quéne eüréye ! Dji m'a fèt gléter m' minton, savez, c' djoü-là. 
—Awè, m' coye ! Quéne etiréye. I t'a falou houki l' docteür à treüs-eüres 
â matin. 
— Enn' a-dj-dju oyou. «I n' a nou risse, vis k'düre d'eune si-féte manire. 
A voste adje.» Èt vo - 'nnè - là èt vos 'nn' árez. I m'a disqu'à maneci di 
m' mète as vilès djins, l' toursiveüs. Pòl aveüt hoüté lès mèzâmènes dè 
doctefir. Tot bahant s' tièsse. Sins moti. Come on p'titèfant qu'on kéreule 
pace qu'il a fèt 'ne macule. 
— Djans,léyans-l' å réz ! Vo-I'-là sih eüres èt d'méye. I n' vinré nouk po 
l' fiésse. Dimin, dj' téléfoneré à Mórice. Qu'i vègne qwèri lès doréyes. 
Mi dj' n'a d' keure di mitchoteréyes. 

Pôl a r'moussf è s' mohone èt tchoüki so l' boton di s' posse di 
télévision. 


— Dji n' prind may astème à leüs rátchás, mins c'é-st-eune kipagnéye. 


Po soper, il a magni ‘ne biscüte. Sins boüre. Dè l' makéye à cramé 
lècé. Sins sé. Èt 'ne jate di cècoréye. Sins souke. 


Joseph LAHAYE, R.N. 

— si rakeühi : se calmer 

— bâbinème : nigaud 

— d(i) fèye qu'à d'òte : de temps à autre 

— frombdhe : myrtille 

— pèle-mès-pomes : faiseur d'embarras 

— Èn'zivd : Ensival (localité) 

— èmissé : niais 

— R'tchin : Rechain (localité) 

— Pòl ni pwète nin dè l' tripe à Batisse : P. n'apprécie guère B. 
— i vât mí dè l' tchèrdji qui d' l'impli : c'est un gros mangeur 
— rafáré : gourmand 

— à cwér : au bout 

— djama : fète 

— cahote : sachet 

— inglitin : hareng saur 

— d réz' : du reste 

— rdtchd : verbiage, discours fastidieux 


Moûrte-séson 


(Nivelles) 


Su lès campagnes èyèt lès bos, 

Su 'l tchamp d' bètrâles au-d'zeûs d'l'uréye, 
Su 'l vèrte pichinte qui fét ' gros dos, 

Su l'iérbe vèmiye pa 'l fine roüséye, 

Su ‘1 ri qu' babiye avè'l kèrson, 

Su 'l gros pumi kèrtchi d' puns meûrs, 
Su lès vis nids sins nu tchansons, 

Su lès djárdins tèzés d'odeûrs, 

Su lès wayins, lès tchamps steûlès, 

Su 'l clére fontin.ne qui spite sès stwèles, 
Su | nwér murwè d' l'ètang d'sseulé, 

Su 'l longue fètchére qu'a fét 's dentèle, 
Octòbe véra su sès tchaussons 

Stumer, t-t'avau, toutes lès couleürs 

D'èl moûrte-séson. 


Marie-Louise LEDRUT-CHOISEZ, R.N. 

(Moustier) 


Quand on n' compte pus lès djoüs 
pace qui lès-eûres ont trop pèzé 

su l's-awiyes dès-ôrlodjes 

èt qu'on a sti cocheû po s' paurt 

su pi su fotche, 

quand on n' cache pus après l' solia 
au d' truviès dès chòrchiyes 

di rascrauwes, 

qu'on a rovi l's-arondes au maiy 

èt lès nives au Noyé, 

lès tchauwes, 

quand on n'a pus qui s' pia 
sankènetiwe 

po s' raplotire è li-min.me, 
racrapoté 

dins dès trop swâtes lénçoûs, 
quand on saye di s' rascoude 

à on dérén coucha qui r'boute 
come one breüje qui djòmiye 

et toürner à craya, 

sont bén fayés lès caurs, lès cayaus, 
lès soçons, lès-ayèsses, lès raploüs. 
Èt ti n'as pus qu' tès-ouy 

au laudje 

su dès quént'fiye, 

dès sobayi, 

dès dandjurei, 

pòréve valu, 

co d' chance... 


tès-ouy au laudje 

come dès rondès finièsses 
à l'awète 

après 'ne faflote di djoû 
au cu dèl banse. 


Émile GILLIARD, RN. 


(À ipe, Mons, 1991) 

(Jamioulx) 


Un pays sans légende est condamné à mourir de froid 
(P. DE LA TOUR DU PIN) 


si vos n' vos sintéz pus 'ne swè a bwére a tous lès richots, 
si vos n'avéz pus quét'fwè vo sang qui bouyone 

èt vos pougn qui s' sèr'neut, 

s'i n' passe pont d' reudeû dins vo skègne 

èt vos dj'nous, quand i s'adjit d' s'asglègni 

d'vant l' fayè qu'a gangni 

Gai), 

si vos n'astèz nin télcòp alanmi d' vo p'tite royète, 

si l' batia qui s'è va n' chòpiye pus 'ne dérène sondjance, 
si vo feu qui djòmiye èn sè lét pus jamwés tchik'ner 

pa dès fauves, dès babüses èt dès-asbleuwètes, 

si, pou r'lèver tous vos comptes, su l'ârdwèse, 

vos-avèz dèsfaci a jamwés l'imádje 

dè l'atèléye qui tapeut 'ne roye a campagne, 

dou chèvreu qui skif'teut antrè lès bòlis, 

d'in marmot qui ramadjeut ou d'in bleü scoü 

d' viye nène 

— èl viye nene qui raconteut dès fauves - 


... brèyons, mès camarádes a durs-is, brèyons ! © 
Willy BAL, R.N. 


— skègne : échine 

— alanmi : mélancolique 
— babiise : légende 
—asbleuwéte : mirage 


(*) Ces vers sont les derniers de Au soya dès leus, éd. Les Cahiers wallons, Namur, 
1947. L'édition fut préparée par le R.P. Jean Guillaume qui, dans l'introduction, écrivait 
notamment : «Car il n'est qu'une tristesse vraie : celle du médiocre, qui accepta 
d'«installer» sa vie, de la vendre chichement — al rassatchète.» 

et 

usage dans Les Cahiers wallons (cf. notes, dernière page 

Come dès gayes su on baston 


Le titre de ce texte poétique est 
une expression consacrée. 
Arindji tot come dès gayes su on 
baston : résoudre un problème 
difficile, organiser son avenir 
sans tenir compte des impondé- 
rables, des difficultés. C'est ré- 
ver d'utopie. 

Utopie : mot qui pourrait étre le 
titre de la traduction frangaise 
du poème. L'intelligentsia, les 
dirigeants, les animateurs, après 
avoirexcité le peuple et lui avoir 
promis monts et merveilles, ont 
pris peur. Ils ont étouffé eux- 
mêmes la révolution dans l'oeuf. 


Avou leüs vis mots, 

po més tayons, 

tchèrweûs, fouyeûs, soyeüs, 
deurès coyènes... 

po qu'on s' sovègne di zèls 
tortos. 


Èt pwis, godome, 
dijoz-leû çu qu' vos v'liz, 
vos lès-aviz r'monté, 

vos l's-aviz ènondé 

èt criyi : 


— Spiyoz l' gayole, 
dissotez lès fond'mints, 
lès pires d'angléye. 

On r'bátiré tortos èchone. 


Mins là qu'il ènn' ont ieü 
plin l' dos, 

lès p'tits qui v's-aviz rachoné 
po vos süre. 


Èstò d' bouter, 

vos-aviz dèdja distèlé 

èt lèyi tchair vos brès 

d'vant d' cominci, 

èt r'pinde vos viyès frakes au bare 
èt vos-ostèyes 

pa-dri l'uch d'a l' cijène. 


Èt là qu'il ènn' ont ieü 
plin l' dos. 

Vos-aviz dèdjà distèlé. 
Gn-avèt pupont d' bièrdji. 


I s'ont rachoné su lès vóyes, 
su lès tris, 
lès p'titès djins. 


I v's-ont man'ci 

pace qui v's-aviz r'mètu 
vos bias moussemints, 
scroter vos pids 

èt r'churer vos dognons 


^ 


à l' pire-ponce; 

Lávez vos mwins, 
vos Ponce-Piláte qui v's-èstoz, 
vos tchéns r'noûris ; 


Lès gros seront todi lès gros : 

i n' leû faut pont d' rascrauwes, 
pont d'entendu 

pont d' rüjes. 


Vos-aviz dèdja distèlé 
d'vant l' disburlüre, 
come on d'zarteû 


qu'a pei, 
come li soüdár qui pète èvôye. 


Èt vos vóríz asteüre 
qu'i n' sipiyenuche pus l' gayole ? 


sicole gayole 
fabrique gayole 
casérne gayole 
lodj'mint gayole 
état gayole 


vicadje gayole ! 


Vos-lès-là dislachis 

èt sins maisse 

après awè djéri quénze ans, 
vént-ans d' rote, 

ègayolés come dès mouchons 
qu' leti tièsse ridougne 

conte totes lès bayes 

qui vos-aviz stampé. 


Vos-lès-là dislachis 
èt sins maisse 


Èt vos vòriz qu'il èrvonche 
tot paujéres, 

sins boudji, sins criyi, 

sins rén fé, 

avou let tièsse bachiye 

èt leüs deüs mwins 
rèfoncéyes 

dins leûs potches ? 


Po v' fé pléji, 

faureüve quént'fiye 

qu'i ristampenuche 

lès trèpautches èt lès pwates 
di leüs prijons 

por zèls buker conte, 

come di pus timpe ? 


Mins 'l èst trop taurd, 

mi colau, 

on-z-a r'toûrné l' viérna, 

deûs èt deûs n' front pus quate. 


I vont r'machi lès cautes, 

lés póves mivéts, 

lès cias qu' n'ont rén à piède, 

lès cias qu' n'ont rén à dire, 

lés cias qui n' sépenut rén, 

lès p'tits qu'ont todi fait bèrwète. 


Fauré bén qui l' vint toüne. 
Faurè bén qui l' djoû vègne, 
on sèm'di, on dimègne, 

on djoá... 


Mins vos wèroz 

qui l' vint toünere, 

dou bén, nos l' frans toürner 
tortos échone 

come nos tayons et ratayons 
qui fyén' toürner 

lès grossès reuwes 

dès fabriques èt dès moléns. 

Tos lès p'tits qui n's-èstans, 
lès sins-caurs, 
lès sins-téres, 
lès sins-ovradjes 
èt lès sins-nom. 
Gn-ârè pupont d' passe-drwèt, 
pont d' poüssant. 
nos bouterans tortos èchone : 
I gn-áré pont d' pwarteü d' drapia 
èt pont d' drapia, 
pont d' maisse nèrén 
do cóp qui v's-aviz r'pindu 
vos frakes au báre 
èt r'nèti vos dognons 
a l' pire-ponce, 
peti d'awè dès nwârès-ongues 
èt dès pièrcèts, 
èt peû d'ièsse su l' nwár live. 
N'arans fait l' cròye 
on còp po totes 
su vos tortos, 
monsieû grosse-tièsse, 
monsieû grosse-panse, 
monsie( grosse-boûsse. 
Nos vos r'tchèsserans. 
N'árans pont d' fotche, 
come dés cinsís qu' gn-avéve 
do timps dèl guére 
quand nos-alén' mèch'ner 
avau les téres, 
n'árans pont d' fotche, 
n'eûchfz nén pei, 
mins alé-r-z-è 
qu' nos fyanche enfin 
nosse grande dicauce 
ètur nos-ôtes 
èt à nosse mòde 
avou l' blaméye qu'on danse autoü 
èt l' breüje qu'on spotche 
aviè l' piquète do djoû. 


170 


La qu' vos tron.nez, chitaus ? 

N'èst nén trop timpe ! 

La qu' vos guigniz à vos finièsses 
pa-dri lès flotches dès spès ridaus ? 


Èt vos tron.nez 

pace qu'èlle èst longue, 

li longue keuwéye dès pòves mivéts, 
èt i bwélenut, bwélenut, bwélenut... 


Èt mi 

qu'on-z-a trêti 

d' martchand d' nüléyes, 

dji bènichès l' djoû d'audjoürdu. 


Mins l' keuwéye 


a passé 
come one nüléye... 


Èt dji m' ritrouve 
prétcheá. 


A ! vos tron.niz, chitaus ? 
Portant, écor on cóp 
g'arè sti à non-syince. 


Nos 'nn' avans co trop pau ! 
Lès p'titès djins, 

ga rèmoule, ga bèrdèle, 

ga criye èt ga man'ciye. 


Min.me s'on-auspèle si pougn, 
on n'a nén l'abitude 

di fé mau, 

on n'a nén l' totir, 

on n'a nén l' mwin. 

Dès p'titès djins, 
ga stitche dès fleürs 
su lès gueûyes dès fuziks... 


Ècor on cóp, 

por one crosse, 

one fayéye crosse di pwin 
tote rissètchiye, 

por on bokèt d' pwin d' tchén 
nos r'bacherans nosse tièsse, 
nos v' lètcherans l' cu 

èt nos r'tchausserans nos vis solés 
jusqu'à l'óte cóp, 

jusqu'au djoû qui vére, 

qui vérè... 

qui n' vérè nén... 


quand l' vint sèrè co po toûrner, 
s'i toüne 

èt si n's-èstans todi d'assène 

po ratèler. 


Vinon (Var), le 27 juillet 1979 

Rapsodiadjes po dès vis 


pièrdus 


Dj'a-st-apici 

lès cayaus cossauyis 
pattavi, pattavau, 

su lès tris, mins lès cayaus 
què v'loz qu' diyenuchent ? 
I n'ont nén mau. 


Il ont vèyu èt co cint cóps 

lés mascarádes, 

lès porcèssions, lès fièsses, 

lès grandès dicauces di julèt', 

lès toûrnikèts do quénze d'awous' 
èt lès raploüs d' djon.nèsse 

qu'on bistokéve lès cousses, 


il ont-st-oyu lès fauves èt lès tchansons 
dès craussès-eûréyes di máriadje 

èt lès sov'nances al chije, 

lès matantes Téje, lès pòves Noré, 

lès «rap'lez-v' bén ?» 

lès bwagnes mèssadjes 

èt lès tat'ladjes d'après mèsse 

al sòrtiye di l'èglije... 


Il ont choûté èt sûre d'au lon 
lès-ètèr'mints d' tos lès sogons 
qui l' cloke sigotéve si brèyadje 
foü do clotchi. 


"l árén' polu ètinde 

lès pus sbarantès d'visses, 

lés vis cayaus staurés, 

èt tot stitchf è leû muzète 

avau lès crayes dins lès ronchis' 
èt nos lès rinde au djoà mètu 

su leûs bètchètes. 

mots 


‘l'ont bèvu l' plouve, 

il ont scafi l' solia, 

lès djaléyes èt lès r'léns à pires finde ; 
lès mots ont risbign'té 

disconte leü scrène, 

mins lès cayaus d'mèrenut moyas 


Min.me qu'il árén' ieû sti d' pus timpe 
su lés sovrondes, 

addé l' mêsse-viène 

dèl pus bèle cinse do vi Mousti 

do timps dès grandès bèguènes, 

lès vis cayaus n'ont nén briti. 


C'èst jamés zèls qu'iront canleter 
et tchafi 
è walon. 


Adon, dj'a sti uker lès bièsses aus tchamps, 
èle m'ont r'wéti tortotes èchone 

èt pwis r'mawi leüs sondjes di bièsse 

èt l'ièbe do pré. 


Li tchèt qu' dj'a-st-arin.né 
a potchi djus do meur, 

il a dauré dins lès fènasses 
ètot chimant sès grawes 
d'on drole d'ér èwaré. 


Portant, on l's-avéve bin scolé 

è nosse lingadje dispüs todi : 
«Vinoz, Floriye», «Èvòye, Nwárote» 
èt vos 'nn' ároz... 

Lès-aubes, zèls, 

i s' cochefiyenut todi 

asto n'on l'óte, au bòrd di Sambe 
qu'on diréve dèl dintèle 

trossiye 

al fotche dès djambes 

d'one bèle bauchèle 

ou dès tchand'lés 

drèssis aviè l' crèsse di l'èsté, 


Èt vòy lès djins couru 
po s' vinu mète au r'cwè 
pa d'zos leüs couches, 
cinsis, galants, vaurlèts, 


èt taper l'ouy su l's-amouch'türes 
ou lès lètcheriyes, lès bétch-à-lépes 
èt lès fétindjes di rossias tchéns 
èt-z-ôre tos lès ram'tadjes 

èt lès r'vas-i dins l'ièbe. 


Mins broke èto 

po lès-aubes do viladje, 

i taperont lès côps foû, 

dj'é rèspond, 

lès-aubes nèrén, i n' causenut nén walon. 


Dji m'a dauré su li g'mintiére, 
su lès pires di nos djins, 

c'est là qu'il ont raploû, 

tortos èchone, dispüs longtimps. 
Èt dji m' rapinse leûs tièsses, 
leüs-ouy èt leûs visadjes, 

leüs lépes qu'ont twartchi nosse causadje, 
mins c'èst poüssére 

èt bokèts d'oüchas cossauyis. 

I n'è sclaucheront pus one, 

nén min.me do gros dès dints. 

Quént'fiye wèrè-dj'-dju co 
sacants vis stos rovis, 
rètròclés 

au culot d' led maujone, 


iréve-dju l's-atauchi, 

lès rènonder, 

fé brotchi fot d' leüs lèpes 
lès viyès ratoürnüres 

èt lès spots rètèrés ? 


ga ragadèle èt ga bèrdèle 
mièrseû a dès parèyès-adjes 
èt-z-ataquer a fèt 

tos lès cias qu' | ont vèyu 
do trèvint d' led vicadje, 


qu'on vègne lès-aconter po vòy 
èt t'ossi rade i vont taper 

leüs d'visses an-d'dins 

come s'il árén' dédjà bagué 
divant d' rabate leû dérène róye. 


(Silicose Valey-Tchókmwár, Liège, S.L.L.W., coll. «Littérature 
dialectale d'aujourd'hui», n? 20, 1989). 

I bètche après 


I bètche après pont d'eüre. 
Ti tchés su l' dagn 
sins l' v'lu. 


Ti criyes, 

t'és là, 

ti vikes 

èt t' cocheüre, 
crèche èt dwármu. 


I bètche après chij eûres. 
L'èfant s' dispiète 

èt s' ragranci d' couru 
sul tri 

sayi sès fwaces. 


Ti criyes, 

tès là, 

ti vikes 

èt tchèn'ter t' páraglace. 


I bètche après dij eüres 

èt l' solia s' cobèròle è l'ér. 
Li zouprale do boutchi 
chime sès grawes èt lwargni 
l' maubèlér quèl cotchèsse 


Ti criyes, 

t'és là, 

ti vikes 

èt ratinde qu'on t' rabrèsse. 


I bètche après prandjére 

èt l' vint sofèle tofèr 

li blanc vwèle dèl tchiproule 
qui s'ènonde èt djiper. 

Li maurli cheût lès clokes 

èt lès fé triboler. 


Ti criyes, 

tès là, 

ti vikes 

èt l' papa dèl crapóde 

bárloke d'awè ieû s' chike 

qui l' mame enn' a tant d' tére. 


Èt pwis, l' keuwéye dès djoüs. 

"l arè bètchi après tant d'eüres, 
ovradje, dicauces, paskéyes, raploûs. 
T'ènn' a vèyu d' totes lès coleûrs. 


I bètche après l' vièspréye. 
Si t'ès co là, 

ti ragadèles, 

èt pwis, t'as dèdja fèt 
totes lès tchapèles, 

c'èst causu one corwéye. 


Ti criyes, 

tès là, 

ti vikes 

èt t' ragranci a chije trawéye 
pace qui... 


Le 30 novembre 1988 

Sacants spites 


Bon Diè, 

lèyiz sgoter 

one miète di laume 
di vos dwèts 

su nosse linwe, 
vo-l'-la pus rèche 
qu'on bokèt d' bwès, 


one miète di lanme 
djus d' vos di dwèts 
sul bètchète di nosse linwe. 


Bon Diè, 

lèyiz glèter 

sacants spites di lumiére 
anos-ouy 

èt vosse tchaleür è nos win.nes 
èt qu'i fêye clér 

po dés samwin.nes 

èt qu'on fuche richandi 

dèl creuweü dès bèrdouyes 
di-d-ci. 


Bon Diè, 

tchòkiz dès blames 

ènosse tièsse 

èt vosse fwace è nos brès, 
èt qu'on fuche seûr 

qu'i n'áront nén todi li d'zeü 
èt roter su nos pids, 
lès-arwines, 

lès man'dayes, 

lès maufyants, 


lès cias qu'ont tofèr kine 
èt nos-ôtes qu'èst si scrans 
dès margayes. 

Le 23 avril 1989 


NOTES 


— Le son è long est traduit par ê ou ai, selon le cas. 
— Dans tous les cas, dé l’, su l’, à l',... se fondent en dèl, sul, al... 


GLOSSAIRE 


amouch'türes (pl.) : démonstrations amoureuses 
arwine : turbulent 

báre : portemanteau 

chímer : aiguiser 

chitau : froussard 

cossauyt (si) : se répandre 

cróye (fé l—) : oublier 

disburlüre : combat 

dissoter : desceller 

dognon : phalange du doigt 

èstò : au lieu de 

paraglace : toupie 

pièrcèt : pingon 

rapsodiadje : propos à bátons rompus 

rémouler : murmurer, marmonner 

r'lén : dégel 

scafi : avaler gloutonnement 

sclauchi : claquer (èsclauchi one : en lácher une bien bonne) 
sovronde : entablement du mur sur lequel s'appuie le toit 
taper lès côps foû : répondre évasivement 
tat'ladje : babillage 

tchéns r'noûris : gens repus 

trépautche : cloison 

twartchi : agencer, composer, rédiger 

viène : poutre (mésse-viène : poutre faitière) 

LES CAHIERS WALLONS 


Asbleuwichadje 


(Namèche) 


Trwès-eûres di l'après-non.ne. Li solia tokeut fèl. 

Dri l' maujone, pa-d'zos l' pomi, assite dins on fauteuy di djárdin, 
Dolphine tineut à gougne Èlin.ne, si p'tite-fèye. L'èfant, rèfachiye 
d'après s' plandjére, si cotapeut su one couvérte sitindiwe dins lès-ièbes 
èt djouwer avou s' poupène. Tènawète, èle roteut à quate pates oudóbin 
à cu d' pouyon po-z-apwarter à s' marine, come ele p'leut, on live 
d'imaudjes tot cafougni ; lès bleuws-ouys dimandint qwè èt qu'èst-ce èt 
r'glati d' binaujeté. 

Èt l'ombradje lès rachoneut zèls deûs. 

Djauke, li fi da Dolphine, èt Mariye, si feume, èstint à l' bésogne : 
li, tchaforni au viladje, lèye, costri à Nameur. Li márine dimèreut avou 
zèls èt wiyi su li p'tite. 

Dispeüy si skèpiadje, Èlin.ne ni s'aveut mauy astampé èt roter tote 
seüle ; asteüre èlle aveut vint mwès ! Tote wèspiante, li tinre viye 
arokeut... 

Li mau Sint-Stampe ? On 'nn' aveut brámint causé à l' chije, avou 
lès vwèsins ét co r'wéti dins lès lives. A mòde di rin, li min.me ratüzadje 
s'aveut tchóké è leû tièsse : combin d' tins faurè-t-i ratinde ? Èt si 
d'astchèyance...? Non, vormint ! 

Èt leû viye djokeut avou l' cine da l'èfant. 

Su l' difin d' l'iviér, on-z-aveut sti au médecin. 

Après-awè visité l' bauchèle, il aveut r'ssatchi sès bèrikes èt twade 

lès pwèls di s' moustache ; adon il aveut acèrtiné à l' moman qu'i gn- 
aveut rin d' dismètu : 
— Po l' rotadje, vèyoz Madame, gn-a dès timprus èt dès taurdus, sins 
qu'on seüche todi l'éspliquer. Sayoz d' fé prinde à vosse pitite on couyi 
d'òle di péchon tos lès djoûs au matin. Dji vos consiye ossi di nè l' nin 
lèyi trop longtins dins l' gadot ni dé l' fé aler à tote fwace, è li d'nant l' 
mwin. 

Au pus sûr, l'afêre s'arindj'rè avou l' bon tins... 


* 


Dolphine, lèye, aveut rapinsé s' djon.nèsse. I d'mèrint dins one 
maujone dè l' Viléte, à Sclayin. On-z-aleut sovint au martchi a Andène 
èt passer dire one pátér à l' Colégiále. Li rrméde èsteut quéquefiye véla. 

ÀT gauche di l'auté, gn-aveut one rèssèréye place ; pa-dri l' cloture, 
on vèyeut one sôte di laudje tauve di nwar mârbe qui sès pids èstint fwârt 
travayis ; au mitan, ètur li tauve èt l' pavéye, on coûrt pilé s' drèsseut. 
Sinte Bèje aveut sti èssèv'liye pa-d'zos, s'apinse lès djins. Li tauve 
n'aveut nin d'djà quarante centimètes di wôteü, èt l' passadje ètur lès pids 
èt l' pilé èsteut strwèt. Po l' mau Sint-Stampe, on mèteut l'èfant assi ou 
agngnos su one loque di maujone, li bouter d'on costé do pilé èt trin.ner 
I loque di l'òte costé. Et dins l' cloture, on-z-aveut lèyi one intréye èt one 
sòrtiye. 

— Si nos sayerins avou sinte Bèje ? aveut-èle lanci l' marine, on djoû do 
prétins, èt l'zi èspliquer lès pondants èt lès djondants. 

Si bèle-fèye èt s' fi s'avint lèyi adire. 

Èt, tos lès vinrdis, èlle aveut pris l' convwè avou one pitite bèrline 
qui l' chèf garde apougneut èt l' mète dins l' vagon. A Sèyes, c'èsteut 
l'agrèyé qué l' ratindeut èt l' diskèrdji. Et pwis èvòye : passer Moüse èt 
trèvautchi l' vile jusqu'à l' Colégiále. Adon, èle purdeut Èlin.ne dins sès 
brès èt-z-anonci : 

— Audjoürdu, mi p'tite bioke, n's-alans fé on toûr à caroussèl ! 

Èt, min.me li prumi côp, li p'tite mam'sèle n'aveut nin ieû peû. Èt 
elle aveut fèt trwès toûrs ! 

Quand èlle aveut disgrin.né one dijin.ne di s' tchapelèt, Dolphine 
riplaceut l' bauchèle dins l' bèrline èt moussi foi. A l' fontin.ne dè l' 
Sinte, èle rimplicheut s' botèye ; l'éwe èsteut miraukuletise, dijeut-on, 
èt ça n' pleut pont fé d' mau à l'èfant. Ele fieut co saqwants comissions 
po l' mwin.nadje divant dè r'prinde li vapeür. 

Tot d' chite, li vinrdi aveut div'nu pléjant ; on s' ragranceut dè 
l'veüy èt on n'aureut nin manqué l' pèlèrinadje por one bleuwe vatche ! 
Gn-aveut ieû noûf vinrdis, noüf voyadjes èt vint'-sèt' passadjes, come il 
èsteut rèquis. 

Asteüre, Pauques èt l' Pintecosse èstint iute. D'on djoû à l'óte, on- 
z-aveut v'nu à coron dè l' nouvin.ne ét widi l' bot&ye d'óle di pèchon. 
Mins c'èsteut come si on-z-aureut ieû ratchièl'éwe ! 

Dolphine, Mariye èt Djauke ni s'avint nin disbautchi ; i fyint bia 
visadje dissu mwéjès-djambes. 

— Mi p'tite cwate-pèces, dijeut-i Papa, po chiner. 

t Moman, à l' vièspréye, divant d' Taler coütchí, purdeut Èlin.ne 
su s' choû èt l'atauchi, come si l' bauchèle li aureut p'lu rinde rêson : 
— V's-a-t-on fèt one saqwè, dijoz-m', mi p'tite andje, qui vos n' vos v'loz 
nin disclaper po d' bon ? Portant, qué pléji qui v's-auriz a couru pa t't- 
avau l' cûjène, à troupler su l' rimouye èt co djouwer au paradis ! 

I choneut qu' lès bleuws-ouys rèspondint : 

— Ayi, Moman, ga vérè ; dj'a co l' tins. 
Èles chach'lint èt l' mére rabrèsseut s't-èfant. 

Trwés-eüres èt d'méye. Pa-d'zos l'pomi, Dolphine tüzeut tofér ; là 
on bokèt qu'à s' mòde, Èlin.ne lî aveut fèt comprinde qui l' bérline aveut 
dandji d'aler baloûj'ner, onk dès djoûs. Vinrdi qui vint..., on 'nn' freut... 
vinrdi qui vint. 

Tot sondjant à leti planète, li marine s'aveut èssok'té èt lèyi chaper 
ses ponts ; li sombe tèchu èt lès-èwiyes avint ròlé foû d' sès gngnos. 

D'on plin còp, l'ülau dès tchafors a cochuré li cwéye ér do hamia. 
Dolphine s'a dispièrté èt taper s' vûwe lon èt laudje. Ele s'a lèvé d'one 
traque èt sòrti d' l'ombradje ; asbleuwiye pa l' solia, èle ni vèyeut quausu 
rin. Adon, elle a uké l'èfant èt roter à grandès-ascauchîyes, tot cowétant 
avou sès mwins pa-d'zeü sès-ouys ; si coür bateut l' bèrloque ; one bóle 
sitrindeut s' gwadje ; po l'tinkyf à dobe, au lon, li criyaude vwès bwérleut 
sins r'prinde alin.ne. 

Èt l' marine, qu'aveut stitchi s' drwèt pid dins on trau, s'a sintu 
fougniètére... 

L'ülau aveut lachi... Sès-ouys sèrés, èlle agneut dins sès lèpes, 
télemint gu! ca li lanceut dins s' djambe ; è s' tièsse fine sitoürdiye, sès- 
orèyes zünint qu' po-z-assoti ; si póve mèsbridji cwár triyaneut tot ètir. 

Au d'bout d'on momint, èlle a douviè doücemint sès paupéres èt s' 
sitinde so s' costé, aspouyiye su s' gauche keüde... A saqwants mètes di 
lèye, d'astampé, sès p'titès mwins agriftéyes à l' baurire do pachi, Èlin.ne 
l'aviseut sins moti. 

Di sésichemint, Dolphine a rovyi s' rascrauwe ét barboter : 

— Binamé bon Die, m' gátéye, v's-èstoz au rewè ! Mins qwè fioz véla ! 

Adon, ç'a sti l' côp aus gayes ! 

Tot t'nant l' baurire avou s' pawène, l'èfant s' toürneut èt s' mète di 
face ; lès dwègts ont co balziné one miète divant di s' disgritchter ; 
Elin.ne a avanci s' drwèt pid, ramwinrner s' gauche astok èt r'paurti avou 
s' drwèt. Afiye, po d'meurer d'assène, èle balonceut sès bres. 

Èt insi, à ikèts, come one poupène à r'montwár, èle s'a ènondè èt 
riv'nu addé s' nènène. 

Dins l'asbleuwichante lumiére, Dolphine l'a longtins rabrèssi ; sès 
lármes di djóye riglatichint divant dè ròler su sès massales. 

Èt pwisl' bauchèle a sclipé èt s'mète à drom'ter autoû dè l' sitauréye 
marine, come si tot l'a.è aureut ieû sti trèwidi d'on cwárps dins l'óte. 

Pa-cóps, èle tchèyeut èt bèròler dins lès-ièbes ; mins, èriyotant, èle 
si rastampeut ossi rade. Oyi, l'aroke èsteut iute, èt po d' bon. 

Picote à migote, Dolphine si rapaujeut. Elle a r'foürbu sès-ouys èt 
ratinde qui Djauke rintriche di s' djoürnéye. Li mau èsteut d'djà pus 
lèdjér ! 


ak 
Li pid aveut seülemint sti stwartchi. Li médecin l'a bindelé come 

i faut ; on n'aureut qu'à l' fé bagni avou d' l'éwe èt do sé, èt mète lès- 
èplausses, à tins èt à eüre... 


* 


On vinrdi d' l'áriére-séson, Dolphine èt Èlin.ne ont d'tchindu à l' 
gáre. Li solia mostreut sès cwanes èt l'zi èvoyi one tchòde ; tènawète, 
one passe di vint fieut válser lès mwatès fouyes. 

Li marine bwèstieut cor one idéye. Èlin.ne li sèreut bin fwárt si 
mwin. 


Bernard LOUIS. 


Djon.ne pitite-fèye èt viy parin 


(Bambois-Fosses) 
Po Laure 


Duvint-ce, maugré nosse wére di fwace, 

— Po one co pont, po l'óte pupont - 

Qui nos párvinans à nos r'djonde, 

E zoublant one jènèrâcion ? 

Lès ralonguichants pas da lèye, 

Lès racoütichants do párin 

S'acwárdéyenut tot fins parèys !... 

Dire qui l' balance clincerè d'djà d'mwin ! 

Ele sitindrè sès-ascauchiyes ; 

Li, i lès rastrindré co d' pus... 

Mins odjoûrdu, tot è-st-aujiye ! 

Qu'on-z-a bon, quand on s' tint pa l' mwin ! 

One a tot à gangnf : por lèye, l'uch è-st-au laudje... 
Lèye, èle vike sins rat'na èt èle ni cárcule nin ; 

Li a quausu fait s' paurt èt, qu'i boudje ou qu'i taudje, 
Ça n' fait pont d' difèrince, i n'a pupont d' lèdmwin ! 
Waitiz lès s' pormwinrner èchone ! Leûs-ouys lûjenut ! 
Is n' sont pus dès djins di g' monde-ci 

C'èst pus wòt qu' lès stwèles, qu'is plánenut !... 

... One auto qui tûtéye lès ramwin.ne avaurci ! 
Min.me s'i n'a nin duré, si l' monde l'a v'nu stater, 
On p'tit momint d' boneár, c'èst d'djà l'étérnité ! 


Roger VIROUX, R.N. 

Dins ‘1 satch du temps 


(Nivelles) 


Tout come in martchand d' loques satche toufèr pa-dri li 
Dès p'sants monchas d' pifots, dès vièyès ranchèneréyes 

Èl timps qui court, qui va, rintasse èyèt flanit 

'l'ous lés-ayérs d'èl viye dins 'l grand satch dès-anéyes. 

Dès bias rèves èstoufis yèt dès playes qui sünont, 

Dès coeûrs tout rapichetés, dès fèrlopes dè djotinèsse, 
Dès-ayes dèsmotirkinéyes yèt dès spines qui brülont, 

Dès mots qu'ont trop chèrvi, lès minteriyes d'ène promèsse. 


Mins come dès sclats d' solèy dins 'l nwére marache dès djoûs, 
Dès clérs sadjus floris, dès p'tits bokèts d' bouneür, 
Saquants-eüres dodinéyes qui rvènont dins | rèmoû 

Blakont doûci, doûlà, pou rinstchaufer lès coeûrs. 


* 


Quand' èl bije soufèlera, raculotés d'lé 'l feu, 

Nos grazènerons, parfond, pou pèser ‘1 valicheür 
Dès vis mots, dès-inviyes, dés pautes èyèt dès djeus, 
Nos spèpiyerons lès djoûs, nos rèlirons lès-eûres. 


Adon, djè déspárdrai dins lès-ourbions dés vints 
Tous lès solèys brouyis èyèt lès bèles sclèféyes 

«El fleür qui fét rouvyi» ploukinéye dins 'm djárdin 
Florira pou toudi mès payûlès djoürnéyes. 


Marie-Louise LEDRUT-CHOISEZ, R.N. 


— pifot : objet sans valeur 

— ranchéneréye : ramassis 

— fèrlope : lambeau 

—marache : marécage 

— dodiner : dorloter 

— rèmoû : tumulte 

— blaki : briller 

— grazèner : gratter 

— ourbion : tourbillon 

— sclifer : érafler 

— él fleür qui fét rouvyi : l'apaisement 
— ploukiner : récolter cà et là, dans ce qui reste 

Rodje Capucète 


da Chále Perrault, rimètu è walon d'Ausórt 


I gn-aveût on côp, dins on viladje, one maraye qu'èsteut djoliye 
jamés parèy ; si mame èsteut sote après lèye, èt s' máréne èco d' pus. Li 
viye djin li aveut fèt fé one pitite rodje capuce ; ga li aléve si bin qui, tot 
costé, on l' lomeüve Rodje Capucète. 

On djoû qui s' mame aveut cût dès aufes, èle li dit : 

— Alez on pô vèy comint-ce qu'èle va vosse mârène. On m'a dit qu'elle 
èsteut fayéye. Apwartez li one aufe èt l' potikèt d' büre véci. 

Ossi rade, Rodje Capucète ènn' a 'nn' alé amon s' mârène, qui 
d'mèreûve dins on-óte viladje. Dins lès bwès, èlle a rèscontré copére li 
Leup, qu'aveut bin inviye do mindji l' crapóde ; mins i n' l'a wazu fé 
platèzak, pace qu'i gn-aveut djustumint saqwants boskiyons o bwès. I 
If a d'mandé èyu-ce qu'elle aleut ; li póve èfant n' saveut nin qu' c'èsteut 
dandjureüs do taurdji po choüter on leup. Ele li a rèspondu : 

— Dji m' va vèy mi mârène, èt li pwarter one aufe èt on potikèt d' büre 
qui m' moman li èvôye. 

— Est-ce qu'èle dimère lon èri ? dimande-t-i l' Leup. 

-O! Oyi! di-st-èle Rodje Capucète. C'èst yute do molin qu' vos vèyoz 
lauvau, lauvau, dins l' prumire maujon do viladje. 

— E-bin, di-st-i l' Leup, djè l' vóreu bin aler vèy èto ! Dji pudrè ç' vòye 
ci, èt vos, vos sûroz ci tch'min-là ; èt on vièrè bin qui ç' qu'ariverè l' 
prumi. 

Li Leup s'a mètu a chorer abiye abiye su l' pus coûte vòye, do timps 
qu' li p'tite bauchèle ènn' aleut pa l' pus long tch'min. Ele coudeut dès 
neûjes, èt couru après lès palvoles, èt fé dès boukèts avou lès p'titès 
fleürs au bwárd dèl vòye. Come elle aveut bon ! 

I n'a nin falu longtimps po l' Leup av'nu a l' maujon dèl marène ; 
i bouche : toc, toc. 

- Qui ç' qu'est là ? 

— C'èst vosse pitite-fèye, Rodje Capucète, di-st-i l' Leup, tot chinant l' 
vwès da l' bauchèle. Dji v's-apwate one aufe èt on potikèt d' büre qui m' 
moman vos-èvòye. 

Li póve grand-mére èsteut coütchiye pace qu'elle èsteut one miète 
fayéye. Elle a criyi : 

— Satchiz su l' clitchète èt l' vèra tchérè. 

Li Leup a satchi su l' clitchète, èt l'uch s'a tapé au laudje. Il a zoublé 
su l'comére èt l'sicafyf qu'on tchin n'aureut nin lèvé s' kèwe ; ca gn-aveut 
bin trwès djoûs qu'i n'aveut pus rin mindji. 

Adon, il a r'ssèré l'uch èt s' coûtchf o lét da l' marène, tot ratindant 
Rodje Capucète. One apéye après, vo-l'-là qui toke : toc, toc. 

— Qui ç' qu'èst là ? 

Quand èlle a oyu one si grosse vwès, Rodje Capucète a sti tote 
èwaréye. Èt pwis elle a pinsé qui s' máréne aveut on freud ou one afére 
insi. Èlle a rèspondu: 

—C'èst vosse pitite-fèye, Rodje Capucète. Dji v's-apwate one aufe èt on 
potikèt d' büre qui m' moman vos-èvòye. 

Li Leup a radoûci on pò s' vwès, èt criyi : 

— Satchiz su l' clitchète èt l' vèra tchérè. 

Rodje Capucète a satchi su l' clitchète, èt l'uch s'a tapé av laudje. 

Li Leup, è l' vèyant moussi, s'a catchi pa d'zo l' coftet. 

— Métoz l'aufe èt l' potikèt d' büre su l' drèsse, di-st-i, èt v'noz vos coûtchf 
d'lé mi. 

Rodje Capucète s'a dismoussi èt s' vinu mète o lét. Véla, elle a sti 
tote sibaréye do vèy comint-ce qui s' mârène èsteut fête dizo s' timpe- 
èt-taurd. Èle li a dit : 

— Mârène, come vos-avoz dès grands brès ! 

— C'èst po v' mia rabrèssi, m' fèye. 

— Mârène, come vos-avoz dès grandès djambes ! 
— C'èst po mia couru, m' fèye. 

— Marène, come vos-avoz dès grandès-orèyes ! 
— C'ést po mia choûter, m' fèye. 

— Máréne, come vos-avoz dés grands-ouys ! 

— C'ést po mia vèy, mi fèye. 

— Mârène, come vos-avoz dès grands dints ! 

— C'èst po t' mindji ! 

Èt tot d'djant ga, li mètchant Leup a voré su Rodje Capucète — èt 
l' mougni. 


Laurent HENDSCHEL, R.N. 


Li cwastrèsse 
(Mettet) 


L'èfant l'avét trouvè, dins l' pachi, en djouwant. 

Ele s'avèt arokè à ‘ne flamoüje, en tchèyant. 

C'astèt ène pitite pome dè l' famile dès cwastrèsses. 
C'astèt ène pitite flye moussiye come ène princèsse. 
Ele s'a mètu à gngnos pou sèrer dins sès mwins 

li frût qu'èlle a r'chaurbu avou s' nouvia d'vantrin. 
A l' vièspréye, quand l' solia a sti rèwyi lès stwales, 
li cwastrèsse triyanèt au mitan d' deüs massales. 


Philippe MAUDOUX, R.N. 

Dérin raploû 
(Namur) 


Li solia vint r'mostrer sés cwanes, 

Dérins bias djoûs d'one tchóde saison. 

Lès nûléyes on p'tit côp su l' djane, 

Dés queuwes d'oradje pa-d'zeüs l' Grognon. 
Sètimbe va r'veüy caflori l' tiéne, 

Mins ça n' sèrè qu' po saquants djoüs. 
Avou lès frèdès bijes d'Ardène, 

Lès fouyes tchafront... dérin raploû. 


Jean TOMBAL, R.N. 


Mè pére mè d'djeut... 


(Oignies) 


Dè m' souvén bén què m' pére mè d'djeut 
Qué l' solia lûjeut pou tout l' mande, 

Què l' tére asteut amouretise 

Au printemps 

Èt qu'adan 

I faleut sèmer. 


Dè m' souvén bén què m' pére mè d'djeut 
Qué c'asteut lan pou fwaí èn-ome, 

Què l' djon.nèsse 

Asteut là pou aprinde 

Èt qu'adan 

Faleut lè scoler. 


Dè m' souvén bén què m' pére mè d'djeut 
Qu' c'asteut pus aujiy dè bouter 

Aveu l' pwinte d'in crèyan 

Qu'aveut l' mantche d'in palan 

Èt qu'adan 

I faleut studyi. 

Dè m' souvén bén què m' pére mè d'djeut 
Qu'i faleut mia mète sè coeür 

Dins l' priyére 

Sins p'li trouver lès mots, 

Què d' trouver lès mots 

Sins-i mète sè coeár... 


Gérard BAUDREZ, R.N. 


On danse dissu Labas 


(Strud-Haltinne) 


Saquants maujos riyèt d'zos leti capuce di nive, 
Véla dissu lès tiènes, à l'orére dè grand bwès. 

On vi djardin sok'téye come one mèskène à l' chije, 
Addé l' ri qui nif'téye è l' pature da Lèrwè. 


Li vôyelète a strumé si blanke cote radjon.niye 
Po couru à dadaye dins lès nanches dès culots ; 
Deûs raupins à scliyon d'tchindèt l' pré da Jèniye 
Èt caloner l' brave djint qui récoürt è s' maujo ! 


Tote li contréye si r'veut come su one cárte postale : 
Lès vis baurs ont tchaussi leüs notis solés d' satin 
Èt l' tchapèle fait risète inte sès frissès massales 

Au forni da René, qu'a mètu s' blanc d'vantrin ! 


Li bon Diè vint sémer come dès fleürs árdjintéyes 
Èt djouwer avou l' diále su lès twèts dè ham'tia ; 
On direut qu' lès maujos riyèt come dès sóléyes ! 
On danse dissu lès tiènes ! I nive dissu Labas. 


Fernand TIMSONET, R.N. 


— Labas : hameau du village de Strud-Haltinne 
— (h)am'tia : hameau 

Mamezèle Élise 


(Fraipont) 


— As' vèyou l' bé tchapé qu' Mamezèle Élise a strimé ? 

— Awè. Ii va bin. Ele si sét gâyeloter, parèt, Mamezèle Élise. C'è-st-ine 
djint come i fåt. 

— Awè, dé, ine djint come i fat. Divant dé m'ni d'meurer chal, èle tinéve 
on bwegne cafe so l' Bate. 

Donéye, parèt ! Ele ni candjerè máy, ciçale. D'biter dès sfètès 
calineréyes so Mamezèle Élise ! L&ye qu'èst si amistáve. A Páques, lès- 
èfants vont racoyi dés-oüs d' choucolât è s' corti. Ele lèzi paye li 
toûrnikèt à l' fièsse. Li londi dè Cékwème, c'èst lèye qui done li boukèt 
èt rabrèssi l' coreü qu'a fèt prumi ås coüsses à vélo. A mèsse, èle mèt' on 
bilèt ployí è qwate so l' platé. Èt l' djoà dès-òbades, èle vüde à beüre à 
tos lès musicyins. 

— Èt ç' n'èst nin dèl lapète sés', valèt, qu'on chève amon Mamezèle Élise. 
— Elle a po fé, èdon vos, Mamezèle Élise. Dj'6 bin qui s' papa èsteût gros 
martchand di dj'vâs è l' Hèsbaye. 

— Awè, m' coye ! Élise c'è-st-in-èfant qui l' Kézér a-st-avu so l' costé, 
Djè l' sé d' bone part. 

Quéne macrale, cisse Donêye-là ! Qwand i s'adjih dè taper l' hate 
so ‘ne saqui, ti pous bin compter sor lèye. Mamezèle Élise adès sudjèts. 
Èt qu' sont bin payis, savez. Ine coûhenîre, Mèliye. C'èst lèye qui 
régueule li dos è manèdje. Djáke, in-Ad'ned, qui fèt l' corti èt lès 
coratréyes. Ine feume à l' djoürnéye po lès gros-ovrèdjes. Èt c'est l' 
blanke-bouwerèsse qui ristind. A l' bone sáhon, Mamezèle Élíse s'achid 
so l' tèrasse po lére. Lès djon.netés m'nèt bwèrgni d'zeüs l' háye. 

— Qui n-a-t-i à beüre, don, là è l' botéye ? 
— Dé vérjus. On brouwét po lés feumeréyes. 

Silviye fèt trimper dès vètès gruzales avou d' l'éwe èt dè souke po 
fé come Mamezèle Élise. Èle ni sondje qu'a l' ravizer. 

— Elle a 'ne pé pus doüce qui dèl sóye. 

— Kimint sés' goula don, twè, André ? 

— Ele m'a stitchi 'ne pèce di cinq francs è tancé di m' min. 

— Poqwè ? 

— Dji lí a stu atcheter deüs dihinmes di lèf got amon l' crassi. 

— Tés'-tu, boürdeü ! Mamezèle Élise magne rosti boli, hé, twè. Qu' a- 
t-èle di keure di lèf'got, don, lèye ? 

— C'ésteüt po l' tchèt. 


Tos l's-ans, â metis d' djulèt', Mamezèle Élise va prinde lès-éwes 

à Spå. Dè trèvint qu'elle è-st-èvòye, lès feumes rinètèt tote li mohone. 
Lès pondetis mètèt lès-ouh, lès fignèsses, lès plantches di cwèsti èt lès 
coronis'ècoletr. 

—Djans ! Prinde lès-éwes ! Ele va trémeler à Casinò, l' bèle Élise. Volè, 
louke, gou qu'èle va fé à Spa. 


* 


André a-st-apris l' bol'dji avou s' papa. Et s' li a-t-i sonlé qui l' pé 
da Silviye n'ésteüt nin rogneûse, ca i l'a marié ! Asteüre, c'est lèye qui 
tint l' botike. Lès-afêres da Mamezèle Élise ont po l' pus sür má tourné. 
Il a falou vinde li mohone èt lès meübes. Djake ènn' a 'nn' èralé è s' 
viyèdje. Mèliye, qui n' saveüt pus haye a case di sès rómatikes, a moussi 
ås vilès djins. Mamezèle Élise a louwé deûs p'titès plèces so on d'zeür. 
— As' vèyou k'mint qui l' vile Élise è-st-agadeléye ! 

— On nè l' veüt máy pus à mèsse, hé, bácele. 

— Ele si catche. È l' plèce d'aler prinde lés-éwes a Spå, qu'on l' vàye 
walcoterèri va ! Ele flére. 

— Mi bèle-soûr, qui d'meure è Fond dès Cris, m'a-st-acèrtiné avu vèyou 
l' vile Élise qui bribéve so l' tiér di Tchivrimont. 

— Diále m'arawe twè. Aler briber par ! 

— Ele n'a nole honte. 

Qwand t' n'as pus rin, sés' valèt, tot l' monde ti k'tchineléye, et t' 
louki so crèsse. Élise, qui s' kitchèvih come èle pout, n' mousse pus foü 
di s'mohone qui po-z-aler â botike, piyáne à miyáne. Sins fé lès cwanses 
di rin, Silviye qui s'è fèt mà, li mèt' ine mitchotrêye è s' caba avou s' pan. 


Joseph LAHAYE, R.N. 


— Cékwéme : Pentecóte 

— dj'ó bin qui... : il paraît que... 

— taper l' hate : médire 

— régler l' dos : diriger, commander 
— blanke bouwerèsse : blanchisseuse 
— ravizer : ressembler 

— tancé : paume 

— dihin.me : cent grammes 

— lèf got : boudin au foie 

—crassi : charcutier 

— plantche di cwèsti : planche faitière 
— trèmeler : jouer gros 

—walcoter : secouer dans l'eau 

— k(i)tchineler : traiter avec mépris 
— si k(i)tchèvi : se trainer 

Noyé d' guére 


(Namur) 


Ci londi-là, au matin, en-z-arivantèscole, on nos-a dit qu'i gn- 
aureüve pont d' compósicion d' latin èt qui ç' sèretive co l' min.me po lès- 
ótes djoüs à v'nu. Lés-Alemands r'vègnenut, parèt-i ! Il ont d'djà tchèssi 
fou d' leü maujone dés djins qu'ont arivé à Mautche... 


Ca n'aleüve portant nin r'comincí come en quarante ! A saquants 
djoüs d'au Noyé, lès nwârès nüléyes rascouvenut tot l' payis. I n'a nin co 
nivé. 


Portant, trwès mwès pus timpe, lés-Alemands èstin.n” su l' bone 
vòye po-z'-èraler è leü payis po d' bon. Ci n'ésteüve pus lès vayants 
sódárs di ç' grande árméye-là, qu'aveüve quausu gangni l' guére, qui 
r'passin.n', gripés su dés camions bòkis d' totes sòtes d'afaîres, agriftés 
adès viyès tchèrètes èt min.me su dès vélos, scrotés d'on costé ou d' l'óte. 


Èt v'là qu'asteüre, c'èst l's-Amèricains qu'ont l'air di prinde li 
mwaije vôye ! Dès-eûres au long, leüs gros camions èt leüs tchaurs di 
guére ont passé, viè l' mwais costé, nos choneüve-t-i. Il ont portant 
dècidé di n' nin aler pus lon. Ètèrés d'ssu lès tiènes autoü d' Mautche, il 
ont t'nu bon. Èt c'èst po ga qu' nos n'avans pupont vèyu d'Alemands. Is 
n'éstin.n* portant nin fwárt lon èri d' nos, èt nos plin.n' min.me ètinde 
lès brüts dès batáyes qui s' passin.n' di l'óte costé dès-uréyes èt dès bwès. 
Èt mi qu'aveüve passé tote li guére sins jamais awè sti bombárdé, dj'a 
oyu záüner l's-obus au d'zeüs di m' tièsse !... 


Li nive aveüve vinu rascouviè tot l' payis ét i djaleüve à pire finde. 
C'aureüve p'lu ièsse on fwárt bia Noyé s'i gn-aureûve nin ieû l' guére. 
Nin quèstion d'one bèle mèsse di mèye-nêt, mins pus rade d'on bokèt d' 
basse-mèsse. 


N's-avans ieû dès sôdârs à l' maujone. Faut dire qui c'ésteüve one 
grande maujone, li casèrne dès jendármes. Li place n'i manquetive nin 
dins li stauve où c' qui, d'vant l' guére, on méteüve lès tch'faus. Lès 
sèrvices d'on batayon d'artileriye s'avin.n' mètu là avou totes leüs- 
ayèsses. Dins l' coü, on-z-auretive dit trwès grands tchódrons po fé l' 
bouwéye avou one drole di tch'minéye qui sórteüve foü. C'ésteüve po 
fé boüre di l'éwe èt rèstchaufer lès bwèsses di consèrve po l'amougni. 
Lès canons, zèls, èstin.n' one miète pus lon, au r'cwé pa-dri l' crèstia... 

Maugré l' frèdeti èt lès saquants-obus qui passin.n”, c'ésteüve co do bon 
timps po lès gamins : gn-aveüve do moüvemint. Èt r'waiti fé lès sódárs, 
ç'a todi sti on bia passemint d' timps po lès raupins. 

Nos n'avans jamais bin sèpu ç' qui s' passeüve. Ci n'èst qu' dès 
mwès pus taurd qui n's-avans apris tote l'istwêre. Grâce à Die, nos- 


avin.n” co ieû dèl chance, pace qui l' Batáye dès-Ardènes, nos l'avin.n” 
viké do bon costé. 


Charles WILMOTTE, R.N. 


Ene djint d'audjoürdu 
(Philippeville) 


Ièsse ène djint d'audjoürdu, 

Ene djint dé l'eüre qu'on vike, 
Ene djint qu'a s' coeür douvru 
Èt qui n' prind nin s' fusik 

Pou tuwer lès rèves dè s' vijin. 
Ène djint qui vike avou lès-òtes, 
Sayant dè stinde ès' mwin 

Pou sòrti du pènin 

L' cia qu'a satchi 'ne mwaíje caute, 
Qui s' plind qu'il èst mérseû. 
Ene djint qui n'a nin peü 

Dè r'chandi sès-idèyes 

Ausès noûvès feuwèyes. 


Sins tüzer d'èyir ou dé d'mwin. 
Tèsse ène djint qui vike avou s' timps. 


Josée SPINOSA-MATHOT, R.N. 

Zande èt Twènète 
D'on corti a l'òte 
(Sart-Bernard) 


— Tin, ti rfouyes on bokèt po ragrandi t' corti, Zande ? 

— A, taíje-tu, don, Twin.ne ! Si t' saureus l' cové èt l' ponu d' l'istwére, 
c'è-st-a div'nu fin f6 ! 

— Justumint, dji nè l' sé nin ! Si ti m' l'éspliquereus. 

— Waite one miète là, ésconte do baur. Dj'a d'djà r'toûrné tot, dispeüy 
trwès samwin.nes. Au prétimps, dj'a sèmé dés carotes dins dèl tére ossi 
fine qui dés cindes, dés novèlès s'minces, sés'. Gn-a ieti trwès carotes 
qu'ont djaurné. Non.na, dj'a minti, gn-a ieû quate, dj'ènn' a r'trové one 
dins lès fréjis. Dj'a planté dés-ascropüwes, quate lignes, dj'énn' a nin 
ramassé on kulo. Li cièrfouye n'a nin v'nu, mès salades ont monté quand 
èles-èstin.n” bones à cóper. Dj'aveus mètu do pérzin, véci, tin, au-d- 
dilong dè l' pisinte, bin cinq mètes. Il a bin soürdu pace qui djè l'aveus 
rascouviè avou dès satch qui dj' ramouyeus tos lès djoûs à l' vièspréye. 
Ayi, après quinze djoüs, gn-aveut d'djà l' mitan au diále come s'il aureut 
ied r'moussí è tére. Dès canadas, nin lès pwin.nes dè causer ! Dj'a 
ramassé deûs sayas d' grossès mayes, asséz po fé one bone caboléye po 
l' pourcia dau vwèzin. Gn-a jusse ieû lès deüs pids di p'titès tomates 
qu'ont bin pwárté, portant si on 'nn' a mougni dij, c'èst brámint. Mi 
nèveûse a passé qu'èles-èstin.n' meûres. Dj l'ètind co. 

— Ô, mononke, dès tomates-cèréjes, dj'in.me bin, savoz mi. Est-ce qui 
dj'è pou coude saquantes ? 

— Qui v'leus' co dire ? Èlle ènn' a ieû plin on pélon. Lès mauvis ont 
rauvelé l' rèsse. Rin, dji n'a rin ied ! Twènète s'a mauvelé. Elle a fait sès 
grands brès come d'abitude èt fé pèter sès talons. A l'ètinde, on-z-aleut 
moru d' fwin, i faureut acheter tot bon-z-èt tchèr à l' tchèrète ou au 
martchi. Èlle m'a min.me wazu dire qui dj' div'neus trop bièsse po fé on 
djardin, èt patati èt patata. Quand dj'a oyu ca, gn-a l' five qui m'a monté 
è l' capotine. Djè l'a voyf à l'djote èt-z-aler qwére mi bèrwète. Ça n'a nin 
taurdji, sés' ! Dj'a rauyi tot : lès fréjis, lès tomates èt lés-ascropüwes. Dji 
n'a rin lèyi èt mwinmer l' moncia è l' viye cáriére. Adon, dj'a apici m' 
locèt èt r'toürner tot l' bokèt. Twènète a fait s' mawe èt d'morer trwès 
djoûs au long sins m'arin.ner. Mins tè l' coneus bin, èlle è-st-ossi rade 
ritchéyüwe qu'èle n'èstmontéye, c'ést come li sope au lacia. Li quatyin.me 
djoû, à l' nét, èle caroteutèl' coujène. Dji vèyeus bin qu'èle sayeut d' 
m'atraityi. Tot d'on côp, èle s'a assi à l' tauve èt m' dire, done vwès tote 


194 


rapaujetéye : 

— Zande, l'òte djoû, dj'i a sti one miète fwärt ! C'èst vos qu'èst maisse, 
mins dj'a tüzé à one saqwè. 

— A, èt on pout sawè qwe ? 

— Volè, nos purdans d' l'ádje tos lès deûs. Dj'a sondji qu'on póreut 
quét'fiye arindji one saqwé d' bia. Dji vièreus bin one aye di cwagnotilis 
ou d' bwès d' broke conte li meur do baur, dès ròsis, dès fleûrs di 
cwarème, dès crèsses di coq, dès guetiyes di liyon, dès piyaunes, dès 
flocsiás autoû do bokèt, èt au mitan, on bia bleû sapin, gn-a longtimps 
qui dj' djériye après onk. Li djárdin sèreut rimpli. Vos n'auríz pus qu'à 
l'ètèrtinu su vosse pwèds. D'aliefirs, dj'a tèlèfoné à Jules, vosse nèveû. 
I véré dimègne qui vint, aprés grand-mésse. I dinerè avou nos èt vos 
mostrer su place. C'est li, bin sûr, qui frè l'ovradje. 

Dj'énn' a d'moré come on bauyau. 

— Vos-avoz trové one boüsse, Twènète, ou bin v's-avoz tchèyu su vosse 
tièsse ? 

— Non.na, Zande, dj'a rèflèchi ; nos frans come nos-avans dit. Nos n' 
rivérans pus là-d'ssus ! 

— È bin, in, Twin.ne, ga s' frè come Twènète l'a dit ! C'ésteut trop bia, 
veus’. Li londi d'après, dj'èsteus au mitan dè l' pisinte do djárdin, aspoyí 
su m' locèt èt r'waiti lès p'tits piquéts qui l' Jules aveut planté o bokèt. 
Il f aveut pindu dés cwades di totes lès coleürs. Dji n'aveus nin ètindu 
ariver Twente. Elle èsteut pa-dri mi. 

— Vos vièroz, Zande, come ca sèrè bia, gn-a l' vwèzin qui va moru d' 
djalouseríye. 

— Alons, Twènète, ratindans todi. 

—Mins qui dj'i sondje, ci sèreut vraîmint damadje, don, do n' pupont awè 
d' fréjis ! Si vos r'fouyeriz deûs, trwès royons là, à l'intréye do pachi èt- 
z-i r planter one ligne ? 

— Dji vou bin, ê, mi, Twènète, c'ésteut one bone sórte. 

— À la bone eüre ! Èt tant qu' vos-i sèroz, in, Zande, rotoürnoz l' wazon 
cor one miéte pus lon. Nos métrans on cáré d' pérzin, del cièrfouye, on 
cint d' tchóds porias, saquants salades èt dès tomates-cèréjes. Ca vos- 
ocuperè au bon timps ! 


Henry MATTERNE, R.N. 


— ascropüwe : haricot nain 

— bwès d' broke : ligustrum 
— fleûr di cwarème : giroflée 
— crésse di coq : amarante 

— guelye di liyon : muflier 

